
Αθήνα, σήμερα στις 27 Ιουλίου 2026, ημέρα Δευτέρα και ώρα 11.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. ΠΑΡΙ ΚΟΥΚΟΥΛΟΠΟΥΛΟΥ.
ΠΡΟΕΔΡΕΥΩΝ (Πάρις Κουκουλόπουλος): Καλή σας ημέρα, κυρίες και κύριοι συνάδελφοι. Αρχίζει η συνεδρίαση.
Κύριοι συνάδελφοι, εισερχόμεθα στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
ΑΠΟΦΑΣΕΙΣ ΒΟΥΛΗΣ
Συνέχιση της συζήτησης και λήψη απόφασης επί της πρότασης για αναθεώρηση διατάξεων του Συντάγματος, σύμφωνα με τα άρθρα 110 του Συντάγματος και 119 του Κανονισμού της Βουλής.
Τον λόγο έχει ο Υπουργός Εθνικής Οικονομίας και Οικονομικών κ. Κυριάκος Πιερρακάκης.
Ορίστε, κύριε Υπουργέ, έχετε τον λόγο.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Σας ευχαριστώ, κύριε Πρόεδρε.
Κυρίες και κύριοι συνάδελφοι, κάθε γενιά παραδίδει κάτι στην επόμενη. Μπορεί να της παραδώσει περισσότερες δυνατότητες ή περισσότερα βάρη, ένα κράτος ισχυρότερο ή ένα κράτος εγκλωβισμένο στις αδυναμίες του. Μπορεί να της παραδώσει χρέη τα οποία η ίδια δημιούργησε, θεσμούς που αρνήθηκε να αλλάξει, ευκαιρίες που φοβήθηκε να εκμεταλλευθεί.
Εμείς έχουμε μία ευθύνη: Να μην παραδώσουμε στα παιδιά μας τον λογαριασμό της δικής μας αδράνειας. Αυτό είναι για εμένα το βαθύτερο νόημα της Συνταγματικής Αναθεώρησης.
Σήμερα αποφασίζουμε τι χώρα θέλουμε να κληροδοτήσουμε σε όσους έρχονται μετά από εμάς και αν υπάρχει ένα πεδίο στο οποίο γνωρίζουμε πόσο βαριές μπορεί να είναι οι επιλογές μιας γενιάς για την επόμενη, αυτό δεν είναι άλλο από την οικονομία. Η δική μου γενιά γνωρίζει πολύ καλά τι συμβαίνει όταν μία χώρα μεταφέρει για χρόνια το κόστος των επιλογών της στο μέλλον. Η Ελλάδα αυτό το έζησε, το έζησε με τον πιο επώδυνο τρόπο. Διανύσαμε μία δεκαετία κατά την οποία χάσαμε πάρα πολύ σημαντικό μέρος της οικονομικής μας κυριαρχίας, όπου η κοινωνία κλήθηκε να πληρώσει μέσα σε ελάχιστο χρόνο συσσωρευμένα λάθη, λάθη δεκαετιών και εκατοντάδες χιλιάδες νέοι άνθρωποι αναζήτησαν στο εξωτερικό τις ευκαιρίες που δεν μπορούσε τότε να τους προσφέρει η χώρα μας.
Έχοντας βιώσει, έχοντας μεταβολίσει αυτήν τη δραματική εμπειρία, η δημοσιονομική υπευθυνότητα είναι ζήτημα εθνικής αυτονομίας, δημοκρατικής ευθύνης και πάνω από όλα δικαιοσύνης ανάμεσα στις γενιές.
Η κατεύθυνση που δίνουμε με το άρθρο 79, ώστε ο προϋπολογισμός να διασφαλίζει τη βιώσιμη δημοσιονομική λειτουργία της χώρας, υπηρετεί ακριβώς αυτήν την αρχή. Εδώ, όμως, θα ήθελα να είμαι απολύτως σαφής. Δεν προτείνουμε έναν σκληρό και μηχανιστικό δημοσιονομικό κόφτη, αντίστοιχο παραδείγματος χάριν με εκείνον που γνωρίζουμε από τη Γερμανία και προσωπικά θα διαφωνούσα με έναν τέτοιο άκαμπτο κανόνα. Μια δημοκρατικά εκλεγμένη κυβέρνηση πρέπει να έχει τη δυνατότητα να αντιδρά, όταν η χώρα βρίσκεται αντιμέτωπη με μία ύφεση, με μια πανδημία, με μια φυσική καταστροφή, με μια μεγάλη γεωπολιτική κρίση. Η οικονομική πολιτική δεν μπορεί να λειτουργεί με αυτόματο πιλότο, αλλά άλλο η αναγκαία ευελιξία, άλλο η δημοσιονομική ανευθυνότητα.
Αυτό που θέλουμε εδώ να διασφαλίσουμε είναι ότι καμία κυβέρνηση δεν θα μπορεί να εξαγοράζει το πολιτικό της παρόν, υποθηκεύοντας το οικονομικό μέλλον της χώρας. Η Ελλάδα δεν πρέπει ποτέ ξανά να οδηγηθεί σε μνημόνια και τα παιδιά μας δεν πρέπει ποτέ ξανά να κληθούν να πληρώσουν τον λογαριασμό που παρέλαβαν από τους προηγούμενους. Αυτή δεν είναι μια ιδεολογία λιτότητας, είναι μια αντίληψη ελευθερίας, γιατί μία χώρα που χάνει τη δημοσιονομική της αξιοπιστία, αργά ή γρήγορα χάνει και μέρος της δυνατότητας του να αποφασίζει μόνη της.
Στην ίδια φιλοσοφία ευθύνης εντάσσονται το άρθρο 78 με τη δυνατότητα σταθερού φορολογικού καθεστώτος για στρατηγικές επενδύσεις, το άρθρο 82 με την ετήσια έγκριση και δημόσια συζήτηση του ενιαίου σχεδίου κυβερνητικής πολιτικής, αλλά και το άρθρο 21 που εισάγει τη διαγενεακή δικαιοσύνη και αλληλεγγύη στον σχεδιασμό των δημόσιων πολιτικών.
Οι αποφάσεις μιας κυβέρνησης μπορεί να έχουν ορίζοντα τετραετίας, οι συνέπειές τους, όμως, πολύ συχνά διαρκούν δεκαετίες. Η ευθύνη της πολιτικής είναι να βλέπει πέρα από τον εκλογικό κύκλο και να διασφαλίζει ότι οι επιλογές του σήμερα δεν θα περιορίσουν τις δυνατότητες του αύριο.
Στον ορίζοντα του μέλλοντος βρίσκεται και μία δεύτερη μεγάλη πρόκληση της εποχής μας, η τεχνητή νοημοσύνη. Έχω χρησιμοποιήσει και στο παρελθόν μια εικόνα που θεωρώ ότι αποδίδει τη διττή φύση της. Η τεχνητή νοημοσύνη με όρους του 20ου αιώνα μοιάζει ταυτόχρονα με την κούρσα για την κατάκτηση της σελήνης, αλλά και με τον ανταγωνισμό των πυρηνικών εξοπλισμών. Ενσωματώνει, δηλαδή, την υπόσχεση μιας τεράστιας προόδου στην ιατρική, στην εκπαίδευση, στην έρευνα, στην παραγωγικότητα, στη δημόσια διοίκηση, ταυτόχρονα, όμως, δημιουργεί και κινδύνους, κινδύνους που αγγίζουν την εργασία, την ασφάλεια, την πληροφορία, τη δημοκρατία, ακόμη και τον τρόπο με τον οποίο αντιλαμβανόμαστε την ίδια την αλήθεια.
Απέναντι σε αυτήν την πραγματικότητα ούτε ο άκριτος τεχνολογικός ενθουσιασμός ούτε ο φόβος αποτελούν απάντηση. Χρειάζονται κανόνες. Χρειάζεται συνεργασία μεταξύ των κρατών -σαφώς- γιατί καμία χώρα, όσο μεγάλη και ισχυρή και εάν είναι, δεν μπορεί μόνη της να ρυθμίσει αποτελεσματικά μια τεχνολογία που από τη φύση της δεν γνωρίζει σύνορα. Χρειαζόμαστε, λοιπόν, κοινές αρχές και χρειαζόμαστε και διεθνή συνεργασία, ώστε η καινοτομία να προχωρά χωρίς ο άνθρωπος να μένει απροστάτευτος.
Αυτό ακριβώς αποτυπώνει το νέο άρθρο 5Β, ορίζοντας ότι η τεχνητή νοημοσύνη οφείλει να υπηρετεί την ελευθερία του ατόμου και την ευημερία της κοινωνίας, ώστε να μετριάζονται οι κίνδυνοι και να αξιοποιούνται τα πλεονεκτήματα που προσφέρει.
Το Σύνταγμα προφανώς δεν μπορεί να προβλέψει πώς θα είναι η τεχνολογία το 2040 ή το 2050 -αλίμονο!-, αλλά μπορεί να καθορίσει κάτι πολύ σημαντικότερο: να ιεραρχήσει τις αξίες μας, να κατοχυρώσει ότι η τεχνολογία θα υπηρετεί τον άνθρωπο και όχι το ανάποδο, όχι ο άνθρωπος την τεχνολογία. 
Αυτή η λογική ενός σύγχρονου κράτους διατρέχει και τις υπόλοιπες αλλαγές που συζητούμε, από την προστασία της περιουσίας και την αξιοποίηση των εγκαταλελειμμένων κτηρίων για κοινωνικούς σκοπούς στο άρθρο 17, μέχρι τον ισχυρότερο συνταγματικό έλεγχο στο άρθρο 100, τη χρηστή διοίκηση, τη διαφάνεια, τη λογοδοσία, την αξιοκρατία, τη στήριξη της περιφέρειας στο άρθρο 101, καθώς και την ουσιαστικότερη αποκέντρωση στο άρθρο 102. Η κατεύθυνση είναι ενιαία. Ένα κράτος που σχεδιάζει καλύτερα, λογοδοτεί περισσότερο, ένα κράτος που προσαρμόζεται στις απαιτήσεις της εποχής του. 
Και αυτό με φέρνει και στο άρθρο 16, σε μία διάταξη που ίσως περισσότερο από οποιαδήποτε άλλη σε αυτή την αναθεώρηση συμπυκνώνει τη διαφορά ανάμεσα στην Ελλάδα που κληρονομήσαμε και στην Ελλάδα που θέλουμε να παραδώσουμε. Για εμένα αυτή η συζήτηση έχει και μια ιδιαίτερη προσωπική διάσταση, γιατί ως Υπουργός Παιδείας είχα την τιμή να εισηγηθώ τον νόμο που επέτρεψε τη λειτουργία μη κρατικών, μη κερδοσκοπικών παραρτημάτων ξένων πανεπιστημίων στην Ελλάδα. 
Θυμάμαι πολύ καλά τη συζήτηση εκείνης της περιόδου, τις αντιδράσεις, τις βεβαιότητες ότι αυτό δεν θα μπορούσε και δεν έπρεπε να γίνει, αλλά και τις προειδοποιήσεις ότι μία τέτοια μεταρρύθμιση θα υπονόμευε το δημόσιο πανεπιστήμιο. Ο νόμος ψηφίστηκε, η μεταρρύθμιση προχώρησε, το Συμβούλιο της Επικρατείας την έκρινε ως συνταγματική. 
Σήμερα έχει ιδιαίτερο ενδιαφέρον να παρατηρεί κανείς πως εκείνοι που την καταψήφισαν προσπαθούν πλέον να τοποθετηθούν απέναντι σε μια πραγματικότητα που έχει αλλάξει, όχι μόνο πλέον η διεθνής, αλλά και η εθνική. Η ΕΛΑΣ, για παράδειγμα, μας λέει από τη μία πλευρά ότι δεν πρόκειται να καταργήσει το νέο πλαίσιο για τα μη κρατικά πανεπιστήμια, αλλά και από την άλλη, ότι δεν θα ψηφίσει την αναθεώρηση του άρθρου 16. Το ΠΑΣΟΚ μας λέει το ανάποδο. Μας λέει ότι θα ψηφίσει την αναθεώρηση του άρθρου 16, αλλά ότι ταυτόχρονα εξακολουθεί να απορρίπτει τον νόμο που άλλαξε τον δρόμο προς αυτή την αλλαγή και με δεδομένο ότι το συνταγματικό αυτό πλαίσιο υποστηρίχθηκε και από έγκριτους συνταγματολόγους της εν λόγω παράταξης. 
Η αντίφαση αυτή είναι πια εκκωφαντική. Η Αντιπολίτευση δεν αναμετράται εδώ με την Κυβέρνηση, αλλά με τις ίδιες της τις θέσεις και με την απόσταση που χωρίζει αυτές τις θέσεις από την πραγματικότητα του 2026. Σήμερα δεν μιλάμε πια με υποθέσεις, μιλάμε με το μέγεθος μιας ευκαιρίας που εδώ και χρόνια χάσαμε. Η μελέτη της Deloitte εκτιμά ότι η μεταρρύθμιση αυτή μπορεί μέσα σε πέντε χρόνια να προσθέσει 10,2 δισεκατομμύρια ευρώ στην ελληνική οικονομία,1,9 δισεκατομμύρια ευρώ στα δημόσια έσοδα και περίπου εβδομήντα τρεις χιλιάδες πεντακόσιες θέσεις εργασίας, γιατί στον 21ο αιώνα η γνώση είναι εθνικό κεφάλαιο, παραγωγική δύναμη και συγκριτικό πλεονέκτημα. Έχουμε τη δυνατότητα να κρατήσουμε περισσότερους νέους εδώ, να φέρουμε φοιτητές και επιστήμονες από το εξωτερικό και να μετατρέψουμε την Ελλάδα από χώρα εξαγωγής ανθρώπινου κεφαλαίου σε διεθνή προορισμό γνώσης και εκπαίδευσης. Προφανώς αυτό και δεν αποδυναμώνει το δημόσιο πανεπιστήμιο, αλλά το απελευθερώνει από μία συζήτηση δεκαετιών, όπου μετρούσε τη δύναμή του με βάση το τι απαγορεύεται γύρω του. Ένα ισχυρό δημόσιο πανεπιστήμιο δεν χρειάζεται τύχη για να προστατευθεί. Χρειάζεται πόρους, ποιότητα, έρευνα, εξωστρέφεια, βασικά χρειάζεται αυτοπεποίθηση για να ανταγωνιστεί τα καλύτερα πανεπιστήμια του κόσμου. 
Η αναθεώρηση του άρθρου 16 έρχεται να ολοκληρώσει αυτή τη μετάβαση με ελευθερία, αλλά και με αυστηρούς κανόνες, με κρατική εποπτεία, με αξιολόγηση, με υψηλές ακαδημαϊκές απαιτήσεις και να διορθώσει και μια βαθιά κοινωνική, όπως θα πω εγώ, στρέβλωση, γιατί η απαγόρευση, όπως ίσχυε, δεν εμπόδισε ποτέ τον εύπορο Έλληνα να επιλέξει μη κρατικό πανεπιστήμιο, απλώς τον υποχρέωναν να το επιλέξει στο εξωτερικό. Εκείνον που περιόριζε πραγματικά ήταν αυτόν που δεν μπορούσε να πληρώσει το κόστος της φυγής, εφόσον το επιθυμούσε. 
Το άρθρο 16 είναι κάτι πολύ μεγαλύτερο από μια συζήτηση για μη κρατικά πανεπιστήμια. Είναι η στιγμή που η Ελλάδα κλείνει έναν κύκλο δεκαετιών και που αποφασίζει ότι η γνώση δεν θα έχει πλέον σύνορα τα οποία φτιάξαμε μόνοι μας και τα οποία εμείς οι ίδιοι υψώσαμε ως τείχη. Πριν από λίγα χρόνια συζητούσαμε για το αν η αλλαγή αυτή μπορεί να γίνει. Ξεκίνησε, λοιπόν, να γίνεται. Σήμερα συζητάμε για το πόσο μακριά μπορεί πλέον να μας πάει.
Κυρίες και κύριοι, η Συνταγματική Αναθεώρηση δεν γίνεται για να προστατέψουμε το χθες. Γίνεται για να προετοιμάσουμε τη χώρα για όσα έρχονται μπροστά μας. Κάθε γενιά έχει μία στιγμή, μία στιγμή που αποφασίζει το τι ακριβώς θα παραδώσει στην επόμενη. Εκκρεμότητες του παρελθόντος ή δυνατότητες μέλλοντος; Αυτή είναι η δική μας στιγμή, αυτή είναι η κοινή μας ευθύνη απέναντι στην ιστορία. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Και τώρα καλώ στο Βήμα τον Βουλευτή Αχαΐας από το Κομμουνιστικό Κόμμα Ελλάδας κ. Νίκο Καραθανασόπουλο όχι ως Κοινοβουλευτικό Εκπρόσωπο αυτή τη φορά, αλλά για την αγόρευσή του ανοίγοντας έτσι και τον κατάλογο των Βουλευτών.
Κύριε συνάδελφε, έχετε τον λόγο. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κύριε Πρόεδρε. 
Ο Υπουργός κ. Πιερρακάκης αναφέρθηκε στο ότι δεν πρέπει να κάνουμε το λάθος να παραδώσουμε στα παιδιά μας τον λογαριασμό των δικών μας αδρανειών. Μπορούμε, δηλαδή, να τους παραδώσουμε την κοινωνική ανισότητα, τη φτώχεια, την εξαθλίωση, την κρίση, αλλά και τους πολέμους. Γι’ αυτά δεν υπάρχει κανένα πρόβλημα. Είπε, όμως, κάτι σωστό. Ότι η συζήτηση για το Σύνταγμα δεν γίνεται με το βλέμμα στραμμένο στο χθες, αλλά για να προετοιμαστούμε για το αύριο. Και ποιο είναι αυτό το αύριο; Το αύριο το προκαθορίζουν οι συνθήκες σφοδρότατης όξυνσης των ανταγωνισμών, των αντιθέσεων και της πλήρους πολεμικής προετοιμασίας για έναν γενικευμένο παγκοσμίων διαστάσεων πόλεμο. Αυτό είναι το αύριο για το οποίο θέλετε να προετοιμαστείτε. Έτσι, λοιπόν, η στόχευση για τη Συνταγματική Αναθεώρηση είναι η αναβάθμιση του εχθρικού ρόλου για τον λαό του αστικού κράτους, η ακόμη μεγαλύτερη στήριξη των αναγκών της καπιταλιστικής οικονομίας σε συνθήκες όξυνσης και κρίσης και τρίτον, η θωράκιση αυτού του εχθρικού αστικού κράτους απέναντι στον εσωτερικό εχθρό, τον εχθρό-λαό. 
Ας έρθουμε τώρα λίγο στο «οικονομικό Σύνταγμα». Η εισήγηση της Νέας Δημοκρατίας βάζει πέντε άρθρα στο συγκεκριμένο κομμάτι, στο «οικονομικό Σύνταγμα». Το πρώτο είναι το άρθρο 16 για να μπορούν να δημιουργηθούν ιδιωτικά πανεπιστήμια. Αυτό, λέει, θα δημιουργήσει ένα διεθνές εκπαιδευτικό κέντρο, μια νέα πηγή αύξησης του ΑΕΠ. Δεν φτάνει, δηλαδή, μόνο που τα αποτελέσματα της έρευνας και της τεχνολογίας αποτελούν παραγωγικές δυνατότητες που θωρακίζουν ακόμη περισσότερο την εκμετάλλευση των εργαζομένων, αλλά και την αύξηση της κερδοφορίας των επιχειρηματικών ομίλων και εμπορευματοποιούν ακόμη πιο βαθιά τις κοινωνικές ανάγκες, αλλά θέλουν να λειτουργούν και τα ίδια τα πανεπιστήμια ως επιχειρήσεις στη λογική του κόστους-οφέλους. Άρα, δηλαδή, θέλουν να μετατρέψουν δημόσια και ιδιωτικά πανεπιστήμια, εκεί που επιτρέπονται, σε σουπερμάρκετ, στα οποία ο φοιτητής ανάλογα με την οικονομική του δυνατότητα θα μπορεί να αγοράζει τα πτυχία, τα μεταπτυχιακά, ακόμη και τα διδακτορικά.
Τα επόμενα άρθρα του Συντάγματος που θέλει να τροποποιήσει η Νέα Δημοκρατία είναι τα άρθρα 17 και 18. Δεν φτάνει, λέει, μόνο η προστασία της ιδιοκτησίας, αλλά και της περιουσίας. Αλήθεια, για ποια ιδιοκτησία και περιουσία μιλάνε; Ξεκαθαρίζουν ότι εννοούν τις μετοχές -αυτά είναι περιουσία-, τα ομόλογα, την πνευματική και βιομηχανική ιδιοκτησία, το εμπορικό σήμα. Για ποια ιδιοκτησία και περιουσία μιλάνε, δηλαδή; Για την ιδιοκτησία των μέσων παραγωγής και του τεράστιου συγκροτημένου πλούτου. Γι’ αυτή την προστασία μιλάνε! Αλήθεια, δεν είναι ιδιοκτησία για τον λαό το σπίτι του; Γιατί δεν προστατεύετε αυτή την ιδιοκτησία από τους πλειστηριασμούς με απαγόρευση των πλειστηριασμών; Γι’ αυτό δεν λένε κουβέντα ούτε η Κυβέρνηση ούτε και τα άλλα κόμματα της βολικής Αντιπολίτευσης. Δεν λένε τίποτα. Άρα, δηλαδή, δύο μέτρα και δύο σταθμά. Γι’ αυτό ακριβώς τον λόγο βλέπουμε και την κατάσταση με τα προβλήματα του σπιτιού και τη μεγάλη μείωση του ποσοστού ιδιοκατοίκησης τα τελευταία δεκαπέντε χρόνια από το 77% στο 69%, ενώ έπεται και συνέχεια. 
Το επόμενο άρθρο που θέλουν να αναθεωρήσουν είναι το άρθρο 78, για να μην υπάρχει, λέει, αναδρομική ισχύ φόρου για έναν χρόνο. Γιατί; Για να προστατεύσουν τα λαϊκά εισοδήματα; Όχι, το ξεκαθαρίζει η εισήγηση της Νέας Δημοκρατίας. Το κάνουν για να προστατευθούν οι επενδυτές και να ξέρουν σε τι φορολογικό καθεστώς θα κάνουν την επένδυσή τους. Οπότε, δεν μπορούμε να τους επιβάλουμε αναδρομικά φόρο.
Δεύτερον, λέει, πρέπει να εντάξουμε σε σταθερό ευνοϊκό φορολογικό καθεστώς και τις φορολογικές επενδύσεις, ώστε να είναι διασφαλισμένοι και το επόμενο διάστημα, να ξέρουν οι άνθρωποι τι θα πληρώσουν.

Και τέλος, πάμε στο άρθρο 79, για να μπει η δημοσιονομική πειθαρχία, να μην μεταφέρουμε, λέει, τα λάθη μας. Ποια λάθη μας; Τις πολιτικές στρατηγικές επιλογές όλων των προηγούμενων κυβερνήσεων για την εξυπηρέτηση των εθνικών, λεγόμενων, στόχων του μεγάλου κεφαλαίου. Αυτά είναι που φόρτωσαν και γενίκευσαν το κρατικό χρέος που καλείται να το πληρώσει ο λαός τώρα. Και βάζουμε δημοσιονομικούς κόφτες, δημοσιονομική πειθαρχία, αλλά για ποιους; Για τις ανεξέλεγκτες επενδύσεις; Για τα ανεξέλεγκτα εξοπλιστικά προγράμματα; Όχι. Γι’ αυτό υπάρχει πλήρη ελευθερία κινήσεων. Εκεί δεν υπάρχει δημοσιονομικό αποτύπωμα, λες και δεν θα τα πληρώσει ο λαός. Αλλά, οι δημοσιονομικοί κόφτες μπαίνουν για ποιες; Για τις λαϊκές ανάγκες. 
Πρώτη και κύρια λαϊκή ανάγκη, είπε στην Επιτροπή ο κ. Σκυλακάκης, εισηγητής της Νέας Δημοκρατίας, είναι οι μισθοί. Οι μισθοί δεν είναι δικαίωμα, λέει, αλλά είναι αποτέλεσμα κοινωνικής συνεργασίας. Ποιανών; Των εργοδοτών με τους εργαζόμενους, είναι κοινωνικοί εταίροι ή ταξικοί αντίπαλοι; Και οι οποίοι, λέει, πρέπει να παίρνει ο καθορισμός των μισθών ως κανόνα σταθερό και απαραβίαστο, τον σιδερένιο νόμο των οικονομικών δυνατοτήτων. Δηλαδή, τι να μην αμφισβητούνε οι μισθοί; Να μην αμφισβητούν τον υπέρτατο νόμο του καπιταλισμού, το κέρδος και την κερδοφορία των επιχειρηματικών ομίλων. Άρα, να υποτάσσονται σε αυτά. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και δεύτερον, λέει -το είπε και ο κ. Υπουργός- λόγω της τεχνητής νοημοσύνης θα έχουμε επίπτωση στην εργασία, αλλά και στην κοινωνική ασφάλεια που λειτουργεί με αναδιανεμητικό τρόπο. Οπότε, λέει, τι πρέπει να ενισχύσουμε; Το κεφαλαιοποιητικό σύστημα. Και επειδή είσαστε φρόνιμα παιδιά -οφείλουμε να το αναγνωρίσουμε- φέρνετε το νόμο για τα επαγγελματικά ταμεία. Δεν έχετε διδαχθεί τίποτα από το παρελθόν που λέει, Enron για παράδειγμα, και την επόμενη μέρα η «Financial Times» γράφανε ότι τα «Χρηματιστήρια δεν δίνουνε συντάξεις». 
Ούτε, επίσης, άλλα κόμματα διδάσκονται από αυτό το γεγονός. Τι έλεγε ο Δραγασάκης την εποχή που φούντωνε το Χρηματιστήριο; Να επενδύσουν, έλεγε, τα αποθεματικά τους ασφαλιστικά ταμεία σε τραπεζικές μετοχές που είναι ασφαλείς. Που επένδυσαν; Σε τραπεζικές μετοχές και σε ομόλογα κρατικά. Τι έγιναν αυτά τα χρήματα; Εξαφανίστηκαν με την καπιταλιστική κρίση. Και, τώρα, αυτό το έδαφος προετοιμάζετε για τον λαό. Κόφτες στις κοινωνικές δαπάνες και στις κρίσιμες για την ανθρώπινη ζωή υποδομές στη λογική του κόστους - οφέλους για να μην υπονομεύει το κέρδος. Αλλά, δεν λέτε κουβέντα. Κανείς σας, ούτε εσείς, ούτε τα άλλα κόμματα, όχι μόνο της βολικής Αντιπολίτευσης, αλλά και τα λεγόμενα αντισυστημικά. Μπαρμπούτσαλα αντισυστημικά, δηλαδή. 
Άρθρο 107, συνταγματικά κατοχυρωμένη φορολογική ασυλία στο εφοπλιστικό κεφάλαιο. Το ξεχάσατε; Μιλάνε κάποιοι για οικονομική ολιγαρχία. Αυτό τι είναι; Δεν είναι σκάνδαλο; Να πληρώνει ο λαός το 95% των φόρων και οι εφοπλιστές, εθελοντική εισφορά που έβαλε η κυβέρνηση του Τσίπρα; Σοβαρά; Πού τα βρήκατε αυτά γραμμένα; Στα πλαίσια της ισότητας όλων των λαών, όλου του λαού, όλων των πολιτών, όπως λέτε, απέναντι στο Σύνταγμα. 
Και, βεβαίως, για τις ξένες επενδύσεις. Φορολογική ασυλία. Απαγορεύεται, λέει, ακόμη να γίνει και αναγκαστική απαλλοτρίωση. Μπορεί να χρωστάνε τα μαλλιοκέφαλά τους οι ξένοι επενδυτές και να μην δίνουν δεκάρα τσακιστή. Τέτοια φορολογική ασυλία. Και, μάλιστα, φτάνει στο σημείο η ΑΑΔΕ, πρόσφατα, να βγάλει μία διάταξη που να λέει για τα φορολογικά διαβατήρια. Εκατό χιλιάδες θα πληρώνουν ανεξάρτητα του ύψους του εισοδήματος που έχουν στην αλλοδαπή και δεν είναι υποχρεωμένοι ούτε καν να το δηλώνουν. Τέτοιο καθεστώς φορολογικής δικαιοσύνης!
Και τα λέμε όλα αυτά, γιατί πραγματικά όλα αυτά τα οποία λέτε όλα τα άλλα κόμματα περί θεμελιώδους και καταστατικού χάρτη, το Σύνταγμα είναι τρίχες κατσαρές...
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καραθανασόπουλο.
Συνεχίζουμε με τον Βουλευτή Β΄ Δυτικής Αττικής από το Κομμουνιστικό Κόμμα Ελλάδος, τον κ. Τσοκάνη Χρήστο. 
ΧΡΗΣΤΟΣ ΤΣΟΚΑΝΗΣ: Ευχαριστώ, κύριε Πρόεδρε. 
Φόβος είναι το πρώτο συναίσθημα που έχει η Κυβέρνηση. Έχει αγωνία και φόβο για το πώς θα αντιμετωπίσει τη λαϊκή οργή και την αγανάκτηση που συσσωρεύεται. Αγωνία για το πώς θα μπορέσει μέσα από το αστικό Σύνταγμα να κάνει εμπόριο ελπίδας, να θωρακίσει την κερδοφορία του κεφαλαίου και των ομίλων και να μπορέσει να εξασφαλίσει και για τους μελλοντικούς διαδόχους της στην κυβέρνηση την ευκολία χειρισμών απέναντι στο κίνημα, που θα αναπτύσσεται και θα συγκρούεται τα επόμενα χρόνια με μεγαλύτερη ένταση με τις επιλογές σας. Είναι ένα Σύνταγμα, λοιπόν, κομμένο και ραμμένο στις ανάγκες του κεφαλαίου και των ομίλων. Σήμερα εκείνο που θέλει να κάνει είναι η θωράκιση της κερδοφορίας τους, ούτως ή άλλως ό, τι και να λέτε και αφήστε τα παραμύθια απέναντι στον Ελληνικό λαό. 
Ζήτημα πρώτο, αφορολόγητο στους εφοπλιστές. Βγαίνει κανένα κόμμα πλην ΚΚΕ να θίξει τα συμφέροντα των εφοπλιστών σήμερα; Όχι. Και έχετε κάνει κιόλας όλο το προηγούμενο διάστημα επιδοτήσεις, ενισχύσεις, επιχορηγήσεις, διασφαλίσεις ευκολίας πρόσβασης στα λιμάνια, κ.λπ. Από την άλλη θανατόχαρτα στους εργαζόμενους που δουλεύουν μέσα στα καράβια. Από την άλλη δουλεύουν εικοσιτετράωρα σε συνθήκες απαράδεκτες για να κερδίζει το κεφάλαιο, το οποίο δεν φορολογείται. Όμως, ο μισθωτός, ο συνταξιούχος, ο αυτοαπασχολούμενος, ο βιοπαλαιστής αγρότης τι κάνει; Φόρο από το πρώτο ευρώ. Και μάλιστα φόρο πάνω στο φόρο με τον ΦΠΑ που μπαίνει πάνω από τον ειδικό φόρο κατανάλωσης. 
Και τι λέτε σήμερα στο Σύνταγμα; Αφορολόγητο και στους στρατηγικούς επενδυτές. Το τερματίζετε. Και τους στρατηγικούς επενδυτές θα τους ορίζει ποιος; Το Υπουργείο Ανάπτυξης, Οικονομίας, Υπουργείο Ενέργειας. Άρα, όποιον γουστάρετε, θα τον χαρακτηρίζετε στρατηγικό επενδυτή. Ποιον θα χαρακτηρίσετε στρατηγικό επενδυτή; Τον μπακάλη, τον μανάβη, τον εργαζόμενο με μπλοκάκι; Θα χαρακτηρίσετε τον ψιλικατζή στρατηγικό επενδυτή; Όχι. Τουριστικούς ομίλους, που τους έχετε δώσει γη και ύδωρ όλο το προηγούμενο διάστημα, θα μπορούν να δουλεύουν όπως, όταν, όσο θέλουν θα κερδίζουν, όσο θέλουν θα δηλώνουν, σε ό,τι συνθήκες θα δουλεύουν. Ποιους άλλους; Ενεργειακούς ομίλους, μεγάλες κατασκευαστικές εταιρείες, επενδυτές στην πολεμική βιομηχανία, στην οποία δίνετε γη και ύδωρ. 
Και μάλιστα, άμα θέλετε να δείτε πώς κερδίζουν οι στρατηγικοί επενδυτές και σε τι όρους και συνθήκες δουλεύουν οι εργαζόμενοι στις στρατηγικές επενδύσεις τους, ελάτε στη Δυτική Αττική, που σκοτώθηκε εργαζόμενος και χαροπαλεύουν άλλοι δύο με άλλους επτά - οκτώ εργαζόμενους καμένους από τα εργοδοτικά εγκλήματα και όλες τις στρατηγικές επενδύσεις που εσείς θεωρείτε, που σακατεύονται στους χώρους δουλειάς, που δεν μπορεί να κυκλοφορήσει από τη μια περιοχή στην άλλη ο εργαζόμενος, λόγω αυτής της ασφυξίας και της έλλειψης υποδομών μετακίνησης, που χρειάζεται να περιμένει το ασθενοφόρο δύο και δυόμισι ώρες για να πάει σε ένα υποστελεχωμένο Κέντρο Υγείας ή νοσοκομείο. Αλλά στον στρατηγικό επενδυτή δίνετε γη και ύδωρ και ειδική οικονομική ζώνη. Να δουλεύουν υπερωρίες, να σακατεύονται και να μην βλέπουν τις οικογένειές τους οι εργαζόμενοι. Να μην έχουμε σχολεία, να είναι με είκοσι επτά και τριάντα μαθητές και την ίδια στιγμή, όμως, προνόμια σε όλους αυτούς. Και όταν βγαίνουν στους δρόμους και διεκδικούν οι εργαζόμενοι, οι φοιτητές, οι αγρότες, τι τους λέτε; Τι τους λέτε, δεν άκουσα καλά; Δημοσιονομικοί κόφτες, δημοσιονομικοί κανόνες. 
Αυτά λέει το Σύνταγμά σας. Αυτά λέει το απαράδεκτο καπιταλιστικό σας Σύνταγμα. Αυτά λέει το Σύνταγμα, που υπηρετεί τα συμφέροντα των μονοπωλίων και όχι της εργατικής τάξης και των συμμάχων της πατρίδας μας. Τους λες: Ωπ, δεν μπορώ, παιδιά. Γιατί; Γιατί όταν έφαγα τα σοκολατάκια με την Γκίλφοϊλ μου είπε ότι πρέπει τα λεφτά να τα δώσω στην πολεμική βιομηχανία και την πολεμική οικονομία. Πρέπει να δίνω 5% στις νατοϊκές δαπάνες, 500.000 την ημέρα στα πλοία που θα συνοδεύουν τα πλοία των εφοπλιστών, στα πολεμικά πλοία, πρέπει να στηρίζω τον ιμπεριαλιστικό πόλεμο στην Ουκρανία και να προετοιμάζομαι για νέες δαπάνες. Αυτά, αυτά λέτε. Αυτά είπε η Γκίλφοϊλ. 
Όταν πήρατε τα συχαρίκια από τον Λάτση όλες οι κυβερνήσεις και το κόμμα Τσίπρα, ο Τσίπρας και όλο αυτό το συνονθύλευμα, που ακόμα δεν έχει προσδιοριστεί, η Νέα Δημοκρατία, το ΠΑΣΟΚ, αλλά και όλα τα άλλα κόμματα, πλην ΚΚΕ, τους ευχαρίστησε για τις υπηρεσίες τους ο λαός της Δυτικής Αττικής να ζει στη σκιά των φουγάρων και να φτιάχνει σαν στρατηγικός επενδυτής Ριβιέρα στην Γλυφάδα και μάλιστα με χρήματα και ενισχύσεις και επιδοτήσεις και από την Περιφέρεια και από την τοπική διοίκηση και από τον κρατικό προϋπολογισμό. 
 
Όμως, τι λέτε; Δίνετε τη δυνατότητα μέσα στο Σύνταγμα η Τοπική Διοίκηση, κάτω από όρους και προϋποθέσεις, να επιβάλλει φόρους, επιπλέον φόρους, γιατί προετοιμάζεστε στη Διεθνή Έκθεση Θεσσαλονίκης να ανακοινώσετε κατάργηση του ΕΝΦΙΑ, αφού θα το περάσετε στην τοπική φορολογία των δήμων, αφού τους έχετε πετσοκόψει και περικόψει όλες τις ενισχύσεις και τις στηρίξεις από τον κρατικό προϋπολογισμό. Και πού πάνε τα χρήματα που θα εισπράττουν οι δήμοι; Εκεί που πήγανε και στην επένδυση του Λάτση, κάτω στο Ελληνικό. Θα πάνε σε τέτοιες υποδομές και σε καμία περίπτωση σε υποδομές που ο λαός έχει πληρώσει και έχει χιλιοπληρώσει.
Και οι δημοσιονομικοί κόφτες έρχονται ο ένας μετά τον άλλον. Πήρατε από το ΣΕΒ τη γραμμή, πήρατε από τα μεγάλα επιμελητήρια τα οποία έδωσαν τις κατευθύνσεις σε όλα τα κόμματα. Τη στιγμή που το ΚΚΕ συναντιέται στους δρόμους του αγώνα με τους εργαζόμενους, τους άνεργους, τους βιοπαλαιστές, τους αγρότες και τους αυτοαπασχολούμενους, συναντιέστε με όλο αυτό το εφοπλιστικό, βιομηχανικό, ενεργειακό κεφάλαιο και κάνετε ό,τι χρειάζεται για να του περάσατε τα μέτρα μέσα στο Κοινοβούλιο. 
Και το Σύνταγμα είναι κομμένο και ραμμένο σε αυτές τις κατευθύνσεις. Διασφαλίζετε και εξασφαλίζετε την ιδιοκτησία σε δικαιώματα βιομηχάνων, εφοπλιστών, ενεργειακών ομίλων που, μάλιστα, ακόμα και αν παράγονται ή δημιουργούνται από τους ίδιους τους εργαζόμενους, θα τα εκμεταλλεύονται οι εταιρείες. Έτσι είναι. Διότι στον στόχο σας, στο επίκεντρό σας έχετε τη διασφάλιση και την ενίσχυση του καπιταλιστικού κέρδους, της καπιταλιστικής κερδοφορίας και όχι τις ανάγκες του ελληνικού λαού. 
Όμως, έως εδώ και μη παρέκει! Το ΚΚΕ σας καταγγέλλει στο Κοινοβούλιο και σας καταγγέλλει καθημερινά και σας παλεύει εκεί που πραγματικά παράγεται ο πλούτος, έναν πλούτος που τον παράγει σήμερα ο ελληνικός λαός και που τον καρπώνονται -πού είναι ο κ. Πιερρακάκης;- αυτοί που πληρώνουν μόλις το 5% των φόρων. Ο ελληνικός λαός ματώνει και παράγει τον πλούτο μέσα από την υπεραξία στους χώρους δουλειάς, ο ελληνικός λαός πληρώνει και το 95% των φόρων και επιστρέφετε και τους φόρους με τη μορφή επιδοτήσεων, επιχορηγήσεων και ενισχύσεων στο μεγάλο κεφάλαιο. 
Νομίζετε ότι με το Σύνταγμα γέμισαν οι δρόμοι χαρούμενους εργαζόμενους που φεύγουν έναν μήνα για διακοπές; Πόσοι εργαζόμενοι θα πάνε διακοπές φέτος; Ένας στους τρεις θα πάει και οι περισσότεροι θα πάνε σε οικογενειακές κατοικίες στην επαρχία. Γέμισαν τα σούπερ μάρκετ, γεμάτες οι τσάντες, ε; Δεν μπορούν λόγω της ακρίβειας να γεμίσουν το καλάθι τους οι εργαζόμενοι με το Σύνταγμα που φέρνετε τώρα! Όλο χαρά! Ή μήπως οι αγρότες ξεκίνησαν να καλλιεργούν με μεγάλη διάθεση τα χωράφια τους; 
Τίποτα δεν θα συμβεί από όλα αυτά, γιατί το Σύνταγμα έρχεται να βάλει την ταφόπλακα στην ενεργειακή φτώχεια, στην καθημερινή φτωχοποίηση του λαού, στη φορομπηχτική πολιτική απέναντι σε αυτούς που παράγουν τον πλούτο και να ενισχύσει την κερδοφορία των ομίλων με νέα προνόμια, με νέα θωράκιση της κερδοφορίας τους. 
Γι’ αυτό, λοιπόν, ως ΚΚΕ καταψηφίζουμε με χέρια και με πόδια όλες αυτές τις επιλογές σας. Εκείνο που χρειάζεται και που επιβάλλεται στον ελληνικό λαό είναι μαζί με το ΚΚΕ να συγκρουστεί με αυτές τις πολιτικές, γιατί θα έρθει η ώρα που στη Βουλή, στο Κοινοβούλιο, δεν θα κάθονται οι υπάλληλοι του κεφαλαίου, των μονοπωλίων και των ομίλων, αλλά θα κάθονται οι εκπρόσωποι της εργατικής τάξης της πατρίδας μας, μαζί με τους συμμάχους της και θα παίρνουν αποφάσεις για την ικανοποίηση των σύγχρονων λαϊκών αναγκών αυτών που παράγουν τον πλούτο, δηλαδή αυτών που ματώνουν καθημερινά. Και αυτό δεν θα αργήσει να γίνει. Είναι, αν θέλετε, αναπόφευκτο. 
Κλείνοντας, να πούμε ότι δεν υπάρχει περίπτωση -και βάλτε το καλά στο μυαλό σας- να καλλιεργείτε αυταπάτες στον κόσμο για όλα αυτά που φέρνετε προς ψήφιση. Εάν πραγματικά θέλετε να δείτε πώς ματώνει ο λαός, θα πρέπει να έρθετε στη Δυτική Αττική να αντικρίσετε ακριβώς τα αδιέξοδα που ζούμε καθημερινά. Πνιγήκαμε προχθές! Αυτή είναι η ανάπτυξή σας. Καήκαμε την περασμένη εβδομάδα! Αυτή είναι η ανάπτυξη που ευαγγελίζεστε. Σακατεύονται οι εργαζόμενοι! Αυτή είναι η ανάπτυξη που επιβάλλει το κεφάλαιο και εσείς έρχεστε να υλοποιήσετε και όλοι σφυρίζουν αδιάφορα. Πασχίζουν να πάνε τα παιδιά τους σε ένα σχολείο που δεν έχουνε χημικούς και φυσικούς στο κέντρο της χημικής βιομηχανίας στην περιοχή. Είναι γεμάτο πνευμονοπάθειες, καρδιοπάθειες και άλλες ασθένειες λόγω αυτού του άναρχου τρόπου της καπιταλιστικής ανάπτυξης που έχει στο επίκεντρό του το κέρδος και όχι την ικανοποίηση των σύγχρονων λαϊκών αναγκών. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσοκάνη.
Καλώ στο Βήμα τον Βουλευτή Α΄ Πειραιώς με το Κομμουνιστικό Κόμμα Ελλάδας, τον κ. Νικόλαο Αμπατιέλο.
Το Κομμουνιστικό Κόμμα κανοναρχεί στη συνεδρίαση σήμερα, κύριε Παφίλη. Κανοναρχείτε σήμερα, κανοναρχείτε!
Ορίστε, κύριε Αμπατιέλο, έχετε τον λόγο.
ΝΙΚΟΛΑΟΣ ΑΜΠΑΤΙΕΛΟΣ: Κυρίες και κύριοι, νομίζω ότι από όλες τις ομιλίες με τη μέχρι τώρα συζήτηση έχει φανεί ότι οι τομές που φέρνετε στο Σύνταγμα είναι αντιδραστικές. Τρέχετε να προλάβετε, για να το πούμε με απλά λόγια, να θωρακίσετε παραπέρα το αστικό κράτος, να εξασφαλίσετε την αντιλαϊκή πολιτική σταθερότητα. Βλέπετε και εσείς τον κόσμο που φλέγεται με τις πολεμικές αναμετρήσεις και τους ανταγωνισμούς που μεγαλώνουν. Βλέπετε, παρακολουθείτε και θέλετε να πάρετε μέτρα στο ζήτημα των προβληματισμών που αναπτύσσονται σε εργαζόμενους, σε νεολαία. Μιλάμε για τον προβληματισμό που μπορεί να οδηγήσει σε αμφισβήτηση αυτής της κυρίαρχης πολιτικής που με μαθηματική ακρίβεια φέρνει διαρκώς νέες και όλο μεγαλύτερες θυσίες. 
Ελληνικά μιλάμε όλοι. Έτσι είναι η αλήθεια. Δεν εννοούμε, όμως, ούτε λέμε ακριβώς τα ίδια πράγματα. Μας έχετε φάει με τη σταθερότητα. Για την Κυβέρνηση της Νέας Δημοκρατίας είναι η σταθερότητα της ανάπτυξης της κερδοφορίας των μεγάλων επιχειρηματικών ομίλων, αυτή που χτίζεται πάνω στην ανασφάλεια για τον λαό και την ένταση της εκμετάλλευσης. Δηλαδή, τι; Να υλοποιείται η αντιλαϊκή πολιτική, να σφαγιάζονται δικαιώματα, μισθοί, συντάξεις και να τροφοδοτείται η ακρίβεια που ροκανίζει το πραγματικό εισόδημα. Κι αυτά να γίνονται σταθερά, να μην κουνιέται φύλλο, να μην μπαίνουν εμπόδια.
[bookmark: _Hlk236047745]Όμως, και για τα υπόλοιπα κόμματα της βολικής Αντιπολίτευσης προέχει η επιδίωξη να εμφανίζεστε εσείς ως ικανότεροι να διασφαλίσετε αυτήν την ίδια αντιλαϊκή σταθερότητα. Καμία σχέση, δηλαδή, με αυτό που νιώθει και βιώνει ο εργαζόμενος λαός, η πλειοψηφία του ελληνικού λαού δηλαδή, που δίνει καθημερινά τη μάχη για τη σταθερότητα που σημαίνει να μην τελειώνει ο μισθός στα μέσα του μήνα, να πηγαίνεις στη δουλειά σου και να γυρνάς σώος και αβλαβής, αν σου τύχει κάτι να ξέρεις ότι έχεις πρωτοβάθμια υγεία, νοσοκομεία κατάλληλα με επαρκές προσωπικό. Μιλάμε για τη σταθερότητα που λέει να μην μπλέκεται η χώρα στους πολεμικούς σκοπούς και ανταγωνισμούς όπου γης, άρα και να γίνεται και στόχος αντιποίνων και πεδίο που πάνε και έρχονται τα νατοϊκά, αμερικανικά, ουκρανικά και άλλα πολεμικά πλοία, αεροσκάφη, drones, όπως έγινε πρόσφατα με το γεμάτο εκρηκτικά ουκρανικό «drone» στη Λευκάδα. Μπορεί η φάρσα να ξεχαστεί κάποια στιγμή, όμως τα πραγματικά γεγονότα δεν πρόκειται γιατί δεν είναι καθόλου αστεία και καθόλου φάρσα.
Και μιας και μιλάμε για σταθερότητα, να πούμε και μια σύντομη κουβέντα για το άρθρο 16 που του έβαλε και κορδέλα σήμερα ο κ. Πιερρακάκης. Ως ΚΚΕ δεν ξεχνάμε αυτά που ζήσαμε και εμείς οι ίδιοι και άλλοι χιλιάδες φοιτητές με τους μεγάλους αγώνες του 2006 και 2007 και του 2019, που συνεχίζονται και μέχρι σήμερα με κινητοποιήσεις και μέσα στο κατακαλόκαιρο, παρά την επί της ουσίας παράκαμψη με νόμους, όπως τον πρόσφατο «Νόμο Πιερρακάκη». Μιλάμε για αγώνες που δεν είχαν και δεν έχουν κριτήριο, δηλαδή όλα αυτά που ειπώθηκαν προηγουμένως, τους κανόνες του Eurogroup δηλαδή με όρους πανεπιστημίων, τις επενδύσεις, την αγορά, το τι κέρδη θα βγάλουν οι έμποροι της γνώσης.
Όμως, θα πείτε καμιά κουβέντα για τη μόρφωση, όταν προωθείτε τέτοιες αλλαγές; Θα πείτε κάτι για το περιεχόμενό της, τους όρους σπουδών των φοιτητών, για πραγματικά δημόσια και δωρεάν παιδεία, χωρίς ταξικούς φραγμούς, σύγχρονες σπουδές που να ανταποκρίνονται στις ανάγκες σήμερα όπως χρειάζεται, κόντρα βεβαίως στην πολιτική που μετατρέπει το πανεπιστήμιο σε Α.Ε. και που αντιμετωπίζει τους φοιτητές ως πελάτες;
Αυτά δεν σας τα λέμε μόνο εμείς. Σας τα είπανε πρόσφατα χιλιάδες φοιτητές και φοιτήτριες που ανέδειξαν ξανά για μία ακόμη χρονιά την Πανσπουδαστική πρώτη δύναμη, καταποντίζοντας τη ΔΑΠ, την παράταξή σας, στέλνοντας μήνυμα και για την αντίσταση που μέχρι τώρα συναντάτε και για αυτά τα καλύτερα για τον λαό μας που έρχονται. 
Βεβαίως, στόχος και με το άρθρο 16, αλλά και γενικά της Συνταγματικής Αναθεώρησης είναι η στήριξη της καπιταλιστικής οικονομίας με όλους τους τρόπους, όπως σας τα λέει και σας τα γράφει και η Ευρωπαϊκή Ένωση. Τι άλλο είναι αυτό το άρθρο 79 για δημοσιονομική ισορροπία και βιώσιμη δημοσιονομική λειτουργία, δηλαδή, για να καταλαβαίνει και ο κόσμος; Είναι συνταγματοποίηση από τους κόφτες -που τους λέτε και τους ξαναλέτε- στις κοινωνικές δαπάνες των ματωμένων πλεονασμάτων. Αυτό που ζητάει σήμερα ο κόσμος και διεκδικεί για τις ανάγκες του διασφαλίζεται σε κάθε επόμενη κυβέρνηση, όχι μόνο στη δική σας, να τους λέτε «Και τι να κάνω εγώ για τον ΦΠΑ, τους έμμεσους, τους άμεσους φόρους; Είναι μέσα στο Σύνταγμα. Τα χέρια μου είναι δεμένα».
Η αλήθεια είναι ότι η προτεραιότητά σας είναι να στρώνετε κόκκινο χαλί στους στρατηγικούς επενδυτές που τους παρουσιάζετε ευεργέτες και αγίους, την ώρα που τα κέρδη τους, τα πλούτη που κολυμπάνε, είναι το αποτέλεσμα της άγριας εκμετάλλευσης χιλιάδων εργαζομένων με τα δεκατριάωρα και την ιδιωτικοποίηση.

Αυτούς τους προστατεύετε και με την απόδοση φόρων να πληρώνουν μόνο το 5% -όσοι κατέχουν τον πλούτο, το βλέπουμε με τη συνταγματική φοροασυλία των εφοπλιστών- τώρα στο άρθρο 78 μας φέρνετε και επιπλέον φοροαπαλλαγές για τους στρατηγικούς επενδυτές. Έχουν ειπωθεί αρκετά. 
Αυτό είναι, όταν σας λέμε ότι έχει ταξικό πρόσημο η πολιτική σας 100% και εκεί μπαίνουν και τα περιβόητα όρια των αντοχών της οικονομίας. Και αυτό είναι που θέλουμε να ρωτήσουμε και τα υπόλοιπα κόμματα της Αντιπολίτευσης σήμερα. Πώς αισθάνεστε ως κοστολογημένη αντιπολίτευση, όταν σέρνει έναν χορό η Νέα Δημοκρατία και εσείς πρόθυμοι από πίσω τον χορεύετε;
Τι λέτε για όλα αυτά; Αφού μετράτε τις ανάγκες των εργαζομένων, ποιο είναι το περίσσευμα σε αυτούς που παράγουν τον πλούτο; Τι λέτε για να καταργηθεί εδώ και τώρα, αυτό που λέει η πρόταση του ΚΚΕ, το άρθρο 107, για την κατάργηση των προνομίων ξένου και ελληνικού εφοπλιστικού κεφαλαίου; Κανείς δεν τα έχει ακουμπήσει αυτά. Είναι κόρη οφθαλμού.
Ποιοι είναι τελικά αυτοί οι επενδυτές, τους οποίους ευλογάτε από το πρωί μέχρι το βράδυ, αυτοί που κερδίζουν στην ειρήνη, αλλά που κερδίζουν πολύ περισσότερο στον πόλεμο; Είναι τα κοράκια της πολεμικής βιομηχανίας που μπουκώνετε με ζεστό χρήμα. Οι εφοπλιστές που κερδίζουν από τα υψηλά ναύλα και κάθονται τώρα από την άνεση του καναπέ τους και το παίζουν παλικαράδες, εκβιάζοντας ναυτεργάτες πλέον και μεταλλεργάτες να υπογράφουν θανατόχαρτα, ότι αναλαμβάνουν εκείνη την ευθύνη να ταξιδεύουν στο Ορμούζ, στη Μαύρη Θάλασσα και ποιος ξέρει πού αλλού αύριο, την ώρα που χτυπιούνται ελληνόκτητα πλοία, όπως έγινε τις προηγούμενες μέρες.
Είναι αυτοί που από τη «Βιολάντα» μέχρι τον Ασπρόπυργο φτιάχνουν εργασιακά γκέτο, που μπαίνουν οι γυναίκες για δουλειά και δεν βγαίνουν ποτέ, που οι εργάτες κοιμούνται μέσα στον χώρο δουλειάς για να φυλάνε την επιχείρηση και τελικά φτάνουν να καίγονται ζωντανοί.
Αυτή είναι η πραγματικότητα. Γι’ αυτούς έχετε φτιάξει τους αναπτυξιακούς νόμους όλα αυτά τα χρόνια να αδειοδοτούνται άρον άρον, χωρίς ελέγχους ούτε στην έναρξη, αλλά ούτε και καθ’ όλη τη λειτουργία τους. Είναι τα κοράκια της ανακύκλωσης, αφού η πολιτική της Ευρωπαϊκής Ένωσης μέχρι και τα σκουπίδια τα αντιμετωπίζει ως εμπόρευμα και τη διαχείρισή τους ως επιχειρηματική μπίζνα. Και έφτασε το πράσινο σπιτάκι να αγοράζεται 470 χιλιάδες ευρώ, μεζονέτα κανονική, δηλαδή. Σας τα έχει πει αυτά η Λαϊκή Συσπείρωση Αττικής. Όχι τώρα που μιλάνε όλοι, αλλά από την πρώτη στιγμή που οι Βουλευτές όλων των κομμάτων τρέχατε να φωτογραφηθείτε απέξω όλο καμάρι για τις μεγάλες επενδύσεις.
Αυτοί είναι οι ευεργέτες και δεν είναι οι εξαιρέσεις. Είναι ο κανόνας, όπως έχει δείξει η ιστορία αυτού του τόπου, όπως έχει δείξει η ιστορία της Ευρωπαϊκής Ένωσης, των λόμπι και της διαφθοράς και όλου του καπιταλιστικού κόσμου. Και αυτοί είναι οι θεσμοί του αστικού κράτους, εχθρικού για τον λαό, που όλοι σας θέλετε να αποκαταστήσετε.
Εμείς, κυρίες και κύριοι, δεν φιλοδοξούμε να το επαναφέρουμε το χαμένο κύρος των θεσμών. Σε αντίθεση με εσάς, βλέπουμε μέσα στους κλονισμούς που έρχονται, τη δυνατότητα να βαθύνει αυτός ο προβληματισμός που λέγαμε και στην αρχή, να γίνει πιο ριζοσπαστική η θεώρηση της πραγματικότητας, να ενισχυθεί η ταξική πάλη και να αναδειχθεί η πεποίθηση μέσα στο λαό ότι υπάρχει εναλλακτική σε αυτή τη βαρβαρότητα. Να σπάσει το «δεν αλλάζει τίποτα» που όλοι μαζί καλλιεργείτε. Να γίνει πλατιά γνωστή, αλλά και να εμπνεύσει την καθημερινή δράση, η πολιτική πρόταση διεξόδου του ΚΚΕ. Δηλαδή, το μοναδικά εναλλακτικό, ρεαλιστικό, ριζικά διαφορετικό σχέδιο που δίνει απάντηση σε όλα τα φλέγοντα προβλήματα των εργαζομένων του λαού, πάντα από τη σκοπιά της νέας κοινωνίας, του Σοσιαλισμού-Κομμουνισμού.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Αμπατιέλο.
Συνεχίζουμε με τον Βουλευτή Χανίων με τη Νέα Δημοκρατία, τον κ. Αλέξανδρο Μαρκογιαννάκη. 
ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η Αναθεώρηση του Συντάγματος είναι μία από τις κορυφαίες στιγμές στη λειτουργία του Κοινοβουλίου για την εκπλήρωση των υψηλών θεσμικών αποστολών του, προσφέροντας επιπλέον στα μέλη του ένα ιδιαίτερο πλαίσιο για την ανάπτυξη ενός διαφορετικού ύφους τοποθετήσεων.
Μακριά από την οξύτητα που χαρακτηρίζει τον δημόσιο λόγο, ο οποίος όσο πλησιάζουμε προς τις εκλογές του 2027, φοβάμαι ότι θα συνεχίσει να οξύνεται. Έχουμε, λοιπόν, την ευκαιρία και το καθήκον να συζητήσουμε για το σώμα των θεμελιωδών διατάξεων της Δημοκρατίας μας, όπως της αξίζει. Και αυτός είναι -στο δικό μου μυαλό- και ένας από τους στόχους της Αναθεώρησης, κάθε αναθεώρησης διαχρονικά, να συμβάλλει όχι μόνο στη βελτίωση της λειτουργίας της Δημοκρατίας μας, αλλά και να ενισχύσει την εμπιστοσύνη σε αυτή, στα επιτεύγματα και στην προοπτική της. 
Και απ’ ότι φαίνεται, βρισκόμαστε σε μια στιγμή που η ανάγκη αυτή, η ανάγκη για αποκατάσταση της εμπιστοσύνης των πολιτών είναι πραγματικά επίκαιρη. Αυτή η κρίση εμπιστοσύνης, σε συνδυασμό με την οξύτητα και μερικές φορές την τοξικότητα του δημοσίου λόγου, ειδικά καθώς μπαίνουμε σε προεκλογική περίοδο, δίνει ξεχωριστά χαρακτηριστικά σε έναν επιπλέον στόχο, στην κορυφαία ούτως ή άλλως διαδικασία που έχουμε μπροστά μας. 
Κυρίες και κύριοι συνάδελφοι, στον χρόνο που μου αναλογεί, θα σταθώ σε έξι άρθρα που δείχνουν την κατεύθυνση της πρότασης της κυβερνητικής πλειοψηφίας για την Αναθεώρηση του Συντάγματος.
Το πρώτο άρθρο στο οποίο θα αναφερθώ είναι το περίφημο άρθρο 16, περίφημο και περιλάλητο, θα μου επιτρέψετε να πω. Η αναθεώρησή του συζητιέται εδώ και τουλάχιστον είκοσι πέντε χρόνια, πριν μπω καν στο Πανεπιστήμιο. Μετά από τόσα χρόνια, λοιπόν, πολλές συζητήσεις έχουν γίνει, πολλά μπρος πίσω έχει η Βουλή και έχει τη δυνατότητα αυτές τις ημέρες να κατοχυρώσει στο Σύνταγμα της χώρας τη δυνατότητα παροχής ανώτατης εκπαίδευσης από νομικά πρόσωπα πανεπιστημιακής εκπαίδευσης που μπορεί να έχουν δημόσιο ή μη κρατικό, μη κερδοσκοπικό χαρακτήρα, με πλήρη αυτοδιοίκηση υπό την εποπτεία ανεξάρτητης αρχής και υπό τον όρο διασφάλισης υψηλού επιπέδου των παρεχομένων σπουδών.
Διότι αυτή είναι ξεκάθαρα η θέση της Νέας Δημοκρατίας και της Κυβέρνησης. Το ερώτημα, βέβαια, είναι τι θα κάνουν όλοι εκείνοι που επικαλούνταν την ανάγκη της αλλαγής του άρθρου 16 σε αυτή την κατεύθυνση, αλλά όταν έρχεται η ώρα των αποφάσεων, αρχίζουν τις αντιφάσεις. Δεν είναι στιγμή για σκοπιμότητες από καμία πλευρά. Είναι μια ευκαιρία για την ανώτατη εκπαίδευση στην Ελλάδα, σε μια συγκυρία που η μάχη για τη γνώση αποτυγχάνεται δραματικά. Οι συνθήκες δεν επιτρέπουν αυτή τη φορά την πολυτέλεια για αντιφάσεις και αμηχανίες. 
Στη συνέχεια στέκομαι στην πρότασή μας για το άρθρο 21, όπου προστίθενται ορισμένα κρίσιμα στοιχεία. Η κρατική μέριμνα για την προσιτή στέγη και διαγενειακή δικαιοσύνη και αλληλεγγύη. Ανταποκρινόμαστε με αυτές τις προτάσεις σε απτές ανάγκες της εποχής, προστατεύοντας τις νεότερες γενιές και συγκεκριμενοποιώντας την αποστολή της πολιτείας στο ζήτημα της στέγασης.
Συμπτωματικά, μόλις τις προηγούμενες ημέρες η ειδική Κυβερνητική Επιτροπή για την προσιτή στέγη ενέκρινε την Εθνική Στρατηγική για τη Στεγαστική Πολιτική 2026 έως 2035. Με μέτρα ύψους 6,5 δισεκατομμυρίων ευρώ, προχωρούμε στην ανέγερση 8,5 χιλιάδων φοιτητικών κατοικιών. Χρηματοδοτούμε την ανακαίνιση και επισκευή είκοσι χιλιάδων ιδιωτικών κατοικιών για αρχή, την ανέγερση δύο χιλιάδων τριακοσίων πενήντα κατοικιών με την αξιοποίηση της δημόσιας περιουσίας. Αυτό που είναι για εμάς κεντρική πολιτική επιλογή, ερχόμαστε τώρα να προτείνουμε να γίνει και συνταγματική επιταγή.
Ακολουθούν τα όσα προτείνουμε για το άρθρο 24, που ρυθμίζει το ζήτημα ευρύτερα του περιβάλλοντος και εδώ η πραγματικότητα έχει αλλάξει και αυτό είναι το στοιχείο εκείνο που επιβάλλει και την παρέμβαση. Η κλιματική αλλαγή δεν είναι πια απειλή του μέλλοντος, είναι πρόβλημα του σήμερα. Χρειαζόμαστε επειγόντως διαχείριση υδάτινων πόρων, ικανή να ανταποκρίνεται σε περιόδους ακραίων συνθηκών. Χρειαζόμαστε την ενίσχυση των ανανεώσιμων πηγών ενέργειας και χρειαζόμαστε φυσικά ένα κράτος που συνολικά θα λαμβάνει υπόψη το περιβάλλον σε κάθε απόφασή του και γι’ αυτό κατοχυρώνουμε το περιβαλλοντικό ισοζύγιο σε κάθε κρατική παρέμβαση, με ρητή συνταγματική δέσμευση.
Λίγο πιο κάτω βρίσκεται και το άρθρο που συνδέεται ξεκάθαρα από όλα τα άλλα με τη σύγχρονη πολιτική εμπειρία. Είναι φυσικά το άρθρο 44 παράγραφος 2 για τα δημοψηφίσματα.
Το παράδειγμα προς αποφυγή γίνεται ασφαλώς αμέσως αντιληπτό μετά την εμπειρία του 2015 και προκειμένου να αποφευχθούν μορφές καταστρατήγησης, προτείνουμε ελάχιστο χρόνο διεξαγωγής για τα δημοψηφίσματα τις είκοσι ημέρες. Τότε θυμίζω ότι μεταξύ της προκήρυξης και της διενέργειας του δημοψηφίσματος υπήρχαν μόνο οκτώ ημέρες περιθωρίου. Χωρίς αμφιβολία, παγκόσμιο ρεκόρ. Και εάν λέμε ότι θέλουμε να επιτύχουμε την ενίσχυση της εμπιστοσύνης προς τους θεσμούς, οφείλουμε να θωρακίζουμε τέτοιες λειτουργίες.
Περνάω τώρα στο άρθρο 86, την ποινική ευθύνη των Υπουργών, τη σημαντικότερη ίσως συζήτηση στην κοινωνία εδώ και πολλά χρόνια. Ένα σημείο το οποίο έχει τραυματίσει τη σχέση του πολιτικού κόσμου με τους πολίτες. Έχει έρθει η ώρα να δράσουμε. Νομίζω ότι αυτό το σημείο μας βρίσκει όλους σύμφωνους. Έχει έρθει η ώρα να εξαλείψουμε παθογένειες και κυρίως, να απαντήσουμε σε ένα σταθερό αίτημα της κοινωνικής πλειοψηφίας για αλλαγή στη συνταγματική πρόνοια. 
Από αυτή τη βάση εκκινώντας, προτείνουμε ως κυβερνητική Πλειοψηφία την κατάργηση του όρου «αμελλητί» και αμέσως μετά την κατάργηση της αρμοδιότητας της Βουλής να διενεργεί η ίδια την προκαταρκτική εξέταση. 
Η προκαταρκτική εξέταση για τα μέλη της Κυβέρνησης περνάει, με την πρότασή μας, στα χέρια της Δικαιοσύνης. Πιο συγκεκριμένα, η εξέταση προτείνουμε να γίνεται από Εισαγγελέα Εφετών και τελικά η πρόταση δίωξης από τον Εισαγγελέα Αρείου Πάγου. Στη Βουλή απομένει η αποδοχή της εισαγγελικής πρότασης και η τελική άσκηση της δίωξης.
Με αυτές τις προτάσεις βγάζουμε την όποια υποψία για πολιτική σκοπιμότητα από μία διαδικασία, για την οποία οι πολίτες απαιτούν και πρέπει να είναι καθαρά δικαστική. Το προτείνουμε, για να αποκατασταθεί η εμπιστοσύνη των πολιτών, για να ενισχυθεί η διαφάνεια γύρω από τις ευθύνες μελών των κυβερνήσεων και για να βελτιωθεί η ίδια η απόδοση της Δικαιοσύνης. Είναι πρόταση απαραίτητη για τη θωράκιση της δημοκρατίας και της λειτουργίας των οργάνων της. 
Κλείνω με δυο λόγια για το άρθρο 102, για την Τοπική Αυτοδιοίκηση, καθώς τη θεωρώ βασικό πυλώνα για το θεσμικό μέλλον της δημοκρατίας. Η ενίσχυσή της ενισχύει το αίσθημα συμμετοχής όλο και περισσότερων πολιτών και συμβάλλει θετικά. Ξεχωρίζω λοιπόν την πρόταση οι δήμοι και οι περιφέρειες να μπορούν να επιβάλλουν τοπικούς ή ειδικούς φόρους και τέλη με δική τους απόφαση, ώστε να έχουν πραγματικά σημαντικά σημαντικούς αυτοτελείς πόρους. Πρόκειται για το ιερό δισκοπότηρο στους αγώνες των αυτοδιοικητικών παραγόντων εδώ και δεκαετίες. Η μεταφορά κεντρικών πόρων και η ενίσχυση των ίδιων πόρων των αυτοδιοικήσεων είναι προϋπόθεση για μία ισχυρή και αποτελεσματική αυτοδιοίκηση και χαίρομαι που είμαι στη Βουλή να το στηρίξω σε επίπεδο συνταγματικής πρόβλεψης.
Κυρίες και κύριοι συνάδελφοι, η Αναθεώρηση του Συντάγματος δεν είναι ποτέ μια τυπική διαδικασία, ούτε και μια διαδικασία επιβεβαίωσης πολιτικής υπεροχής. Είναι μία από τις πλέον σημαντικότερες στιγμές της λειτουργίας της Βουλής. Όπως τόνισα και στην εισαγωγή μου, είναι ευκαιρία να προσαρμόσουμε το Σύνταγμα της χώρας στην πραγματικότητα και στις ανάγκες της εποχής, ταυτόχρονα ενισχύοντας την εμπιστοσύνη των πολιτών στους θεσμούς και να προστατέψουμε αυτά που πραγματικά έχουν σημασία. Αυτή είναι η διττή και μη διαχωριζόμενη αποστολή αυτής της Βουλής, της προτείνουσας. Δεν πρέπει να υποτιμήσουμε κανένα από τα δύο σκέλη αυτής της αποστολής.
Δεν ζούμε σε εποχές αμεριμνησίας. Ο κόσμος γύρω μας αλλάζει και δεν αλλάζει απαραίτητα προς το καλύτερο. Κάθε άλλο. Από την κλιματική κρίση μέχρι την κρίση του σύγχρονου μοντέλου ασφαλείας, όλα αλλάζουν με απρόβλεπτους ρυθμούς. Όταν λοιπόν λέμε ότι πρέπει να προετοιμάσουμε τον χώρο, αυτό δεν σημαίνει μόνο οικονομικά, διπλωματικά, αμυντικά. Σημαίνει και θεσμικά. Και αυτό θα είναι το μεγαλύτερο κέρδος μας, γιατί στο διάστημα που έρχεται μπορεί να είναι και η μεγαλύτερη ανάγκη μας.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μαρκογιαννάκη.
Συνεχίζουμε τον κατάλογο και μένουμε στην Κρήτη, αλλά πάμε στο Ηράκλειο και στο ΠΑΣΟΚ. Συνεχίζουμε λοιπόν με τη Βουλευτή Ηρακλείου από το ΠΑΣΟΚ-Κίνημα Αλλαγής, την κ. Ελένη Βατσινά.
Κυρία συνάδελφε, έχετε τον λόγο.
ΕΛΕΝΗ ΒΑΤΣΙΝΑ: Κύριε Πρόεδρε, χρόνια πολλά για την ονομαστική σας εορτή, που ήταν χθες.
ΠΡΟΕΔΡΕΥΩΝ (Πάρις Κουκουλόπουλος): Σας ευχαριστώ.
ΕΛΕΝΗ ΒΑΤΣΙΝΑ: Κυρίες και κύριοι συνάδελφοι, η αφετηρία μας για την Αναθεώρηση του Συντάγματος είναι αυτό το σημείο που καθορίζει το πώς αντιλαμβανόμαστε τη δημοκρατία, τους θεσμούς και τη σχέση του κράτους με τον πολίτη. Και αυτή τη σχέση πρέπει να την προσαρμόσουμε στο σήμερα αλλά και στο αύριο, για να έχει το δημιούργημα του Έλληνα νομοθέτη μια διαχρονική ισχύ για τις επόμενες δεκαετίες. 
Ξέρετε, αυτό σήμερα μοιάζει πολύ δύσκολο, καθώς η εκάστοτε κυβερνητική πλειοψηφία, εν προκειμένω η Κυβέρνηση της Νέας Δημοκρατίας, έχει δείξει άλλες διαθέσεις στα θέματα των θεσμών. Θα είναι λοιπόν η Αναθεώρηση του Συντάγματος άλλο ένα μέσο εξυπηρέτησης πολιτικών σκοπιμοτήτων; Τα δείγματά σας οδηγούν προς αυτό το συμπέρασμα, στο συμπέρασμα ότι το θεμέλιο της δημοκρατικής ζωής αντιμετωπίζεται ως ένα εργαλείο, όχι υπέρ της ελευθερίας, της ισότητας και της κοινωνικής δικαιοσύνης, αλλά στον βωμό της εξυπηρέτησης ορισμένων κυβερνητικών επιλογών. Μεταξύ αυτών, είναι και η χρήση των θεσμών επί επτά χρόνια για τη διατήρηση θέσεων ασυλίας και παρασιώπησης.
Η διαφορά της δικής μας προσέγγισης στο ΠΑΣΟΚ δεν είναι αυτές οι λίγες λέξεις της ομιλίας των Βουλευτών και του Προέδρου μας, αλλά είναι μέρος της ιστορίας μας. Το ΠΑΣΟΚ, ως Κυβέρνηση της Αναθεωρητικής Βουλής, το 1986 με τον Ανδρέα Παπανδρέου και το 2001 με τον Κώστα Σημίτη ταύτισε την ιστορία του με το σύγχρονο Σύνταγμα και τα ανθρώπινα δικαιώματα, αντιμετωπίζοντας τις μεγάλες αλλαγές στην οικογένεια, στην εργασία, στην παιδεία, στη διαφάνεια της δημόσιας ζωής, στο περιβάλλον πάντοτε ως εθνική υπόθεση. Δεν επένδυσε ποτέ στον διχασμό, ούτε στη λογική ότι το Σύνταγμα γράφεται στα μέτρα της εκάστοτε κυβέρνησης. Γι’ αυτό και έως σήμερα η μόνη συζήτησή μας αφορά στο πώς θα διευρύνουμε τη δημοκρατική ομαλότητα πάνω στην ενίσχυση των ίδιων αξιών και θεσμών που δημιούργησε το ΠΑΣΟΚ. Γι’ αυτό και ο Πρόεδρος του ΠΑΣΟΚ, ο Νίκος Ανδρουλάκης, ήταν σαφής: Η ουσιαστική διαβούλευση με την κοινωνία πρέπει να προηγηθεί, για να έρθουν οι συνταγματικές αλλαγές. 
Σήμερα δεν μπορούμε να συζητούμε για Αναθεώρηση του Συντάγματος, χωρίς να αναλογιστούμε το απόσταγμα της τελευταίας επταετίας. Και πρέπει να αναλογιστείτε κυρίως εσείς, κυρίες και κύριοι της Κυβέρνησης, με ποιον τρόπο και πόσες φορές έχετε πληγώσει και εκθέσει τη δημόσια εικόνα του νομοθετικού Σώματος.
[bookmark: _Hlk236046452]Η χώρα βρέθηκε επανειλημμένα στο επίκεντρο της ευρωπαϊκής συζήτησης για το κράτος δικαίου. Ο κύριος Πρωθυπουργός οραματίζεται την αυτοδυναμία του αποκομμένος από την πραγματικότητα και το σήμερα και μας τόνισε πριν δυο, τρεις ημέρες ότι τα σκάνδαλα των υποκλοπών είναι παλιές υποθέσεις, είναι περσινά ξινά σταφύλια. Ο κ. Μητσοτάκης, τη στιγμή που στα ελληνικά και ευρωπαϊκά δικαστήρια εκκρεμούν οι υποθέσεις υποκλοπών της δικής του Κυβέρνησης, επιδίδεται σε έναν στρουθοκαμηλισμό εξουσίας και ζητά σε αυτή την Κυβέρνηση, την Κυβέρνηση των Τεμπών, του Predator και του ΟΠΕΚΕΠΕ να της εμπιστευθούμε όλοι εμείς την αναθεώρηση για τις ανεξάρτητες αρχές και τη λειτουργία της δικαιοσύνης.
Εάν δεν υπήρχε το ΠΑΣΟΚ, κυρίες και κύριοι της Κυβέρνησης, να πιέσει ως Αξιωματική Αντιπολίτευση να πάνε στη Δικαιοσύνη όσοι παρανόμησαν αυτή τη στιγμή θα είχατε κάνει τις ανεξάρτητες αρχές και τη Δικαιοσύνη εργαλεία του πρωθυπουργικού γραφείου σας. Γι’ αυτό θεωρούμε απαραίτητη την ενίσχυση ανεξαρτησίας της Δικαιοσύνης. Οι πολίτες πρέπει να εμπιστεύονται ότι η δικαιοσύνη απονέμεται ανεπηρέαστη και κανείς δεν είναι υπεράνω νόμου.
Έρχομαι τώρα στην αναθεώρηση του άρθρου 86. Στη δεύτερη θέση, κάτω από την ακρίβεια, οι πολίτες της χώρας τοποθετούν ως πρόβλημα της Ελλάδας τη λειτουργία του κράτους, την αδιαφάνεια και τη διαφθορά. Θα είχε προγραμματική αξία εσείς, κύριοι και κυρίες και κύριοι της Κυβέρνησης, να πείτε στον ελληνικό λαό πόσο αυτό σας έχει απασχολήσει. Για εσάς μιλάνε, όταν προβληματίζονται για τη διαφθορά και την διαφάνεια. Ζητούν να πάψει να υπάρχει η αίσθηση της διαφορετικής μεταχείρισης των πολιτικών προσώπων. Δεν αρκεί λοιπόν να ψηφίζετε περισσότερους νόμους, όταν με τους νόμους αυτούς φωτογραφίζετε τις περιπτώσεις που εξυπηρετούνται από τον νόμο.
Κύριε Πρόεδρε, Σύνταγμα και ατομικά και κοινωνικά δικαιώματα είναι ένα νόμισμα με δύο όψεις. Εάν αφαιρέσουμε μία από τις δύο όψεις, παύει να έχει αξία. Η δημόσια υγεία, η δημόσια παιδεία και το κοινωνικό κράτος, οι πιο θεμελιώδεις συνταγματικές αξίες έχουν ανάγκη προσαρμογής στο σήμερα.
Η παιδεία είναι ένα δημόσιο αγαθό. Ναι, οφείλει προφανώς να εξελίσσεται, να εκσυγχρονίζεται, να συνδέεται με την έρευνα, την εργασία και την καινοτομία, αλλά δεν μπορούν να δημιουργούνται κοινωνικές ανισότητες στην πρόσβαση και στη γνώση. Η Ελλάδα χρειάζεται ισχυρά δημόσια πανεπιστήμια, με επαρκή χρηματοδότηση και διεθνή προσανατολισμό. 
Πριν λίγες ημέρες βγήκαν τα αποτελέσματα των πανελληνίων εξετάσεων. Το κράτος έπρεπε να έχει μεριμνήσει για τα παιδιά που πέτυχαν σε ένα πανεπιστήμιο και δεν μπορούν να πάνε για οικονομικούς λόγους. Δεν χτίζεις έναν ουρανοξύστη από πάνω προς τα κάτω, αλλά στην παιδεία βάζεις τα γερά σου θεμέλια για το μέλλον. 
Θα ήθελα εδώ να αναφερθώ στο πόσο σημαντική είναι η προστασία του άρθρου 24 για το φυσικό περιβάλλον. Όπως είπαμε, η αναθεώρηση αυτή πρέπει να συμπεριλάβει και τους κινδύνους του μέλλοντος. Η κλιματική κρίση δεν είναι πλέον ένα θεωρητικό σενάριο. Για την Κρήτη, για τις νησιωτικές περιοχές, για τον πρωτογενή τομέα, για τους υδάτινους πόρους αποτελεί καθημερινή πραγματικότητα. Στο νοτιότερο άκρο της Ελλάδας, η αύξηση της θερμοκρασίας επηρεάζει όλη τη ζωή του τόπου μου. Σε κάποιες περιοχές καταστρέφονται σοδειές, σε άλλες δεν υπάρχουν ψάρια, σε άλλες υπάρχει ξηρασία. Η βιώσιμη ανάπτυξη λοιπόν αποτελεί πραγματική συνταγματική υποχρέωση του κράτους. 
Κλείνοντας, θα μου επιτρέψετε να αναφερθώ στη μεγάλη συζήτηση για την αποκέντρωση. Πριν λίγες ημέρες η Κυβέρνηση ψήφισε τον Κώδικα Τοπικής Αυτοδιοίκησης και λίγες ημέρες μετά, σπεύσατε να μαζέψετε τα ασυμμάζευτα, αφού δημιουργήσατε ένα χάος στους αντιδημάρχους, στους αντιπεριφερειάρχες και σε πολλά άλλα. 
Δεν είναι δυνατόν να συνεχίσουμε να έχουμε ένα από τα πιο συγκεντρωτικά κράτη της Ευρώπης. Η Τοπική Αυτοδιοίκηση χρειάζεται αυτοτέλεια και σταθερούς πόρους. Ιδιαίτερα για τις νησιωτικές περιοχές, απαιτούνται συνταγματικές εγγυήσεις που θα λαμβάνουν υπόψη τις ιδιαιτερότητες της νησιωτικότητας, της απόστασης, του αυξημένου κόστους μεταφορών και των διαφορετικών αναπτυξιακών αναγκών. 
Ως Βουλευτής Ηρακλείου γνωρίζω πολύ καλά ότι αυτό που ζητούν οι τοπικές κοινωνίες δεν είναι χάρη. Ζητούν ένα κράτος που εμπιστεύεται την περιφέρεια, για να διαχειριστεί τα προβλήματα που ξέρει καλύτερα. 
Έχουμε την τύχη, παρά τις αυξημένες υποχρεώσεις, παρά την ακρίβεια, την καθημερινή αγωνία για το αύριο, η κοινωνία να μας παρακολουθεί ακόμη. Και εμείς τι της απαντάμε; Το πραγματικό διακύβευμα της Συνταγματικής Αναθεώρησης είναι να δώσουμε αξία στη δημοκρατία και σε αυτούς που μας παρακολουθούν. Μια δημοκρατία που δεν φοβάται τον έλεγχο, που δεν ανέχεται την αδιαφάνεια, που υπηρετεί τον άνθρωπο, τον επαγγελματία, τον φοιτητή και τον εργαζόμενο και όχι τους αρεστούς της εκάστοτε κυβέρνησης.
Αυτή είναι η πρόταση του ΠΑΣΟΚ, με ευθύνη απέναντι στις επόμενες γενιές. Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Βατσινά.
 Και συνεχίζουμε με τον Βουλευτή Πέλλης με τη Νέα Δημοκρατία, τον κ. Βασίλειο (Λάκη) Βασιλειάδη. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ: Ευχαριστώ, κύριε Πρόεδρε. 
Κύριε Υπουργέ, αγαπητές και αγαπητοί συνάδελφοι, βρισκόμαστε πραγματικά μπροστά σε μια ιστορική στιγμή του Ελληνικού Κοινοβουλίου, σε μία κορυφαία, θα έλεγα, κοινοβουλευτική διαδικασία. Και το λέω αυτό, διότι η Συνταγματική Αναθεώρηση είναι ίσως η πιο σημαντική, η πιο μεγάλη στιγμή ευθύνης που έχουν οι Έλληνες Βουλευτές απέναντι στους πολίτες, στη χώρα, στο ίδιο το πολίτευμα. 
Η Αναθεώρηση του Συντάγματος απαιτεί κυρίως σοβαρότητα, υπευθυνότητα, διορατικότητα και πάνω από όλα ευρύτερες συναινέσεις. Δεν είναι και δεν μπορεί να είναι το έργο ενός μόνο κόμματος, αλλά πρωτίστως δεν γίνεται να είναι αντικείμενο μιας τυπικής άσκησης αντιπολίτευσης. Αυτό σημαίνει πως δεν αρκεί σε αυτή τη συζήτηση να αναφερόμαστε σε κυβερνητικά πεπραγμένα ή απλώς να γίνεται αντιπαράθεση κοινών επιχειρημάτων που έχουμε ακούσει πάρα πολλές φορές σε αυτή την Αίθουσα. Και αυτό διότι αυτή η διαδικασία δεν αφορά μια κυβέρνηση ή μια κοινοβουλευτική περίοδο, αφορά τον ίδιο τον καταστατικό χάρτη, που θα διέπει τη λειτουργία της πολιτείας για τις επόμενες δεκαετίες. 
Ας συμφωνήσουμε, λοιπόν, ότι η διαδικασία αυτή και η ίδια η συζήτηση απαιτούν να μη γίνονται με μόνο στόχο τη στείρα αντιπολίτευση, τη στείρα διακομματική αντιπαράθεση. Αντίθετα, ας κάνουμε ένα γόνιμο και ουσιαστικό διάλογο πάνω στις προτάσεις αυτές, για το πώς θα μπορούσαμε να διαμορφώσουμε ένα λειτουργικό, θα έλεγα, Σύνταγμα για τα επόμενα χρόνια. 
Ας παραδειγματιστούμε από το Σύνταγμα του 1975, που υπήρξε το θεμέλιο της Μεταπολιτευτικής Ελλάδας. Συνέβαλε καθοριστικά στην εδραίωση της δημοκρατίας και απέδειξε την ανθεκτικότητά του μέσα από μεγάλες δοκιμασίες και συνεχείς κρίσεις. 
Όμως, η κοινωνία αλλάζει, η τεχνολογία εξελίσσεται και πλέον επηρεάζει τις ζωές μας με πρωτόγνωρους τρόπους και ρυθμούς. Οι διεθνείς προκλήσεις πολλαπλασιάζονται και η πολιτεία οφείλει να προσαρμόζει τους θεσμούς της στις νέες αυτές συνθήκες, χωρίς να αλλοιώνει φυσικά τον πυρήνα των συνταγματικών αρχών και την ταυτότητα του κράτους. 
Αυτός είναι, κατά τη γνώμη μου, ο πραγματικός σκοπός της παρούσας διαδικασίας. Δεν αναζητούμε ένα διαφορετικό Σύνταγμα, αναζητούμε ένα πιο σύγχρονο, πιο λειτουργικό και πιο αποτελεσματικό Σύνταγμα, το οποίο θα ανταποκρίνεται πραγματικά στις ανάγκες της εποχής και θα ενισχύει την εμπιστοσύνη των πολιτών προς τους θεσμούς, ενώ παράλληλα θα κοιτάζει μπροστά και θα ανταποκρίνεται και στις επόμενες δεκαετίες. 
Ιδιαίτερη σημασία έχει ότι σήμερα η Βουλή δεν αποφασίζει για το τελικό περιεχόμενο των διατάξεων, αποφασίζει ποια άρθρα θα πρέπει να ανοίξουν προς Αναθεώρηση, ώστε η επόμενη Αναθεωρητική Βουλή με τη νέα λαϊκή εντολή που θα έχει λάβει, να καθορίσει το τελικό τους περιεχόμενο. Αυτό από μόνο του επιβάλλει μεγαλύτερη υπευθυνότητα και βλέμμα προς το μέλλον. 
Ανάμεσα στις προτάσεις που κατατίθενται υπάρχουν σημαντικές θεσμικές τομές. Σε αυτές θα αναφερθώ εν συντομία, αρχίζοντας από την πρόταση για αναθεώρηση του άρθρου 16. Πρόκειται για μια συζήτηση που διαρκεί σίγουρα για πάνω από δύο δεκαετίες. Πλέον θεωρώ πως οι συνθήκες αυτές έχουν ωριμάσει, ώστε να προχωρήσουμε με τα μη κρατικά πανεπιστήμια, δεν χρειάζεται να υπάρχει μονόδρομος στην εκπαίδευση. Πρέπει να αποδεχτούμε τη συνύπαρξη. Καθώς το νέο θεσμικό πλαίσιο έχει μπει σε λειτουργία βλέπουμε σιγά-σιγά ο χώρος να οργανώνεται, η συνταγματική προσαρμογή μπορεί να ολοκληρώσει αυτή τη μεταρρύθμιση, διασφαλίζοντας ταυτόχρονα την ποιότητα της ανώτατης εκπαίδευσης και το χαρακτήρα της αποστολής της.  
Όπως πάντα, φυσικά σε όλα απαιτείται υπομονή, προκειμένου να υπάρξει το επιθυμητό αποτέλεσμα. Αντί λοιπόν, για μια ακόμη φορά να ζούμε το «όχι» σε όλα, ας συμβάλλουμε ώστε να γίνει σωστά. 
Επιπλέον, η ενίσχυση της ανεξαρτησίας της δικαιοσύνης και του κράτους δικαίου αποτελεί ένα αίτημα  από όλα τα κόμματα. Ας προσπαθήσουμε επομένως, να θωρακίσουμε τον τόσο σημαντικό αυτό θεσμό μέσα από τη Συνταγματική Αναθεώρηση. Όσο περισσότερο ενισχύεται η αυτονομία της δικαιοσύνης τόσο περισσότερο ενισχύεται και η εμπιστοσύνη των πολιτών στους δημοκρατικούς θεσμούς. Η αναζήτηση μιας πιο ισορροπημένης διαδικασίας αποτελεί ένα βήμα πραγματικά που αξίζει να συζητηθεί. Πάντοτε βέβαια, θα πρέπει να έχουμε κατά νου τη διαφύλαξη των ορίων, ώστε καμία εξουσία να μην είναι προφανώς και ανεξέλεγκτη. 
Αντίστοιχα, η επανεξέταση του άρθρου 86 για την ευθύνη των Υπουργών  αποτελεί μια ευκαιρία να διορθωθούν αδυναμίες που έχουν απασχολήσει διαχρονικά την ελληνική κοινωνία. Ο στόχος δεν είναι φυσικά ούτε η ποινικοποίηση της πολιτικής ζωής, ούτε η δημιουργία καθεστώτος ατιμωρησίας. Στόχος είναι η διαμόρφωση μιας διαδικασίας που θα εμπεδώνει το αίσθημα δικαιοσύνης, θα ενισχύει τον ρόλο της δικαιοσύνης και θα προστατεύει παράλληλα, τη θεσμική λειτουργία της δημοκρατίας. 
Επίσης, δεν μπορούμε να αγνοήσουμε ζητήματα που πριν από λίγα χρόνια δεν υπήρχαν καν στη δημόσια συζήτηση. Η τεχνητή νοημοσύνη για παράδειγμα, δημιουργεί τεράστιες δυνατότητες, αλλά και νέους κινδύνους για τα δικαιώματα, την ιδιωτικότητα και την ίδια τη δημοκρατία. Η πρόβλεψη λοιπόν, συνταγματικών εγγυήσεων που θα επιτρέπουν στην πολιτεία να αντιμετωπίζει αυτές τις προκλήσεις δείχνει ότι το Σύνταγμα πρέπει να μπορεί να συνομιλεί πραγματικά με το μέλλον. 
Πέραν αυτών, υπάρχει μια σειρά από άλλα ζητήματα τα οποία φέρνει η πρόταση προς συζήτηση που αφορούν τα εξής: Θεσμοθέτηση της προσιτής στέγης, την προστασία του φυσικού περιβάλλοντος, τη διαχείριση των υδάτινων πόρων, τη δημοσιονομική σταθερότητα, την επιστολική ψήφο. Είναι ζητήματα που απασχολούν ήδη την κοινωνία και είναι λογικό να προτείνονται για την αναμόρφωση της συνταγματικής τάξης.  
Ειδικότερα, η προστασία του φυσικού περιβάλλοντος είναι πλέον απαραίτητη, ώστε να μπορέσουμε ως χώρα να διασφαλίσουμε τη βιωσιμότητα των επόμενων γενεών. Παρομοίως, με τους υδάτινους πόρους. Σε μια εποχή που η ξηρασία αυξάνεται, οφείλουμε όντως να διασφαλίσουμε την κοινωνική ισότητα στο αγαθό του νερού. Από την άλλη, η επιστολική ψήφος θα ενισχύσει τη συμμετοχή των πολιτών στη δημοκρατική αυτή διαδικασία, αποτελώντας αδιαμφισβήτητα ένα εργαλείο του μέλλοντος. 
Κύριε Πρόεδρε, σε τέτοιες κορυφαίες θεσμικές διαδικασίες υπάρχει μόνο η ευθύνη απέναντι στις επόμενες γενιές. Η Αναθεώρηση του Συντάγματος λοιπόν, αποτελεί μια ευκαιρία να αποδείξουμε ότι το πολιτικό σύστημα μπορεί να συνεννοηθεί όταν διακυβεύεται η ίδια η ποιότητα της δημοκρατίας μας. Η χώρα χρειάζεται θεσμούς που εμπνέουν εμπιστοσύνη, ένα κράτος πιο αποτελεσματικό, μια δικαιοσύνη πιο ισχυρή, μια δημόσια διοίκηση που θα λογοδοτεί, μια παιδεία πιο εξωστρεφή και ένα Σύνταγμα που θα ανταποκρίνεται στις προκλήσεις του αύριο. 
Και δεν υπάρχει, θα έλεγα, καλύτερη χρονική συγκυρία από την τωρινή για να αναβαθμίσουμε το Σύνταγμά μας σε ένα σύγχρονο καταστατικό χάρτη, αντάξιο των προσδοκιών, κυρίως της ελληνικής κοινωνίας, έτοιμο να υποδεχτεί τις προκλήσεις  της επόμενης δεκαετίας. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Βασιλειάδη. 
Καλείται στο Βήμα η Βουλευτής Β2 δυτικού τομέα Αθηνών, η κ. Δάγκα (Βιβή) Παρασκευή, για να μην ξεχνάμε να της ευχηθούμε και τα χρόνια πολλά για χθες. 
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ πολύ. Χρόνια πολλά και σε εσάς, κύριε Πρόεδρε. Ευχαριστώ, κύριε Πρόεδρε.  
Ομολογουμένως σε όλη τη διάρκεια της συζήτησης της Συνταγματικής Αναθεώρησης κυριολεκτικά δώσατε τα ρέστα σας, κύριοι και κυρίες της Κυβέρνησης, με βολικό αντίπαλο τα κόμματα της συστημικής Αντιπολίτευσης για το ποιος μπορεί να υπερασπιστεί το λεγόμενο σύγχρονο κοινωνικό κράτος ή το λεγόμενο κράτος δικαίου.  
Ό,τι και αν κάνετε βέβαια, δεν μπορείτε να κρύψετε ότι αυτό το εχθρικό για τον λαό αστικό κράτος ούτε δίκαιο ούτε κοινωνικό μπορεί να είναι με κριτήριο τα εργατικά λαϊκά συμφέροντα, ακριβώς γιατί θωρακίζει την κοινωνική, την ταξική ανισότητα, θωρακίζει την καπιταλιστική εκμετάλλευση και κερδοφορία, θωρακίζει την αντιλαϊκή σταθερότητα των ματωμένων πλεονασμάτων, των δεσμεύσεων στην Ευρωπαϊκή Ένωση και το ΝΑΤΟ, στην αντιλαϊκή σταθερότητα της πολεμικής εμπλοκής. Αυτός είναι ο σύγχρονος -πώς το είπατε;- καταστατικός χάρτης, όπως ανέφερε προηγουμένως ο Βουλευτής της Νέας Δημοκρατίας. 
Αυτό άλλωστε αποκαλύπτεται και με τη συζήτηση για τα άρθρα προς Αναθεώρηση του Συντάγματος, για να διασφαλίσετε, για παράδειγμα, και με τη βούλα του Συντάγματος τους κόφτες για τις λαϊκές ανάγκες με το άρθρο 79 και τη φοροασυλία των στρατηγικών επενδυτών από την άλλη. Με βάση αυτά τα δεσμά ακριβώς η υγεία, η πρόνοια, μια σειρά κοινωνικές ανάγκες, λογαριάζονται στο ζύγι του κόστους-οφέλους για το κράτος και τους επιχειρηματικούς ομίλους. 
Ήταν αποκαλυπτική η σχετική συζήτηση για το άρθρο 21. Για την Κυβέρνηση της Νέας Δημοκρατίας δεν χρειάζεται και πολλή συζήτηση να κάνουμε, για την περιβόητη κοσμογονία του ΕΣΥ, που τη βιώνουνε καλά και οι υγειονομικοί, τη βιώνει και ο λαός μας, με το νόμο-φακελάκι με τα επί πληρωμή απογευματινά χειρουργεία, την υποστελέχωση των δημόσιων νοσοκομείων και κέντρων υγείας. Αυτά δηλαδή που καταδικάζουν τους υγειονομικούς μας να δουλεύουν με υπερεφημέρευση, με κόντρα βάρδιες και άλλα, με τη βαθύτερη ιδιωτικοποίηση της υγείας, με νέα προνόμια στις φαρμακοβιομηχανίες. 
Εξίσου όμως αποκαλυπτικές ήταν και οι προτάσεις της συστημικής Αντιπολίτευσης. Λέει, για παράδειγμα, το ΠΑΣΟΚ σε σχέση με την Αναθεώρηση του άρθρου 21 του Συντάγματος «ενιαίο και αποκεντρωμένο Εθνικό Σύστημα Υγείας που οργανώνεται, όπως ο νόμος ορίζει». Μόνο που ο νόμος ορίζει ότι σήμερα τα δημόσια νοσοκομεία και κέντρα υγείας λειτουργούν με επιχειρηματικά κριτήρια. Τα αμφισβητείτε αυτά; Προφανώς και όχι. 
Ή, για παράδειγμα, λέει ο ΣΥΡΙΖΑ «συνταγματική κατοχύρωση του ΕΣΥ», λες και με αυτήν την πρόταση ανατρέπεται η εμπορευματοποίηση της υγείας, των υπηρεσιών. Αντίστοιχες προτάσεις βέβαια καταθέτει και το κόμμα Τσίπρα, για παράδειγμα, «ο πολίτης θα πληρώνει λιγότερο και θα αισθάνεται ξανά», λέει «το δημόσιο σύστημα δίπλα του». Ούτε λέξη προφανώς για το δωρεάν σύστημα υγείας χωρίς επιχειρηματική δραστηριότητα. Γιατί ακριβώς να συναντιέστε, κύριοι και κυρίες της Κυβέρνησης, με τα κόμματα της βολικής Αντιπολίτευσης στην υπεράσπιση της αντιλαϊκής πολιτικής εμπορευματοποίησης της υγείας με τους ασθενείς πελάτες, μοιράζεστε τη θέση για συνύπαρξη δημόσιου και ιδιωτικού τομέα υγείας, τις δεσμεύσεις στους δημοσιονομικούς περιορισμούς της Ευρωπαϊκής Ένωσης και στα κοστολογημένα προγράμματα από τα οποία προφανώς μόνιμα χαμένος βγαίνει ο λαός και οι υγειονομικοί και πάντα κερδισμένοι βγαίνουν οι επιχειρηματικοί όμιλοι.
Χωρίζει άβυσσος λοιπόν αυτήν την κανονικότητα της αστικής στρατηγικής και στην υγεία, που όλοι σας υπερασπίζεστε, με την πρόταση του ΚΚΕ για ενιαίο αποκλειστικά δημόσιο και δωρεάν σύστημα υγείας-πρόνοιας για όλους, με σύγχρονες υπηρεσίες πρόληψης, θεραπείας, αποκατάστασης, όπως προτείναμε στο άρθρο 21 στην παράγραφο 3.
Εξίσου προκλητικές όμως είναι και οι προτάσεις σας, κύριοι και κυρίες της Κυβέρνησης, για την κρατική μέριμνα για προσιτή στέγη στο άρθρο 21 του Συντάγματος. Καλά, εδώ μας κοροϊδεύετε; Αντίστοιχη πρόβλεψη συνταγματική υπάρχει και με τη σημερινή μορφή της διάταξης. Σας εμπόδισε μήπως αυτό να χτίσετε όλο αυτό το απαράδεκτο νομοθετικό πλαίσιο διαδοχικά οι κυβερνήσεις Νέας Δημοκρατίας, ΠΑΣΟΚ, Τσίπρα που διευκολύνει τα funds και τις τράπεζες να βγάλουν στο σφυρί την λαϊκή περιουσία; Σας εμπόδισε να καταργήσετε την προστασία της λαϊκής κατοικίας από τον πλειστηριασμό; Να φέρετε τους ηλεκτρονικούς πλειστηριασμούς; Να μετατρέψετε σε ιδιώνυμο έγκλημα τις κινητοποιήσεις ενάντια στους πλειστηριασμούς; Προφανώς και όχι.
Κόντρα σε αυτό το νομοθετικό πλαίσιο όμως πήγαν οι δυνάμεις του ΚΚΕ στο εργατικό λαϊκό κίνημα, αλλά και στην Ευρωβουλή, και στη Βουλή, και στις περιφέρειες, και στους δήμους. Αποτελεί θράσος λοιπόν να φέρνετε αυτήν την πρόταση όταν αφήνετε άθικτη την αντιλαϊκή σας σταθερότητα, δηλαδή τη σταθερότητα με τη συνολικότερη ακρίβεια, τη φοροληστεία, τους χαμηλούς μισθούς που τελειώνουν στα μισά του μήνα, με τη μεγάλη αύξηση της τιμής των ακινήτων, με τους πλειστηριασμούς που έχουν πάρει τη μορφή χιονοστιβάδας. Όταν το στεγαστικό είναι αποτέλεσμα ακριβώς του στρατηγικού σας σχεδιασμού για τη μετατροπή της χώρας ιδιαίτερα στην Αττική σε πολυτελή τουριστικό προορισμό για όλο το έτος που ακριβώς αυτό εκτοξεύει τις τιμές, για την προσέλκυση εγχώριων και ξένων κεφαλαίων για επενδύσεις σε ακίνητα μέσω της Golden Visa και του πολλαπλασιασμού των βραχυχρόνιων μισθώσεων. 
Είναι πρόκληση όταν δεσμεύεστε στην πράσινη μετάβαση της Ευρωπαϊκής Ένωσης που εκτοξεύει τις τιμές των κατοικιών, όταν αφήνετε άθικτη την κερδοφορία των καρτέλ των υλικών κατασκευής και ενέργειας που εκτοξεύουν το κόστος κατασκευής και ανακαίνισης. Για να μην συζητήσουμε για τις επιπτώσεις του ιμπεριαλιστικού πολέμου με τον πόλεμο δασμών, τις κλιμακούμενες κυρώσεις, το υψηλότερο κόστος μεταφορών, που όλα αυτά προφανώς επιδρούν ανοδικά στις τιμές των πρώτων υλών. 
Ποια είναι λοιπόν η κρατική μέριμνα για προσιτή στέγη, πραγματικά; Τα περίφημα προγράμματα «Σπίτι μου», που παρουσιάστηκαν ως δήθεν κοινωνική πολιτική; Πέρα από το γεγονός ότι ουσιαστικά επιδοτούν ελάχιστους εργαζόμενους τους επιβάλλουν νέο τραπεζικό δανεισμό, δηλαδή δημιουργείτε τους υποψηφίους για τις επόμενες λίστες των πλειστηριασμών και των εξώσεων. Εξάλλου και στο παρελθόν είχαμε δει τραπεζικά δάνεια που παρουσιάστηκαν ως δήθεν κοινωνική πολιτική και ύστερα μετατράπηκαν σε θηλιά για όσους τα πήραν. Τα γνωρίζουν πολύ καλά οι Έλληνες του Πόντου, οι οικογένειες Ρομά, που τώρα έρχονται αντιμέτωπες με πλειστηριασμούς και εξώσεις. Η αλήθεια είναι ότι με τα συγκεκριμένα προγράμματα δίνετε γη και ύδωρ σε τραπεζίτες, σε funds, σε servicers, σε επενδυτές ακινήτων και μεγαλοκατασκευαστές. 
Βέβαια ο προσανατολισμός σας ξεκαθαρίζεται από την πρόταση αναθεώρησης του άρθρου 17 εκεί που έρχεστε κυριολεκτικά να λύσετε τα χέρια των κατασκευαστικών ομίλων από όποιους πολεοδομικούς περιορισμούς υπήρχαν στη δόμηση και τις χρήσεις γης. Την ίδια ώρα ουσιαστικά παραχωρείτε δωρεάν κρατική ακίνητη περιουσία σε κατασκευαστικούς ομίλους που θα την εκμεταλλευτούν για τη δική τους κερδοφορία και προσπαθείτε την ίδια στιγμή να ρίξετε το τυράκι κάποιων λιγοστών λεγόμενων κοινωνικών κατοικιών για ενοικιαστές πολύ χαμηλού εισοδήματος. Δηλαδή ακολουθείτε κατά γράμμα την ευρωπαϊκή κανονικότητα. Γι’ αυτό αν θέλετε είναι βολική και η αντιπαράθεση που σας κάνουν τα άλλα κόμματα που έχουν λερωμένη τη φωλιά τους με όλο το αντιδραστικό πλαίσιο για τη στέγη. Γιατί συμφωνείτε στην παραχώρηση κρατικών ακινήτων μέσω ΣΔΙΤ και διαφωνείτε απλώς στο ποιος θα υλοποιήσει το πρόγραμμα κοινωνικής κατοικίας. 
Το πρόβλημα επομένως για την έλλειψη προσιτής στέγης για τον λαό δεν οφείλεται στην ελλιπή συνταγματική κατοχύρωση, αλλά στο γεγονός ότι στον καπιταλισμό η κατοικία είναι εμπόρευμα για να κερδίζουν οι κατασκευαστικοί, τραπεζικοί και ενεργειακοί όμιλοι, οι εταιρείες Airbnb και Golden Visa. Και στο ζήτημα της στέγης επιβεβαιώνεται ότι πίσω από τις ανέξοδες διατυπώσεις περί τυπικής ισότητας στο σάπιο σύστημα της εκμετάλλευσης των κερδών και των πολέμων κρύβεται η ουσιαστική ανισοτιμία για τους εργαζόμενους και τον λαό. Γι’ αυτό και απορρίπτετε τις προτάσεις του ΚΚΕ για προστασία της πρώτης κατοικίας με απαγόρευση πλειστηριασμών και εξώσεων μαζί με άλλα μέτρα.
Μόνο στα πλαίσια ενός ριζικά διαφορετικού εργατικού κράτους με κοινωνικοποίηση της γης και των μέσων παραγωγής, με επιστημονικό κεντρικό σχεδιασμό μπορεί να εξασφαλιστεί το δικαίωμα στην κατοικία που παύει να είναι εμπόρευμα. Σε αυτόν τον δρόμο μπορεί πραγματικά να χτιστεί ασπίδα προστασίας και της κατοικίας με ανατροπή της βαρβαρότητας. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Δάγκα.
Καλείται στο Βήμα ο Βουλευτής Ιωαννίνων με το ΠΑΣΟΚ Κίνημα Αλλαγής, ο κ. Τσίμαρης Ιωάννης. 
Έχετε τον λόγο.
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Πρόεδρε, και χρόνια πολλά για την ονομαστική σας εορτή. 
Κύριε Υπουργέ, κυρίες και κύριοι συνάδελφοι, στέκομαι σήμερα σε αυτό το Βήμα με βαθιά συνείδηση της ιστορικής ευθύνης που φέρουμε όλοι μας. Η Αναθεώρηση του Συντάγματος είναι η κορυφαία στιγμή του έθνους, όπου δια των αντιπροσώπων του καλείται να ξαναδεί τον εαυτό του, να αφουγκραστεί τις αγωνίες του λαού και να ξαναδώσει ελπίδα και προοπτική στις επόμενες γενιές. 
Η δημοκρατική μας παράδοση επιτάσσει το Σύνταγμα να πρωτοπορεί, να ανοίγει δρόμους δικαιοσύνης, να εμπνέει εμπιστοσύνη και να προστατεύει τον αδύναμο. Δυστυχώς, όμως, απέναντι σε αυτήν την ιστορική πρόκληση βλέπουμε την κυβερνητική πλειοψηφία να αντιμετωπίζει τον θεμελιώδη νόμο της χώρας με πρωτοφανή μικροκομματική αλαζονεία. Είδαμε μια αναθεωρητική πρωτοβουλία να εκκινεί εν μέσω θέρους, με διαδικασίες εξπρές, υποταγμένη σε τακτικισμούς του κυρίου Πρωθυπουργού.
Είναι πραγματικά θλιβερό και επικίνδυνο για τη δημοκρατία να βλέπουμε το Σύνταγμα να εργαλειοποιείται και να αναλώνεται μέσα σε εφήμερες σκοπιμότητες, την ίδια στιγμή που οι πολίτες αισθάνονται το κράτος δικαίου να υποχωρεί και την αδικία να γιγαντώνεται. Δεν δικαιούμαστε να εθελοτυφλούμε απέναντι στα τραύματα της πρόσφατης ιστορίας μας.
 Η εμπειρία του 2019 απέδειξε ότι μια ευρεία συναίνεση στην πρώτη Βουλή μπορεί να μετατραπεί σε μονοκομματική επιβολή στη δεύτερη. Η συντηρητική παράταξη αντιμετώπισε τις υπερψηφίες ως λάφυρο καταργώντας την ίδια την ουσία της Συνταγματικής Αναθεώρησης και συναίνεσης. Αυτό δεν πρέπει να επαναληφθεί. Γι’ αυτό και το ΠΑΣΟΚ - Κίνημα Αλλαγής καταθέτει μια πρόταση ελπίδας και θεσμικής αξιοπρέπειας: την αναθεώρηση του άρθρου 110 του Συντάγματος. Προτείνουμε η διαπίστωση της ανάγκης Αναθεώρησης να γίνεται με την απόλυτη πλειοψηφία, 151 Βουλευτές δηλαδή, αλλά η τελική έγκριση του συγκεκριμένου περιεχομένου των διατάξεων στη δεύτερη Βουλή να απαιτεί υποχρεωτικά την υπερψηφία των 3/5. Θέλουμε η συναίνεση να μην είναι μια λέξη κενή, αλλά μια ουσιαστική δέσμευση πάνω στο περιεχόμενο, ώστε κανένα κομματικό διευθυντήριο να μην μπορεί να επιβάλει το στενό του συμφέρον πάνω από το συμφέρον της πατρίδας. 
Η δημοκρατία μας πληγώνεται βαθιά όταν οι πολίτες νιώθουν ότι υπάρχουν δύο μέτρα και δύο σταθμά, όταν βλέπουν την πολιτική εξουσία να ορθώνει τείχη ατιμωρησίας γύρω από τα στελέχη της. Η απόρριψη των αιτημάτων της Ευρωπαϊκής Εισαγγελίας για υπουργικές ευθύνες, με την επίκληση του άρθρου 86, αλλά και οι αντισυνταγματικές μεθοδεύσεις για την κάλυψη ευθυνών έχουν κλονίσει την εμπιστοσύνη του λαού στους θεσμούς. Εμείς απαντάμε με τόλμη: πλήρης και ουσιαστική αποπολιτικοποίηση της ποινικής ευθύνης των Υπουργών. Αφαιρούμε ουσιαστικά από τη Βουλή την αρμοδιότητα δίωξης. Την κρίση αναλαμβάνουν αποκλειστικά τακτικοί δικαστές σε ένα ειδικό συμβούλιο με κλήρωση, την αρχαιότερη δημοκρατική τεχνολογία αυτού του τόπου, αυτή που κανείς δεν προεξοφλεί και κανείς δεν εξαγοράζει, βάζοντας τέλος στο απαράδεκτο καθεστώς της πολιτικής προστασίας. 
Παράλληλα, στο άρθρο 90 κόβουμε τον ομφάλιο λώρο μεταξύ της Κυβέρνησης και της ηγεσίας της Δικαιοσύνης, μεταφέροντας την επιλογή των ανώτατων δικαστικών σε μια πλατιά ανεξάρτητη ειδική μεικτή επιτροπή και θεσπίζοντας τετραετή ακατάτμητη απαγόρευση για τους αφυπηρετήσαντες δικαστές. 
Κυρίες και κύριοι Βουλευτές, υπάρχουν στιγμές που η ιστορία ενός κινήματος συναντά την ιστορία ενός ολόκληρου λαού, όταν η μεγάλη δημοκρατική παράταξη και ο ιδρυτής μας Ανδρέας Παπανδρέου, μαζί με τον Γιώργο Γεννηματά και τον Παρασκευά Αυγερινό οραματίστηκαν και θεμελίωσαν το Εθνικό Σύστημα Υγείας, δεν έφτιαξαν απλώς νοσοκομεία, έσπασαν τις αλυσίδες της κοινωνικής αδικίας, έκαναν πράξη την ιδέα ότι ο φτωχός, ο αγρότης, ο συνταξιούχος, ο κάτοικος της παραμεθορίου δικαιούνται την ίδια φροντίδα, την ίδια αξιοπρέπεια, την ίδια ανθρώπινη μεταχείριση με τον οικονομικά ισχυρό. Το ΕΣΥ υπήρξε το πιο λαμπρό σύμβολο της κοινωνικής απελευθέρωσης της πατρίδας μας. Σήμερα βλέπουμε αυτό το σπουδαίο λαϊκό απόκτημα να υπονομεύεται, να απαξιώνεται και να παραδίδεται σταδιακά στα ιδιωτικά συμφέροντα.
 Εμείς δηλώνουμε ξεκάθαρα: Η υγεία του ελληνικού λαού δεν είναι εμπόρευμα, δεν είναι πεδίο κερδοσκοπίας. Γι’ αυτό καταθέτουμε ως κορυφαία προτεραιότητα τη συνταγματική κατοχύρωση του Εθνικού Συστήματος Υγείας στο άρθρο 21 παράγραφος 3. Θέλουμε το ΕΣΥ να προστατεύεται από το ίδιο το Σύνταγμα, να διασφαλίσουμε τον δημόσιο, καθολικό και δωρεάν χαρακτήρα του, ώστε καμία κυβέρνηση να μην μπορεί να το αποδομήσει με απλό νόμο, να μην μπορεί να στερήσει από τον Έλληνα πολίτη το δικαίωμα στη ζωή και την αξιοπρεπή περίθαλψη. 
Η δική μας πρόταση Αναθεώρησης του Συντάγματος κοιτάζει στα μάτια τις αγωνίες της νέας γενιάς και τις προκλήσεις της εποχής, καταθέτοντας μεγάλες προοδευτικές τομές:
 Διευρύνουμε την προστασία από κάθε μορφή διάκρισης, είτε φύλο, είτε προσανατολισμό, αναπηρία ή ηλικία. 
Κατοχυρώνουμε συνταγματικά την προστασία από την έμφυλη βία και τις γενοκτονίες, καθώς και την αναπαραγωγική αυτονομία κάθε γυναίκας.
 Κάνουμε το πρόγραμμα «Διαύγεια» συνταγματικό πυλώνα με ακυρότητα κάθε μη ψηφιακά δημοσιευμένης πράξης.
 Αναθέτουμε τον έλεγχο των πολιτικών κομμάτων και το «πόθεν έσχες» στην Εθνική Αρχή Διαφάνειας. 
Υπερασπιζόμαστε τον άνθρωπο απέναντι στην ψηφιακή χειραγώγηση, επιβάλλοντας ανθρώπινη εποπτεία στις εφαρμογές της τεχνητής νοημοσύνης.
Θωρακίζουμε την αυτονομία του δημόσιου πανεπιστημίου ως κύριου μοχλού κοινωνικής κινητικότητας και επιτρέπουμε τη λειτουργία αυστηρά και μόνο μη κρατικών, μη κερδοσκοπικών πανεπιστημίων.
 Καθιστούμε υποχρέωση του κράτους την εξασφάλιση προσιτής κατοικίας για τους νέους και τις οικογένειες απέναντι στην ασυδοσία της αγοράς. 
Κατοχυρώνουμε το δικαίωμα των επόμενων γενεών, προστατεύοντας το νερό και τις ακτές ως δημόσια αγαθά, θεσπίζοντας την υποχρέωση για την καταπολέμηση της ενεργειακής φτώχειας. 
Ως Βουλευτής της Ηπείρου θέλω να σταθώ ιδιαίτερα σε μία ακόμα πρόταση του ΠΑΣΟΚ: την ειδική συνταγματική προστασία των παραμεθόριων και ευαίσθητων περιοχών της χώρας. Η Ήπειρος γνωρίζει καλά τι σημαίνει να κλείνει ένα σχολείο γιατί δεν υπάρχουν παιδιά, να απομακρύνεται μια δημόσια υπηρεσία, να αγωνιά ένας κάτοικος ορεινού χωριού αν θα φτάσει εγκαίρως σε δομές υγείας. Η συνταγματική προστασία της περιφέρειας δεν είναι προνόμιο, είναι όρος εθνικής συνοχής. 
Κυρίες και κύριοι συνάδελφοι, το Σύνταγμα δεν δοκιμάζεται όταν κυβερνούν οι καλοπροαίρετοι, δοκιμάζεται όταν η εξουσία ξεχνά τα όριά της. Γι’ αυτό και η δική μας ευθύνη σήμερα δεν είναι να γράψουμε ένα σύνταγμα για την επόμενη κυβέρνηση. Είναι να οδηγήσουμε τη χώρα σε μια πραγματική θεσμική αναγέννηση, με δικαιοσύνη, κοινωνική αλληλεγγύη και σεβασμό στον άνθρωπο. Είναι να αφήσουμε στις επόμενες γενιές μια δημοκρατία πιο ισχυρή, πιο δίκαιη, πιο ανθρώπινη από αυτήν που παραλάβαμε. Αυτό είναι η παράδοσή μας, είναι η παράδοση του ΠΑΣΟΚ, αυτή είναι η δική μας δέσμευση. 
Σας ευχαριστώ.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσίμαρη.
 Τον λόγο έχει ο ανεξάρτητος Βουλευτής Β1΄ Βορείου Τομέα Αθηνών κ. Κατσιβαρδάς Χαράλαμπος. 
ΧΑΡΑΛΑΜΠΟΣ ΚΑΤΣΙΒΑΡΔΑΣ: Ευχαριστώ πολύ, κύριε Πρόεδρε, και έτη πολλά για την ονομαστική σας εορτή χθες της Αγίας Παρασκευής 26 Ιουλίου.
Αξιότιμε κύριε Υπουργέ, κυρίες και κύριοι συνάδελφοι, κατ’ αρχάς θεωρώ ότι είναι επιτακτική ανάγκη το συγκεκριμένο αίτημα από την προβλεπόμενη μερίδα της Κοινοβουλευτικής Ομάδος της Νέας Δημοκρατίας για την Αναθεώρηση του Συντάγματος. Η Αναθεώρηση του Συντάγματος συνιστά μία αδήριτη ανάγκη όταν η κοινωνία μεταβάλλεται και δημιουργεί τις προϋποθέσεις, ούτως ώστε να ιδρυθεί αυτή η υφιστάμενη διαλεκτική σχέση μεταξύ των πολιτών, της κοινωνίας με την πολιτεία, δηλαδή να υπάρχει αυτή η σύσφιγξη των σχέσεων στο πλαίσιο του κοινωνικού συμβολαίου. 
Είναι γεγονός ότι όλες οι επενεχθείσες τροποποιήσεις ερείδοντο στο θέμεθλον του Συντάγματος του 1975, το οποίο έθεσε τον δάκτυλον επί τον τύπον των ήλων. Ο ιδρυτής της Νέας Δημοκρατίας Κωνσταντίνος Καραμανλής ήταν αυτός ο οποίος ουσιαστικά πρέσβευε την εθνική συμφιλίωση με τη νομιμοποίηση του Κομμουνιστικού Κόμματος Ελλάδας, με την απελευθέρωση των πολιτικών κρατουμένων, με τη θέση του Στρατού στην εποπτεία και στον πλήρη έλεγχο της πολιτείας, με αποτέλεσμα να μεταβούμε ομαλά στην προεδρευομένη κοινοβουλευτική δημοκρατία από το 1975 και εντεύθεν. Ο ιδρυτής της Νέας Δημοκρατίας, ο Κωνσταντίνος Καραμανλής, ήταν αυτός ο οποίος κήρυξε εκλογές την 17η Νοεμβρίου 1974 και διεξήγαγε το αδιάβλητο δημοψήφισμα, με αποτέλεσμα να λυθεί και το πολιτειακό.
 Ως εκ τούτου ιστορικά, δεδομένου ότι στηριζόμεθα και με τις επιγενόμενες όπως είπα αναθεωρήσεις, δράττομαι της ευκαιρίας να πω από την πλευρά της εθνικής συμφιλίωσης ότι είναι μεταξύ άλλων γεγονός ότι η συνταγματική αναθεώρηση εμμέσως συνάγεται και από το άρθρο 120 του Συντάγματος, από την επιτομή του συνταγματικού πατριωτισμού, για τον λόγο ότι το Σύνταγμα ουσιαστικά αναγορεύει τον λαό ύστατο εγγυητή της συνταγματικής νομιμότητας και ανάγει τη φιλοπατρία σε συστατικό στοιχείο της συνταγματικής νομιμοφροσύνης. Αυτό προβλέπεται στην παράγραφο 4 του άρθρου 120. Εντούτοις όμως συνδυαστικά υπάρχει ο έμμεσος ορισμός του πατριωτισμού στην παράγραφο 2 του άρθρου 120, δηλαδή ότι ο σεβασμός στο Σύνταγμα και στους νόμους που συμφωνούν με αυτό, καθώς και η αφοσίωση στη δημοκρατία αποτελεί θεμελιώδη υποχρέωση των Ελλήνων.
Άρα, δυνάμει των διατάξεων της ακροτελευτίας διατάξεως, κατ’ αυτόν τον τρόπο, όπως προανέφερα, η πατρίδα και το δημοκρατικό πολίτευμα ανάγονται σε μείζονα αγαθά, η ύπαρξη και η λειτουργία των οποίων εγγυάται συνταγματική νομιμότητα. 
Ως εκ τούτου, λοιπόν, ένεκεν και συνεπεία των δύο αυτών θεμελιωδών αγαθών, του πατριωτισμού και της δημοκρατίας, έρχεται σε μια κρίσιμη χρονική συγκυρία, όπως είπα, διότι η χρεία αυτή αναδύεται από το κοινωνικό γίγνεσθαι να τεθούν κάποια μείζονα ζητήματα. Απλώς τα σταχυολογώ για να αναπτύξω ένα ζήτημα περί της συνταγματικής κατοχύρωσης του εθνικού μας συμβόλου. 
Ελέχθησαν ότι υπάρχουν κάποιες βασικές ανάγκες, προήχθησαν κάποιες ρηξικέλευθες τομές στην υπό κρίση Αναθεώρηση. Αυτές είναι, όπως διαλαμβάνεται δηλαδή στη συζήτηση, το άρθρο 86 για τη διερεύνηση των ποινικών ευθυνών, της διαδικασίας των ποινικών ευθυνών των Υφυπουργών και των μελών της Κυβερνήσεως κατά τρόπο τέτοιο, ώστε να θεσπίζονται αμερόληπτα εχέγγυα με τη διευρυμένη δικαστική λειτουργία, η αναθεώρηση, η τροποποίηση προς διασφάλιση του ενοποιητικού χαρακτήρα του Προέδρου της Δημοκρατίας, καθόσον αφορά την επέκταση του χρόνου θητείας, εν τούτοις όμως να διασφαλιστεί η άπαξ εκλογή του. 
Ταυτοχρόνως, ενσωματώνονται διατάξεις μείζονος σπουδαιότητας που αφορούν και ζητήματα φιλοσοφικού στοχασμού και γενικότερα ζητήματα βιοηθικής, πέραν του γεγονότος ότι αναφέρομαι στις νέες τεχνολογίες και ιδίως την τεχνητή νοημοσύνη, η οποία συνιστά μια πραγματικότητα η οποία καθίσταται απολύτως αναγκαίο να ενσωματωθεί στη συνταγματική τάξη.
Ταυτοχρόνως, ο νόμος περί της γνωμοδοτήσεως της ολομελείας των δικαστών για πρώτη φορά το 2024, παρά την αποφασιστική αρμοδιότητα η οποία προβλέπεται κατά το Σύνταγμα από το Υπουργικό Συμβούλιο, και βεβαίως και η ανάγκη, όπως η ίδια πρακτική το έχει δείξει σε όλη την Ευρωπαϊκή Ένωση και δυνάμει της ευρωπαϊκής νομολογίας, όπως ψηφίστηκε, που είναι μια ριζοτόμα αναφορά στην ίδρυση ουσιαστικά των μη κρατικών πανεπιστημίων. 
Βεβαίως όλες αυτές τις διατάξεις εγώ τις χαιρετίζω και φρονώ πως βρίσκονται προς την ορθή κατεύθυνση. Εκεί όμως που θέλω να ποιηθώ εκτεταμένης μνείας, γιατί δεν άκουσα κάποιον, παρά το γεγονός ότι ιστορικά η Συνταγματική Αναθεώρηση διέπεται από την εθνική συμφιλίωση, είναι αναφορικά με τη συνταγματική κατοχύρωση του εθνικού συμβόλου. 
Αυτό συνιστά ένα απόλυτο γεγονός, καθότι η ελληνική σημαία, πέραν ότι συνιστά φορέα της πολιτισμικής μας κληρονομιάς και δομική σταθερά της εθνικής μας ιδιοπροσωπίας, πέραν τούτου αποτελεί και ένα εφαλτήριο για να τροποποιηθεί επί τα κρείττω, επί τα βελτίω η ήδη υπάρχουσα διάταξη του άρθρου 191Α του Ποινικού Κώδικα, ο οποίος ουσιαστικά προστατεύει πλημμελώς τον εθνικό μας σύμβολο, εξ ου έγκειται και στην παρούσα δυσχερή χρονική συγκυρία η συνταγματική κατοχύρωση. 
Δηλαδή με δυο λέξεις, αυτό το οποίο προστατεύεται δεν είναι το εθνικό σύμβολο αυτό καθαυτό, η αιματοβαμμένη ελληνική σημαία που συγκεφαλαιώνει ουσιαστικά τους αγώνες του έθνους και της πατρίδος μας, απλώς προστατεύεται ως κρατικό σύμβολο της πολιτειακής οντότητας και εξουσίας και ταυτοχρόνως συνιστά ένα έγκλημα δυνητικής διακινδυνεύσεως. Τι εστί αυτό; Τι σημαίνει αυτό; 
Για να στοιχειοθετηθεί η αξιόποινη πράξη του κάθε επίδοξου δράστη, πέραν από τα στοιχεία του υπερχειλούς υποκειμενικού δόλου που προβλέπει ο νόμος, δηλαδή πέραν από δόλο, πρέπει να έχει σκοπό περιφρονήσεως ή εμπαθείας να θίξει την εθνική αξιοπρέπεια δια της πλήρωσης αντικειμενικής υποστάσεως της προαναφερθείσας διάταξης του άρθρου 191Α του Ποινικού Κώδικα, δηλαδή εκ δόλου και επί σκοπώ να προσβάλλει, να παραμορφώσει, να ρυπάνει, να καταστρέψει, να αφαιρέσει.
Ακόμα και αν πληρούνται αυτές οι προϋποθέσεις, η ηθική υπόσταση δηλαδή του αδικήματος, για να τιμωρηθεί ο δράστης πρέπει να υπάρχουν γεγονότα όπου εκτίθεται η δημόσια τάξη. Δηλαδή να διαταράσσεται η κοινωνική ειρήνη και να διασαλεύεται η ησυχία των πολιτών, οι οποίες προστατεύονται υπό το κράτος, την κρατική εξουσία. Άρα, βλέπουμε ότι αυτοδικαίως περιορίζεται το αξιόποινο της συμπεριφοράς αναφορικά με το άρθρο 191Α. 
Επίσης, πέραν του γεγονότος ότι ανοίγει ένας διάλογος με τη συνταγματική κατοχύρωση, ταυτοχρόνως προστατεύεται από πιθανή αναθεώρηση του άρθρου 3 του Συντάγματος, αναφορικά με τον διαχωρισμό Εκκλησίας και Πολιτείας, όπως τούτο είχε τεθεί στον διάλογο περί της Αναθεώρησης το 2019 από την κυβέρνηση του κ. Τσίπρα. 
Ως εκ τούτου λοιπόν, επειδή θεωρώ ότι εν γένει, αλλά και ειδικότερα, για τον συνταγματικό πατριωτισμό και την εθνική συμφιλίωση, γιατί πάνω από όλα είμαστε Έλληνες και πιστεύουμε στα ιδανικά και τις αξίες με τις οποίες διαπαιδαγωγηθήκαμε και γαλουχηθήκαμε διαχρονικά, πέραν της επέλευσης των ιδεολογιών, φρονώ ότι είναι μια Αναθεώρηση η οποία είναι πολιτικά φιλελεύθερη, δημοκρατική, πατριωτική και αξίζει τον κόπο να συνταχθούμε αναφανδόν προς το πλαίσιο αυτών των ρηξικέλευθων διατάξεων τις οποίες διαλαμβάνει. 
Σας ευχαριστώ πάρα πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κατσιβαρδά.
Καλείται στο Βήμα ο Βουλευτής Καβάλας με τη Νέα Δημοκρατία κ. Λαζαρίδης Μακάριος και θα ακολουθήσει ο Αντιπρόεδρος της Κυβέρνησης.
ΜΑΚΑΡΙΟΣ ΛΑΖΑΡΙΔΗΣ: Ευχαριστώ πολύ, κύριε Πρόεδρε, και χρόνια σας πολλά. Να είστε πάντα γερός, δυνατός και δημιουργικός. 
Κύριε Αντιπρόεδρε, κυρία και κύριε Υφυπουργέ, κυρίες και κύριοι συνάδελφοι, η σημερινή συνεδρίαση έχει μια ιδιαίτερη βαρύτητα. Καλούμαστε να αποφασίσουμε ποια θεμέλια θέλουμε να έχει η Ελλάδα τις επόμενες δεκαετίες. Γιατί τα Συντάγματα γράφονται για να αντέχουν στον χρόνο για τις επόμενες γενιές και αυτό ακριβώς υπηρετεί η πρόταση της Νέας Δημοκρατίας.
Είναι μια συνολική πρόταση για μια Ελλάδα πιο ισχυρή, πιο σύγχρονη, πιο αποτελεσματική και πιο ανθεκτική απέναντι στις μεγάλες προκλήσεις του 21ου αιώνα, ένα Σύνταγμα που απαντά στις απαιτήσεις της τεχνητής νοημοσύνης, της κλιματικής κρίσης, της ψηφιακής εποχής, της δημοσιονομικής σταθερότητας, αλλά και της ανάγκης για ισχυρότερους θεσμούς και μεγαλύτερη εμπιστοσύνη των πολιτών στο κράτος. 
Όμως, κυρίες και κύριοι συνάδελφοι, ο εκσυγχρονισμός δεν σημαίνει αποκοπή από τις ρίζες μας. Ένα σύγχρονο κράτος αντλεί δύναμη από την ιστορική του συνέχεια και από τις αξίες που το κράτησαν όρθιο μέσα στους αιώνες. Γι’ αυτό θεωρώ ότι ιδιαίτερο συμβολισμό έχει η πρόταση να κατοχυρωθούν συνταγματικά η ελληνική σημαία και η ελληνική γλώσσα.
Κάποιοι ίσως να αναρωτηθούν γιατί χρειάζεται. Η απάντηση είναι απλή. Διότι υπάρχουν ορισμένα στοιχεία που είναι σύμβολα όχι του κράτους, αλλά του έθνους. Η ελληνική σημαία είναι το σύμβολο κάτω από το οποίο πολέμησαν και θυσιάστηκαν γενιές Ελλήνων, που έγινε σύμβολο αντίστασης και ελευθερίας, που συγκινεί κάθε Έλληνα όπου και αν βρίσκεται στον κόσμο. Όποιος σέβεται την ιστορία αυτού του τόπου δεν φοβάται να προστατεύει τα σύμβολά της. 
Το ίδιο ισχύει και για την ελληνική γλώσσα. Είναι η γλώσσα μέσα από την οποία διαμορφώθηκε η φιλοσοφία, η δημοκρατία, οι επιστήμες, το θέατρο, η ορθόδοξη παράδοση και ένα τεράστιο μέρος του παγκόσμιου πολιτισμού που κρατά ενωμένο τον Οικουμενικό Ελληνισμό. Ένας λαός που προστατεύει τη γλώσσα του προστατεύει τη μνήμη του και ένας λαός που προστατεύει τη μνήμη του έχει μέλλον. 
Αυτές οι προτάσεις κινούνται μακριά από κομματικά πρόσημα, χωρίς να αποκλείουν κανέναν και χωρίς κυρίως να στρέφονται εναντίον κανενός. Αντιθέτως, εκφράζουν ό,τι διαχρονικά ενώνει όλους τους Έλληνες. 
Κυρίες και κύριοι συνάδελφοι, η Συνταγματική Αναθεώρηση δεν περιορίζεται όμως στον συμβολισμό. Η Νέα Δημοκρατία καταθέτει μια δέσμη ουσιαστικών μεταρρυθμίσεων που αποσκοπούν στη δημιουργία ενός κράτους πιο αξιόπιστου και πιο αποτελεσματικού, ενός κράτους που ενισχύει τη θεσμική λειτουργία της Δικαιοσύνης, που κατοχυρώνει τη δημοσιονομική υπευθυνότητα, ώστε καμία κυβέρνηση να μην μεταφέρει τα βάρη στις επόμενες γενιές, που συνδέει τη δημόσια διοίκηση με την αξιολόγηση και την απόδοση, που προετοιμάζει τη χώρα απέναντι στις μεγάλες τεχνολογικές και περιβαλλοντικές προκλήσεις. Με άλλα λόγια, ενός κράτους που εμπνέει εμπιστοσύνη στον πολίτη και δημιουργεί προϋποθέσεις ανάπτυξης και κοινωνικής συνοχής.
Εδώ γεννάται ένα εύλογο πολιτικό ερώτημα: Πώς είναι δυνατόν η Αντιπολίτευση -και πολύ καλά κάνει- να ζητά καθημερινά θεσμικές αλλαγές και όταν, όμως, ανοίγει η κορυφαία θεσμική διαδικασία της χώρας να επιλέγει να σταθεί στο περιθώριο; Ιδίως το ΠΑΣΟΚ το οποίο είναι ένα κόμμα που αναγνωρίζει ότι σε αρκετές από αυτές τις προτάσεις υπάρχει κοινός τόπος, αλλά αντί να αναλάβει την ευθύνη της συναίνεσης, επέλεξε την ασφάλεια του «παρών». 
Στη Συνταγματική Αναθεώρηση το «παρών» δεν είναι ουδετερότητα. Είναι καθαρά πολιτική επιλογή και δυστυχώς, είναι μία επιλογή που στερεί από τη χώρα να οικοδομήσει από σήμερα τις ευρύτερες δυνατές συναινέσεις για τις αλλαγές που έχει ανάγκη. Όταν συμφωνείς με την αλλαγή, αλλά δεν την ψηφίζεις, δεν υπηρετείς τη συναίνεση. Υπηρετείς την πολιτική αμηχανία.
Κυρίες και κύριοι συνάδελφοι, η Συνταγματική Αναθεώρηση δεν είναι μία τυπική νομοθετική διαδικασία. Είναι η κορυφαία στιγμή ευθύνης του πολιτικού συστήματος απέναντι στην πατρίδα και απέναντι στις επόμενες γενιές. Σήμερα καλούμαστε να αποφασίσουμε αν θέλουμε ένα Σύνταγμα που θα ακολουθεί τις εξελίξεις ή ένα Σύνταγμα το οποίο θα προετοιμάζει τη χώρα για τις προκλήσεις του αύριο. Αν θέλουμε μια Ελλάδα η οποία θα μένει στάσιμη ή μια Ελλάδα η οποία θα προχωράει μπροστά με αυτοπεποίθηση, με σταθερότητα, με θεσμική ωριμότητα.
 Η Νέα Δημοκρατία έχει αποδείξει στην πράξη ότι δεν φοβάται τις μεγάλες αλλαγές. Από την οικονομική ανάταξη της χώρας μέχρι τον ψηφιακό μετασχηματισμό του κράτους, από την ενίσχυση της εθνικής άμυνας μέχρι την προσέλκυση επενδύσεων και τη δημιουργία νέων θέσεων εργασίας, επιλέγει πάντοτε τον δύσκολο δρόμο της ευθύνης και όχι τον εύκολο δρόμο της πολιτικής σκοπιμότητας. 
Αντίθετα, βλέπουμε μια Αντιπολίτευση που στο σύνολό της σχεδόν, ακόμη και όταν αναγνωρίζει ότι υπάρχουν θετικές προτάσεις, επιλέγει την αμηχανία, την υπεκφυγή και το «παρών». 
Όμως, στη Συνταγματική Αναθεώρηση δεν υπάρχουν γκρίζες ζώνες. Όταν η χώρα χρειάζεται αποφάσεις, η ουδετερότητα δεν αποτελεί πράξη ευθύνης. Είναι πολιτική επιλογή, είναι πολιτικό λάθος. Η Ελλάδα χρειάζεται ισχυρούς θεσμούς, αξιοπιστία, σταθερότητα και εθνική αυτοπεποίθηση. Χρειάζεται ένα Σύνταγμα το οποίο θα προστατεύει τις αξίες μας, θα ενισχύει τη δημοκρατία και θα δημιουργεί τις προϋποθέσεις ώστε οι επόμενες γενιές να ζήσουν σε μια πατρίδα ακόμη πιο ισχυρή, ακόμη πιο σύγχρονη. 
Για εμάς ο πατριωτισμός δεν είναι σύνθημα, είναι ευθύνη. Είναι η βούληση να παίρνεις δύσκολες αποφάσεις, όταν το απαιτεί το εθνικό συμφέρον και ο εκσυγχρονισμός δεν σημαίνει να απαρνείσαι την ιστορία και την ταυτότητά σου. Σημαίνει να χτίζεις το μέλλον πάνω στις πιο στέρεες βάσεις του ελληνισμού. 
Αυτό ακριβώς υπηρετεί η πρόταση της Νέας Δημοκρατίας: ένα Σύνταγμα που συνδυάζει τη μεταρρυθμιστική τόλμη με τον σεβασμό στην ιστορία, την εθνική ταυτότητα με την ευρωπαϊκή προοπτική, τη δημοσιονομική σταθερότητα με την κοινωνική συνοχή. 
Σήμερα δεν ψηφίζουμε απλώς για την αναθεώρηση ορισμένων άρθρων του Συντάγματος. Ψηφίζουμε για μια Ελλάδα που θέλουμε να παραδώσουμε στα παιδιά μας, μια Ελλάδα ισχυρή, ασφαλή, πιο δημοκρατική, σύγχρονη και αισιόδοξη. Αυτή είναι η επιλογή της Νέας Δημοκρατίας. Αυτή είναι η επιλογή της ευθύνης. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Λαζαρίδη.
 Καλείται τώρα στο Βήμα ο Αντιπρόεδρος της Κυβέρνησης και Υπουργός Επικρατείας κ. Κωστής Χατζηδάκης.
Ορίστε, κύριε Χατζηδάκη, έχετε τον λόγο.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Αντιπρόεδρος της Κυβέρνησης και Υπουργός Επικρατείας): Κύριε Πρόεδρε, χρόνια σας πολλά για χθες.
ΠΡΟΕΔΡΕΥΩΝ (Πάρις Κουκουλόπουλος): Ευχαριστώ.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Αντιπρόεδρος της Κυβέρνησης και Υπουργός Επικρατείας): Κυρίες και κύριοι συνάδελφοι, ας φανταστούμε ότι αυτή η προσπάθεια Συνταγματικής Αναθεώρησης ναυαγεί. Άλλωστε, δεν είναι και τόσο απίθανο με το κλίμα της εχθροπάθειας και της τοξικότητας που επικρατεί μέσα στη Βουλή. Είναι παραπάνω από βέβαιο, φυσικά, ότι δεν θα βρεθούν τα 3/5 των Βουλευτών που χρειάζεται για να μπορέσει η Συνταγματική Αναθεώρηση στη συνέχεια να προχωρήσει με 151 Βουλευτές. Θα βρεθούν 151 Βουλευτές και στην επόμενη Βουλή θα αναζητηθούν 180. Επομένως, με αυτά τα δεδομένα ας προσπαθήσουμε να σκεφτούμε τι θα έχει συμβεί εάν η Συνταγματική Αναθεώρηση αυτή να ναυαγήσει.
Πρώτα απ’ όλα, θα παραμείνει το ίδιο άρθρο περί ευθύνης Υπουργών. Ποιο είναι αυτό το άρθρο; Το άρθρο το οποίο έχει δεχθεί κριτική όχι μόνο από τα μέσα ενημέρωσης, την Κοινωνία των Πολιτών, από τα κόμματα της Βουλής -προσέξτε, όλα τα κόμματα της Βουλής θέλουν θεωρητικά να το αλλάξουν-, θα παραμείνει λοιπόν το ίδιο άρθρο. Οπότε αν στο μέλλον υπάρχουν υποθέσεις οι οποίες συνδέονται με ευθύνη υπουργών, θα πρέπει η Βουλή, με άλλα λόγια η εκάστοτε κυβερνητική Πλειοψηφία, να συναινεί στην παραπομπή στελεχών που προέρχονται από την πλευρά της και επομένως, η εκάστοτε Αντιπολίτευση και τα μέσα ενημέρωσης να συνεχίζει να κατηγορεί τις εκάστοτε κυβερνήσεις για όλα αυτά που αλληλοκατηγορούμαστε εδώ και δεκαετίες. Γιατί δεν μιλάω για μια πρακτική των τελευταίων ετών, να είμαστε ειλικρινείς. Μιλάμε για πρακτικές οι οποίες έρχονται τουλάχιστον από τον Β΄ Παγκόσμιο Πόλεμο και μετά.
Μας δίνεται η δυνατότητα, με βάση την πρόταση που κατέθεσε η Κυβέρνηση, να μην εμπλέκεται η Βουλή ή εν πάση περιπτώσει να εμπλέκεται οριακά και να γίνεται μια κανονική ανάκριση από τη δικαιοσύνη και μάλιστα, σε υψηλό επίπεδο. Δεν υπάρχει συναίνεση. Άρα ο κίνδυνος είναι -να το σημειώσουμε αυτό, για να το ξέρουν οι Έλληνες πολίτες-, να παραμείνουμε με αυτή τη διάταξη, να μην αλλάξει απολύτως τίποτα.
Δεύτερο ρίσκο το οποίο έχουμε είναι να μην αλλάξει τίποτα σε σχέση με την εκλογή της ηγεσίας της Δικαιοσύνης. Εδώ και πολλά χρόνια κατηγορούνται οι κυβερνήσεις ότι παρεμβαίνουν στη δικαιοσύνη και παρεμβαίνουν, λόγω του ότι επιλέγουν τις ηγεσίες των ανώτατων δικαστηρίων. Έρχεται η Κυβέρνηση και λέει να αλλάξουμε αυτό το σύστημα, να έχουν ενεργό συμμετοχή οι ίδιοι οι ανώτατοι δικαστές και πολύ μεγαλύτερη συμμετοχή η Βουλή. Η Αντιπολίτευση, θα περίμενε κανείς να το στηρίξει, ιδιαίτερα το κόμμα της Αξιωματικής Αντιπολίτευσης που το έχει προτείνει κιόλας. Αλλά επειδή προέρχεται από τη Νέα Δημοκρατία, η πρόταση αυτή δεν στηρίζεται. Ψάξτε να βρείτε λογική.
Ξαναλέω, πρέπει οι Έλληνες πολίτες να ξέρουν ότι με αυτές τις πρακτικές, που πάντως δεν θυμίζουν μια σύγχρονη δημοκρατική αντίληψη, στο τέλος θα μπορούσε το άρθρο αυτό να μην αναθεωρηθεί και να παραμείνει το σημερινό καθεστώς, το καθεστώς των προηγούμενων δεκαετιών και μετά θα προσπαθούμε όλοι να εξηγήσουμε, εγώ λέω θα προσπαθείτε να εξηγήσετε εσείς τη στάση σας, καθώς την ίδια στιγμή παριστάνετε και τους προοδευτικούς και τους αμύντορες του κράτους δικαίου. 
Βεβαίως, με την ίδια λογική θα παραμείνει έτσι όπως έχει και το άρθρο 16. Με αποτέλεσμα, τι θα συμβεί; Θα έχουμε μια κατάσταση όπου προβλέπεται αυτό που προβλέπεται στο γράμμα του Συντάγματος. Έχουμε το ευρωπαϊκό δίκαιο και το Δικαστήριο της Ευρωπαϊκής Ένωσης που έχει τοποθετηθεί με ένα πολύ συγκεκριμένο τρόπο -γι’ αυτό άλλωστε η Κυβέρνηση πέρασε τον νόμο τον οποίον πέρασε-, το Συμβούλιο της Επικρατείας που θεώρησε τον νόμο συνταγματικό, αλλά η διάταξη του Συντάγματος θα παραμείνει ως έχει. Γιατί; Διότι κάποιοι από την Αντιπολίτευση θεωρούν το κράτος ως λατρευτικό αντικείμενο, ως κάτι το οποίο δεν πρέπει να το πειράξει κανένας και η Ελλάδα θα διατηρήσει την παγκόσμια πρωτοτυπία, καθώς παντού υπάρχουν -παντού, χωρίς καμία εξαίρεση- μη κρατικά πανεπιστήμια, στο Σύνταγμά της να υπάρχει αυτή η συγκεκριμένη διατύπωση. 
Δεν τα βρίσκω πολύ προοδευτικά αυτά. Θα σας έλεγα ότι δεν τα βρίσκω και πολύ λογικά όλα αυτά τα πράγματα. Υποθέτω μαζί μου, σκέφτεται το ίδιο και η πλειοψηφία των πολιτών. Εν πάση περιπτώσει, ο καθένας τοποθετείται, όπως θέλει.
Ακόμα χειρότερα, έχει φέρει η κυβερνητική Πλειοψηφία δύο προτάσεις για τη συνταγματική κατοχύρωση της γλώσσας μας, την προστασία της γλώσσας μας, της ελληνικής γλώσσας και τη συνταγματική κατοχύρωση της σημαίας μας. Ούτε εκεί υπάρχει συναίνεση. Ποια είναι η λογική πίσω από αυτήν την προσέγγιση; Εάν υπάρχει λογική, τυφλώνει το κομματικό πάθος. Κανένας δεν έχει πει ότι πρέπει να συμφωνείτε με την Κυβέρνηση. Αυτή είναι η ουσία, άλλωστε, της δημοκρατίας, οι κυβερνήσεις κυβερνούν, οι αντιπολιτεύσεις κάνουν κριτική, ελέγχουν και -αν θέλετε- μπορεί και να διαφωνούν και να καταθέτουν και προτάσεις μομφής και να καταγγέλλουν ό,τι νομίζουν. Είναι, όμως, λογικό να μη στηρίζονται δύο προτάσεις για την προστασία της γλώσσας και τη συνταγματική κατοχύρωση της σημαίας; Εύχομαι ότι έστω και την τελευταία στιγμή -αν μη τι άλλο, για τη σημαία και τη γλώσσα όλοι είμαστε Έλληνες- θα υπάρχει μια εξαίρεση. Αν μη τι άλλο, γι’ αυτό. Ενδεχομένως, περιμένω πολλά. Θα φανεί το βράδυ. 
Εν πάση περιπτώσει, εμείς, όπως έχει ήδη εξηγηθεί από τον εισηγητή μας, τους ομιλητές, τον ίδιο τον Πρωθυπουργό, έχουμε πολύ συγκεκριμένους στόχους με τη Συνταγματική Αναθεώρηση αυτή. Το Σύνταγμα μας του ’75, προφανώς είναι θεμέλιο της πιο σταθερής και μακρόχρονης δημοκρατικής περιόδου της χώρας. Αυτό αποτελεί μια μεγάλη εθνική κατάκτηση. Όμως, το Σύνταγμα δεν είναι λατρευτικό αντικείμενο. Πολλά έχουν αλλάξει από το 1975 και μετά. Και με βάση τις εξελίξεις έχουμε καταθέσει πολύ συγκεκριμένες προτάσεις, συγκεκριμένα, τριάντα τρεις προτάσεις. 
Πρώτος βασικός στόχος μας είναι να δημιουργήσουμε μια νέα σχέση εμπιστοσύνης ανάμεσα στο κράτος και στον πολίτη. Αυτήν τη στόχευση υπηρετούν και οι προτάσεις για την τροποποίηση του άρθρου 86, αλλά και η πρόταση για την αλλαγή του τρόπου επιλογής της ηγεσίας της δικαιοσύνης. Προσπαθούμε να ακούσουμε την εύλογη, ίσως, σε κάποιες περιπτώσεις κριτική από την κοινωνία και να απαντήσουμε σε αυτή την κριτική, έτσι ώστε να υπάρχει διαφάνεια και, όπως σημείωσα προηγουμένως, σχέσεις εμπιστοσύνης μεταξύ των πολιτών και του πολιτικού συστήματος. Ας ελπίσουμε και εδώ ότι η Αντιπολίτευση, έστω και την τελευταία στιγμή, κάτι θα αντιληφθεί. 
Πέραν αυτού, στόχος δικός μας είναι ένα κράτος πιο αξιόπιστο, πιο αποτελεσματικό και πιο φιλικό για τον πολίτη. Και γι’ αυτό, εδώ, προτείνουμε να υπάρχει συνταγματική ρύθμιση για την αξιολόγηση των δημοσίων υπαλλήλων και σύνδεση της αξιολόγησης των αρνητικών αποτελεσμάτων, όποτε υπάρχουν αρνητικά αποτελέσματα της αξιολόγησης, με τη μονιμότητα και την άρση της μονιμότητας των δημοσίων υπαλλήλων. Κανένας δεν είναι υπεράνω κριτικής. Όλοι κρινόμαστε γι’ αυτό το οποίο κάνουμε, εμείς δε από τους ίδιους τους ψηφοφόρους μας σε κάθε εκλογική αναμέτρηση. Το ίδιο είναι οι ελεύθεροι επαγγελματίες. Το ίδιο είναι οι υπάλληλοι από τους εργοδότες τους στον ιδιωτικό τομέα. Το ίδιο είναι οι πάντες. Το ίδιο ζητάμε με θάρρος να συμβαίνει και στον δημόσιο τομέα για τους δημοσίους υπαλλήλους. Οι καλοί δημόσιοι υπάλληλοι δεν έχουν να φοβηθούν από αυτήν την ιστορία, αλλά έχουν μόνο να κερδίσουν, γιατί επιβραβεύεται η αξιοκρατία, όπως γίνεται σε όλη την Ευρώπη. Αυτό υπηρετούμε.
Το ίδιο υπηρετούμε και με την πρόταση για τον προληπτικό έλεγχο της συνταγματικότητας των νόμων. Δεν το κάνουμε οριζόντια. Δεν το κάνουμε μέσω συνταγματικού δικαστηρίου. Μιλάμε για προληπτικό έλεγχο σε κάποιες περιπτώσεις, για να υπάρχει μεγαλύτερη ασφάλεια δικαίου και για να μην υπάρχει ανατροπή για τον πολίτη δεδομένων μετά από κάποιο χρονικό διάστημα, ενώ ο ίδιος προχώρησε προς μια συγκεκριμένη κατεύθυνση, λαμβάνοντας υπόψη έναν ψηφισμένο ήδη νόμο από τη Βουλή. Και εδώ, νομίζω, κινούμαστε στη σφαίρα της κοινής λογικής. 
Τρίτος στόχος της Αναθεώρησης είναι η θωράκιση της χώρας απέναντι στον λαϊκισμό. Το κάνουμε με την πρόταση για τα δημοψηφίσματα, έτσι ώστε οι διατυπώσεις των δημοψηφισμάτων να μην υπηρετούν τέτοιου είδους μικροκομματικές στοχεύσεις. Κυρίως, όμως, το κάνουμε με τον δημοσιονομικό κανόνα, για να μην βρεθεί και πάλι η χώρα θύμα υπερβολικών ελλειμμάτων. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Κυβέρνησης και Υπουργού Επικρατείας)
Είναι υποχρέωσή μας, κυρίες και κύριοι συνάδελφοι, να αποφεύγουμε ελλείμματα και χρέη απέναντι στα παιδιά μας, απέναντι στις μελλοντικές γενιές των Ελλήνων. Η Ελλάδα έχει χρεοκοπήσει πέντε φορές. Κάποια στιγμή, πρέπει να το αντιληφθούμε και να βάλουμε ένα φρένο. Δεν μπορώ να καταλάβω, μετά τη δραματική εμπειρία που είχαμε όλοι μαζί, κυρίως όμως οι Έλληνες πολίτες, την περασμένη δεκαετία, γιατί δεν υπάρχει συναίνεση γι’ αυτό το ζήτημα. Ειδικά στην Ελλάδα, αυτό δεν είναι ζήτημα ιδεολογικό. Είναι ζήτημα κοινής λογικής και προστασίας του συμφέροντος της χώρας. Είναι έγνοια για τα παιδιά μας. 
Βεβαίως, τελευταία στόχευση από τη δική μας πλευρά σημαντική είναι να αποκτήσει η χώρα ένα Σύνταγμα που θα απαντά στις προκλήσεις του 21ου αιώνα. Η τεχνολογία εξελίσσεται με ρυθμούς που πριν από λίγα χρόνια δύσκολα θα φανταζόμασταν. Η τεχνητή νοημοσύνη δημιουργεί τεράστιες δυνατότητες, αλλά και νέα ζητήματα για δικαιώματα, για τη διαφάνεια, για τη λειτουργία της δημοκρατίας. Το Σύνταγμά μας πρέπει να προσαρμοστεί σε αυτές τις εξελίξεις, γιατί ειδικά η τεχνητή νοημοσύνη δεν είναι μια υπόθεση που αφορά το μέλλον, αλλά αφορά το παρόν και δεν είναι κάτι δευτερεύον. Η ζωή μας, η κοινωνική και η οικονομική, θα χωρίζεται σε πολύ λίγα χρόνια στην εποχή προ της τεχνητής νοημοσύνης και μετά την τεχνητή νοημοσύνη, γιατί θα τα αλλάξει όλα. Δεν μπορεί το Σύνταγμά μας να αγνοήσει τέτοιου είδους εξελίξεις. 
Εν πάση περιπτώσει, κυρίες και κύριοι συνάδελφοι, τα πράγματα είναι σαφή. Εδώ, μιλάμε για το ύψιστο δικαίωμα που έχει κάθε Βουλευτής, γιατί το Σύνταγμα είναι ο υπέρτατος νόμος της χώρας. Εμείς τοποθετούμαστε με αίσθημα ευθύνης, με πολύ συγκεκριμένες προτάσεις για την Αναθεώρηση του Συντάγματος μας. Η Αντιπολίτευση έχει τη δική της στάση. Υπάρχει και ένας αρνητισμός, διότι η Αντιπολίτευση πολύ απλά μπερδεύει την αρνητική τοποθέτηση που έχει απέναντι στην Κυβέρνηση… 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Αντιπρόεδρο. 
Έχει ζητήσει τον λόγο για μία παρέμβαση ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κύριε Χατζηδάκη, σας άκουσα με προσοχή. Πρόσεξα, επίσης, ότι ο κόφτης τον οποίο ψηφίσατε με χέρια και με πόδια, τελικά, σας κόβει όλους και εσάς λίγο πριν κατά τη διάρκεια της ομιλίας σας. Δεν ξέρω πραγματικά από πού να αρχίσω, ακούγοντάς σας να μιλάτε. Θα κάνω, όμως, μια προσπάθεια να ξεκινήσω από το τέλος προς την αρχή. Έτσι ίσως θα ήταν καλύτερα, για να καταλάβει κανείς τι μας λέτε. 
Είπατε ότι η χώρα έχει χρεοκοπήσει πέντε φορές και αναφερθήκατε στην πρόταση άρθρου που φέρνει η Νέα Δημοκρατία, σχετικά με τα βιώσιμα δημόσια οικονομικά. Ήθελα πραγματικά να σας ρωτήσω: Έχετε την εντύπωση ότι εάν η χώρα είχε συνταγματικό άρθρο το 2009 επί δικής σας Κυβέρνησης, όταν εσείς ήσασταν Υπουργός και χρεοκοπήσαμε και οδηγηθήκαμε στην καταστροφική κρίση της δεκαετίας του 2010, ότι αυτό θα απαγόρευε τη χρεοκοπία; Είστε άσχετος από οικονομικά; Η χώρα χρεοκόπησε, γιατί υπήρχε μία συγκεκριμένη συνθήκη στην Ευρωπαϊκή Ένωση και στην Ευρωζώνη, η οποία επιβλήθηκε πάνω στη χώρα μας απ’ έξω. Εσείς δεν είχατε καθόλου ανακλαστικά να τη σταματήσετε και χρεοκοπήσαμε. Στην πραγματικότητα, κοιμόσασταν. Και έρχεστε τώρα και νομίζετε ότι μια συνταγματική διάταξη σε ένα Σύνταγμα, το οποίο η Κυβέρνησή σας παραβιάζει κάθε εβδομάδα θα μπορούσε να μας σώσει από τη χρεοκοπία; Τι ανοησίες είναι αυτές που λέτε;
Δεύτερον, μας είπατε ότι η πρόταση της Νέας Δημοκρατίας είναι προοδευτική. Αλήθεια; Θα μας μιλήσετε εσείς για το τι είναι προοδευτικό; Γιατί δεν έρχεστε να κάτσετε καλύτερα στα έδρανα της Αντιπολίτευσης, να κάνετε προοδευτική αντιπολίτευση στην Κυβέρνησή σας;
Όμως, είστε υποκριτές. Μας φέρνετε ένα συγκεντρωτικό σύστημα αναθεωρήσεων, το οποίο θέλει να τα δώσει όλα στον Πρωθυπουργό και παριστάνετε τους προοδευτικούς.
Μας λέτε ότι «θέλουμε ένα πιο φιλικό κράτος με την πρόταση αναθεώρησης του Συντάγματος».
Καλά, κύριε Χατζηδάκη, εσείς δεν είχατε έρθει εδώ πριν από μερικούς μήνες και μας είπατε ότι τώρα το κράτος είναι πιο φιλικό; Γιατί θέλετε να το κάνετε ακόμη πιο φιλικό; Θυμάστε εκείνο το νομοσχέδιο των είκοσι άρθρων, με το οποίο νομίζατε ότι θα κάνετε το κράτος -το εχθρικό κράτος, αυτό που σκοτώνει τα νέα παιδιά- πιο φιλικό στον πολίτη με κάτι πασαλείμματα ψευδομεταρρυθμίσεων και αλλαγών; Πού ζείτε;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Να σας πω και για την πατριδοκαπηλία σας, που λέτε για τα άρθρα για τη σημαία και για τη γλώσσα -έχουμε εδώ τους Βουλευτές της Νέας Δημοκρατίας που διαρκώς κακοποιούν τη γλώσσα- και έρχεστε με ένα άρθρο στο Σύνταγμα και νομίζετε ότι θα την προστατεύσετε; Θα την προστατεύσετε μόνο αν αναβαθμιστεί η παιδεία, το επίπεδο του δημοσίου διαλόγου, τα μέσα μαζικής ενημέρωσης. Είναι πολυσύνθετο πράγμα και δεν χρειάζεται συνταγματική διάταξη.
Τώρα, για το άρθρο 86 και τον νόμο περί ευθύνης Υπουργών, αυτά που μας λέτε είναι παραμύθια. Είναι το ίδιο άρθρο, έχει βάλει τα ρούχα του αλλιώς, αλλάζετε την πρώτη διαδικασία που περνάει από τη Βουλή και την πάτε είτε σε μία εισαγγελική αρχή ανώτατου δικαστηρίου είτε σε ένα μικτό πολιτικό νομικό όργανο, αλλά στο τέλος η Βουλή είναι αυτή που θα ψηφίζει αν θα πηγαίνουν οι Υπουργοί της Νέας Δημοκρατίας -που είναι βουτηγμένοι στα σκάνδαλα- σε Ειδικό Δικαστήριο ή όχι, δεν το έχετε αλλάξει. Επομένως, δεν είναι και κάτι σπουδαίο να το υποστηρίξουμε. Αντιθέτως, θα έρχεστε να μας λέτε ότι τα κάνατε όλα καλά αν το υποστηρίξουμε και ότι τελείωσε το θέμα της ευθύνης των Υπουργών. Εμείς θεωρούμε ότι πρέπει να καταργηθεί αυτό το άρθρο.
Και για τους δημόσιους υπαλλήλους, που λέτε ότι μόνο οι καλύτεροι θα ωφεληθούν και οι κακοί θα δυστυχήσουν, σας υπενθυμίζω ότι ο κ. Λαζαρίδης εδώ χωρίς πτυχίο διορίστηκε επιστημονικός συνεργάτης. Αυτά πώς θα τα σταματήσετε;
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με τον κατάλογο.
Και καλώ στο Βήμα τον Βουλευτή Ηρακλείου με το ΠΑΣΟΚ-Κίνημα Αλλαγής, τον κ. Φραγκίσκο (Φρέντυ) Παρασύρη.
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ: Ευχαριστώ, κύριε Πρόεδρε.
Η Συνταγματική Αναθεώρηση δεν αφορά το ποιος κυβερνά σήμερα, αλλά τον τρόπο με τον οποίο οργανώνεται και ασκείται η δημόσια εξουσία για τις επόμενες δεκαετίες και ποια δικαιώματα θεμελιωδώς προστατεύονται. Δεν αφορά την πλειοψηφία της στιγμής, αλλά τη δημοκρατία στον χρόνο.
Να ξεκινήσουμε από μια ειλικρινή παραδοχή: Τα μεγαλύτερα προβλήματα της χώρας δεν είναι συνταγματικά, γιατί αυτήν την εντύπωση θέλει να καλλιεργεί η Κυβέρνηση. Δεν είναι συνταγματικό το πρόβλημα της χώρας. Είναι πολιτικό. Είναι πρόβλημα θεσμικής συνέπειας, αποτελεσματικότητας της δημόσιας διοίκησης και εμπιστοσύνης των πολιτών στους θεσμούς.
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Η αξία ενός Συντάγματος δεν κρίνεται από την ευκολία με την οποία αναθεωρείται, αλλά από την ικανότητά του να διαφυλάσσει το κράτος δικαίου, τον περιορισμό της αυθαιρεσίας της κυβερνητικής εξουσίας και τη δημοκρατική ομαλότητα, όταν οι θεσμοί δοκιμάζονται περισσότερο.
Είναι, όμως, αυτή η πρόθεση της Κυβέρνησης ή είναι η μεταμφίεση των πολιτικών της αδιεξόδων και αστοχιών σε συνταγματικές αγκυλώσεις; Καμία συνταγματική διάταξη δεν μπορεί από μόνη της να θεραπεύσει τις παθογένειες της χώρας. Το Σύνταγμα δεν χαράσσει πολιτικές και καμία αναθεώρηση δεν μπορεί να προχωρήσει γόνιμα και αναγεννητικά, όταν επανειλημμένα η κυβερνητική πλειοψηφία έχει υπονομεύσει τη συνεννόηση και τη στοιχειώδη εμπιστοσύνη μεταξύ των πολιτικών δυνάμεων.
Κυρίες και κύριοι συνάδελφοι, η παράταξή μας υπήρξε διαχρονικά φορέας της συνταγματικής μετεξέλιξης και συγχρονισμού, πιστεύοντας ότι η πρόοδος οικοδομείται με ισχυρούς θεσμούς και κοινωνική δικαιοσύνη.
Η συζήτηση, λοιπόν, δεν μπορεί να περιορίζεται σε επιμέρους αλλαγές άρθρων. Οφείλει να απαντά στο ερώτημα «ποια δημοκρατία θέλουμε;» και με αυτήν τη θεσμική αντίληψη καταθέσαμε και τις προτάσεις μας, ειδικά για το άρθρο 110, ώστε να απαιτείται αυξημένη πλειοψηφία 3/5 απαρέγκλιτα στην Αναθεωρητική Βουλή, τόσο για την ανάγκη όσο και για το περιεχόμενο των διατάξεων. Η πλειοψηφία των 180 Βουλευτών είναι η μόνη πρακτική εγγύηση συναινέσεων και το ανάχωμα απέναντι στον κίνδυνο εργαλειοποίησης του Συντάγματος από πρόχειρες πλειοψηφίες. Δεν πρέπει να πέσουμε στην παγίδα της εκλογικής δικτατορίας, όπως λέει ο Χέιλσαμπ, όπου μια πλειοψηφία δρα ανεξέλεγκτα μέχρι και να γράφει τα άρθρα του Συντάγματος μόνη της.
Μας δώσατε, άλλωστε, δείγματα γραφής στην εκλογή του Προέδρου της Δημοκρατίας παρά τις δεσμεύσεις σας για το άρθρο 32. Άραγε, για ποια συναίνεση μπορούμε να συζητάμε, όταν έχετε κόψει κάθε γέφυρα συνεννόησης;
Και στο άρθρο 16 η ίδρυση μη κρατικών, μη κερδοσκοπικών πανεπιστημίων είναι η δική μας καθαρή θέση. Όμως, με μία μόνο λέξη μέσα στη διατύπωση αλλάζει η φυσιογνωμία της παιδείας στη χώρα. Συνεπώς, η συνταγματική προστασία από τη μεριά μας αποτελεί πολιτική και θεσμική υποχρέωση.
Σχετικά με τα άρθρα 86, 90 και 101, εμείς λέμε ότι η ποινική ευθύνη Υπουργών πρέπει να ερευνάται από τη δικαιοσύνη χωρίς προνομιακή μεταχείριση και κομματικά στεγανά. Η ηγεσία της δικαιοσύνης και τα μέλη των ανεξάρτητων αρχών πρέπει να επιλέγονται με διαδικασίες που αποκλείουν τις μονοκομματικές επιλογές. Αυτή είναι η θέση μας.
Κάνοντας μια αποτίμηση για τα άρθρα αυτά, γιατί έχει προκύψει, άραγε, η ανάγκη αναθεώρησής τους; Μήπως γιατί η Κυβέρνηση καταστρατήγησε το πνεύμα τους; Μήπως γιατί η κομματική πλειοψηφία επέτρεψε τη μη τήρηση του πνεύματος των άρθρων 86, 90 και 101 με τον πιο άσχημο μάλιστα τρόπο, με επιστολικές ψήφους και αλλαγή αναλογιών; Άρα, το επίδικο εδώ δεν είναι η συγγραφή άλλων διατυπώσεων, είναι η τήρηση και η θεσμική συνέπεια ως προϋπόθεση συναίνεσης και εγγύηση εφαρμογής.
Την ειλικρινή συναίνεση την έχετε τορπιλίσει και δεν την επιδεικνύετε ούτε στην πρόταση για το άρθρο 17, την οποία έχουμε κάνει για την προστασία των παραμεθόριων περιοχών για λόγους εθνικής ασφάλειας, αλλά ούτε και στο άρθρο 24 για τα σύγχρονα ζητήματα σχετικά με την ενεργειακή μετάβαση, ώστε να καταστεί πιο δίκαιη, όπως και για την πρόσβαση στην ενέργεια.
Απέναντι σε αυτές τις αλλαγές η Κυβέρνηση επιλέγει να ενδυθεί τον μανδύα του συνταγματισμού, για να καλύψει την επιδίωξή της για περισσότερο έλεγχο και συνταγματοποίηση λυμένων θεμάτων, όπως η μονιμότητα των δημοσίων υπαλλήλων. Επικοινωνιακά τρικ για τη φιλοτέχνηση μεταρρυθμιστικού προφίλ σε αναθεωρητική διαδικασία! Ποιος να σας πιστέψει, επομένως;
Κυρίες και κύριοι συνάδελφοι, τα Συντάγματα οφείλουν να είναι απλά, λιτά κείμενα που ορίζουν το πεδίο της κυβερνητικής εξουσίας, προστατεύουν από την αυθαιρεσία και εγγυώνται δικαιώματα και στις φιλελεύθερες δημοκρατίες εγγυώνται και την οργανική εμπλοκή των μειοψηφιών. Έτσι, μετουσιώνεται το κοινό πνεύμα σε ένα θεμελιώδες κείμενο.
Η ουσία του Συντάγματος δεν θεραπεύεται με διαρκείς αναθεωρήσεις. Η εφαρμοσμένη πολιτική είναι αυτή που δίνει τις λύσεις. Δεν είναι άσκηση ματαιοδοξίας κάθε Πρωθυπουργού η Αναθεώρηση του Συντάγματος. Η δημοκρατική ποιότητα δεν κρίνεται από τις διατάξεις στα χαρτιά, αλλά από την πράξη. Το ότι είναι γραμμένο κάτι στο Σύνταγμα δεν περιόρισε την αυθαιρεσία της εξουσίας σας να το ερμηνεύσετε κατά το δοκούν τα τελευταία επτά χρόνια.
Κλείνοντας, θέλω να πω ότι οι ώριμες ευρωπαϊκές δημοκρατίες μάς δείχνουν τον δρόμο. Στη Γερμανία και την Ισπανία οι σημαντικότερες συνταγματικές αναθεωρήσεις στηρίχτηκαν σε ευρείες πολιτικές συναινέσεις, με την κοινή πεποίθηση ότι το Σύνταγμα δεν αποτελεί ιδιοκτησία της εκάστοτε πλειοψηφίας, αλλά θεμέλιο ολόκληρης της κοινωνίας. Τα Συντάγματα δεν γράφονται για τις κυβερνήσεις, γράφονται για τα έθνη.
Προϋπόθεση θεσμικής αξιοπιστίας, λοιπόν, θα ήταν να ψηφίσουμε μαζί, όπως σας προκαλέσαμε, το άρθρο 110, ώστε η επόμενη Βουλή να μπορεί να αποτυπώσει τη σύνθεση των απόψεων στην κωδικοποίηση του άρθρου. Εσείς, ανακόλουθοι σε σχέση με το πρόσφατο παρελθόν σας, δραπετεύετε σήμερα από μια δική σας θέση.
Κλείνοντας, η ευθύνη της δικής μας γενιάς είναι να παραδώσει στις επόμενες ένα Σύνταγμα πιο σύγχρονο, πιο ανθεκτικό και πιο αξιόπιστο, ένα Σύνταγμα που θα ενώνει. Η πραγματική επιτυχία μιας αναθεώρησης δεν είναι να αφήσει το αποτύπωμα μιας κυβέρνησης, αλλά να αφήσει μια πιο ποιοτική και συμπεριληπτική δημοκρατία. Και, δυστυχώς, αυτόν τον δρόμο ήδη τον έχετε καταστρέψει.
Ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)      (KO)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Χρήστος Σταϊκούρας από τη Νέα Δημοκρατία. 
ΧΡΗΣΤΟΣ ΣΤΑΪΚΟΥΡΑΣ: Σας ευχαριστώ πολύ, κύριε Πρόεδρε. 
Κυρίες και κύριοι συνάδελφοι, συμμετέχουμε σε μία σημαντική κοινοβουλευτική διαδικασία, σε μία διαδικασία που δεν αφορά την Κυβέρνηση ή μία κοινοβουλευτική περίοδο, αλλά την ίδια τη θεσμική αρχιτεκτονική της χώρας για τις επόμενες δεκαετίες. Η Συνταγματική Αναθεώρηση δεν πρέπει να αντιμετωπίζεται ως πεδίο μικροκομματικής αντιπαράθεσης. Αντίθετα, αποτελεί κορυφαία στιγμή δημοκρατικής ευθύνης, κατά την οποία οφείλουμε να αναζητούμε ευρύτερες συναινέσεις, να συζητούμε υπεύθυνα, ώριμα και νηφάλια με γνώμονα τις επόμενες γενεές. 
Η Ελλάδα της Μεταπολίτευσης διαθέτει ένα ισχυρό, διορατικό και ανθεκτικό δημοκρατικό κεκτημένο. Το Σύνταγμά μας υπηρέτησε την μακροβιότερη περίοδο πολιτικής σταθερότητας και δημοκρατικής ομαλότητας στη σύγχρονη ιστορία της χώρας. Ταυτόχρονα, όμως, η κοινωνία, η οικονομία, η τεχνολογία και το διεθνές περιβάλλον μεταβάλλονται με μεγάλη ταχύτητα. Η εμπειρία των τελευταίων ετών το αποδεικνύει. Η οικονομική κρίση, η πανδημία, η ενεργειακή αστάθεια, οι γεωπολιτικές αναταράξεις, η ταχεία διείσδυση της τεχνητής νοημοσύνης και οι συνέπειες της κλιματικής αλλαγής δοκίμασαν και δοκιμάζουν τις αντοχές της οικονομίας και της κοινωνίας, αλλά και την εμπιστοσύνη των πολιτών προς τους θεσμούς. 
Κυρίες και κύριοι συνάδελφοι, η θεσμική θωράκιση της χώρας αφορά και τους θεσμούς που διαμορφώνουν το μέλλον της. Ένας από αυτούς είναι η ανώτατη εκπαίδευση. Η αναθεώρηση του άρθρου 16 αποτελεί μία από τις σημαντικότερες επιλογές αυτής της διαδικασίας. Δεν πρόκειται για μία ιδεολογική αντιπαράθεση μεταξύ δημόσιου και μη κρατικού πανεπιστημίου. Πρόκειται για μια επιλογή που αφορά τις ευκαιρίες των νέων ανθρώπων και την αναπτυξιακή πορεία της χώρας. Το δημόσιο πανεπιστήμιο πρέπει να παραμείνει ο βασικός πυλώνας της ανώτατης εκπαίδευσης. Οφείλουμε να συνεχίσουμε να το ενισχύουμε, να το χρηματοδοτούμε και να το καθιστούμε ακόμα πιο εξωστρεφές και ανταγωνιστικό. 
Παράλληλα, όμως, η δυνατότητα λειτουργίας μη κρατικών, μη κερδοσκοπικών πανεπιστημίων με αυστηρούς κανόνες και υψηλές προδιαγραφές ποιότητας διευρύνει τις επιλογές των νέων, ενισχύει την ακαδημαϊκή εξωστρέφεια, προσελκύει επενδύσεις στη γνώση, την έρευνα και την καινοτομία και συμβάλλει στην ανάδειξη της Ελλάδας ως περιφερειακό εκπαιδευτικό κόμπο.
Ως πανεπιστημιακός πιστεύω ότι τα πανεπιστήμια οφείλουν να ανταποκρίνονται στην αποστολή τους στο υψηλότερο δυνατό επίπεδο ποιότητας, στο διδακτικό και ερευνητικό έργο και στους θεσμούς αλληλεπίδρασης με την οικονομία και την κοινωνία με αξιολόγηση, αριστεία, λογοδοσία, εξωστρέφεια και συνεχή προσπάθεια βελτίωσης της θέσης τους στο παγκόσμιο ανταγωνιστικό περιβάλλον. Αυτή είναι η πρόκληση για όλα τα πανεπιστήμια. 
Κυρίες και συνάδελφοι, η διασφάλιση της δημοσιονομικής σταθερότητας συνιστά αναγκαία προϋπόθεση για την οικονομική ανθεκτικότητα, την κοινωνική συνοχή και την εθνική ισχύ. Η δημοσιονομική υπευθυνότητα, όμως, δεν συνεπάγεται θεσμική ακαμψία. Απαιτεί κανόνες που εγγυώνται τη βιωσιμότητα των δημόσιων οικονομικών, αλλά σε συνδυασμό με την επαρκή ευελιξία, ώστε η πολιτεία να διαθέτει τα αναγκαία μέσα για την αποτελεσματική αντιμετώπιση έκτακτων κρίσεων και την προστασία του δημόσιου συμφέροντος. 
Τη σημασία αυτής της ισορροπίας ανέδειξε με τον πλέον σαφή τρόπο η εμπειρία των κρίσεων των τελευταίων δεκαπέντε ετών, εμπειρία που επιβεβαιώνει ότι πρέπει να παραμείνουμε προσανατολισμένοι στις αρχές της κοινωνικής οικονομίας της αγοράς που σέβεται τον ελεύθερο ανταγωνισμό προς όφελος των πολιτών, εγγυάται την κοινωνική κινητικότητα και επιδιώκει την κοινωνική συνοχή και δικαιοσύνη. 
Κυρίες και συνάδελφοι, η Συνταγματική Αναθεώρηση οφείλει, επίσης, να απαντά και στις μεγάλες κοινωνικές και αναπτυξιακές προκλήσεις της εποχής. Πρώτον, η κοινωνική συνοχή και η διαγενεακή δικαιοσύνη πρέπει να αποκτήσουν ακόμα ισχυρότερη θεσμική κατοχύρωση. Ιδιαίτερα σήμερα που το στεγαστικό ζήτημα αποτελεί μία από τις μεγαλύτερες αγωνίες των νέων ανθρώπων και των νέων οικογενειών, η μέριμνα για προσιτή στέγη συνιστά επένδυση στη δημογραφική προοπτική και στη συνοχή της ελληνικής κοινωνίας. 
Δεύτερον, η προστασία του φυσικού περιβάλλοντος αποτελεί πλέον συνταγματική αναγκαιότητα. Η κλιματική αλλαγή, η προστασία των υδάτινων πόρων, η αποκατάσταση των δασικών οικοσυστημάτων και η διατήρηση της περιβαλλοντικής ισορροπίας συνιστούν προϋποθέσεις βιώσιμης ανάπτυξης. 
Τρίτον, θεσμοθετείται πλέον η εφαρμογή της τεχνητής νοημοσύνης με τρόπο που να συμβάλλει στην προστασία των ανθρώπινων δικαιωμάτων, της δημοκρατίας και του κράτους δικαίου. Υιοθετούνται όλες οι αρχές που προβλέπονται από τη Σύμβαση-Πλαίσιο του Συμβουλίου της Ευρώπης για την τεχνητή νοημοσύνη, τα ανθρώπινα δικαιώματα, τη δημοκρατία και το κράτος δικαίου. 
Κυρίες και κύριοι συνάδελφοι, συμπερασματικά αυτές και άλλες προτάσεις για τη Συνταγματική Αναθεώρηση που περιλαμβάνονται στην εισήγηση της Κοινοβουλευτικής Πλειοψηφίας μπορούν να δημιουργήσουν ένα ισχυρότερο, σύγχρονο και ορθολογικό θεσμικό πλαίσιο που να ανταποκρίνεται στις μεταβαλλόμενες κοινωνικές, πολιτικές και τεχνολογικές συνθήκες, να ενισχύουν τη λογοδοσία και να βελτιώνουν τη λειτουργία του κράτους. Όμως, δεν αρκεί να λειτουργούν οι θεσμοί. Θα πρέπει και οι πολίτες να πιστεύουν ότι λειτουργούν δίκαια, αποτελεσματικά και προς όφελος του δημοσίου συμφέροντος. Η εμπιστοσύνη αποτελεί τον θεμέλιο λίθο κάθε δημοκρατίας. Χωρίς εμπιστοσύνη αποδυναμώνεται η κοινωνική συνοχή, ενισχύεται ο λαϊκισμός, καλλιεργείται η καχυποψία απέναντι σε κάθε δημόσιο θεσμό και τελικά υπονομεύεται η ίδια η δημοκρατική λειτουργία του πολιτεύματος. 
Η αποκατάσταση αυτής της εμπιστοσύνης δεν μπορεί να επιτευχθεί με συνθήματα και εύκολες καταγγελίες. Απαιτεί ισχυρούς θεσμούς, διαφάνεια, λογοδοσία, αποτελεσματική δημόσια διοίκηση, ανεξάρτητη και αξιόπιστη δικαιοσύνη, καλύτερη νομοθέτηση. Το περιεχόμενο ενός σύγχρονου και ισχυρού Συντάγματος μπορεί να συμβάλλει στην ενδυνάμωση της εμπιστοσύνης της κοινωνίας. Όμως, κανένα συνταγματικό κείμενο, όσο άρτιο κι αν είναι, δεν μπορεί να υποκαταστήσει τη θεσμική υπευθυνότητα όσων καλούνται να την υπηρετήσουν. Γι’ αυτό απαιτείται υπευθυνότητα, σοβαρότητα, μετριοπάθεια από όλους μας, μακριά από εκφράσεις λαϊκισμού, ελιτισμού και αλαζονείας. 
Κυρίες και κύριοι συνάδελφοι, η Νέα Δημοκρατία υπήρξε διαχρονικά η παράταξη των μεγάλων θεσμικών επιλογών από την επίλυση του πολιτειακού και την ευρωπαϊκή πορεία της Ελλάδος μέχρι τις μεγάλες μεταρρυθμίσεις που ενίσχυσαν τη λειτουργία των θεσμών. Με την ίδια υπευθυνότητα προσεγγίζουμε και την τωρινή Αναθεώρηση του Συντάγματος, Συντάγματος που αποτελεί τη θεσμική έκφραση του αξιακού κώδικα που προσδιορίζει τη διαχρονική πολιτιστική και εθνική μας ταυτότητα. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η Ανεξάρτητη Βουλευτής, κ. Μυρτώ Κοροβέση. 
ΜΥΡΤΩ ΚΟΡΟΒΕΣΗ: Σας ευχαριστώ, κύριε Πρόεδρε. 
Κύριοι και κυρίες Υπουργοί, κυρίες και κύριοι συνάδελφοι, στέκομαι, σήμερα, σε αυτό εδώ το Βήμα με πλήρη επίγνωση της ευθύνης που μου αναλογεί. Η Συνταγματική Αναθεώρηση θα έπρεπε, κυρίες και κύριοι, να είναι η κορυφαία στιγμή της πολιτικής συνεννόησης. Αντί γι’ αυτό, η Κυβέρνηση την αντιμετωπίζει ως μία ακόμα κοινοβουλευτική διαδικασία που πρέπει απλώς να ολοκληρωθεί με βιασύνη, χωρίς ουσιαστικό δημόσιο διάλογο και χωρίς τη διάθεση να αναζητηθούν οι ευρύτερες συναινέσεις που απαιτεί το ίδιο το Σύνταγμα. 
Όμως, όταν αλλάζεις τους κανόνες, δεν αρκεί να έχεις την κοινοβουλευτική πλειοψηφία. Χρειάζεται να έχεις και τον πολιτικό πολιτισμό εκείνο, για να ακούσεις όσους διαφωνούν. Η αλήθεια είναι ότι, σήμερα, η Κυβέρνηση ζητά μεγαλύτερη εμπιστοσύνη στους θεσμούς, ενώ τα τελευταία χρόνια η ίδια συνέβαλε στην απαξίωση τους με τις υποκλοπές, με τις συνεχείς συγκρούσεις, με τις Ανεξάρτητες Αρχές, με την εργαλειοποίηση της κοινοβουλευτικής πλειοψηφίας σε κρίσιμες υποθέσεις και με μία αντίληψη ό,τι είναι νόμιμο, είναι και θεσμικά ορθό. 
Αυτή όμως, κυρίες και κύριοι, δεν είναι η ουσία του Συνταγματισμού. Το Σύνταγμα υπάρχει ακριβώς, για να θέτει όρια στην εξουσία, ιδιαίτερα όταν αυτή διαθέτει την πλειοψηφία. Και ένα πεδίο, στο οποίο αυτή η Αναθεώρηση θα όφειλε να αποδείξει την αξία της, σύμφωνα με τις τυμπανοκρουσίες, είναι εκείνο της ψηφιακής εποχής. Εκεί, όμως, που η Κυβέρνηση μιλάει για δήθεν ιστορική τομή, στην πραγματικότητα δεν κατοχυρώνει κανένα νέο ουσιαστικό δικαίωμα και καμία πραγματική εγγύηση για τον πολίτη. 
Κυρίες και κύριοι, η ψηφιακή εποχή δεν χρειάζεται περισσότερο ψηφιακό πατερναλισμό. Χρειάζεται περισσότερα δικαιώματα. Χρειάζεται τις συνταγματικές εκείνες εγγυήσεις, απέναντι τόσο στην κρατική όσο και στην ιδιωτική ψηφιακή εξουσία. Ξέρετε, ζούμε σε μία εποχή όπου οι αλγόριθμοι αποφασίζουν τι βλέπουμε, τι αγοράζουμε, ακόμα και το πώς αισθανόμαστε. Κι όμως απέναντι σε αυτή τη βίαιη τεχνολογική και κοινωνική μεταλλαγή, τι μας παρουσιάζει σήμερα η κυβερνητική πλειοψηφία της Νέας Δημοκρατίας; Μας παρουσιάζει μια πρόταση Συνταγματικής Αναθεώρησης αμήχανη, επιφανειακή, φοβική και σε ορισμένα σημεία, επικίνδυνα συντηρητική.
Ξεκινώ από την πρόταση για την τεχνητή νοημοσύνη, στα άρθρα 5, 5α και 5β. Παρουσιάζετε, ξέρετε, με τυμπανοκρουσίες μια γενικόλογη διακήρυξη, ότι η τεχνητή νοημοσύνη οφείλει να υπηρετεί την ελευθερία του ατόμου και την ευημερία της κοινωνίας. Τέλεια. Ποιος θα διαφωνούσε με μια τέτοια έκθεση ιδεών; Όμως, το Σύνταγμα, κυρίες και κύριοι, δεν είναι λεύκωμα ευσεβών πόθων. Είναι ο ανώτατος θεμελιώδης νόμος, που θέτει ώρες στην εξουσία και προστατεύει τους αδύναμους.
Από τη σκοπιά του Έλληνα πολίτη, η κυβερνητική προσέγγιση είναι αδικαιολόγητα επιφανειακή. Πρώτον, δεν εισάγει καμία ουσιαστική εγγύηση ενάντια στον αλγοριθμικό έλεγχο και τη διακριτική μεταχείριση. Δεύτερον, δεν παρέχει καμία προστασία των προσωπικών δεδομένων των πολιτών από την ανεξέλεγκτη εμπορική αφαίμαξη και την εκμετάλλευση των μεγάλων εταιρειών, άρθρο 9α. Τρίτον, παραλείπει παντελώς να θεσμοθετήσει την υποχρεωτική ανθρώπινη εποπτεία, άρθρο 20 του Συντάγματος, σε κάθε αλγοριθμική ή αυτοματοποιημένη απόφαση της δημόσιας διοίκησης που επηρεάζει τις ζωές, τα επιδόματα, τις συντάξεις και τα δικαιώματα των πολιτών. 
Με αφορμή, λοιπόν, το προαναφερθέν από εμένα άρθρο, το άρθρο 20 για την δικαστική προστασία, προτείνω από αυτό εδώ το Βήμα, να κατοχυρωθεί συνταγματικά μία αυτονόητη, αλλά συνάμα εξαιρετικά κρίσιμη αρχή, ότι η ψηφιακή διοίκηση δεν μπορεί να λειτουργεί χωρίς θεσμικές εγγυήσεις προστασίας του πολίτη. Η τεχνητή νοημοσύνη, μπορεί να υποστηρίζει τη δημόσια διοίκηση, δεν μπορεί, όμως με τίποτα, να υποκαθιστά την ανθρώπινη κρίση όταν διακυβεύονται δικαιώματα. Γι’ αυτό και κάθε δυσμενής διοικητική απόφαση που λαμβάνεται ή υποστηρίζεται από αυτοματοποιημένο ή ημιαυτοματοποιημένο λογαριθμικό σύστημα πρέπει να συνοδεύεται, οπωσδήποτε, από ανθρώπινη εποπτεία, πλήρη ενημέρωση του πολίτη, σαφή αιτιολόγηση, δικαίωμα ανθρώπινης επανεξέτασης και αποτελεσματική δικαστική προσφυγή.
Μόνο έτσι, κυρίες και κύριοι, διασφαλίζεται ότι η τεχνολογία υπηρετεί το κράτος δικαίου και όχι το αντίστροφο. Ξέρω, το Σύνταγμα δεν είναι ποινικός κώδικας, είναι όμως η πυξίδα του. Και αν σήμερα σ’ αυτήν εδώ την Αίθουσα αναγνωρίσουμε συνταγματικά ότι τα ψηφιακά δικαιώματα αποτελούν θεμελιώδη δικαιώματα, τότε η πολιτεία έχει και την υποχρέωση να προσαρμόσει το σύνολο της νομοθεσίας της από την προστασία απέναντι στον διαδικτυακό εκφοβισμό, την εκδικητική πορνογραφία, τα deepfakes, έως τη λογοδοσία των ψηφιακών πλατφορμών και την αποτελεσματική προστασία της ιδιωτικότητας.
Δυστυχώς, όμως, η κυβερνητική πρόταση δεν ανοίγει καν αυτήν τη συζήτηση. Αντιμετωπίζει τις μεγαλύτερες απειλές της ψηφιακής εποχής ωσάν να μην υπάρχουν. Αφήνει ανέγγιχτα τα θύματα του διαδικτυακού εκφοβισμού, τη χειραγώγηση από αδιαφανείς αλγορίθμους, την ανεξέλεγκτη ισχύ των μεγάλων ψηφιακών πλατφορμών και την ανάγκη ουσιαστικής προστασίας της ιδιωτικότητας.
Η γενιά μου, αγαπητοί συνάδελφοι, η νέα γενιά δεν ζητεί από εσάς να γίνετε τοποτηρητές του διαδικτύου, ούτε να μοιράζετε ευχολόγια για την τεχνητή νοημοσύνη. Ζητά διαφάνεια, δικαιοσύνη, προστασία από τη βία και την αυθαιρεσία, είτε αυτή προέρχεται από το κράτος είτε προέρχεται από τις πολυεθνικές της τεχνολογίας. 
Και θα σταθώ σε δύο ακόμα σημεία. Πρώτον, άρθρο 16 του Συντάγματος. Κυρίες και κύριοι, το Σύνταγμα, ξέρετε, δεν είναι χώρος δημιουργικής ασάφειας. Οφείλει να είναι σαφές, ακριβές και να μην αφήνει καμία κερκόπορτα για μελλοντικές ερμηνείες που αλλοιώνουν τον πυρήνα των συνταγματικών εγγυήσεων. Εσείς, όμως και ενώ επιλέγετε να τα χαρακτηρίζετε στην κοινωνία ως μη κρατικά, μη κερδοσκοπικά πανεπιστήμια, στο ίδιο το συνταγματικό σας κείμενο χρησιμοποιείτε τον πολύ ευρύτερο όρο ιδιωτικά πανεπιστήμια. Αυτό δεν είναι μία απλή γλωσσική επιλογή. Κατά την άποψή μου, αν θέλετε, φοβάμαι ότι είναι μία συνειδητή θεσμική επιλογή. 
Δεύτερον, άρθρο 86 του Συντάγματος. Το άρθρο 86 δεν είναι μια οποιαδήποτε διάταξη. Είναι ακριβώς εκείνη η διάταξη πάνω στην οποία οικοδομήθηκε για χρόνια και χρόνια η δυσπιστία των πολιτών απέναντι σε όλο το πολιτικό σύστημα. Η κοινωνία δεν ζητά ένα άρθρο 86 με καλύτερο επικοινωνιακό περιτύλιγμα. Ζητά να τελειώνει οριστικά η αίσθηση ότι υπάρχουν δύο μέτρα και δύο σταθμά, ένα για τον απλό πολίτη και ένα άλλο για τους Υπουργούς. Εσείς, όμως, επιλέγετε για άλλη μία φορά να εμπιστευτείτε την κομματική πλειοψηφία αντί για την φυσική δικαιοσύνη. Και αυτό, κυρίες και κύριοι, δεν είναι μεταρρύθμιση. Είναι διατήρηση του ίδιου του προβλήματος, απλά με διαφορετικό τίτλο. 
Αγαπητοί συνάδελφοι, θέλω να σας θυμίσω κάτι. Η δημοκρατία δεν απειλείται όταν ελέγχονται οι Υπουργοί. Απειλείται όταν οι Υπουργοί επιλέγουν ποιος και αν θα τους ελέγξει. 
Κυρίες και κύριοι της Κυβέρνησης, η συνταγματική αναθεώρηση είναι η στιγμή που μία χώρα αποφασίζει πώς θέλει να είναι και τις επόμενες δεκαετίες. Εσείς επιλέξατε μία αναθεώρηση χωρίς τόλμη, χωρίς ουσιαστικές εγγυήσεις και χωρίς εμπιστοσύνη στους πολίτες, μία αναθεώρηση που διατηρεί ανέγγιχτες τις ανισότητες ισχύος και αρκείται σε επικοινωνιακούς συμβολισμούς, εκεί όπου απαιτούνται πραγματικές θεσμικές τομές. Το Σύνταγμα, ξέρετε, δεν είναι εργαλείο της εκάστοτε πλειοψηφίας. Είναι η ασπίδα της κοινωνίας απέναντι στην εκάστοτε εξουσία και γι’ αυτό μια πραγματική Συνταγματική Αναθεώρηση δεν αρκεί να αλλάζει διατυπώσεις. Αντιθέτως, οφείλει να ενισχύει τη λογοδοσία, να προστατεύει τα δικαιώματα, να θωρακίζει τους θεσμούς, να κάνει τον πολίτη ισχυρότερο απέναντι στο κράτος, στην αγορά και σε κάθε μορφή αυθαίρετης εξουσίας. 
Αυτό είναι, κυρίες και κύριοι, το Σύνταγμα που έχουμε ανάγκη. Είναι ένα Σύνταγμα που δεν θα αφήνει κερκόπορτες στην εξουσία, αλλά θα ανοίγει δρόμο στην δημοκρατία, ένα Σύνταγμα που δεν θα υπηρετεί τις ανάγκες της σημερινής κυβέρνησης, αλλά τις ανάγκες της αυριανής κοινωνίας. Γιατί τελικά η ποιότητα μιας δημοκρατίας δεν κρίνεται από το πόση δύναμη δίνει σε αυτούς που κυβερνούν. Κρίνεται από το πόσα όρια θέτει στην εξουσία τους. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Ευστάθιος Κωνσταντινίδης από την Νέα Δημοκρατία. 
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, αποτελεί πράγματι τιμή και ευθύνη η συμμετοχή στην Επιτροπή για την Αναθεώρηση του Συντάγματος. Και γι’ αυτήν την τιμή θέλω να ευχαριστήσω τον Πρόεδρο και τον Γενικό Γραμματέα της Κοινοβουλευτικής μας Ομάδας για τη συμμετοχή μου στην οικεία Επιτροπή και στη διαδικασία και κυρίως για το γεγονός ότι μας παρότρυναν να συμμετέχουμε δημιουργικά στην κορυφαία αυτή κοινοβουλευτική διαδικασία. Να συγχαρώ, βεβαίως, το Προεδρείο και τον Πρόεδρο, Μάκη Βορίδη για τη στιβαρή και συνάμα διακριτική διεύθυνση της Επιτροπής. Και να αποδώσω πρωτίστως τα εύσημα στον εισηγητή μας, τον κ. Στυλιανίδη, για την σφαιρική ματιά, την εμβριθή προσέγγιση και την συμπεριληπτική διάθεση, ιδίως για το γεγονός ότι ενθάρρυνε τις διαφορετικές σκέψεις και βεβαίως τους αγαπητούς συναδέλφους, οι οποίοι εισέφεραν γνώσεις, θέσεις και προτάσεις, συμβάλλοντας σε ένα γόνιμο διάλογο, σε μία διαδικασία η οποία επειδή είναι στην ουσία της τόσο σημαντική για το παρόν και το μέλλον της χώρας και των πολιτών, είναι σφιχτή, βαριά και ιδιαίτερη. Διέπεται δηλαδή από συγκεκριμένο και ανελαστικό τυπικό, απαιτεί αυξημένες πλειοψηφίες, έχει ρητό χρονοδιάγραμμα, προϋποθέτει υποχρεωτικά δύο κοινοβουλευτικά σώματα ανάμεσα στα οποία μεσολαβούν εκλογές, μοναδική ως προς τούτο διαδικασία. 
Ποια είναι η σημασία αυτής της διαφορετικότητας; Είναι ότι χαρακτηρίζεται από ισχυρές εγγυήσεις, απαιτεί σοβαρή και ευρεία προσέγγιση και, τελικά, προσδίδει στις διατάξεις αυξημένο κύρος και δύναμη. Στο πλαίσιο του βίου τους, ως γνωστόν, οι συνταγματικές ρυθμίσεις, στο πλαίσιο βέβαια και του σεβασμού με το ευρωπαϊκό δίκαιο, κατισχύουν κάθε άλλης διάταξης. Επιτάσσουν την τήρησή τους στον νομοθέτη, στον δικαστή, στις πολιτικές και στρατιωτικές Αρχές και Υπηρεσίες. Επαφίεται, τελικά, στον πατριωτισμό των Ελλήνων. Είναι ευθύνη όλων μας, σύμφωνα με το ακροτελεύτιο άρθρο του Συντάγματος. 
Της φερθήκαμε, όμως, τελικά ως τέτοιας στην παρούσα αναθεωρητική προσπάθεια; Της αφιερώσαμε την υπευθυνότητα, τη βαρύτητα και την αξία που δικαιούται; Πολύ φοβάμαι πως όχι. Έλειψαν από κάποιους η ειλικρίνεια, η διορατικότητα και η συναινετική διάθεση. Επικράτησε το κομματικό συναίσθημα έναντι του αισθήματος και της παραδοχής ότι σε ένα ραγδαία μεταβαλλόμενο περιβάλλον η πατρίδα μας πρέπει να ενισχύσει τα ταυτοτικά και θεμελιώδη στοιχεία της, να εκσυγχρονίσει το λειτουργικό και τις θεσμικές συντεταγμένες της, να επαναπροσδιορίσει τους αναπτυξιακούς ορίζοντες και στόχους της, να συμβαδίσει με τις προτεραιότητες της εποχής. 
Γι’ αυτό και υπήρξε τελικά μόνο μία πρόταση, αυτή από την κοινοβουλευτική Πλειοψηφία, ενώ τα κόμματα της Αντιπολίτευσης, τα κόμματα που μέχρι πρότινος υπόσχονταν μία προοδευτική συγκυβέρνηση, δεν τα κατάφεραν. Για την ακρίβεια, δεν επιχείρησαν καν να βρουν έναν κοινό τόπο για κάποιες αλλαγές. Αδικήθηκε, τελικά, η προσπάθεια, παρά το γεγονός ότι τέθηκαν προς συζήτηση κορυφαία ζητήματα κοινού ενδιαφέροντος που άξιζαν μια πιο υπερβατική αντίληψη και στάση. Ενδεικτικά είναι η θεσμοθέτηση του προληπτικού ελέγχου συνταγματικότητας των νομοσχεδίων, ώστε να αποφεύγεται η εκ των υστέρων ανατροπή διαμορφωμένων εννόμων σχέσεων, η δυνατότητα ίδρυσης μη κρατικών πανεπιστημίων, η θέσπιση κανόνων για τα δημοψηφίσματα, ώστε να μην επαναληφθούν τα κακά προηγούμενα, η κατοχύρωση της δημοσιονομικής σταθερότητας για να μην ξαναζήσουμε κρίσεις και μνημόνια, η απαγόρευση της αναδρομικής φορολόγησης, αλλά και η δυνατότητα διασφάλισης σταθερού φορολογικού καθεστώτος και κινήτρων για την προσέλκυση εμβληματικών επενδύσεων, η συνταγματοποίηση της προσιτής στέγης, της μονιμότητας μέσω της αξιολόγησης στο Δημόσιο, της προστασίας του πρωτογενούς τομέα, της κλιματικής αλλαγής, της τεχνητής νοημοσύνης με μέριμνα για την ανθρώπινη αξία. 
Κυρίες και κύριοι συνάδελφοι, υπήρξαν και άλλες προτάσεις που, δυστυχώς, δεν αντιμετωπίστηκαν με την ενδεδειγμένη υπευθυνότητα, όπως η καθιέρωση των εννοιών της αναλογικότητας, της αντιπροσωπευτικότητας και της κυβερνησιμότητας στο εκλογικό σύστημα, η επέκταση της επιστολικής ψήφου στις εθνικές εκλογές και για όσους βρίσκονται εκείνη την ημέρα εντός της ελληνικής επικράτειας, η θωράκιση της δικαιοσύνης και των Ανεξάρτητων Αρχών, η αλλαγή του πλαισίου για την ποινική ευθύνη των Υπουργών. Είναι ζητήματα στα οποία η Πλειοψηφία θέλησε να θέσει τον δάκτυλον επί των τύπων των ήλων, ενώ η μειοψηφία προτίμησε να ρίξει αλάτι, όχι για να τα γιατρέψει, αλλά για να τα οξύνει και για να διχάσει.
Ένας διάχυτος φόβος ότι η σημερινή Πλειοψηφία θα είναι και η αυριανή υπαγόρευσε στην πραγματικότητα στην Αντιπολίτευση μια στάση που προσκρούει στο πνεύμα του Συντάγματος και στην κοινή λογική. Πουθενά δεν λέει και δεν εννοεί το Σύνταγμα ότι τα κόμματα τοποθετούνται στην αναθεωρητική διαδικασία με γνώμονα τους πιθανούς εκλογικούς συσχετισμούς, να ψηφίζει ή να μη ψηφίζει κάποιος αλλαγές όχι με κριτήρια το αν είναι αυτές ωφέλιμες για την πολιτεία και για τους πολίτες, αλλά με κριτήριο ποιον οι πολίτες θα ψηφίσουν, θα επιλέξουν στις επόμενες εκλογές. Ξέρετε κάτι; Πέρα από φοβική και ηττοπαθής αυτή η στάση, είναι και η κυνικότερη αμφισβήτηση της ετυμηγορίας των ψηφοφόρων, διότι όταν η Αντιπολίτευση λέει ότι δεν εμπιστεύεται την Κυβέρνηση για τις προταθείσες αλλαγές, στην πραγματικότητα δεν εμπιστεύεται το εκλογικό Σώμα που προτίθεται να την ξαναψηφίσει. Και όλο αυτό τελικά συνοψίζεται στην τοποθέτηση του Προέδρου του ΠΑΣΟΚ, ο οποίος προχθές από τούτο το Βήμα είπε «Δεν ψηφίζουμε τις αλλαγές που προτείνετε, όχι γιατί δεν συμφωνούμε με κάποιες από αυτές, αλλά γιατί η θέση μας είναι ότι τις συνταγματικές αλλαγές πρέπει να τις καθορίζει η αναθεωρητική και όχι η προτείνουσα Βουλή», δεσμευόμενος παράλληλα ότι αν η πλειοψηφία δεχόταν να μπει στη συζήτηση και η αναθεώρηση του άρθρου 110, ήταν έτοιμο το ΠΑΣΟΚ να την υπερψηφίσει από σήμερα τη συγκεκριμένη διάταξη. 
Πραγματικά, είναι ένας συλλογισμός παράλογος, διότι δεν γίνεται ένα κόμμα με είκοσι πέντε Βουλευτές να αξιώνει την υπερψήφιση της δικής του πρότασης, ενώ δεν είναι διατεθειμένο να ψηφίσει κάποιες από τις προτάσεις της Πλειοψηφίας των 156 Βουλευτών. Τι είδους «consensus» είναι αυτό; Είναι άκαιρος συλλογισμός, διότι θα έπρεπε να είχε διατυπωθεί από την πρώτη συζήτηση, αφού, αλλιώς, για να ενσωματωθεί το 110 στην Συνταγματική Αναθεώρηση θα έπρεπε να επαναληφθούν όλες οι διαδικασίες από την αρχή, είναι ατελής διότι είτε λάβεις σήμερα, είτε στην Αναθεωρητική Βουλή τις εκατόν ογδόντα ψήφους, αποτέλεσμα θα παράξει πρακτικά στην παραμεθεπόμενη Βουλή, στην επόμενη συζήτηση για τη Συνταγματική Αναθεώρηση -συνεπώς, ποιο είναι το νόημα;- και προσχηματικός διότι πρόκειται για ένα τεχνικό ζήτημα που δεν επηρεάζει καθόλου τις άλλες αναθεωρητέες διατάξεις και εξόχως αντιφατικός διότι, αφενός, αντιβαίνει στη μομφή τού «Δεν σας εμπιστευόμαστε στις αλλαγές που θα κάνετε στην επόμενη Βουλή» -άρα, πώς μας εμπιστεύεστε για τη συγκεκριμένη;- και, αφετέρου, πώς είναι δυνατόν να δίνεις από την προτείνουσα Βουλή σε ένα άρθρο την αναγκαία υπερπλειοψηφία, όταν ισχυρίζεσαι ότι τις αλλαγές πρέπει να τις αποφασίζει η Αναθεωρητική Βουλή; Δεν υπάρχει, στ’ αλήθεια, χειρότερη κατάσταση από το να προσπαθείς να δικαιολογήσεις τα αδικαιολόγητα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Με τις προτάσεις μου, κυρίες και κύριοι συνάδελφοι, στη συνταγματική συζήτηση προσπάθησα να αναδείξω ακόμα περισσότερο την ανάγκη ενίσχυσης της ελληνικής υπαίθρου ως αναγκαίου όρου για την εξασφάλιση διατηρήσιμης και βιώσιμης ανάπτυξης της χώρας, ως ατομικού δικαιώματος σε ίσες ευκαιρίες για τους πολίτες όλης της ελληνικής επικράτειας, ως προϋπόθεσης για την αντιμετώπιση του δημογραφικού και της ερήμωσης της υπαίθρου, προτείνοντας την υιοθέτηση της Ρήτρας Περιφερειακής Ανάπτυξης με ευθεία αναφορά στον κρατικό προϋπολογισμό, τη συνταγματική δέσμευση για τις πληττόμενες περιοχές στις οποίες συμπεριέλαβα βεβαίως τις περιοχές σε απολιγνιτοποίηση και δίκαιη μετάβαση, όπως είναι η Περιφερειακή Ενότητα Κοζάνης, που υφίστανται επώδυνες κοινωνικές και οικονομικές επιπτώσεις, τη δυνατότητα παροχής φορολογικών κινήτρων κατά προτεραιότητα σε περιοχές που εμφανίζουν αναπτυξιακή υστέρηση. 
Κυρίες και κύριοι συνάδελφοι, οι ταχύτατες εξελίξεις στο διεθνές ανταγωνιστικό περιβάλλον...
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Κωνσταντίνα Καραμπατσώλη από τη Νέα Δημοκρατία. 
Ορίστε, έχετε τον λόγο.
ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ: Κύριε Πρόεδρε, κύριοι Υπουργοί, κυρίες και κύριοι συνάδελφοι, η σημερινή μέρα είναι μία ιστορική μέρα ή τουλάχιστον θα έπρεπε να είναι μια ιστορική μέρα, μία ημέρα τομής για τη δημοκρατία. Η Συνταγματική Αναθεώρηση συνιστά τη σπουδαιότερη κοινοβουλευτική διαδικασία με σκοπό την αναβάθμιση του Καταστατικού Χάρτη της χώρας, ούτως ώστε αυτός να ανταποκρίνεται στις τρέχουσες κοινωνικές, οικονομικές, τεχνολογικές και περιβαλλοντικές συνθήκες.
Όπως γνωρίζουμε όλοι, η Αναθεώρηση του Συντάγματος δεν είναι μία απλή διαδικασία, καθώς το διακύβευμα της είναι ιδιαίτερα μεγάλο. Το Σύνταγμα αποτελεί τη βάση της έννομης τάξης, το έδαφος πάνω στο οποίο αυτή δομείται. Η μορφή και η λειτουργία του πολιτεύματος, τα ατομικά, κοινωνικά και πολιτικά δικαιώματα, η διάκριση των εξουσιών είναι μόνο μερικά από τα θεμελιώδη ζητήματα που ρυθμίζονται σε αυτό. Επομένως, τυχόν αλλαγές και τροποποιήσεις αυτού θα πρέπει να γίνονται με σοβαρότητα, αίσθημα ευθύνης, διαφάνεια και ωριμότητα.
Άλλωστε, σκοπός της πρότασης αναθεώρησης είναι η εδραίωση μιας σύγχρονης και λειτουργικής δημοκρατίας με ακόμη μεγαλύτερη λογοδοσία, που θα εμπεδώνει την εμπιστοσύνη των πολιτών στο κράτος και στους θεσμούς, μέσα από ένα ορθολογικό και σύγχρονο Σύνταγμα.
Από τη θέσπιση του Συντάγματος το 1975 έχει παρέλθει πάνω από μισός αιώνας και τέσσερις αναθεωρήσεις. 

Το Σύνταγμα δεν είναι ένα στείρο κείμενο. Είναι ένα κείμενο δυναμικό και ζωντανό. Δεν παύει, όμως, να είναι προϊόν ενός περασμένου αιώνα και μέσα σε ένα περιβάλλον το οποίο μεταβάλλεται ραγδαία, τίθεται το εξής ερώτημα: Πού στέκεται το Σύνταγμα; Ποιος είναι ο ρόλος του; Ποιες είναι οι αλλαγές που πρέπει να γίνουν;
Ο Πρωθυπουργός Κυριάκος Μητσοτάκης και η Κοινοβουλευτική Ομάδα της Νέας Δημοκρατίας δεν έμειναν και δεν θα μείνουν για άλλη μια φορά με σταυρωμένα τα χέρια. Ήδη από το 2018 διέγνωσαν τις ανάγκες και πρότειναν σημαντικές αλλαγές -τομές, θα τολμούσαμε να πούμε- οι οποίες αναμένεται να θεραπεύσουν διαχρονικές στερήσεις και να ανοίξουν το δρόμο για τις απαραίτητες μεταρρυθμίσεις. Αυτές τις μεταρρυθμίσεις που θα οδηγήσουν στην καλύτερη λειτουργία του πολιτεύματος και την ανταπόκριση του τελευταίου στις νέες συνθήκες.
Οι σημερινές προτάσεις που υποβάλλει για την Αναθεώρηση η Νέα Δημοκρατία είναι προϊόν σχεδιασμού και οράματος για τη χώρα μας, που θα διαμορφώσουν την Ελλάδα του 2030. Οι ανάγκες πολλές, τα ζητήματα ακανθώδη, η συνταγματική κατοχύρωση των μη κρατικών ιδιωτικών πανεπιστημίων, η εκλογή των προέδρων των ανωτάτων δικαστηρίων και άλλα πολλά. Έχει χυθεί πολύ μελάνι γι’ αυτά και δεν θεωρώ πως έχει νόημα να τα αναλύσουμε εκ νέου.
Θα σταθώ μονάχα λίγο στο άρθρο 86 του Συντάγματος για την αναθεώρηση του οποίου έχουν γραφτεί και ειπωθεί πολλά. 
Αποτελεί πάγια θέση της Νέας Δημοκρατίας και του Κυριάκου Μητσοτάκη εδώ και πολλά χρόνια η αποφασιστικότερη συμμετοχή τακτικών δικαστών σε περιπτώσεις τυχόν ποινικής ευθύνης Υπουργών κατά την άσκηση των καθηκόντων τους. Ήρθε η ώρα αυτό να γίνει πράξη και οι αποφάσεις να λαμβάνονται από τους πλέον καταρτισμένους και αρμόδιους γι’ αυτό δικαστές, φυσικά με ορισμένες δικλείδες που απαιτούνται. Η δικαιοσύνη πρέπει και θα απονέμεται από τους δικαστές. 
Φυσικά, προτείνονται και άλλες σπουδαίες αλλαγές, όπως η καθολική καθιέρωση της αξιολόγησης στο δημόσιο και ο λειτουργικός επανακαθορισμός της έννοιας της μονιμότητας των δημοσίων υπαλλήλων για την επιβράβευση της αξίας και της αποδοτικότητας, ενωποιητικός ρόλος του Προέδρου της Δημοκρατίας, πέρα και πάνω από τις κομματικές αντιθέσεις, με την καθιέρωση μίας μόνο, αλλά χρονικά μεγαλύτερης θητείας.
Οι προτεινόμενες τροποποιήσεις δεν διαμορφώθηκαν ελαφρά την καρδία. Ψάξαμε, αναλύσαμε, προβληματιστήκαμε. Εδώ και πολύ καιρό σύσσωμη η Κοινοβουλευτική Ομάδα εργάστηκε για να προσφέρει τις απόψεις της για τη συνταγματική αναθεώρηση, το εύρος και το περιεχόμενο των προτάσεων. Μέσα από την ενδελεχή αυτή διαβούλευση δεν διαμορφώθηκαν μόνο οι τροποποιήσεις των ήδη υπαρχουσών συνταγματικών διατάξεων, αλλά αναδείχθηκαν και νέες θεματικές που χρήζουν συνταγματικής κατοχύρωσης, όπως γίνεται εμφανές και στην πρότασή μας.
Κυρίες και κύριοι συνάδελφοι, όμως, αυτό που πρέπει όλοι να κάνουμε, είναι να σεβαστούμε και να αναδείξουμε τη σημασία της διαδικασίας. Αυτής της διαδικασίας, στην οποία έχουμε την τιμή και την ευθύνη να είμαστε μέλη. Το ίδιο το Σύνταγμα αποτέλεσε προϊόν συναίνεσης για τη θέσπισή του. Μας δείχνει το δρόμο. Άλλωστε, οι αυξημένες πλειοψηφίες και οι δύο Βουλές που απαιτούνται για την Αναθεώρηση του Συντάγματος, μαρτυρούν την ανάγκη για συναίνεση, αποκλείοντας την εκάστοτε κυβερνητική πλειοψηφία από τη δυνατότητα αλλαγής του συνταγματικού πλαισίου. Την ανάγκη για τολμηρές μεταρρυθμίσεις την αναγνωρίζουμε όλοι.
Πρέπει, λοιπόν, Κυβέρνηση, κόμματα και πολίτες, απαλλαγμένοι από τις συνθήκες τοξικότητας που επικρατούν, να συμβάλλουμε όλοι με τις προτάσεις μας, με συζήτηση και διάλογο στο δύσκολο αυτό έργο. Το απαιτούν οι περιστάσεις, το απαιτεί το μέλλον.
Γι’ αυτό λοιπόν, κυρίες και κύριοι συνάδελφοι, θα πρέπει να προχωρήσουμε με ωριμότητα και ευθύνη για την αναγκαία αλλαγή του συνταγματικού κειμένου, για να του δώσουμε τη δυνατότητα να επιτελέσει με τον καλύτερο δυνατό τρόπο τον ρόλο του, δηλαδή, αυτόν του ρυθμιστή της έννομης τάξης, του προστάτη του πολιτεύματος, των βάσεων και των αρχών του, του τοποτηρητή των δικαιωμάτων. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Παύλος Πολάκης από τον ΣΥΡΙΖΑ.
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε, εμένα η ομιλία μου θα είναι λίγο διαφορετική.
Κατ’ αρχήν, ξεκινάω από την αρχή με την κεντρική ιδέα. Καμία συναίνεση σε κανένα άρθρο για αλλαγές στο Σύνταγμα από την Κυβέρνηση Μητσοτάκη και θα το εξηγήσω και θα το αποδείξω στην πορεία της ομιλίας μου.
Το Σύνταγμα είναι ο καταστατικός νόμος του κράτους. Είναι η βασική συνθήκη με την οποία ρυθμίζεται το κοινωνικό συμβόλαιο της εκάστοτε ιστορικής περιόδου. Το Σύνταγμα του ’74, μετά την πτώση της δικτατορίας και με το μεγάλο προοδευτικό αριστερό μεταπολιτευτικό ρεύμα, αποτύπωσε, όσο κι αν δεν το ήθελε η αστική τάξη εκείνης της εποχής, μια σειρά από δημοκρατικές ρυθμίσεις και συνθήκες που ήταν οδηγός για τα επόμενα χρόνια και ήταν ένα προοδευτικό Σύνταγμα στα μέτρα της εποχής και του συσχετισμού των δυνάμεων.
Ξεπερνάω τα ενδιάμεσα και έρχομαι στο σήμερα. Εσείς κάνετε μια απόπειρα μετά την επταετία σας -την επταετία διακυβέρνησης, την επταετία του ΟΠΕΚΕΠΕ, την επταετία των Τεμπών, την επταετία των 20 δισεκατομμυρίων απευθείας αναθέσεων, την επταετία των υποκλοπών, την επταετία της καταπάτησης κάθε θεσμού- και έρχεστε -σήμερα διορίζει ο Γεωργιάδης διοίκηση στον Ιατρικό Σύλλογο και τον φτύνει όλη η παγκόσμια ιατρική κοινότητα- να αλλάξετε τη βασική συνθήκη της ρύθμισης του σημερινού κοινωνικού συμβολαίου και να περάσετε -έτσι θέλετε και έτσι ελπίζατε- τη νεοφιλελεύθερη ηγεμονία ως άρθρα στο Σύνταγμα της χώρας. Το ότι δεν το καταφέρνετε δείχνει ότι παρά την αδυναμία της αντιπολίτευσης και την πολυδιάσπασή της, δεν έχετε ούτε τον κοινωνικό, ούτε τον πολιτικό συσχετισμό για να το πετύχετε πια.
Και εδώ τώρα χρειαζόταν ένα άλλο σχέδιο, συνάδελφοι του ΠΑΣΟΚ, συνάδελφοι του ΚΚΕ, συνάδελφοι της Προοδευτικής Δημοκρατικής Αντιπολίτευσης. Εδώ έπρεπε να βγούμε όλοι μαζί και να μην πούμε γενικόλογα πράγματα, γιατί ξέρεις, στις εποχές της κρίσης δεν θέλει μεσοβέζικα πράγματα, είμαστε σε γύρισμα της ιστορίας. Ακούστηκαν κάποια ψήγματα, προηγουμένως. Σε λίγο καιρό με την τεχνητή νοημοσύνη και τα επακόλουθά της θα έχουμε μια άλλη κατάσταση στον πλανήτη. Εδώ, ξύπνια, ο Μητσοτάκης βάζει μια ρύθμιση, αλλά είναι μια ρύθμιση γενικόλογη, η οποία είναι μια μπούρδα. Ναι, είμαστε με την ελευθερία και τα λοιπά. 
Εδώ το ζήτημα είναι το εξής: Ποιος είναι ιδιοκτήτης των αλγορίθμων; Ποιος είναι ιδιοκτήτης της παραγόμενης γνώσης που μπορεί η τεχνητή νοημοσύνη και να παράξει και να μεταφράσει σε προϊόντα, όταν όλος ο γνωσιακός και πολιτισμικός πλούτος της ανθρωπότητας που έχουν παράξει εκατομμύρια παραγωγοί χειρώνακτες ή διανοητές στην ιστορία της ανθρωπότητας, μπαίνει μέσα στα data center και δημιουργεί μια νέα ποιότητα, με βάση τον πρώτο νόμο της διαλεκτικής; Ποιος είναι ο ιδιοκτήτης; Ο ιδιοκτήτης πρέπει να είναι το Δημόσιο. Δεν μπορεί να είναι ιδιώτης. Δεν μπορεί να είναι ο Έλον Μασκ. Δεν μπορεί να είναι ο Ρούμπιο και όλοι οι υπόλοιποι.
Σας προτείνω να δείτε τις τελευταίες ομιλίες του Μπέρνι Σάντερς για αυτό το θέμα. Εγώ θα ψήφιζα ένα Σύνταγμα, το οποίο θα έλεγε ότι ιδιοκτήτης του παραγόμενου πλούτου και γνώστης της τεχνητής νοημοσύνης είναι το Δημόσιο. Ναι, αυτό θα το ψήφιζα. Όχι αυτή την μπούρδα την κενή που κατεβάζετε. Δεν είναι δικά τους αυτά, συνάδελφε Στυλιανίδη. Τα πήραν από τον δημόσιο πλούτο και τη δημόσια έρευνα και τα ρίξανε εκεί. Ιδιωποιούνται δημόσια έρευνα και την κάνουν ιδιωτική κερδοσκοπία, όπως έκαναν και με τα φάρμακα.
Δεύτερον, θα ψήφιζα ένα Σύνταγμα το οποίο θα είχε ρήτρα κοινωνικού κράτους και επιδιώξιμα κοινωνικά δικαιώματα. Γιατί -κοιτάξτε- σήμερα οι τρεις βασικές αλλαγές είναι: τι θεωρείται δικαίωμα, τι θεωρείται αγορά και ποιος λογοδοτεί σε ποιον. 
Είπα τι θα ψήφιζα για τεχνητή νοημοσύνη. Θα ψήφιζα, λοιπόν, και ένα Σύνταγμα το οποίο θα είχε ρήτρα κοινωνικού κράτους. Δηλαδή, όχι μια απλή διακήρυξη, αλλά μια νομικά δεσμευτική αρχή του τύπου η Δημοκρατία είναι κοινωνική. Η πολιτεία εγγυάται καθολική πρόσβαση σε υγεία, στέγη, νερό, παιδεία, κοινωνική ασφάλιση, με υποχρέωση προοδευτικής ολοκλήρωσης και απαγόρευση οπισθοδρόμησης χωρίς ισοδύναμη προστασία. 




Μια τέτοιου τύπου διατύπωση μετατρέπει τα βασικά βιοτικά αγαθά από κόστος σε συνταγματική υποχρέωση. Αυτό έπρεπε να είναι μια κοινή πρόταση της προοδευτικής Αντιπολίτευσης για αλλαγή της συνταγματικής ρύθμισης. 
Τρίτον, θα ψήφιζα μία ρύθμιση, η οποία δεν θα έλεγε άρση μονοπωλίου αλλά θωράκιση του άρθρου 16. Και μην ακούω κάτι αηδίες περί ασφάλειας δικαίου και λοιπά ζαρζαβατικά. Δημόσια δωρεάν ανώτατη εκπαίδευση. Απαγόρευση της ίδρυσης ιδιωτικών πανεπιστημίων. Και εννοείται ότι μια προοδευτική κυβέρνηση αύριο ένα από τα πρώτα πράγματα που θα κάνει είναι να καταργήσει με νόμο τον δικό σας νόμο, που προτρέξατε με τους νομικούς ακροβατισμούς του Πιερρακάκη να κάνετε αυτό που κάνετε. Δεν θέλουμε άρση μονοπωλίου, αλλά θέλουμε συνταγματική εγγύηση της δημόσιας χρηματοδότησης της φοιτητικής μέριμνας και της ερευνητικής αυτονομίας και απαγόρευση της παροχής πανεπιστημιακών τίτλων από αυτά τα μεσοβέζικα κολλέγια και ιδρύματα, που πρακτικά αγοράζονται τα πτυχία. 
Τέταρτον, θα ψήφιζα μια πρόταση Συνταγματικής Αναθεώρησης που θα έλεγε ότι τα δημόσια αγαθά και οι στρατηγικές υποδομές, νερό, ενέργεια, μεταφορές, είναι συνταγματικά προστατευόμενες δημόσιες υπηρεσίες. Όπως έχει δείξει και η διεθνής συνταγματική πρακτική, στο Σύνταγμα πρέπει να ορίζονται συγκεκριμένοι τομείς που δεν ιδιωτικοποιούνται και λειτουργούν μόνο υπό δημόσιο έλεγχο, δημόσια ιδιοκτησία ή έστω ακόμα και με ρήτρα ότι η καθολική πρόσβαση υπερισχύει του κέρδους. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
 Πέμπτον, εγώ θα ψήφιζα μία πρόταση, η οποία θα είχε εργασιακό σύνταγμα μέσα, δηλαδή την κατοχύρωση συλλογικών συμβάσεων, την απεργία, το anti-lockout και την κοινωνική περιβαλλοντική δέσμευση της οικονομικής ελευθερίας. Εάν ο φιλελευθερισμός έκανε την εργασία ευελιξία, το αντίθετο είναι να κάνεις και να προτείνεις, από προοδευτική αριστερή δημοκρατική σκοπιά, την εργασία συνταγματικό θεμέλιο ισχύος, με ρητή υπεροχή των συλλογικών συμβάσεων έναντι των ατομικών, με ισχυρή προστασία του συνδικαλισμού, της απεργίας ως δικαίωμα και την απαγόρευση ανταπεργίας, anti-lockout. 
Έκτον, θα ψήφιζα ένα Σύνταγμα που θα είχε συνταγματική αρχή προοδευτικής φορολογίας και μείωση ανισοτήτων, που θα είχε μια καθαρή διάταξη του τύπου «συνεισφορά ανάλογα με την ικανότητα πληρωμής» ή «υποχρέωση του κράτους να μειώνει συστηματικά ανισότητες και φοροαποφυγή και φοροδιαφυγή». Έτσι θα μπορούσες να φορολογήσεις μια χαρά τα μερίσματα, που «σηκώνεται η τρίχα» ορισμένων, όταν το ακούσουν αυτό. 
Έβδομον, θα ψήφιζα μία κλιματική και οικολογική συνταγματοποίηση, μία τέτοια πρόταση δηλαδή, με δικαίωμα της φύσης και ισχυρή ρήτρα κλιματικής προστασίας. Εάν ο νεοφιλελευθερισμός βλέπει το περιβάλλον ως κάτι εξωτερικό, το αντίθετο είναι να το κάνεις υποκείμενο δικαιωμάτων και να επιβάλλεις δεσμευτικούς στόχους, όχι ευχές και προοίμιο. 
Δεν προλαβαίνω να πω και το τελευταίο. Σας ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Αντιπρόεδρος της Βουλής, ο κ. Πάρις Κουκουλόπουλος. 
Με την ευκαιρία, κύριε Κουκουλόπουλε, σας εύχομαι χρόνια πολλά και για την ονομαστική σας εορτή χθες.
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε.
Κυρίες και κύριοι συνάδελφοι, η συζήτηση που περαιούται σήμερα, σε λίγες ώρες, μετά από τριήμερη συζήτηση, είναι εξ ορισμού μία κορυφαία κοινοβουλευτική διαδικασία, καθώς το Σύνταγμα είναι ο καταστατικός μας χάρτης, που οφείλει να εγγυάται τη σταθερότητα, την κοινωνική συνοχή και την ανάπτυξη στο πλαίσιο της φιλελεύθερης δημοκρατίας. 
Σπεύδω, ωστόσο, να τονίσω -έχει ήδη τονίσει επαρκώς από την πλευρά μας- ότι το πρόβλημα της χώρας δεν είναι συνταγματικό. Το Σύνταγμα, εξάλλου, άντεξε, έδειξε ιδιαίτερη ανθεκτικότητα σε μία πρωτοφανή, ιστορικών διαστάσεων, οικονομική κρίση που κράτησε περισσότερο από δέκα χρόνια. Ο σεβασμός του, αντίθετα, αποτελεί ένα διαρκές ζητούμενο, που δεν είναι καθόλου αυτονόητο, όπως γνωρίζουμε, ιδιαίτερα σε αυτή την Κοινοβουλευτική Περίοδο με όσα συμβαίνουν γύρω μας και όχι μόνον εντός του Κοινοβουλίου. 
Η τροποποίησή του, από την άλλη μεριά, απαιτεί ευρείες συναινέσεις, γεγονός που ακυρώνει εν τη γενέσει τους απόπειρες εργαλειοποίησης από την εκάστοτε κοινοβουλευτική πλειοψηφία για εξυπηρέτηση επικοινωνιακών τους αναγκών, όπως έχει γίνει ήδη και στην παρούσα συζήτηση. Είναι μία σοβαρή υπόθεση η τροποποίηση του Συντάγματος και όχι ένα παιχνίδι επικοινωνιακών εντυπώσεων. 
[bookmark: _Hlk236053615]Σε ό,τι αφορά, τέλος, για να κλείσω την εισαγωγή μου, τη γενικότερη αντίληψη και τη γενικότερη συζήτηση που υπάρχει διεθνώς για το Σύνταγμα, θέλω να ξεκαθαρίσω ότι τασσόμαστε και τάσσομαι και προσωπικά ανεπιφύλακτα υπέρ του μινιμαλισμού που πρέπει να διακρίνει τις διατυπώσεις του Συντάγματος. Το Σύνταγμα, δηλαδή, θέτει με λιτό και σαφή τρόπο τα όρια, αφήνοντας ζωτικό χώρο και ικανούς βαθμούς ελευθερίας στον κοινό νομοθέτη, δηλαδή στη Βουλή και εν τέλει στο Σώμα, που αποτελεί έκφραση της λαϊκής κυριαρχίας. Καθαρές κουβέντες. 
Με αυτή την οπτική που έθεσα εισαγωγικά, θέλω να θέσω τρία ζητήματα:
Το πρώτο αναφέρεται στην υπόθεση της αποκέντρωσης. Κυρίες και κύριοι συνάδελφοι, απαιτείται να αναδιατυπωθεί το άρθρο 102 του Συντάγματος, το οποίο αναφέρεται στην αποκέντρωση και στην Αυτοδιοίκηση. Δεν χρειάζονται πολλές ιστορικές αναδρομές, υπάρχουν κάποια δεδομένα στη χώρα. Και το λέω μετά λόγου γνώσεως, καθώς είναι γνωστή η μακρά μου διαδρομή στην Αυτοδιοίκηση. Παραμένουμε το πιο συγκεντρωτικό κράτος στην Ευρώπη. Είμαστε μια εξαίρεση, ελληνική εξαίρεση σε όλο τον σύγχρονο και πολιτισμένο κόσμο. Απέχουμε πόρρω από αυτό που ονομάζουμε σύγχρονο κράτος και αυτό έχει βαρύ τίμημα για τους πολίτες. 
Κοστίζει πολύ αυτή την υπόθεση. Και δεν είναι μόνο αυτό, αλλά είναι και η αντιμετώπιση από το Συμβούλιο της Επικρατείας. Είχα την ευκαιρία στις ακροάσεις, πρόσφατα, για την επιλογή Αντιπροέδρων στο Συμβούλιο της Επικρατείας να απευθύνω συγκεκριμένες ερωτήσεις σε υποψήφιους για τις έξι θέσεις Αντιπροέδρων του Συμβουλίου Επικρατείας. Έθεσα συγκεκριμένα ερωτήματα στη Διάσκεψη των Προέδρων. 
Το Συμβούλιο Επικρατείας, χρόνια τώρα, έχει υιοθετήσει μια στενή ερμηνεία των αρμοδιοτήτων που αναφέρονται στην Αυτοδιοίκηση, καθώς ό,τι έχει σχέση με τοπική διάσταση, τοπική ανάπτυξη, περιβάλλον, πολεοδομικές δράσεις και μια σειρά από άλλες κρίσιμες τοπικές υποθέσεις, τις κρίνει πάντα υπέρ του κεντρικού κράτους. Τις θεωρεί αμιγώς κρατικές υποθέσεις, με αποτέλεσμα να υπάρχει μια τεράστια υστέρηση της χώρας. Και στο κράτος πρόνοιας ακριβώς το ίδιο συμβαίνει. 
Αυτές οι αντιλήψεις εμποδίζουν, όπως είχα τη δυνατότητα να πω στη συζήτηση του Κώδικα Τοπικής Αυτοδιοίκησης, που προηγήθηκε πριν από λίγες εβδομάδες, να ανοίξουμε διάπλατα έναν δρόμο για πραγματική αποκέντρωση, με Αυτοδιοίκηση στην πατρίδα μας, που θα βασίζεται στην επανασύσταση του κράτους πρόνοιας από κάτω προς τα πάνω, ώστε να το χτίσουμε στο πλησιέστερο προς τον πολίτη επίπεδο, όπως γίνεται σε όλο τον πολιτισμένο κόσμο, στη μείωση του ψηφιακού χάσματος και στην ενεργειακή δημοκρατία. Είναι τρεις στρατηγικές επιλογές, οι οποίες μπορούν να αλλάξουν πραγματικά ριζικά τα πράγματα υπέρ του πολίτη, υπέρ της δημοκρατίας, υπέρ της κοινωνικής πλειοψηφίας στην πατρίδα μας. 
Είναι λοιπόν μια μεγάλη ευκαιρία να αναθεωρηθεί ριζικά το άρθρο 102, ώστε να υπάρχει τεκμήριο αρμοδιότητας υπέρ της Τοπικής Αυτοδιοίκησης, με σαφήνεια, που δεν θα επιτρέπει τις στενές ερμηνείες που μέχρι τώρα έχουμε υποστεί από το Συμβούλιο Επικρατείας, το οποίο ορίζει με το δικό του τρόπο την ερμηνεία των διατάξεων. Από την άλλη μεριά, φυσικά, θα κατοχυρώνει με σαφήνεια ότι η μεταφορά αρμοδιοτήτων συνοδεύεται πάντα από τους αναγκαίους πόρους. 
Το δεύτερο ζήτημα που θέλω να θίξω, αφορά την προστασία της μονιμότητας των δημοσίων υπαλλήλων. Η Νέα Δημοκρατία με μια λογική επιτελικού αυταρχισμού επαναφέρει εμμέσως ή ευθέως τη συζήτηση για τη χαλάρωση ή την άρση της μονιμότητας των δημοσίων υπαλλήλων. 
Απέναντι σε αυτή την πρόταση η απάντησή μας είναι κατηγορηματικά αρνητική. Λέμε «όχι». 
Είναι απαραίτητο σε αυτό το σημείο να θυμίσουμε ιστορικά  πώς προέκυψε η μονιμότητα των δημοσίων υπαλλήλων. Προέκυψε ακριβώς, αντίστροφα από τη λογική που επικαλείται η Νέα Δημοκρατία ως ανάχωμα πελατειασμού και ενός διαρκούς ανακατέματος που έχει και όνομα πλατείας στην Αθήνα «Πλατεία Κλαυθμώνος», έτσι ακριβώς για να προστατευθούν αυτά του έφερε ο Ελευθέριος Βενιζέλος, αυτό το ζήτημα της μονιμότητας των δημοσίων υπαλλήλων. 
Δεν θέλουμε λοιπόν, έναν δημόσιο υπάλληλο φοβισμένο, ευάλωτο και όμηρο των κομματικών εξαρτήσεων. Η δική μας πρόταση είναι καθαρή. Υπερασπιζόμαστε τη μονιμότητα της εγγύησης, της συνέχειας, τους κράτους της αμεροληψίας, της διοίκησης της αποτελεσματικότητας του Δημοσίου και προτείνουμε συνταγματική κατοχύρωση της αξιοκρατίας, της ενίσχυσης του ΑΣΕΠ, την εισαγωγή αντικειμενικών κριτηρίων αξιολόγησης, απαιτώντας τη θεσμική αναβάθμιση του δημοσιοϋπαλληλικού σώματος πρώτα από όλα με δίκαιους μισθούς. Διότι αυτό είναι το μεγάλο ζήτημα σήμερα με το Δημόσιο, ότι έχουμε τους χαμηλότερα αμειβόμενους δημοσίους υπαλλήλους σε όλη την Ευρώπη. 
Το Σύνταγμα πρέπει να τους προστατεύει τους εργαζόμενους. Και έρχομαι στην τρίτη ενότητα  που είναι η συνταγματική ρήτρα δημοσιονομικής σταθερότητας. 
Κυρίες και κύριοι συνάδελφοι, η Νέα Δημοκρατία προτείνει να κατοχυρώσουμε συνταγματικά έναν άκαμπτο δημοσιονομικό κανόνα, μια ρήτρα δημοσιονομικής σταθερότητας ενός συνταγματικού κόφτη ελλειμάτων και χρέους. Την απορρίπτουμε αυτή τη διάταξη για πολύ συγκεκριμένους λόγους. Είναι  περιττότητα συνταγματική αλλά και δογματισμός νεοφιλελεύθερος. Δείτε τι έχει γίνει στη Γερμανία με τον ανάλογο κανόνα και πώς αναθεωρείται σήμερα εκεί στη δημόσια συζήτηση. Είναι επικίνδυνη η προσπάθεια ιδεολογικής επιλογής μέσω του Συντάγματος. Η δημοσιονομική πειθαρχία και η βιωσιμότητα του χρέους επιβάλλονται από το ευρωπαϊκό πλαίσιο και κανένας δεν μπορεί να κινηθεί διαφορετικά. 
Τι χρεία έχουμε λοιπόν, συνταγματικών διατάξεων; Τι άλλο εκτός από επικίνδυνους δογματικούς ιδεολογικούς πειραματισμούς αποτυπώνει η πρόταση της Νέας Δημοκρατίας; Σε περιόδους των κρίσεων το κράτος δεν μπορεί να είναι θεσμικά εγκλωβισμένο από τέτοιες συνταγματικές διατάξεις. Όπως είπα και στην αρχή, ο νομοθέτης, ο κοινός νομοθέτης, η Βουλή που είναι έκφραση λαϊκής κυριαρχίας, πρέπει να έχει ελεύθερα τα χέρια, πρέπει να έχει βαθμούς ελευθερίας για να αντιμετωπίζει τις έκτακτες καταστάσεις, όπως εξάλλου έγινε σε όλη την Ευρώπη, τόσο στην πανδημία όσο και στην ενεργειακή κρίση. Αυτή είναι η ουσιαστική απάντηση σε αυτό που επιχειρείτε.  
Κυρίες και κύριοι συνάδελφοι, η Συνταγματική Αναθεώρηση είναι ώρα ευθύνης. Εμείς έχουμε κάνει την επιλογή μας και σας καλούμε να την ακούσετε, έστω και την τελευταία στιγμή πριν προχωρήσουμε στην πρώτη ψηφοφορία σήμερα το απόγευμα.  Είμαστε δίπλα στην αυτοδιοίκηση, δίπλα στους εργαζόμενους για μια Ελλάδα της ισότητας και της αξιοκρατίας. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Διαμαντής Γκολιδάκης από τη Νέα Δημοκρατία. 
ΔΙΑΜΑΝΤΗΣ ΓΚΟΛΙΔΑΚΗΣ: Ευχαριστώ, κύριε Πρόεδρε. 
Κύριοι Υφυπουργοί, κυρίες και κύριοι συνάδελφοι, η συζήτηση για τη Συνταγματική Αναθεώρηση δεν είναι μια συνηθισμένη κοινοβουλευτική διαδικασία. Δεν αφορά μόνο την αλλαγή ορισμένων άρθρων και δεν αφορά μόνο νομικούς όρους, τεχνικές διατυπώσεις ή θεσμικές λεπτομέρειες. Αφορά τον τρόπο με τον οποίο θέλουμε να λειτουργεί η δημοκρατία μας τα επόμενα χρόνια και αφορά κυρίως το κράτος, το οποίο θέλουμε να παραδώσουμε στις επόμενες γενιές. Κυρίως όμως, αφορά τη σχέση εμπιστοσύνης μεταξύ των πολιτών και των θεσμών. Είναι μια σχέση για την οποία παλεύουμε καθημερινά και εγώ προσωπικά και αισθάνομαι ιδιαίτερα το βάρος αυτής της ευθύνης.  
Το Σύνταγμα που συζητάμε σήμερα, λοιπόν, δεν προορίζεται να υπηρετήσει μόνο την παρούσα Κυβέρνηση ή τη σημερινή Κοινοβουλευτική Πλειοψηφία. Θα δεσμεύει και τις επόμενες κυβερνήσεις. Θα προστατεύει τους πολίτες και όταν στην εξουσία, πιθανώς θα βρίσκονται άλλες πολιτικές δυνάμεις, γι’ αυτό ακριβώς οφείλουμε να συζητούμε με νηφαλιότητα  χωρίς μικροκομματικές σκοπιμότητες και χωρίς τον πειρασμό να αντιμετωπίζουμε κάθε θεσμική πρόταση μόνο μέσα από το φίλτρο της σημερινής πολιτικής αντιπαράθεσης. 
Η Μεταπολίτευση έδωσε στη χώρα μας μια πολιτειακή σταθερότητα, δημοκρατική ομαλότητα και θεσμούς που άντεξαν σε κρίσεις και σε μεγάλες οικονομικές  δοκιμασίες, όπως και σε κοινωνικές εντάσεις. Δεν ερχόμαστε λοιπόν, να ακυρώσουμε προφανώς αυτή την πορεία και δεν ισχυριζόμαστε προφανέστατα ότι το Σύνταγμα επέτυχε. Αντίθετα αναγνωρίζουμε ότι λειτούργησε και προστάτευσε τη δημοκρατία μας, αλλά η κοινωνία αλλάζει, η τεχνολογία αλλάζει, οι ανάγκες της οικογένειας αλλάζουν, οι μορφές της περιουσίας αλλάζουν, οι περιβαλλοντικές προκλήσεις έγιναν πιο έντονες και οι πολίτες απαιτούν σήμερα περισσότερη διαφάνεια, περισσότερη λογοδοσία και πιο αποτελεσματικούς θεσμούς, γι’ αυτό και η Αναθεώρηση δεν αποτελεί, προφανώς, ρήξη με το Σύνταγμα του 1975, αλλά αποτελεί τη φυσική του συνέχεια και εξέλιξη. 
Πρώτος βασικός άξονας είναι η προστασία του πολίτη και το δικαιωμάτων το στη σύγχρονη εποχή. Η προστασία της ελληνικής γλώσσας δεν είναι μια συμβολική νοσταλγική αναφορά. Έχει οπωσδήποτε σοβαρό νόημα στο σήμερα, είναι ο φορέας  της  ιστορίας μας, της πολιτιστικής μας συνέχειας και της εθνικής μας αυτογνωσίας. Με αυτήν σκεφτόμαστε, μαθαίνουμε να επικοινωνούμε και μεταφέρουμε στις επόμενες γενιές τη συλλογική μας μνήμη. Γι’ αυτό προτείνεται να κατοχυρωθεί ρητά η μέριμνα του κράτους για την προστασία, την καλλιέργεια και τη διάδοση της ελληνικής γλώσσας. Δεν προτείνεται και δεν πρόκειται απλά για μια στείρα αναφορά στο παρελθόν. Πρόκειται για μια ουσιαστική επένδυση στο μέλλον. 
Το ίδιο ισχύει και για την προστασία της περιουσίας. Σήμερα η περιουσία δεν είναι μόνο το σπίτι, το χωράφι, ένα οικόπεδο ή ένα ζωντανό όπως παλαιότερα, είναι οι τραπεζικές καταθέσεις, οι μετοχές, η πνευματική δημιουργία, τα άυλα δικαιώματα, η εμπορική και βιομηχανική ιδιοκτησία. 
Σε μια εποχή ψηφιακής οικονομίας και τεχνητής νοημοσύνης, το Σύνταγμα δεν μπορεί να προστατεύει μόνο τις μορφές περιουσίας που κυριαρχούσαν πριν από πενήντα χρόνια. Το Σύνταγμα, όμως, δεν προστατεύει μόνο την περιουσία, προστατεύει και τη ζωή και την αξιοπρέπεια, προστατεύει την οικογένεια, τη μητρότητα, την παιδική ηλικία, τους ηλικιωμένους, άτομα με αναπηρία και όσους βρίσκονται σε συνθήκες οικονομικής ή κοινωνικής ευαλωτότητας. 
Σε μια χώρα που αντιμετωπίζει σοβαρό δημογραφικό πρόβλημα, η στήριξη της οικογένειας δεν μπορεί να προορίζεται και να περιορίζεται μόνο σε μια γενική διακήρυξη, πρέπει να αποτελεί σταθερή κρατική προτεραιότητα. Ένα σύγχρονο Σύνταγμα δεν κρίνεται μόνο από το πως οργανώνει τις εξουσίες, κρίνεται και από το αν προστατεύει τον πολίτη στις πιο κρίσιμες στιγμές της ζωής του, όταν δημιουργεί οικογένεια, όταν μεγαλώνει τα παιδιά του, όταν γερνά, όταν αντιμετωπίζει ασθένεια, αναπηρία ή οικονομική αδυναμία. 
Και ο δεύτερος μεγάλος άξονας της Αναθεώρησης -περνάμε σε αυτόν- είναι η λογοδοσία του πολιτικού συστήματος. Στο άρθρο 86 δοκιμάζεται η αξιοπιστία όλων μας. Δεν πρέπει να υπάρχει ούτε η εικόνα ούτε η πραγματικότητα μιας πολιτικής τάξης που προστατεύει τον εαυτό της, αλλά δεν πρέπει και αυτή η κάθε πολιτική απόφαση να μετατρέπεται αυτόματα σε μια ποινική κατηγορία ανάλογα με την ένταση της κομματικής αντιπαράθεσης. Χρειαζόμαστε ενίσχυση της λογοδοσίας, χρειαζόμαστε θωράκιση περαιτέρω της δικαιοσύνης και οπωσδήποτε έλεγχο. Όπως έχει τονιστεί και στις Επιτροπές, προφανώς, πρέπει να αποφύγουμε τόσο τον συνταγματικό λαϊκισμό όσο και την αλαζονική αντίληψη μιας εξουσίας που θεωρεί ότι μπορεί να παραμένει ισχυρή και ατιμώρητη. 
Η βασική μας αρχή, κυρίες και κύριοι συνάδελφοι, είναι απλή: Ούτε ασυλία για τους ισχυρούς ούτε ποινικοποίηση της πολιτικής ζωής. Δεν υποστηρίζουμε, προφανώς, ότι υπάρχει μια μαγική λύση που εξαφανίζει κάθε πρόβλημα. Υποστηρίζουμε, όμως, ότι είναι θεσμικά ορθότερο η έρευνα να γίνεται από τη δικαιοσύνη. Αυτό αποτελεί ουσιαστικό βήμα διαφάνειας και θεσμικής ωριμότητας. 
Σημαντική είναι και η αλλαγή στον τρόπο επιλογής της ηγεσίας της δικαιοσύνης. Σήμερα η τελική επιλογή γίνεται από το Υπουργικό Συμβούλιο. Η πρότασή μας περιορίζει αυτή την κυβερνητική αρμοδιότητα. Οι Ολομέλειες των Ανώτατων Δικαστηρίων θα προτείνουν δεσμευτικό κατάλογο υποψηφίων και η τελική επιλογή μεταφέρεται σε ειδική κοινοβουλευτική διαδικασία. Και με αυτό τον τρόπο συνδυάζονται δύο πηγές νομιμοποίησης: Οι γνώσεις του ίδιου του Δικαστικού Σώματος που γνωρίζουν πρόσωπα και πράγματα για την πορεία τους και η δημοκρατική νομιμοποίηση της Βουλής που λογοδοτεί άμεσα στους πολίτες. 
Δεν επιδιώκουμε να αντικαταστήσουμε ένα απόλυτο κέντρο εξουσίας με άλλο. Δεν θέλουμε ούτε κυβερνητικό έλεγχο δικαιοσύνης ούτε πλήρη θεσμική της απομόνωση. Θέλουμε ισορροπία, θέλουμε συνεργασία, θέλουμε αλληλοέλεγχο. Αυτό είναι και το νόημα της διάκρισης των εξουσιών σε μια σύγχρονη πολιτεία. Καμιά εξουσία δεν πρέπει να μένει ανεξέλεγκτη και καμιά εξουσία δεν πρέπει να είναι απόλυτη και δεν πρέπει να μπορεί να λειτουργεί χωρίς θεσμικά αντίβαρα.
 Αναφορικά με την αξιολόγηση που είναι ένα άλλο σοβαρό κομμάτι της Συνταγματικής Αναθεώρησης, δεν πρέπει να παρουσιάζεται αυτή ως απειλή στο δημόσιο υπάλληλο. Όταν λειτουργεί με αντικειμενικά κριτήρια, διαφάνεια, εγγυήσεις και δικαίωμα ελέγχου προστατεύει το συνεπή και ικανό υπάλληλο. Αναγνωρίζει την προσπάθειά του. Αυτό, προφανώς, έχει και επιστροφή στην κοινωνία και στην πολιτεία, γιατί γίνονται αποδοτικότεροι. Αποκαθιστά την αδικία σε βάρος όσων εργάζονται περισσότερο και βελτιώνει την ποιότητα των υπηρεσιών που λαμβάνει ο πολίτης. 
Η μονιμότητα δεν μπορεί να σημαίνει αδιαφορία για το αποτέλεσμα, αλλά και η αξιολόγηση δεν μπορεί να μετατρέπεται σε εργαλείο κομματικής πίεσης ή προσωπικών διώξεων. Αυτό που χρειαζόμαστε είναι ένα κράτος που εμπιστεύεται τους εργαζόμενους και τους στηρίζει, τους εκπαιδεύει και ταυτόχρονα, απαιτεί λογοδοσία και αποτελεσματικότητα. 
Η συνταγματική αναφορά για την τεχνητή νοημοσύνη, κυρίες και κύριοι συνάδελφοι, έχει αναλυθεί εκτενώς. Σε μια εποχή που αλλάζει ταχύτατα αυτή πρέπει να συνάδει με το αξιακό σύστημα και να λειτουργεί υπέρ του ανθρωπίνων δικαιωμάτων.  

Αυτό νομίζω ότι δεν μπορεί κανένας να το αμφισβητήσει. Προφανώς και δεν μπαίνουμε εμπόδιο στην καινοτομία, αλλά επειδή η τεχνητή νοημοσύνη είναι εδώ σήμερα και δεν την περιμένουμε αύριο πια, για την προστασία των βασικών αξιακών αξόνων πρέπει να υπάρχει μια πρόνοια σαφής.
Τώρα, καμία συνταγματική ρύθμιση δεν μπορεί να εγγυηθεί από μόνη της την ποιότητα της δημοκρατίας, γιατί οι θεσμοί χρειάζονται ανθρώπους που τους σέβονται και οι νόμοι χρειάζονται πολιτική κουλτούρα. Το Σύνταγμα χρειάζεται συνέπεια στην εφαρμογή του. Αυτό βέβαια δεν αποτελεί επιχείρημα υπέρ της ακινησίας. Αποτελεί επιχείρημα υπέρ καθαρότερων κανόνων, ισχυρότερων εγγυήσεων, μεγαλύτερης διαφάνειας. 
Η κοινωνία μας δεν ζητά να ισχυριστούμε ότι όλα λειτουργούν τέλεια. Μας ζητά να αναγνωρίσουμε τις αδυναμίες και να τις διορθώσουμε. Δεν μας ζητά να προστατέψουμε τις εξουσίες μας σίγουρα. Μας ζητά να τις περιορίσουμε όπου αυτό είναι αναγκαίο. Και σίγουρα δεν μας ζητά περισσότερα προνόμια για το πολιτικό σύστημα. Μας ζητά περισσότερη ευθύνη και αυτό ακριβώς υπηρετεί η παρούσα Συνταγματική Αναθεώρηση. 
Κλείνοντας, θα ήθελα να απευθυνθώ σε όλες τις πτέρυγες της Βουλής, γιατί η Αναθεώρηση του Συντάγματος, κυρίες και κύριοι συνάδελφοι, δεν είναι μια συνηθισμένη ψηφοφορία μεταξύ Κυβέρνησης και Αντιπολίτευσης και δεν είναι σίγουρα ψήφος εμπιστοσύνης στην κυβέρνηση ούτε είναι αποτίμηση μιας κυβερνητικής θητείας. Είναι απόφαση για τους κανόνες που θα ισχύουν ακόμα και όταν αυτή η κυβερνητική πλειοψηφία, πιθανώς, θα έχει αλλάξει στο μέλλον και γι’ αυτό απαιτείται ειλικρινής διάθεση συνεννόησης. 
Συναίνεση δεν σημαίνει ότι συμφωνούμε σε όλα. Σημαίνει ότι αναγνωρίζουμε όμως ότι υπάρχουν ορισμένα ζητήματα μεγαλύτερα από την εκλογική μας δύναμη, επιρροή, από το κομματικό μας πιθανό συμφέρον και από τη σημερινή πολιτική συγκυρία. Το Σύνταγμα δεν ανήκει σε καμία κυβέρνηση, δεν ανήκει σε καμία παράταξη, δεν ανήκει σε καμία κοινοβουλευτική πλειοψηφία. Ανήκει στους πολίτες, ανήκει στη δημοκρατία και στις γενιές που έρχονται. 
Γι’ αυτό και έχουμε χρέος να μην το αντιμετωπίζουμε με φόβο και ακινησία ή μικροκομματική σκοπιμότητα. Έχουμε το χρέος να ανανεώσουμε με σεβασμό στην ιστορία και με εμπιστοσύνη στις δυνατότητες της πατρίδας μας το Σύνταγμα της Ελλάδας. Να οικοδομήσουμε θεσμούς ισχυρούς, αλλά και πιο ελεγχόμενους, ένα κράτος πιο αποτελεσματικό, πιο ανθρώπινο, μια δικαιοσύνη ανεξάρτητη και αξιόπιστη και ένα πολιτικό σύστημα με περισσότερη λογοδοσία που θα προετοιμάζει την Ελλάδα για το μέλλον. Σας καλώ να το υπερψηφίσετε.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Σταύρος Μιχαηλίδης από το ΠΑΣΟΚ. 
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, η Ελλάδα είναι μια χώρα κατ’ εξοχήν νησιωτική. Κάποιοι μάλιστα την αποκαλούν αρχιπελαγική εξαιτίας των χιλιάδων νησιών που έχει στην επικράτειά της. Το 18,7% του εδάφους της είναι νησιά, όπου διαμένει το 15,1% του συνολικού πληθυσμού της. Επομένως, η διατήρηση ενός οικονομικά και κοινωνικά ζωτικού νησιωτικού χώρου είναι δικλίδα προστασίας των εθνικών κυριαρχικών δικαιωμάτων και αυτό ακριβώς το γεγονός διαμορφώνει το πλαίσιο για τη στρατηγική σημασία των νησιών. 
Τα βασικά χαρακτηριστικά της νησιωτικής ζωής και της οικονομίας του τόπου μας, η γεωγραφική ασυνέχεια, η διασπορά αγορών, μεταφορικό κόστος, δυσχέρειες πρόσβασης, υποχρέωση καθολικής φροντίδας, επιβάλλουν διακριτή αναπτυξιακή παρέμβαση. Η ανάγκη ειδικής μεταχείρισης των νησιωτικών περιοχών αναγνωρίζεται από το 2009 στη Συνθήκη για τη Λειτουργία της Ευρωπαϊκής Ένωσης, άρθρο 174, αλλά και από το 2008 στο Σύνταγμα της Ελλάδας, άρθρο 101 παράγραφος 4 και άρθρο 106 παράγραφος 1. 
Μολονότι η επιτακτική η φύση των συγκεκριμένων συνταγματικών ρυθμίσεων θα μπορούσε να συναχθεί από το γράμμα και τη γραμματική τους ερμηνεία, ωστόσο εξακολουθεί να αμφισβητείται τουλάχιστον έμμεσα από τις αρμόδιες αρχές, αλλά φυσικά και την Κυβέρνηση. Έτσι δεκαεπτά-δεκαοκτώ χρόνια μετά τη θέσπισή τους εξακολουθεί να υπάρχει έλλειψη κεντρικού σχεδιασμού σε εθνικό και σε ευρωπαϊκό επίπεδο για τις δημόσιες πολιτικές επί ζητημάτων νησιωτικότητας με αποτέλεσμα η αντιμετώπισή τους να γίνεται περιθωριακά και σαν επιμέρους πτυχές άλλων, ευρύτερων δημόσιων πολιτικών, αντί να γίνεται θεματικά, εξειδικευμένα και ολιστικά.
Ειδικά σε επίπεδο Ευρωπαϊκής Ένωσης η αδυναμία συστηματικής αντιμετώπισης των ζητημάτων της νησιωτικότητας έχει γίνει αισθητή από την κατακερματισμένη προσπάθεια σχεδιασμού και εφαρμογής στρατηγικών, όπως η Ολοκληρωμένη Θαλάσσια Πολιτική ή η Γαλάζια Ανάπτυξη, οι οποίες δεν φαίνεται να έχουν ξεπεράσει τον πήχη της αντιμετώπισής τους ως επιμέρους προσεγγίσεις της νησιωτικής πραγματικότητας στο πλαίσιο των συνολικότερων σχεδιασμών και εφαρμογής δημοσίων πολιτικών. Αυτές τις αδυναμίες οφείλει να τις αξιολογεί η εκάστοτε κυβέρνηση κάτι που δεν το αισθάνονται οι νησιώτες ιδιαίτερα του Βορειοανατολικού Αιγαίου. 
Και ακριβώς εξαιτίας της περιθωριοποίησης της νησιωτικότητας στις δημόσιες πολιτικές της Ευρωπαϊκής Ένωσης αναγκάστηκαν δεκαπέντε περιφέρειες της Ευρωπαϊκής Ένωσης να ζητήσουν από την Ευρωπαϊκή Επιτροπή με επιστολή ειδικούς χειρισμούς στα θέματα της νησιωτικότητας και ειδική μεταχείριση στις παρεχόμενες για αυτήν χρηματοδοτήσεις. 
Στη χώρα μας επτά χρόνια της σημερινής διακυβέρνησης διεξάγεται διαβούλευση με στόχο τη διαμόρφωση εθνικής στρατηγικής για την ολοκληρωμένη θαλάσσια πολιτική στο νησιωτικό χώρο πλην όμως ατελέσφορα και οπωσδήποτε άνευ αποτελέσματος. Γιατί; Απλά, γιατί η Κυβέρνηση δεν πιστεύει σε τέτοιες πολιτικές. 
Επιπλέον, η μόνη φορά όπου κατ’ επιταγή του άρθρου 1 παράγραφος 4 του Συντάγματος η παρούσα Κυβέρνηση έλαβε υπόψη τις ιδιαιτερότητες των νησιών μας ήταν με τον ν.4832/2001, «Κύρωση Κώδικα Νομοθεσίας για την Ολοκληρωμένη Θαλάσσια Πολιτική στο Νησιωτικό Χώρο» και για τον μηχανισμό εφαρμογής, την κρατική εποπτεία και τους γενικούς όρους υλοποίησης του Μεταφορικού Ισοδύναμου. Στόχος του οποίου ήταν ο ανασχεδιασμός του μέτρου του μεταφορικού ισοδύναμου μέσω της αντιστάθμισης του νησιωτικού κόστους μεταφοράς αγαθών, προσώπων, καυσίμων, την οποία όμως και αυτήν την κατέταξε στο πλαίσιο μικροπολιτικής επιρροής στο πεδίο της εφαρμογής του. 
Όμως οι προκλήσεις που αντιμετωπίζουν τα νησιά μας δεν περιορίζονται μόνο στο αυξημένο κόστος της νησιωτικότητας που γίνεται αισθητό στις μεταφορές προσώπων, υλικών και αγαθών, στην ενέργεια, τις υποδομές, την υγεία, την παιδεία και την ασφάλεια. Οι προκλήσεις επεκτείνονται περαιτέρω στη συνδεσιμότητα, φυσική, ενεργειακή, ψηφιακή, που έχει κεφαλαιώδη σημασία για την οικονομική ανάπτυξη, την κοινωνική συνοχή και την πρόσβαση σε υπηρεσίες. Επομένως, η βιώσιμη εξασφάλισή της είναι κρίσιμη προτεραιότητα. 
Επίσης, περιλαμβάνουν την τριπλή δημογραφική πίεση με επιπτώσεις στην απερήμωσή τους, την πληθυσμιακή γήρανση, τη μείωση του μόνιμου πληθυσμού και τη φυγή των νέων προς αστικά κέντρα ή στο εξωτερικό. Η δημογραφική βιωσιμότητα αποτελεί καθοριστικό παράγοντα για τη μεσομακροπρόθεσμη ανάπτυξη ιδίως των μικρών νησιών. 
Περαιτέρω, τα νησιά μας υφίστανται την κλιματική κρίση με τις φυσικές καταστροφές και τις επιπτώσεις τους να γίνονται αισθητές σε πολύ πιο έντονη μορφή από ό,τι σε άλλα μέρη της ηπειρωτικής χώρας. Τα νησιά μας είναι ιδιαίτερα ευάλωτα σε ακραία φυσικά φαινόμενα, στη διάβρωση των ακτογραμμών λόγω της κλιματικής αλλαγής, στη λειψυδρία και στην εν γένει πίεση σε φυσικούς πόρους. 
Αναμφίβολα τα νησιά μας χρειάζονται τη στήριξη των τοπικών κοινωνιών και των οικονομιών τους στα θέματα της ανάπτυξης και της ανταγωνιστικότητας. Ποιες είναι οι ενέργειες αυτής της Κυβέρνησης για τη στήριξη της νησιωτικότητας; Το μεταφορικό ισοδύναμο το μετέτρεψε σε ψηφοθηρικό εργαλείο. Το αποδείξαμε και το καταγγείλαμε δημοσίως, εξαναγκάζοντας την Κυβέρνηση να ζητήσει διερεύνηση ποινικών αδικημάτων. 
Αποφεύγει να ανασχεδιάσει το ακτοπλοϊκό δίκτυο, να περιορίσει τα φαινόμενα αισχροκέρδειας εις βάρος των επιβατών πλοίων, αφήνοντας ανενόχλητους τους επιχειρηματίες του κλάδου να επιδίδονται στον αναμεταξύ τους εμπορικό πόλεμο με θύματα το επιβατικό κοινό. Στο ίδιο ακριβώς πλαίσιο αφήνει δίχως κανόνες τη διατίμηση των ναύλων θαλάσσιας μεταφοράς με αδιαφάνεια. 
Και σε αυτό το πεδίο το ΠΑΣΟΚ πήρε πρωτοβουλίες και εξαγγέλλει σήμερα αυτό που δεν υλοποίησε, οπισθοχωρώντας, η Κυβέρνηση, την πλατφόρμα παρατηρητηρίου ακτοπλοϊκών ναύλων, ώστε να γνωρίζει ο νησιώτης, οι Έλληνες πολίτες, πραγματικά το κόστος των ακτοπλοϊκών μετακινήσεών τους. 
Αφήνει τα λιμάνια στα νησιά μας να απαξιώνονται, αναθέτοντας την υλοποίηση έργων συντήρησης και ανάπτυξής τους σε υποστελεχωμένα λιμενικά ταμεία, που αδυνατούν να αξιοποιήσουν πολύτιμους ευρωπαϊκούς πόρους. Ενώ η χώρα μας είναι παγκόσμιος τουριστικός προορισμός για τα νησιά, ιδρύει παραδόξως γραμματεία μόνον για τις ορεινές περιοχές.
Αντί να λάβει ειδικά μέτρα παρέμβασης, αφήνει το ένα μετά το άλλο δεκάδες νησιά μας να κηρύσσονται σε κατάσταση έκτακτης ανάγκης λόγω λειψυδρίας.
 Και όλα αυτά για ποιον λόγο; Επειδή η Κυβέρνηση δεν έχει ολοκληρωμένο σχέδιο ούτε έχει ολιστική προσέγγιση νησιωτικότητας στα μέτρα που θεσπίζει, μέτρα και πολιτικές για τη νησιωτικότητα που θεσπίζονται και υιοθετούνται ευκαιριακά ως επιμέρους πτυχές στο περιθώριο άλλων δημόσιων πολιτικών. Από την κατάργηση του Υπουργείου Αιγαίου που ίδρυσε το ΠΑΣΟΚ το 1985 και από την αφάνεια στην οποία περιέπεσαν τα ζητήματα της νησιωτικότητας από τη λαβυρινθώδη δομή των κυβερνητικών σχημάτων που επιλέξαμε μεταγενέστερα, έπαψε η αυτοτελής φωνή της νησιωτικότητας  να φτάνει στα κυβερνητικά κέντρα.  Νομίζω ότι με την ευκαιρία της Αναθεώρησης του Συντάγματος η νησιωτικότητα πρέπει να ξαναβρεί τη θέση που της αξίζει. Δεν αιτιολογήθηκε ποτέ επαρκώς από τη Νέα Δημοκρατία γιατί κατήργησε το Υπουργείο Αιγαίου το οποίο είχε όχι μόνο επιτελική, αλλά και εθνική διάσταση. Όλα αυτά πρέπει να προβλεφθούν ρητά στο αναθεωρούμενο Σύνταγμά μας.
 Με την ευθύνη που αισθάνομαι ως νησιώτης γέννημα – θρέμμα, ολοκληρώνω την παρέμβασή μου τονίζοντας ότι είναι ιστορική ευκαιρία να ξαναφέρουμε τα νησιά μας στην κεντρική πολιτική σκηνή. Ο καλύτερος τρόπος να το πετύχουμε αυτό είναι να αξιοποιήσουμε και να μην αφήσουμε να χαθεί η συγκυρία της παρούσας Συνταγματικής Αναθεώρησης.
Ευχαριστώ πολύ.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Πριν δώσω τον λόγο στον επόμενο ομιλητή, προς ενημέρωσή σας, να πω ότι, όπως ειπώθηκε από την Παρασκευή και το γνωρίζετε, στις 18.00΄ θα μπούμε στη διαδικασία της ψηφοφορίας. Έως τότε υπολείπονται έξι ομιλητές, τρεις Κοινοβουλευτικοί  Εκπρόσωποι που έχουν τον μισό χρόνο και δύο Υπουργοί, ο κ. Λιβάνιος και ο κ. Φλωρίδης. Μετά από όλους αυτούς τους ομιλητές, θα ακολουθήσουν οι δευτερολογίες των ειδικών εισηγητών. Τώρα θα πάρει τον λόγο ο κ. Μουλκιώτης, μετά ο κ. Λιβάνιος, ο Υπουργός Εσωτερικών, μετά ο κ. Παφίλης, Κοινοβουλευτικός Εκπρόσωπος του Κομμουνιστικού Κόμματος και συνεχίζουμε. 
Κύριε Μουλκιώτη, έχετε τον λόγο.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, η σημερινή συζήτηση δεν είναι μια διαδικασία τεχνικής διόρθωσης ή αριθμών άρθρων του Συντάγματος. Είναι μια συζήτηση για τη δημοκρατία, τους θεσμούς, τη σχέση της εξουσίας με τους πολίτες.
Η ολοκλήρωση της συζήτησης κατέδειξε ότι προϋπόθεση για μια προσήκουσα Συνταγματική Αναθεώρηση είναι η θεσμική αξιοπιστία της Κυβέρνησης. Όταν η αξιοπιστία βρίσκεται στο ναδίρ, στα τάρταρα, δεν πείθεται κανείς ούτε από την επιστημονική κοινότητα, ούτε από τους πολίτες, ούτε από τα πολιτικά κόμματα ότι το κίνητρο της Κυβέρνησης είναι ο μεταρρυθμιστικός οίστρος. Είναι αποκαλυπτικός αλλά συνάμα και αποδεικτικός, όχι μόνο ο τρόπος που μεθοδεύτηκε πολιτικά η διαδικασία, αλλά και το περιεχόμενο των αναθεωρητικών προτάσεων της Πλειοψηφίας. 
Η Ελλάδα χρειάζεται μία Αναθεώρηση που θα απαντήσει στην κρίση εμπιστοσύνης των πολιτών προς τους θεσμούς, που θα ενισχύσει τα αντίβαρα στην εξουσία, την ανεξαρτησία της Δικαιοσύνης, τη διαφάνεια, τη λογοδοσία, τα δικαιώματα, γιατί το ζητούμενο σήμερα δεν είναι απλώς να αλλάξουμε το Σύνταγμα, είναι να κάνουμε ξανά τους πολίτες να εμπιστευτούν το Σύνταγμα και τους θεσμούς της δημοκρατίας. 
Καίριο ζήτημα της Αναθεώρησης: Ποιος τελικά πρέπει να προστατεύεται από το Σύνταγμα; Η εξουσία ή ο πολίτης; Για το ΠΑΣΟΚ η απάντηση είναι ξεκάθαρη: Το Σύνταγμα υπάρχει για να περιορίζει την εξουσία, να θέτει κανόνες στην εκάστοτε Πλειοψηφία, να προστατεύει τη δημοκρατία από την αυθαιρεσία, να εγγυάται τη διάκριση των εξουσιών, την ανεξαρτησία της Δικαιοσύνης, τα δικαιώματα και τις ελευθερίες. Αυτό είναι και το πραγματικό διακύβευμα μιας Συνταγματικής Αναθεώρησης, ίσως και της παρούσας. 
Και εδώ ακριβώς βρίσκεται η μεγάλη πολιτική διαφορά με την Κυβέρνηση. Η χώρα χρειάζεται πράγματι θεσμική ανανέωση, όχι ένα Σύνταγμα κομμένο και ραμμένο στις ανάγκες της εκάστοτε κυβέρνησης ή της παρούσας κυβέρνησης, αλλά ένα Σύνταγμα που θα είναι ισχυρότερο από την εκάστοτε κυβέρνηση, να δεσμεύει την εξουσία. Δεν μπορεί η Συνταγματική Αναθεώρηση να ξεκινά με την αντίληψη ότι όποιος έχει την κοινοβουλευτική πλειοψηφία, έχει και το δικαίωμα να καθορίσει μόνος του τους κανόνες του πολιτικού παιχνιδιού. Αυτό δεν είναι θεσμική μεταρρύθμιση, είναι θεσμική αυταρέσκεια. Πρέπει να γίνει κατανοητό από όλους ότι το Σύνταγμα δεν είναι εργαλείο πολιτικής επικράτησης, είναι το κοινό θεσμικό μας συμβόλαιο και γι’ αυτό ακριβώς απαιτεί συναίνεση, συνεννόηση, διάλογο. Απαιτεί να κοιτάξουμε πέρα από τον εκλογικό κύκλο.
 Το ΠΑΣΟΚ έχει καταθέσει καθαρές προτάσεις. Ενδεικτικά θα αναφερθώ στις προτεινόμενες προς Αναθεώρηση:
Όσον αφορά το άρθρο 110, θέλουμε η Αναθεωρητική Βουλή να διαθέτει την ευρύτερη δυνατή δημοκρατική νομιμοποίηση. Δεν μπορεί να αλλάζει το Σύνταγμα επειδή μια Κυβέρνηση διαθέτει 151 ή 158 Βουλευτές. Κατατρύχουν την Κυβέρνηση τα λόγια, τα έργα και οι ημέρες της σε σχέση με την εκλογή Προέδρου Δημοκρατίας και την προηγούμενη Συνταγματική Αναθεώρηση. Κατατρύχουν, επαναλαμβάνω, την Κυβέρνηση. Δεν μπορεί να μας εγκαλεί, λοιπόν, η Κυβέρνηση επειδή ζητούμε 180 ψήφους για τις μεγάλες θεσμικές αλλαγές. Αυτό για εμάς δεν είναι αδυναμία, είναι δημοκρατική ευθύνη, είναι θεσμική ωριμότητα και είναι ακριβώς η αντίληψη που πρέπει να έχουμε όταν μιλάμε για καταστατικό χάρτη της χώρας.
 Η σημερινή Ελλάδα δεν πάσχει από έλλειψη συνταγματικών διατάξεων. Πάσχει όμως από έλλειμμα εμπιστοσύνης τους θεσμούς. Βλέπει ο πολίτης θεσμούς να αμφισβητούνται, ανεξάρτητες αρχές να βρίσκονται στο επίκεντρο πολιτικών συγκρούσεων, σκάνδαλα και υποθέσεις που δοκιμάζουν την αξιοπιστία του πολιτικού συστήματος. Διέξοδος σε αυτά δεν είναι η αλλαγή του Συντάγματος. Πρώτα πρέπει να αποκαταστήσουμε την εμπιστοσύνη στους θεσμούς και μετά να τους θωρακίσουμε συνταγματικά. Ο σεβασμός, λοιπόν, του Συντάγματος προηγείται της αναθεώρησής του. Αυτό είναι το πραγματικό θεσμικό στοίχημα.
 Εμείς στο ΠΑΣΟΚ θέλουμε ισχυρότερη δημοκρατία, δικαιοσύνη, θεσμικά αντίβαρα, πραγματική λογοδοσία της πολιτικής εξουσίας. Γι’ αυτόν τον λόγο το άρθρο 86 πρέπει να αλλάξει. Δεν μπορεί η πολιτική εξουσία να έχει ένα ειδικό καθεστώς που δημιουργεί στον πολίτη την αίσθηση ότι υπάρχει διαφορετική δικαιοσύνη για τους ισχυρούς και διαφορετική για όλους τους υπόλοιπους, όπως και πάλι τώρα η πρόταση της Νέας Δημοκρατίας αποδεικνύει. Αυτό αποδεικνύει. Μη μου πείτε ότι -ενώ η Βουλή έχει λόγο, που δεν έχει καμία σημασία- αναθεωρείται το άρθρο. Δεν αναθεωρείται ουσιαστικά. Είναι επίπλαστη η πρόταση της Νέας Δημοκρατίας. Πρέπει να ελέγχεται η πολιτική ευθύνη, η ποινική ευθύνη πρέπει να ερευνάται και η Δικαιοσύνη να μπορεί να λειτουργεί χωρίς πολιτικές παρεμβάσεις.
Μιλάει η Κυβέρνηση για θωράκιση θεσμική. Ποια θεσμική θωράκιση; Αυτή που προστατεύει τον πολίτη ή αυτή που ενισχύει την εκτελεστική εξουσία; Εμείς θέλουμε ένα ισχυρό κράτος απέναντι στην αυθαιρεσία, κράτος που ελέγχεται, δημοκρατία με αντίβαρα. Αυτό είναι το πραγματικό περιεχόμενο της προοδευτικής θεσμικής πολιτικής και γι’ αυτό το ΠΑΣΟΚ επιμένει στην ανεξαρτησία της Δικαιοσύνης, στην ενίσχυση των ανεξάρτητων αρχών, στη διαφάνεια, στην αξιοκρατία, στην προστασία των δικαιωμάτων, στη λογοδοσία, στην ουσιαστική διάκριση των εξουσιών, που τα αποφεύγει έντεχνα η πρόταση της Πλειοψηφίας.
 Άρθρο 103 του Συντάγματος. Τι είναι αυτά που αναφέρονται στην αναθεώρηση της Πλειοψηφίας; Δεν υφίσταται περίπτωση συνταγματικού κενού όπως ισχυρίζεται η Πλειοψηφία. Υφίσταται όμως περίπτωση και πρέπει να το ομολογήσετε μη εφαρμογής ψηφισμένων και από εσάς τους ίδιους νομοθετικών ρυθμίσεων για την αξιολόγηση των υπαλλήλων, πρόβλημα που υφίσταται λόγω έλλειψης πολιτικής βούλησης από πλευράς Νέας Δημοκρατίας. Δεν μπορεί να μιλάμε για σύγχρονο κράτος και να θεωρούμε ότι η αξιολόγηση είναι μόνο μια διοικητική διαδικασία, χωρίς να αντιμετωπίζουμε την κομματικοποίηση, την πελατειακή λογική και την αναξιοκρατία. Το ΠΑΣΟΚ δεν φοβάται την αξιολόγηση. Θέλουμε όμως αξιολόγηση με κανόνες, αξιοκρατία με διαφάνεια και με αντικειμενικά κριτήρια και θέλουμε δημόσια διοίκηση ανεξάρτητη από την κάθε κυβέρνηση. 
Άρθρο 16: Πόσα ακούσαμε και από την Πλειοψηφία; Υπερασπιζόμαστε, κυρίες και κύριοι, το δημόσιο πανεπιστήμιο. Η θέση του ΠΑΣΟΚ είναι ξεκάθαρη και υπεύθυνη. Προτείνουμε τη λειτουργία μη κρατικών, μη κερδοσκοπικών πανεπιστημίων. Ούτε έτσι ούτε αλλιώς, όπως η Πλειοψηφία. Διαχωρίζουμε πλήρως τη θέση μας από τη λογική της καθαρής εμπορευματοποίησης της παιδείας. Απαράβατος όρος η ισχυρή συνταγματική εγγύηση και η χρηματοδότηση του δημόσιου πανεπιστημίου ως βασικού πυλώνα της ανώτατης εκπαίδευσης και κύριου μοχλού της κοινωνικής κινητικότητας. Δεν μπορούμε να δεχτούμε ότι η κοινωνική κινητικότητα μπορεί να είναι προνόμιο μόνο όσων έχουν οικονομικές δυνατότητες. Είμαστε, λοιπόν, κατά της απαγόρευσης και υπέρ μιας ισχυρής ρύθμισης. 
Κυρίες και κύριοι συνάδελφοι, μας κάλεσε ο Πρωθυπουργός στη Βουλή να πούμε «ναι» σε όσα θεωρούμε σωστά. Το ΠΑΣΟΚ -πληροφοριακά, για να το υπενθυμίσουμε- δεν χρειάζεται κανένα μάθημα υπευθυνότητας γιατί είναι δημοκρατική, η διαχρονική δύναμη θεσμικής ευθύνης. 
Επαναλαμβάνω, δεν γίνονται διαδικασίες με συναλλαγές. Μητσοτάκης Μάρτιος 2025, τι έλεγε στον Ανδρουλάκη; «Θα σας δώσουμε δύο, να μου δώσετε δύο». Αυτό είναι συναλλαγή στην Αναθεώρηση. Είναι ντροπή αυτό το οποίο έγινε. Αυτά αποκρούονται και τα απέκρουσε το ΠΑΣΟΚ. 
Έχουμε, λοιπόν, αποδείξει θεσμικά, διαχρονικά ότι μπορούμε να στηρίζουμε ό,τι υπηρετεί το δημόσιο συμφέρον. Η συναίνεση είναι οι συμφωνίες σε αρχές και κανόνες, όχι υποταγή της αντιπολίτευσης στην κυβερνητική πλειοψηφία ή διαδικασίες ανταλλαγής.
Δεν θα δώσουμε άλλοθι σε καμία Αναθεώρηση που δεν αντιμετωπίζει τις πραγματικές θεσμικές παθογένειες. Και εδώ το πραγματικό δίλημμα της Αναθεώρησης είναι: Με τους θεσμούς ή με την εξουσία; Η απάντησή μας είναι καθαρή. Είμαστε με τους θεσμούς, τη δημοκρατία, το κράτος δικαίου και τον πολίτη. Και αυτό είναι το μεγάλο στοίχημα αυτής της Αναθεώρησης, να μην αλλάξουμε απλώς διατάξεις, αλλά την πολιτική κουλτούρα. 
Η Πλειοψηφία με την πρότασή της επιβεβαιώνει θεσμική και πολιτική ανυποληψία. Η χώρα χάνει ακόμα μια ευκαιρία και εδώ έχουμε εμείς ως ΠΑΣΟΚ ιστορική ευθύνη, για τη δημοκρατία, για το κράτος δικαίου, την κοινωνική δικαιοσύνη και την αξίωση των θεσμών και προτείνουμε μια νέα συμφωνία για τη χώρα, ένα Σύνταγμα που θα προστατέψει τον αδύναμο πολίτη, μια δημοκρατία που θα ελέγχει και θα λογοδοτεί. Και η θέση μας είναι σαφής: Όχι τεχνικές αλλαγές, αλλά απάντηση σε ζητήματα δημοκρατικής λειτουργίας, κοινωνικών δικαιωμάτων και σχέσεων κράτους και πολίτη. 
Αυτή η δημοκρατία αξίζει στη χώρα. Το Σύνταγμα είναι υπόθεση της δημοκρατίας και γι’ αυτήν τη δημοκρατία το ΠΑΣΟΚ θα αγωνιστεί.
Ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Υπουργός Εσωτερικών, ο κ. Λιβάνιος.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ πολύ, κύριε Πρόεδρε. 
Κυρίες και κύριοι Βουλευτές, σήμερα ολοκληρώνεται το πρώτο στάδιο Συνταγματικής Αναθεώρησης, της κορυφαίας αμιγούς κοινοβουλευτικής διαδικασίας, στην οποία έχω την τιμή να τοποθετηθώ καταθέτοντας ορισμένες προτάσεις και σκέψεις που έχουν να κάνουν κυρίως με το Υπουργείο Εσωτερικών. 
Βρισκόμαστε μπροστά σε μεγάλες προκλήσεις, τεχνολογικές, πολιτικές, περιβαλλοντολογικές, θεσμικές, κοινωνικές και δεν μπορεί ο καταστατικός χάρτης της χώρας να μείνει απαθής μπροστά σε αυτές τις προκλήσεις. Ορισμένα παραδείγματα αποδεικνύουν πώς εξελίσσεται η τεχνολογία.
 Η τυπογραφία, για παράδειγμα, χρειάστηκε χιλιάδες χρόνια να ακολουθήσει τη γραφή. Το διαδίκτυο επεκτάθηκε μέσα σε τριάντα χρόνια σχεδόν σε όλον τον κόσμο. Τα μεγάλα μοντέλα τεχνητής νοημοσύνης υιοθετήθηκαν από εκατοντάδες χιλιάδες κατοίκους αυτού του πλανήτη μέσα σε τρία χρόνια. Ο υπολογιστής της αποστολής Apollo που πήγε τον άνθρωπο στο φεγγάρι το 1969 είχε λιγότερη υπολογιστική δύναμη απ’ ό,τι έχει σήμερα ένα έξυπνο ρολόι που φοράμε. Το 1956 ένας σκληρός δίσκος 5 μεγαμπάιτ ζύγιζε έναν τόνο και σήμερα στο μέγεθος ενός νυχιού οι κάρτες έχουνε δεκάδες και εκατοντάδες φορές μεγαλύτερη χωρητικότητα σε δεδομένα. 
Αν η τεχνολογία κάθε χρόνο αναπτύσσεται κατά 20% σε σχέση με το προηγούμενο έτος, μέσα σε 20 χρόνια δεν είναι τέσσερις φορές η ανάπτυξή της, αλλά περίπου σαράντα φορές, γιατί κάθε χρόνο χτίζεις στο προηγούμενο. Και αυτό είναι το χαρακτηριστικό της εκθετικής προόδου της τεχνολογίας. Η καινοτομία δημιουργεί νέα εργαλεία που επιτυγχάνουν ακόμα περισσότερο την επόμενη καινοτομία και γι’ αυτό πολλοί επιστήμονες υποστηρίζουν ότι αυτά που θα δούμε τεχνολογικά τα επόμενα 20 χρόνια θα ξεπεράσουν την τεχνολογική πρόοδο που σημείωσε η ανθρωπότητα τα τελευταία 200 χρόνια. 
Γιατί τα λέω όμως αυτά; Για να έχουμε στο νου μας ότι ο κόσμος γύρω μας αλλάζει. Γιατί το Σύνταγμα δεν είναι ένα ιστορικό κείμενο προς φύλαξη, αλλά ένα εργαλείο με το οποίο οργανώνουμε δυναμικά το μέλλον της χώρας μας, μιας χώρας η οποία είναι μέλος της Ευρωπαϊκής Ένωσης και βεβαίως, ενεργό κύτταρο όλων των διεθνών οργανισμών. 
Πριν από λίγες μέρες συμπληρώθηκαν 52 χρόνια από την Αποκατάσταση της Δημοκρατίας, μιας διαδικασίας η οποία έκλεισε οριστικά 60 χρόνια ενός σιωπηρού αλλά και για κάποια χρόνια πραγματικού εμφύλιου πολέμου. Μέσα στα 60 χρόνια εκδηλώθηκαν τέσσερις δικτατορίες, έξι στρατιωτικά κινήματα, μίας δημοκρατίας η οποία έχει χαρακτηριστεί ως καχεκτική δημοκρατία. 
Αντιθέτως, στα 52 χρόνια της Μεταπολίτευσης διεξήχθησαν είκοσι εκλογικές αναμετρήσεις, από τις οποίες προέκυψαν επτά αλλαγές κομμάτων εξουσίας, οι οποίες έγιναν απολύτως ομαλά. Και αυτήν τη σταθερή λειτουργία της Γ΄ Ελληνικής Δημοκρατίας καλούμαστε σήμερα να ενισχύσουμε περαιτέρω.
Γι’ αυτό και η Κοινοβουλευτική Ομάδα της Νέας Δημοκρατίας, αντιλαμβανόμενη αυτή ανάγκη από την εισήγηση του Ευριπίδη Στυλιανίδη, ενός κορυφαίου πολιτικού και ακαδημαϊκού, πήρε την πρωτοβουλία να θέσει το θέμα της Αναθεώρησης του Συντάγματος. 
Θα μου επιτρέψετε στον εναπομείναντα χρόνο να τοποθετηθώ για ορισμένα άρθρα που προτείνονται στην Αναθεώρηση και αφορούν κυρίως στη λειτουργία του κράτους. 
Στο άρθρο 29 προτείνεται η δυνατότητα στο Ανώτατο Ειδικό Δικαστήριο να ελέγχει τον νόμιμο τρόπο λειτουργίας των κομμάτων και παράλληλα να ενισχύεται με αυτόν τον τρόπο η δημοκρατική λειτουργία τους. Φεύγουμε από τον έλεγχο, ο οποίος γινόταν άπαξ κατά την κατάθεση ενός καταστατικού στον Άρειο Πάγο και αναθέτουμε στο ανώτατο όργανο της Δικαιοσύνης έναν ουσιαστικό και διαρκή έλεγχο, για να μη βρεθούμε μπροστά στο φαινόμενο εγκληματικές οργανώσεις να λειτουργούν υπό τον μανδύα πολιτικού κόμματος, γιατί αποδείχτηκε με τη βούλα της Δικαιοσύνης ότι τα χέρια που χαιρετάνε φασιστικά όχι μόνο δεν ήταν καθαρά, αλλά είχανε πάνω τους και το αίμα αθώων ανθρώπων. 
Με την τροποποίηση του άρθρου 41 αλλάζει ο τρόπος διάλυσης της Βουλής. Από την επίκληση σοβαρού εθνικού θέματος μεταβαίνουμε σε αυτοδιάλυση της Βουλής ύστερα από ψηφοφορία με πρόταση της κυβέρνησης. Είναι ενδεικτικό ότι αυτή η προσχηματική μέθοδος και η επίκληση εθνικού θέματος χρησιμοποιήθηκε δώδεκα φορές κατά τη Μεταπολίτευση. Από τις είκοσι εκλογές που έχουν διεξαχθεί από το 1974 μέχρι σήμερα οι δώδεκα φορές έγιναν με επίκληση εθνικού θέματος και μάλιστα, το ταλαίπωρο το Κυπριακό σχεδόν σε όλες είχε αναφερθεί ως λόγος διάλυσης της Βουλής. Σε αυτές τις δώδεκα φορές ελπίζω μια τελευταία φορά την Άνοιξη του 2027 να προστεθεί η δέκατη τρίτη και ελπίζω τελευταία, με την Αναθεώρηση η οποία προτείνει να μπει ένα τέλος στη συνταγματική υποκρισία δεκαετιών. 
Είναι απολύτως στη σωστή κατεύθυνση η καθιέρωση ενός ελάχιστου χρονικού διαστήματος για τη διεξαγωγή δημοψηφίσματος. Οι 20 ημέρες είναι ένας χρόνος επαρκής και για να ανταλλαγούν απόψεις, αλλά και για να ενημερωθεί κατάλληλα το εκλογικό σώμα. 
Και μάλιστα θεωρώ σαν πρόταση ότι και ο χρόνος διάλυσης της Βουλής και διεξαγωγής των εκλογών μπορεί να αυξηθεί από τις 30 στις 40 μέρες, ώστε να διευκολύνονται και οι απόδημοι Έλληνες για να ασκήσουν ακόμα πιο ευχερώς το εκλογικό τους δικαίωμα και να μπορέσουμε να συζητήσουμε μια αναδιατύπωση του άρθρου 41 και της ερμηνευτικής δήλωσης, ότι το «εντός 30 ημερών»  δεν σημαίνει επτά μέρες ή δέκα μέρες, αλλά να είναι η τελευταία Κυριακή πριν τη συμπλήρωση του χρονικού διαστήματος, γιατί με τη γραμματική ερμηνεία σήμερα του Συντάγματος θεωρητικά μπορεί κάποιος να προκηρύξει τις εκλογές για την άλλη Κυριακή. 
Η αναθεώρηση των άρθρων 51 και 54 είναι από τις πιο μεγάλες θεσμικές αλλαγές. Με το άρθρο 51 δίνεται η δυνατότητα επέκτασης της επιστολικής ψήφου σε εκλογείς εντός επικρατείας, όπως ακριβώς έγινε στις ευρωεκλογές του 2024 και όπως θα γίνει στις εκλογές του 2027. 
Παράλληλα, με το άρθρο 54 δίνεται η δυνατότητα στον μελλοντικό νομοθέτη να μπορεί και με ρητή συνταγματική διάταξη να εφαρμόσει στη χώρα μας ένα μικτό εκλογικό σύστημα, διαιρώντας την επικράτεια σε μείζονες και ελάσσονες εκλογικές περιφέρειες. 
Οι προτάσεις της Πλειοψηφίας έχουν, επίσης, μια σειρά πολύ ουσιαστικών προτάσεων για τη συνταγματική κατοχύρωση της καλής νομοθέτησης, για έναν πιο λειτουργικό τρόπο καθορισμού των κωλυμάτων των Βουλευτών και των ασυμβιβάστων, των μελών της κυβέρνησης και των Υφυπουργών, την εισαγωγή ειδικής κοινοβουλευτικής διαδικασίας ετήσιου προγραμματισμού του κυβερνητικού έργου και ασφαλώς την εμβληματική αναθεώρηση των άρθρων 16 και 86. 
Παράλληλα, το Ανώτατο Ειδικό Δικαστήριο πλέον μπορεί να επιλαμβάνεται για τη συνταγματικότητα νόμων, ώστε πριν τεθεί σε εφαρμογή ένα ψηφισμένο νομοσχέδιο να έχει γίνει ο απαραίτητος συνταγματικός έλεγχος, δημιουργώντας την απαραίτητη ασφάλεια δικαίου και για τη δημόσια διοίκηση και για τη δημοσιονομική πορεία της χώρας, αλλά και ασφαλώς για τους πολίτες. 
Θα κλείσω την τοποθέτησή μου για τα άρθρα 101 έως 103 του Συντάγματος. 
Με το άρθρο 101 δίνεται η δυνατότητα στον νομοθέτη να επιλέγει ποιος είναι ο βέλτιστος τρόπος αποκέντρωσης των υπηρεσιών του κράτους, είτε με τη δημιουργία αποκεντρωμένων διοικήσεων, όπως ισχύει σήμερα, είτε με τη δημιουργία και σύσταση αποκεντρωμένων υπηρεσιών των κεντρικών φορέων. 
Με αυτόν τον τρόπο, σταθμίζοντας τις ανάγκες αλλά και το τεχνικό-λειτουργικό πλαίσιο των φορέων, επιλέγεται κάθε φορά το καλύτερο σύστημα διοίκησης, έχοντας όμως έναν απαράβατο κανόνα, ότι ο πολίτης ο οποίος ζει στην Ελλάδα απολαμβάνει την ίδια εξυπηρέτηση είτε ζει στη Γαύδο και το Αγαθονήσι είτε ζει στα Άγραφα είτε ζει στο κέντρο της Αθήνας.
Η ενίσχυση της τοπικής αυτοδιοίκησης είναι από τα μεγάλα στοιχήματα. Κομβικό βήμα είναι η δυνατότητα στον νομοθέτη να μπορεί να προβλέψει τη δυνατότητα στους οργανισμούς τοπικής αυτοδιοίκησης με δική τους πρωτοβουλία να θεσπίσουν και φόρους και όχι μόνο ανταποδοτικά τέλη. Με τον τρόπο αυτό η αυτοδιοίκηση θα ωριμάσει, θα ενισχυθεί η δημόσια λογοδοσία της και θα μπορεί να απολογείται στους πολίτες που ζουν στην επικράτειά της για το έργο που παράγεται.
Είναι πολύ σημαντικό να μεταβούμε από μια αυτοδιοίκηση η οποία είναι έρμαια διαφόρων χρηματοδοτικών εργαλείων ή προοπτικής, σε μια αυτοδιοίκηση η οποία θα είναι σύγχρονη και αποτελεσματική. 
Και βέβαια, η υποχρεωτική εφαρμογή ενός αντικειμενικού συστήματος αξιολόγησης για όλους τους δημόσιους υπαλλήλους, μιας αξιολόγησης που μπορεί να λειτουργήσει ως όχημα υλικής και ηθικής επιβράβευσης, αλλά και σε συγκεκριμένες περιπτώσεις και ως μέθοδος αποχώρησης κάποιου ο οποίος δεν μπορεί να ανταποκριθεί στα καθήκοντά του επί μακρό χρονικό διάστημα. Κανείς δεν έχει να φοβηθεί την αντικειμενική αξιολόγηση η οποία έχει καθιερωθεί. Οι μόνοι που πρέπει να τη φοβούνται είναι όσοι δεν τιμούν τον όρκο που έδωσαν, όταν ανέλαβαν τα καθήκοντα στο ελληνικό Δημόσιο. 
Κυρίες και κύριοι Βουλευτές, σταθερότητα χωρίς μεταρρύθμιση οδηγεί σε στασιμότητα. Από την άλλη πλευρά, μεταρρύθμιση χωρίς σταθερότητα οδηγεί στην αστάθεια. Η Συνταγματική Αναθεώρηση οφείλει να πετύχει και τα δύο και σταθερότητα και μεταρρύθμιση. Και μπορούμε όλοι, ανεξαρτήτως ιδεολογιών, να συμφωνήσουμε στον στόχο και ας αφήσουμε σε όποιον επιλέγει ο ελληνικός λαός να έχει την ηγεσία της χώρας στο να καθορίσει το μέσο. Να συμφωνήσουμε όλοι μαζί ότι θέλουμε μια Ελλάδα ισχυρή, μια Ελλάδα που θα λειτουργεί με κανόνες στα θεσμικά και δημοσιονομικά ζητήματα, θα προωθεί τη χρήση της τεχνολογίας με όρια και βεβαίως, θα θωρακίζει το θεσμικό της πλαίσιο. 
Ανεξαρτήτως τι θα επιλέξετε να ψηφίσετε σήμερα, η ευθύνη για όσους επιλέξει ο ελληνικός λαός να βρεθούν στην επόμενη Βουλή θα είναι πολύ μεγάλη, γιατί δεν πρέπει να αφήσουμε αυτή την ευκαιρία. Το Σύνταγμα δεν θα το αναθεωρήσουμε για τις επόμενες εκλογές, αλλά για τις επόμενες γενιές. 
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης.
ΑΘΑΝΑΣΙΟΣ ΠΑΦΙΛΗΣ: Πίσω από τα βαρύγδουπα περί προσαρμογής στον 21ο αιώνα -και εσείς μέσα είσαστε- και αναζήτησης ευρύτερων συναινέσεων που ο Πρωθυπουργός εδώ με πολύ ύφος αράδιασε -κυριολεκτικά αράδιασε- και διάφοροι Υπουργοί και Βουλευτές, αποκαλύπτονται οι πραγματικές επιδιώξεις μιας αντιδραστικής, περαιτέρω αντιδραστικής -γιατί κάθε αναθεώρηση του Συντάγματος ήταν αντιδραστική και τώρα περισσότερη- Συνταγματικής Αναθεώρησης. 
Τρέχετε να προλάβετε. Αυτό κάνετε. Όταν λέτε για τον 21ο αιώνα ότι πρέπει να προσαρμοστούμε στις ανάγκες κ.λπ., εννοείτε, χωρίς να το αποκαλύπτετε, ότι πρέπει να θεσμοθετήσουμε δυνατά την αδικία, τη βαρβαρότητα όσων υπάρχουν στο σύστημα για τον επόμενο, για αυτά που έρχονται και με την ανάπτυξη της τεχνολογίας και πολλά άλλα. 
Συγκεκριμένα, τρέχετε να προλάβετε να βάλετε συνταγματική «βούλα» στη μεγαλύτερη στήριξη των επιχειρηματικών ομίλων. Δεν σας έφτασαν τα δώρα στους εφοπλιστές που μοιράζει το Σύνταγμα εδώ και πενήντα χρόνια.
 Άρθρο 4, παρ. 5, τι λέει, υποκριτές και φαρισαίοι, που μιλάτε όλοι σας για το Σύνταγμα; Λέει ότι ο καθένας συνεισφέρει ανάλογα με τις δυνατότητες που έχει και το 107 το ακυρώνει. Έτσι δεν είναι, κύριε Υπουργέ; Ο εργαζόμενος φορολογείται με 25% και 30% και τα διανεμόμενα κέρδη με 5%. Ήταν 15%, 10% το πήγε ο Τσίπρας και η κυβέρνησή του, 5% το πήγατε εσείς. Τι έχετε να πείτε στον κόσμο; Και μιλάτε τώρα για δικαιοσύνη τον 21ο αιώνα; Ας ξεκινήσουμε από τον 18ο, γιατί από τότε είναι αυτά. Εκεί είσαστε.
Δεν θέλετε τώρα, όμως, να αφήσετε παραπονεμένους ούτε τους στρατηγικούς επενδυτές, ούτε τα κοράκια στον χώρο της εκπαίδευσης που κάνουν πάρτι με τα ιδιωτικά πανεπιστήμια. Μη μας λέτε ότι τα ιδιωτικά πανεπιστήμια θα αναμορφώσουν την παιδεία, θα την κάνουν ακόμα πιο προσιτή και σε ανταγωνισμό με τα δημόσια πανεπιστήμια. Ένα πράγμα θα σας πω -και κάνω διάλειμμα. Ένας μαθητής λαϊκής οικογένειας του βγαίνει η Παναγία κυριολεκτικά και αυτού και της οικογένειάς του, που πουλιέται για τα φροντιστήρια για να μπει, παραδείγματος χάρη -ας πάμε στις κορυφές- στην ιατρική. Είναι άτυχος. Γράφει 18. Στο ιδιωτικό μπαίνει με βαθμολογία 12. Τι λέτε, λοιπόν; Τι λέτε στον κόσμο; Ότι όποιος έχει πληρώνει και κάνει ό,τι γουστάρει. Όποιος δεν έχει, θα καταδικαστεί να πάει κάπου αλλού, παρά το ότι γδύθηκε κυριολεκτικά η οικογένειά του τα προηγούμενα χρόνια.
Αυτούς εξυπηρετείται τώρα. Κάνουν πάρτι οι διάφοροι επενδυτές. Αλλά έρχεται και με τον κόφτη. Στο όνομα της δημοσιονομικής ισορροπίας πετσοκόβετε κυριολεκτικά τις κοινωνικές δαπάνες. Γιατί στους άλλους δίνετε πολλά. Δίνετε και νέα προνόμια. Και όταν είναι για κοινωνικές δαπάνες, δεν αντέχει η οικονομία. Ενώ αντέχει, παραδείγματος χάρη, για τους Patriot, που κοστίζει 1 εκατομμύριο ο πύραυλος, να αντιμετωπίζουν τους Χούθι και να πληρώνει ο ελληνικός λαός. Εκεί αντέχουμε. Για ποια συμφέροντα; Για τα συμφέροντα της Aramco. Τι κερδίζει ο ελληνικός λαός από όλα αυτά; Και χωρίς ίχνος, να κοκκινίζετε λίγο, πανηγυρίζετε κιόλας γιατί γκρέμισε ή τέλος πάντων αντιμετώπισε δυο, τρεις, τέσσερις πυραύλους των Χούθι. Έχετε συμφωνήσει για τα πολεμικά ταμεία της Ευρωπαϊκής Ένωσης. Τι μας λέτε; Ποιος αιώνας, ο 21ος. Ποιος αιώνας; Του πολέμου, της βαρβαρότητας, της δολοφονίας λαών; Ποια Ευρωπαϊκή Ένωση, που προετοιμάζεται με δισεκατομμύρια δυσθεώρητα και δισεκατομμύρια θα πάνε για τον νέο πόλεμο και για να κερδίζουν οι εταιρείες που παράγουν πολεμικό υλικό;
Αυτός είναι ο κόσμος σας. Για αυτούς δουλεύετε. Από αυτούς είστε δεσμευμένοι και καμαρώνετε και από πάνω. Θα έπρεπε, ίσως, να είσαστε πιο προσεκτικοί.
Το ΠΑΣΟΚ, το κόμμα Τσίπρα, η «βολική» Αντιπολίτευση τι λένε για όλα αυτά; Το ΠΑΣΟΚ συμφωνεί στα μισά άρθρα. Σηκώνει τους τόνους για το αν θα υπάρχει διευρυμένη συναίνεση τώρα ή στην επόμενη Βουλή -λες και αλλάζει τίποτα- ή για το πόσο είναι κοστολογημένο το πρόγραμμά του. Ξέρετε τι θυμίζει; Συνοικέσιο που τσακώνονται για την προίκα, αν θα είναι τέσσερα στρέμματα ή δέκα στρέμματα, για να πάω παλιά, να μην πάω σε κάτι πιο σύγχρονο.
Το κόμμα Τσίπρα κατευθείαν έτρεξε με τη «δυναμική» επιστροφή του και τις υποσχέσεις για δημοκρατικό καπιταλισμό -για κάτι τέτοια-, ότι με εμάς και το κεφάλαιο θα κερδίζει και ο εργαζόμενος θα κερδίζει -τετραγωνισμός του κύκλου- και έφερε κοστολογημένο πρόγραμμα, για να δείξει στους επιχειρηματικούς ομίλους. Άλλωστε όλη αυτή η στήριξη δεν είναι τζάμπα. Ξέρουμε τι γίνεται στον καπιταλισμό. Είναι πάνω απ’ όλα -αυτό λέει- οι αντοχές της οικονομίας. Και αποκαλύπτει ουσιαστικά τη συναίνεσή του στον συνταγματικό κόφτη της Κυβέρνησης.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Για τα ιδιωτικά πανεπιστήμια τώρα -λέω για το κόμμα Τσίπρα- θα διαμορφώσει -δήθεν- για να μην προκαλέσει αναστάτωση στα παιδιά που σπουδάζουν. Δηλαδή ο γέγονε γέγονε. Αυτή είναι η ουσία, γιατί θέλει τελικά να στηρίξει όλους αυτούς που κερδίζουν.
Έτσι αποκαλύπτεται ότι τελικά αυτά που σας ενώνουν -και πρέπει να το πείτε κάποτε στον ελληνικό λαό- είναι πάρα πολλά. Είναι τα στρατηγικά, Νέα Δημοκρατία, ΠΑΣΟΚ, ΣΥΡΙΖΑ, τώρα κόμμα Τσίπρα κ.λπ. 
Και αποκαλύπτονται όχι μόνο σε αυτά που λέτε, αλλά και σε αυτά που δεν λέτε. Παραδείγματος χάρη, στο άρθρο 107, κανένας δεν μιλάει για την κατάργηση και για τις προκλητικές φοροαπαλλαγές του μεγάλου κεφαλαίου. Κανένας δεν παίρνει θέση. 
Θέλω να πω και στον κ. Πολάκη, ότι στη σελίδα 100 -αν θυμάμαι καλά- έχουμε ολόκληρο πρόγραμμα, πρόταση. Να διαβάσει τις προτάσεις, για να δει τι είναι όλα αυτά που έλεγε, γιατί εμείς έχουμε περισσότερα. 
Τι λέτε, λοιπόν; Είμαστε υπέρ της Ευρωπαϊκής Ένωσης. Ακολουθούμε τους κανόνες. Είμαστε υπέρ του ΝΑΤΟ κτλ.. Άρα, τι διαφωνείτε; Αυτές είναι οι κατευθύνσεις. Δεν ξέρει το ΠΑΣΟΚ, δεν ξέρει ο Τσίπρας, δεν ξέρει ο ΣΥΡΙΖΑ, δεν ξέρουν άλλα κόμματα, ότι πλέον είναι υποχρεωτικές οι εφαρμογές…
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η Αντιπρόεδρος της Βουλής, η κ. Όλγα Γεροβασίλη. 
ΟΛΓΑ ΓΕΡΟΒΑΣΙΛΗ (Ε΄ Αντιπρόεδρος της Βουλής): Ευχαριστώ, κύριε Πρόεδρε. 
 Κυρίες και κύριοι συνάδελφοι, το Σύνταγμα είναι ο ανώτατος και θεμελιώδης νόμος του κράτους, καθορίζει το πολίτευμα, καθορίζει τα όρια άσκησης της εξουσίας και κατοχυρώνει, φυσικά, τα δικαιώματα των πολιτών. Οφείλει να είναι αφαιρετικό και να έχει κανονιστική πυκνότητα. Και πράγματι, έχουμε ένα από τα πιο προωθημένα Συντάγματα. Χρειάζεται αλλαγές; Ναι, χρειάζεται. Υπάρχουν ουδέτερες αλλαγές; Ουδέτερες αλλαγές δεν υπάρχουν. 
Για παράδειγμα, το άρθρο 86 χρειάζεται αλλαγή; Χρειάζεται, όχι όμως για να ενισχυθεί περαιτέρω το ακαταδίωκτο των Υπουργών, αλλά πραγματικά για να θέσει τα όρια της δικαιοσύνης και του κοινοβουλευτισμού απέναντι σε αυτό το ζήτημα. 
Χρειάζεται κατοχύρωση των ψηφιακών δικαιωμάτων στην εποχή της τεχνητής νοημοσύνης; Χρειάζεται, αλλά φυσικά όχι για να υπάρχουν παράθυρα εμπορευματοποίησης, παραδείγματος χάρη, των προσωπικών δεδομένων. 
Επίσης, απαιτείται να επανέλθουμε στον κανόνα των ευρύτερων συναινέσεων και των αυξημένων πλειοψηφιών. Δεν μπορεί, για παράδειγμα, ο Πρόεδρος της Δημοκρατίας να εκλέγεται μονοκομματικά με εκατόν πενήντα μία ψήφους, όπως επέβαλε η Νέα Δημοκρατία στην προηγούμενη Αναθεώρηση.
Βέβαια, προϋπόθεση για να κάνουμε αυτή τη συζήτηση, για το ποιες αλλαγές χρειάζεται το Σύνταγμα, είναι, πρώτα απ’ όλα, να τηρείται το Σύνταγμα. Και εδώ, έχουμε την καθημερινή, συχνότατη παραβίαση του Συντάγματος από την Κυβέρνηση της Νέας Δημοκρατίας τα τελευταία επτά χρόνια. Διότι παραβίασε ευθεία η Κυβέρνηση το Σύνταγμα όταν αντικατέστησε τα μέλη της ΑΔΑΕ και του ΕΣΡ χωρίς να υπάρχει πλειοψηφία των τριών πέμπτων που επιβάλλει το Σύνταγμα, αλλά -βλέπετε- έπρεπε να καλυφθεί το σκάνδαλο των υποκλοπών και να μην πέσει το πρόστιμο στην Εθνική Υπηρεσία Πληροφοριών. Παραβίασε, επίσης, η Κυβέρνηση το Σύνταγμα και τον Κανονισμό όταν δεν επέτρεψε να γίνει εξεταστική για τις υποκλοπές, ούτε καν να έρθει το θέμα στην Επιτροπή Θεσμών μετά τις νέες αποκαλύψεις από την πλευρά του Ντίλιαν. 
Και αυτά, παρότι το 2022, όπου υπήρχαν λιγότερα αποδεικτικά στοιχεία σε σχέση με σήμερα, και Εξεταστική έγινε, στημένη βέβαια όπως αποδείχθηκε στο δικαστήριο, αλλά και η Επιτροπή Θεσμών είχε συνεδριάσει. 
Κυρίες και κύριοι συνάδελφοι, τις συνταγματικές αρχές τις σεβάστηκε μέχρι και η Τρόικα στις διαπραγματεύσεις των μνημονίων. Το Σύνταγμα έθετε όρια στη διαπραγμάτευση και έγιναν σεβαστά από την πλευρά της Τρόικας, όρια τα οποία η Νέα Δημοκρατία, χωρίς μνημόνια, ελεύθερη να κυβερνήσει από το 2019 μέχρι σήμερα, τα παραβίασε όσο συχνότερα μπόρεσε, όσο συχνότερα βόλεψε. 
Σήμερα, η Κυβέρνηση προτείνει αλλαγή τουλάχιστον τριάντα τεσσάρων άρθρων. Όμως, θυμίζω ότι ούτε όλα τα θέματα πρέπει να ρυθμίζονται από το Σύνταγμα -γι’ αυτό υπάρχει ο κοινός νομοθέτης- ούτε το Σύνταγμα υπάρχει για να νομιμοποιήσει όλες τις αλχημείες της Νέας Δημοκρατίας. Δεν μπορεί να καταστεί το Σύνταγμα όχημα να επιβάλει η Νέα Δημοκρατία το νεοφιλελεύθερο πρόσημο της. Απαντώ στο ερώτημα, αν μπορεί να είναι ουδέτερη η αλλαγή στο Σύνταγμα. 
Έρχομαι στο διά ταύτα, άρση μονιμότητας δημοσίων υπαλλήλων, αναθεώρηση το άρθρο 103 του Συντάγματος. Θυμάστε, με αυτό το σκληρό προφίλ λάνσαρε τον εαυτό του πολιτικά ο Κυριάκος Μητσοτάκης το 2014, αγαπημένο παιδί της Τρόικας τότε, ο Υπουργός των απολύσεων, όπως έμεινε στη συνείδηση των πολιτών έκτοτε. Ποιος ξεχνάει την υποχρεωτική αρνητική αξιολόγηση για δεκαπέντε χιλιάδες δημοσίους υπαλλήλους, που τότε περνούσαν σε εφεδρεία -έτσι ονομάστηκε από τους νονούς της μεταρρύθμισης- δηλαδή απόλυση και ανεργία. Ακριβώς, επειδή το Σύνταγμα δεν επέτρεπε την ευθεία απόλυση δημοσίων υπαλλήλων, εφευρέθη το κόλπο της υποχρεωτικής αρνητικής αξιολόγησης. Και αφού ξεχαρβαλώθηκε τότε το δημόσιο και οι δημόσιες υπηρεσίες, τώρα, μετά τα μνημόνια, έρχεται η Νέα Δημοκρατία να μας γυρίσει στην ατζέντα του 2014 και να συνταγματοποιήσει το κόλπο της αξιολόγησης εκ νέου. Διότι περί αυτού πρόκειται.
Και γιατί δεν θέλει η Νέα Δημοκρατία τη μονιμότητα των δημοσίων υπαλλήλων; Διότι πώς θα δημιουργηθεί το κομματικό κράτος όταν δουλεύει το ΑΣΕΠ, όταν υπάρχουν αξιοκρατικά κριτήρια κτλ.. Δεν κομματικοποιείται. Άρα, αυτό ενοχλεί τη Νέα Δημοκρατία. Πρέπει να βρει καινούργια μέθοδο. Δεν θα ξεχάσουμε τον πρωθυπουργικό ανιψιό, ο οποίος μίλησε σε συνέντευξή του και εκτός των άλλων -των υποκλοπών κτλ.- είπε  ότι υπάρχει ανάγκη κατάργησης του ΑΣΕΠ, διότι καθυστερεί τις προσλήψεις, για να γίνονται -δήθεν- πιο γρήγορα. Και ο κ. Σκυλακάκης μάς είπε προ ημερών ότι δεν μπορούμε να προσλαμβάνουμε μόνιμους υπαλλήλους περαιτέρω, διότι σε πέντε χρόνια, τι θα τους κάνουμε. Θα είναι άχρηστοι, διότι προχωράνε τα πράγματα. Δεν τους θέλουμε. 
Θυμίζω ότι η διαπραγμάτευση με την εκλογική πελατεία πέντε χρόνια χρειάζεται για να γίνει. Δεν θεωρώ τυχαία την πενταετία. Και φυσικά, δεν μπορούμε να συζητήσουμε σοβαρά για συνέχεια του κράτους, για ψηφιακές και οποιεσδήποτε καινούργιες δεξιότητες στους υπαλλήλους, επανεκπαίδευση υπαλλήλων κτλ.. Αυτά είναι απαγορευμένα. 
Κυρίες και κύριοι συνάδελφοι, το Σύνταγμα για τη Νέα Δημοκρατία απεδείχθη ότι είναι το όχημα για την κομματικοποίηση και την ιδιωτικοποίηση του κράτους.
Έρχομαι στην ιδιωτικοποίηση. Τι άλλο βιώνουμε σήμερα; Ξεπούλημα δημοσίων αγαθών, ενέργεια, νερό, αλλά και το outsourcing των δημοσίων υπηρεσιών σε όλο του το μεγαλείο. Έχουμε ιδιώτες στην υγεία, στις διοικητικές διαδικασίες, ακόμα και στην νομοπαρασκευαστική δραστηριότητα. Όλες από  εταιρείες γίνονται, εκτός των νόμων. Πάσης φύσεως κολλητοί και εταιρείες που συστήθηκαν την προηγούμενη νύχτα καταλήγουν να αναλαμβάνουν την παροχή δημοσίων υπηρεσιών και φυσικά, όχι αντί πινακίου φακής, αλλά με κόστος δυσθεώρητο, με εκατοντάδες εκατομμύρια ευρώ σε αμοιβές, τις οποίες βεβαίως, στο τέλος της ημέρας πληρώνουν οι πολίτες. Αυτό το νεοφιλελεύθερο πρόσημο, η καταστρατήγηση των νόμων και του Συντάγματος δεν μπορεί να βαφτιστεί μεταρρύθμιση και να λάβει συνταγματική περιωπή. 
Και βεβαίως, ούτε η υγεία ούτε η παιδεία είναι εμπόρευμα. Για χρόνια, οι συντηρητικές δυνάμεις του τόπου έβρισκαν το άρθρο 16 εμπόδιο. Για τις προοδευτικές δυνάμεις του τόπου ήταν η προστασία της δημόσιας υγείας το άρθρο 16 και εξακολουθεί να είναι. Άρα, δεν μπορεί να γίνει καμία αναθεώρηση του άρθρου 16. 
Κυρίες και κύριοι συνάδελφοι, το διακύβευμα των επόμενων εκλογών, εκτός των άλλων κρίσιμων ζητημάτων, θα είναι και άλλο ένα: Ποιες δυνάμεις θα αναθεωρήσουν το Σύνταγμα στην επόμενη Βουλή, που είναι η Αναθεωρητική Βουλή;

Σήμερα η Νέα Δημοκρατία προφανώς δεν μπορεί να πάρει λευκή επιταγή, όπως δεν πρέπει με κανέναν τρόπο ένα κόμμα, μία παράταξη να προβεί σε αλλαγές του Συντάγματος. Αυτό το έργο πρέπει να είναι επόμενης Αναθεωρητικής Βουλής, αλλά προοδευτικών δυνάμεων.
Έτσι, λοιπόν, όσον αφορά το τελικό διακύβευμα των εκλογών, δεν μπορεί να μην είναι ένα από τα κύρια διακυβεύματα το ποιες δυνάμεις πρέπει να βρεθούν στην επόμενη διακυβέρνηση της χώρας. Στην επόμενη διακυβέρνηση της χώρας πρέπει να βρεθούν οι προοδευτικές δυνάμεις, ακριβώς για να αντιστραφεί η πορεία της χώρας προς την πρόοδο και βεβαίως, λαμβάνοντας υπ’ όψιν ότι ο πολίτης δεν μπορεί να μην προστατεύεται, ο πολίτης δεν μπορεί να μην έχει δικαιώματα, ο πολίτης δεν μπορεί να υποαμείβεται. Και βεβαίως, δεν μπορεί να συνταγματοποιηθεί πολιτική λιτότητας, διότι αυτό εξυπηρετεί τη Νέα Δημοκρατία.
Σας ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Έλλη Ρούσσου από την Πλεύση Ελευθερίας. Μετά είναι η κ. Συρεγγέλα.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, θα μιλήσω εγώ μετά.
ΠΡΟΕΔΡΕΥΩΝ (Γεώργιος Λαμπρούλης): Πώς θέλετε τη σειρά; Εσείς, κύριε Καιρίδη, μετά την κ. Ρούσσου;
ΔΗΜΗΤΡΙΟΣ ΚΑΙΡΙΔΗΣ: Ναι, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Εντάξει, Κοινοβουλευτικός είστε.
Ορίστε, κυρία Ρούσσου, έχετε τον λόγο.
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε.
Κυρίες και κύριοι συνάδελφοι, το Σύνταγμα δεν προστατεύει μόνο τους θεσμούς. Προστατεύει την ανθρώπινη αξιοπρέπεια, την ισότητα και την ελεύθερη συμμετοχή όλων στη δημόσια ζωή. Και αυτές οι αρχές δεν δοκιμάζονται μόνο όταν ψηφίζουμε νόμους. Δοκιμάζονται και με τον τρόπο που μιλάμε, ιδίως μέσα σε αυτήν την Αίθουσα της Ολομέλειας. Η γλώσσα δεν είναι ουδέτερη. Οι λέξεις αποκαλύπτουν ιδεολογίες, διαμορφώνουν αντιλήψεις και τελικά χειραγωγούν και νομιμοποιούν συμπεριφορές. Όταν ο κ. Μητσοτάκης πριν τρεις μέρες μίλησε στην Ολομέλεια από το Βήμα της Βουλής στη συζήτηση για τη συζήτηση της Αναθεώρησης του Συντάγματος για τον οίστρο της Προέδρου της Πλεύσης Ελευθερίας, όταν είπε στους Βουλευτές της Νέας Δημοκρατίας να την αντιμετωπίζουν με κατανόηση και όταν ερωτήθηκε τι ακριβώς εννοούσε, όταν απάντησε γελώντας και ειρωνικά ότι κατάλαβαν οι Βουλευτές, επέλεξε να τοποθετήσει την Πρόεδρο της Πλεύσης Ελευθερίας έξω από το πεδίο της πολιτικής αντιπαράθεσης, στερώντας της την ιδιότητα της ισότιμης πολιτικής αντιπάλου και υποκαθιστώντας τον πολιτικό διάλογο με τη γνωστή μέθοδο της έμφυλης απαξίωσης. Είναι η γνωστή στρατηγική της ψυχολογικοποίησης της γυναίκας που ενοχλεί. Αντί να αντικρούονται τα επιχειρήματά της, αμφισβητείται η ίδια η προσωπικότητά της.
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Και βεβαίως, οι Βουλευτές σας είχαν καταλάβει προ πολλού, είναι η πολιτική κουλτούρα που εξέφραζαν οι Βουλευτές, Βουλευτές της Πλειοψηφίας. Δεν ξεχνάμε ακραίες σεξιστικές φράσεις και προσβλητικές συμπεριφορές στη Ζωή Κωνσταντοπούλου, αλλά και σε άλλες γυναίκες πολιτικούς από τους κυρίους Καιρίδη, Κυριαζίδη, Λαζαρίδη, Κυρανάκη, Γεωργαντά, Υψηλάντη, Μαρκόπουλο, Φλωρίδη, Γεωργιάδη, «να κάνουμε κανένα παιδί, να κάνουμε ντους, να πιούμε νερό», «εδώ είναι Βουλή, δεν είναι η κουζίνα σας, μην τσιρίζετε, μην γκαρίζετε», «άσε μας, κουκλίτσα μου», «ο άντρας σου είναι ήρωας», «ξανθά πουλέν», γενετήσιες προσβολές με χαρακτηρισμούς «υστερικές και κακές γυναίκες που έχουμε ψυχολογικά προβλήματα». Οι φράσεις αυτές είναι βαθιά σεξιστικές. Δεν προσβάλλουν μόνο την Πρόεδρο της Πλεύσης Ελευθερίας. Προσβάλλουν κάθε γυναίκα που τολμά να συμμετέχει στην πολιτική, να διεκδικεί ισότιμο λόγο και να ασκεί έλεγχο στην εξουσία. Στέλνουν το μήνυμα ότι οι γυναίκες που δεν συμμορφώνονται με τα στερεότυπα δεν θα αντιμετωπιστούν με επιχειρήματα, αλλά με ειρωνεία, συγκατάβαση και προσβολές λόγω του φύλου τους.
Και όταν αυτές οι συμπεριφορές νομιμοποιούνται με τον δημόσιο λόγο και τη στάση του Πρωθυπουργού, δεν πρόκειται πλέον για προσωπικές εκτροπές. Συνιστούν προσβολή των συνταγματικά κατοχυρωμένων αρχών της ισότητας, της ανθρώπινης αξιοπρέπειας, της ελεύθερης συμμετοχής στη δημόσια ζωή.
Και εμφανίζεστε σήμερα πυλωροί και αθλοφόροι της σημαίας και της ελληνικής γλώσσας με τη νέα συνταγματική διάταξη που προτείνετε. Ποιας ελληνικής γλώσσας, όμως; Της γλώσσας του οίστρου, της κατανόησης, των σεξιστικών υπαινιγμών και της έμφυλης απαξίωσης; Με αυτήν τη γλώσσα δεν μπορείτε να υπερασπιστείτε ούτε το Σύνταγμα ούτε τη δημοκρατία, γιατί το Σύνταγμα είναι η έμπρακτη προστασία της ανθρώπινης αξιοπρέπειας, της ισότητας και της ελεύθερης συμμετοχής κάθε ανθρώπου στη δημοκρατική ζωή.
Ο Πρωθυπουργός είπε ότι η σημερινή Συνταγματική Αναθεώρηση αποτελεί μια ευκαιρία να αποδείξει το πολιτικό σύστημα πως έχει την ικανότητα να αναγεννηθεί και να αποκαταστήσει τη σχέση εμπιστοσύνης ανάμεσα στην πολιτεία και τον πολίτη. Μπορεί, όμως, να αναγεννήσει την εμπιστοσύνη μια κυβέρνηση που αρνείται πρώτα να λογοδοτήσει; Γιατί η Αναθεώρηση του Συντάγματος δεν μπορεί να λειτουργήσει ως θεσμικό reset που θα σβήσει όσα προηγήθηκαν. Η ίδια η Κυβέρνηση που σήμερα μας καλεί να εμπιστευθούμε την Αναθεώρηση είναι η Κυβέρνηση που τα τελευταία έξι χρόνια βρέθηκε στο επίκεντρο σκανδαλωδών υποθέσεων που υπονόμευσαν το κράτος δικαίου και παραβίασαν θεμελιώδεις συνταγματικές εγγυήσεις.
Στην υπόθεση των παρακολουθήσεων δεν παραβιάστηκε το άρθρο 19 του Συντάγματος που κατοχυρώνει το απαραβίαστο του απορρήτου των επικοινωνιών, το άρθρο 9Α που προστατεύει τα προσωπικά δεδομένα, το άρθρο 5 στην εγγύηση της ελεύθερης ανάπτυξης της προσωπικότητας;
Στην τραγωδία των Τεμπών δεν παραβιάστηκε το άρθρο 2 παράγραφος 1 για τον σεβασμό και την προστασία της αξίας του ανθρώπου, το άρθρο 5 για το δικαίωμα στην ελεύθερη ανάπτυξη της προσωπικότητας, το 5 παράγραφος 2 για την απόλυτη προστασία της ζωής, το άρθρο 25 που επιβάλλει την αποτελεσματική προστασία των θεμελιωδών δικαιωμάτων μέσω της αρχής του κοινωνικού κράτους;
Η λειτουργία της δικαιοσύνης στο Σύνταγμα -άρθρα 26, 87, 88- κατοχυρώνει τη διάκριση των λειτουργιών και την προσωπική και λειτουργική ανεξαρτησία των δικαστικών λειτουργών. Όταν οι υποθέσεις συγκαλύπτονται, η εκτελεστική εξουσία ασκεί επιρροή στους θεσμούς, διορίζονται δικαστές στην ηγεσία του Αρείου Πάγου, τότε η συνταγματική επιταγή παραμένει κενό γράμμα.
Παραβιάζεται η διάκριση των εξουσιών του άρθρου 26, όταν ο Υπουργός Υγείας διορίζει προσωρινή διοίκηση στο επαγγελματικό σωματείο των γιατρών, ενώ είναι υπόθεση που ανήκει στον φυσικό δικαστή.
Χωρίς ελεύθερο και πλουραλιστικό Τύπο καταστρατηγείτε το άρθρο 14 του Συντάγματος. Να δείτε την έκθεση του Human Rights Watch -διεθνές Παρατηρητήριο για τα Δικαιώματα- που καταγράφει σοβαρή επιδείνωση της ελευθερίας του Τύπου στην Ελλάδα, επισημαίνοντας παρακολουθήσεις δημοσιογράφων -και τώρα είδαμε την παρακολούθηση του κ. Κουκάκη- καταχρηστικές αγωγές και παρεμβάσεις στα μέσα ενημέρωσης.
Η πρόσφατη υπόθεση του ΟΠΕΚΕΠΕ, πέραν των ποινικών και αστικών ευθυνών των εμπλεκομένων πολιτικών προσώπων, καταστρατηγεί μεταξύ άλλων συνταγματικές εγγυήσεις της λειτουργίας της δημόσιας διοίκησης, όπως προβλέπονται στο άρθρο 103, την ισότητα του άρθρου 4, του άρθρου 25 που δεσμεύει όλα τα κρατικά όργανα να ενεργούν σύμφωνα με τις αρχές του κράτους δικαίου και της αναλογικότητας.
Οι πλειστηριασμοί της πρώτης κατοικίας, η στεγαστική κρίση, η αδυναμία χιλιάδων οικογενειών να διατηρήσουν την πρώτη τους κατοικία κάτω από την πίεση των funds παραβιάζουν τις επιταγές του άρθρου 21, που θεμελιώνει το κοινωνικό κράτος και την προστασία της οικογένειας, σε συνδυασμό με το άρθρο 17 που προστατεύει την ιδιοκτησία και το άρθρο 25 που επιβάλλει την αρχή της αναλογικότητας.
Η υποστελέχωση του δημόσιου συστήματος υγείας, η υποβάθμιση της δημόσιας εκπαίδευσης με παράλληλη ενίσχυση των ιδιωτικών δομών εγείρουν ζητήματα συμμόρφωσης στις συνταγματικές επιταγές του άρθρου 21 παράγραφος 3 και του άρθρου 16 για τη δημόσια εκπαίδευση.
Απέναντι σε αυτήν την πραγματικότητα της προσχηματικής Συνταγματικής Αναθεώρησης αποκλειστικά μέσα σε όρια και με τους συσχετισμούς της σημερινής κυβερνώσας παράταξης με προστασία των επενδυτών, των κυβερνητικών επιλογών και άλλων τακτικισμών, η Πλεύση Ελευθερίας έχει ανακοινώσει συγκεκριμένες προτάσεις για μία δημοκρατική επανεκκίνηση των θεσμών.
Η Πλεύση Ελευθερίας δεν μιλά για Συνταγματική Αναθεώρηση, αλλά για σύγκληση συντακτικής συνέλευσης, ώστε το νέο συνταγματικό πλαίσιο να μην αποτελεί προϊόν μιας πρόσκαιρης κοινοβουλευτικής πλειοψηφίας, αλλά αποτέλεσμα συνεχούς ουσιαστικής συμμετοχής της κοινωνίας και όχι μόνο με την ψήφο των πολιτών κάθε τέσσερα χρόνια, συμμετοχής με καθιέρωση θεσμών άμεσης δημοκρατίας, δεσμευτικά δημοψηφίσματα με πρωτοβουλία των πολιτών, λαϊκή νομοθετική πρωτοβουλία, δημόσιες διαβουλεύσεις με πραγματικό αποτέλεσμα και ουσιαστικό κοινωνικό έλεγχο της εξουσίας.
Όσον αφορά την ανεξάρτητη δικαιοσύνη, πρέπει να σταματήσει η εκτελεστική εξουσία να επιλέγει την ηγεσία των ανωτάτων δικαστηρίων, να εξασφαλιστεί διοικητική και οικονομική αυτοτέλεια των δικαστηρίων, να υπάρξει κατάργηση κάθε προνομίου των πολιτικών προσώπων και κάθε συνταγματικής πρόβλεψης που οδηγεί σε ατιμωρησία.
Το νερό, η ενέργεια, η δημόσια υγεία, η δημόσια παιδεία, το φυσικό περιβάλλον πρέπει να προστατεύονται ως κοινωνικά και δημόσια αγαθά και όχι ως αντικείμενα εμπορικών συναλλαγών.
Οι νέοι πρέπει να αποκτούν το δικαίωμα του εκλέγεσθαι στη Βουλή από τότε που αποκτούν το δικαίωμα στο εκλέγειν με κατοχύρωση της δημόσιας εκπαίδευσης, αξιοπρεπούς εργασίας, στέγη και ίσες ευκαιρίες, ώστε να μπορούν να χτίσουν το μέλλον τους στην Ελλάδα.
Θέλουμε ένα Σύνταγμα πραγματικής δημοκρατίας, διαφάνειας, δικαιοσύνης και συμμετοχής του πολίτη, ένα Σύνταγμα που θα επιστρέψει την εξουσία εκεί όπου ανήκει, στον λαό και για αυτό το Σύνταγμα η Πλεύση της Ελευθερίας θα αγωνίζεται.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Ρούσσου. 
Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Δημήτρης Καιρίδης. 
ΓΕΩΡΓΙΟΣ ΚΩΤΣΟΣ: Κύριε Πρόεδρε, πώς πάει ο κατάλογος; 
ΠΡΟΕΔΡΕΥΩΝ (Ιωάννης Πλακιωτάκης): Αμέσως μετά τον κ. Καιρίδη είναι η κ. Συρεγγέλα, ο κ. Κωτσός και η κ. Αραμπατζή.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι, η συζήτηση για τη Συνταγματική Αναθεώρηση διεξάγεται με τη συμπλήρωση των πενήντα δύο χρόνων από την αποκατάσταση της Δημοκρατίας που γιορτάσαμε την περασμένη Παρασκευή. Η πραγματικότητα είναι ότι η δημοκρατία δεν αποκαταστάθηκε στις 24 Ιουλίου του 1974, αλλά ξεκίνησε μια δύσκολη διαδικασία με μπροστάρη τον Κωνσταντίνο Καραμανλή, τον πρώτον Πρωθυπουργό της Μεταπολίτευσης και ιδρυτή της παράταξής μας, η οποία οδήγησε εντέλει στην ψήφιση του Συντάγματος του 1975 και στην πιο ώριμη, σταθερή, λειτουργική, συμπεριληπτική δημοκρατία που γνώρισε ο τόπος μας ως αποτέλεσμα του πολιτικού θαύματος, όπως αποκλήθηκε, της ελληνικής μετάβασης στη δημοκρατία από τον Κωνσταντίνο Καραμανλή.
Η διαδικασία συμπληρώθηκε λίγα χρόνια αργότερα με την ένταξη της Ελλάδας στις ευρωπαϊκές τότε κοινότητες. Αξίζει να σημειώσουμε ότι σε μία εποχή, όπως η σημερινή, αποδημοκρατικοποίησης και δημοκρατικής οπισθοδρόμησης, η Ευρώπη, η Ενωμένη Ευρώπη, παραμένει φάρος και νησίδα δημοκρατίας παγκοσμίως και είναι εκείνη η περιοχή στην οποία δεν μπορεί, χάρη και στους θεσμούς της Ευρωπαϊκής Ένωσης, να υπάρξει δημοκρατική οπισθοδρόμηση. Ακόμα και στο ακραίο παράδειγμα της Ουγγαρίας είχαμε πρόσφατα διόρθωση. 
Αυτό έρχεται σε αντιδιαστολή με ό,τι βλέπουμε αλλού και σίγουρα στην απέναντι μεριά του Ατλαντικού, όπου η παλαιότερη και ισχυρότερη σύγχρονη δημοκρατία κυβερνιέται συχνά από μειοψηφίες αντί για την Πλειοψηφία, εξαιτίας της αδυναμίας των Αμερικανών να μεταρρυθμίσουν, να αλλάξουν συνταγματικά μία σειρά από αναχρονιστικούς θεσμούς που είχαν δημιουργηθεί πριν από διακόσια και χρόνια, αλλά παραμένουν ακόμα και σήμερα, όπως είναι το Εκλεκτορικό Κολλέγιο για την ανάδειξη του Προέδρου, η υπερεκπροσώπηση των μικρών αγροτικών πολιτειών στη Γερουσία και βέβαια η υπερπολιτικοποιημένη χάραξη των μονοεδρικών εκλογικών περιφερειών πέραν κάθε λογικής στη Βουλή των Αντιπροσώπων. 
Εμείς εδώ στην Ευρώπη έχουμε καταφέρει και να μεταρρυθμιστούμε και να διευρύνουμε τη δημοκρατία όλες τις προηγούμενες δεκαετίες, κάτι που κάνουμε και σήμερα. Βεβαίως η Ελλάδα αποτελεί παράδειγμα προς μίμηση. Η Ελλάδα σήμερα, σύμφωνα με τους διεθνείς δείκτες, είναι μια ώριμη δημοκρατία.
Σύμφωνα, λοιπόν, με τον «Economist», μία από τις εικοσιτέσσερις όλες κι όλες χώρες παγκοσμίως που έχουν ώριμη δημοκρατία με βαθμολογία πάνω από τη Γαλλία και την Ιταλία, μόλις το 8% του παγκόσμιου πληθυσμού ζει σε καθεστώς ώριμης δημοκρατίας και τα δέκα εκατομμύρια των Ελλήνων μπορούν να περηφανεύονται ότι συμπεριλαμβάνονται σε αυτό το μικρό ποσοστό παγκοσμίως. Είναι μια επιτυχία της σύγχρονης Ελλάδας, την οποία πρέπει να λέμε και να υπογραμμίζουμε, ενώ η Συνταγματική Αναθεώρηση μας δίνει αυτή την ευκαιρία. 
Σήμερα προχωράμε στη διεύρυνση της δημοκρατίας μας και στην περαιτέρω ενίσχυσή της με προτάσεις, όπως η δυνατότητα της επιστολικής ψήφου και στις εθνικές εκλογές στο εσωτερικό, στην ελληνική επικράτεια, ώστε να δώσουμε τη δυνατότητα σε όλους τους Έλληνες να συμμετέχουν και να ασκούν το δημοκρατικό τους δικαίωμα. 
Κύριε Πρόεδρε, αν μπορείτε, λίγο πιο σιγά. Δεν το κάνω συχνά, αλλά είναι πιεστικός ο χρόνος και πολλά αυτά που θέλω να πω. 
ΠΡΟΕΔΡΕΥΩΝ (Ιωάννης Πλακιωτάκης): Ναι, ελάτε, κύριε Καιρίδη. 
ΔΗΜΗΤΡΙΟΣ ΚΑΙΡΙΔΗΣ: Η επιστολική ψήφος, λοιπόν, είναι  η μία πρόταση. 
Η άλλη πρόταση αφορά τη δυνατότητα που δίνεται με τη Συνταγματική Αναθεώρηση για ένα εκλογικό σύστημα βασισμένο σε μείζονες και ελάσσονες περιφέρειες που σήμερα δεν υπάρχει, αλλά δίνουμε αυτή τη δυνατότητα στον κοινό νομοθέτη. 
Όλα αυτά δείχνουν ότι η δημοκρατία μας είναι δυναμική, είναι εξελισσόμενη, είναι διευρυνόμενη, ότι μαθαίνει από τα προβλήματα, τα ελλείμματα και τα λάθη του παρελθόντος. Για παράδειγμα, με την αναθεώρηση των άρθρων 17 και 24 επιχειρεί να βάλει τάξη στο πρόβλημα του χωροταξικού, με την εισαγωγή του προληπτικού συνταγματικού ελέγχου επιχειρεί να εξασφαλίσει την ασφάλεια δικαίου και να φύγουμε από τη σημερινή παθογένεια, όπου έχουμε νόμους να ακυρώνονται ως αντισυνταγματικοί πολλά χρόνια αφού άρχισε η εφαρμογή τους, με το δημοσιονομικό φρένο, κατόπιν της δραματικής εμπειρίας που είχαμε με τη χρεωκοπία το 2010. 
Επίσης, με την αξιολόγηση στο Δημόσιο που είναι μια σπουδαία μεταρρύθμιση. Η μονιμότητα στο Δημόσιο όταν εισήχθη το 1911 δεν περιελάμβανε παρά τους ανώτατους δημόσιους λειτουργούς. Δεν περιελάμβανε το σύνολο των εργαζομένων στο Δημόσιο, ασχέτως επαγγέλματος. Αυτό στην πορεία διευρύνθηκε και οδηγήθηκε συχνά σε μία μη αξιοκρατική, μη αξιολογική ιεράρχηση στο Δημόσιο πέραν πάσης λογικής και ενάντια στα συμφέροντα του μέσου πολίτη. 
Ωστόσο, πέρα από την ουσία της αναθεώρησης και των διαφόρων προτεινόμενων άρθρων προς αναθεώρηση, θεωρώ ότι η συζήτηση για τη Συνταγματική Αναθεώρηση μας δίνει και μια ευκαιρία να ξαναγνωριστούμε και να ξανασυστηθούμε. 
Αυτό που είδαμε τόσο στην επιτροπή όσο και αυτές τις τρεις μέρες που συζητάμε στην Ολομέλεια είναι σίγουρα μια μεγάλη αποτυχία μας. Είναι αποτυχία να εξασφαλίσουμε τις εκατόν ογδόντα ψήφους ακόμα και στα θέματα στα οποία συμφωνούμε. Και εδώ η ευθύνη της Αξιωματικής Αντιπολίτευσης είναι μεγάλη, διότι μόνη της η Κυβέρνηση, όπως και καμία κυβέρνηση, δεν μπορεί να περάσει Συνταγματική Αναθεώρηση. Καμία Συνταγματική Αναθεώρηση δεν πέρασε μετά το 1975. Το Σύνταγμα του 1975 είναι το μόνο που αναθεωρήθηκε συνταγματικά, σύμφωνα με τις προβλέψεις του, του άρθρου 110. Καμία αναθεώρηση δεν έγινε χωρίς συνεννόηση και συμβιβασμούς με την Αντιπολίτευση. Και παρά την προσπάθεια της Κυβέρνησης να υπάρξει συμβιβασμός σε άρθρα στα οποία συμφωνούμε ή σε άρθρα στα οποία έχουμε έρθει εμείς κοντά στις θέσεις της Αντιπολίτευσης, όπως για παράδειγμα στο άρθρο 16 για μη κρατικά, μη κερδοσκοπικά πανεπιστήμια, στο άρθρο 86, δηλαδή στο άρθρο περί ποινικής ευθύνης Υπουργών, αλλά και στην εκλογή της ηγεσίας της Δικαιοσύνης, δυστυχώς δεν καταφέραμε μέσα από τη μικροπολιτική αντίληψη του «όχι» σε όλα να βρούμε τις απαραίτητες συναινέσεις, ώστε να ανοίξει ο δρόμος στην Αναθεωρητική Βουλή και να προχωρήσουμε μπροστά. Έτσι, όλο το αναθεωρητικό εγχείρημα τίθεται εν αμφιβόλω και σε μεγάλο κίνδυνο. 
Ελπίζω με την αυτοδυναμία της Νέας Δημοκρατίας να μπορέσουν να βρεθούν αυτές οι εκατόν ογδόντα ψήφοι στην επόμενη Βουλή. Θα ήταν κρίμα να χαθεί αυτή η ευκαιρία και να πρέπει να περιμένουμε ως το 2031 ή ως το 2032 για να ξαναδούμε μία σειρά από άρθρα τα οποία χρήζουν αλλαγής.
Αναφέρθηκα στην Αξιωματική Αντιπολίτευση, αλλά δεν είναι το μόνο πρόβλημα. Αυτό που είδαμε αυτές τις μέρες είναι μια έκπτωση του κοινοβουλευτισμού με όλα αυτά τα προσωπικά κόμματα-σημαίες ευκαιρίας, απολύτως αρχηγικά, τα οποία πολλαπλασιάζονται τώρα και εκτός Βουλής, όπως είναι το κόμμα του Αλέξη Τσίπρα, το κόμμα της Μαρίας Καρυστιανού, δίπλα στο κόμμα της Ζωής Κωνσταντοπούλου ή το κόμμα του Κυριάκου Βελόπουλου που άλλα είναι και άλλα λένε ότι είναι. Αυτά τα είπα και την Παρασκευή. Για παράδειγμα, ο ένας παριστάνει τον δημοκράτη, ενώ δεν έχει υπάρξει φιλελεύθερη και δημοκρατική αρχή που να μην έχει παραβιάσει, ο άλλος παριστάνει τον εθνικόφρονα, ενώ, όπως εξήγησα, δεν είναι σε τίποτα κάτι τέτοιο και ο τρίτος τον Αριστερό, ενώ παραβιάζει όλες τις αρχές της συλλογικότητας με τις οποίες μας είχε βαυκαλίσει επί δεκαετίες η Αριστερά και αντιλαμβάνεται τους Βουλευτές περισσότερο ως υπαλλήλους παρά ως εκλεγμένους εκπροσώπους του κόσμου. 

Η Νέα Δημοκρατία θα προχωρήσει έστω και μόνη. Θα τα πει στον ελληνικό λαό και με την ψήφο του θα συνεχίσει στην επόμενη Βουλή. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο κ. Μάντζος. 
ΔΗΜΗΤΡΙΟΣ ΜΑΝΤΖΟΣ: Ευχαριστώ, κύριε Πρόεδρε. 
Καταλήγοντας, είναι η καταληκτική μου παρέμβαση σε μια τριήμερη συνεδρίαση, θα ήθελα να συνοψίσω και να συμπεράνω ότι το μοναδικό κόμμα, το οποίο πραγματικά στάθηκε εξ αρχής στο πνεύμα και στο γράμμα της συνταγματικής αναθεωρητικής διαδικασίας και είδε το Σύνταγμα στις πραγματικές του πολιτειακές και ιστορικές διαστάσεις και όχι μέσα στην μικροκομματική συγκυρία ή την τρέχουσα επικαιρότητα, είναι το ΠΑΣΟΚ - Κίνημα Αλλαγής. Και αυτό αποδεικνύεται από κάθε θέση που εκφράσαμε στην Επιτροπή Αναθεώρησης, όπου είμαστε το κόμμα εκείνο, το οποίο διατύπωσε συγκεκριμένες, νομοτεχνικά επεξεργασμένες θέσεις και προτάσεις -να ενημερωθεί και ο κ. Άδωνις Γεωργιάδης, που σήμερα έλεγε ότι δεν έχουμε προτάσεις, όσο και ο Πρωθυπουργός πρέπει να είναι ενήμερος, όταν μας ασκεί κριτική- και το κόμμα εκείνο που και στην Ολομέλεια στέκεται, ακριβώς, στην σημασία και στην αξία που έχει αυτή η συζήτηση και στέκεται στο ύψος της περίστασης. 
Εμείς δεν δεχόμαστε, για παράδειγμα, να συνταγματοποιείται οποιοδήποτε πρόβλημα της πατρίδας μας, επειδή η Πλειοψηφία και η Κυβέρνηση την οποία στηρίζει, αρνείται να δει κατάματα την πραγματικότητα και να επιλύσει ζητήματα με την κοινή νομοθεσία. Και δεν δεχόμαστε, επίσης, την καταστρατήγηση του Συντάγματος και με το άρθρο 86 και με άλλες διατάξεις το περασμένο διάστημα, αλλά και την εργαλειοποίηση του Συντάγματος, ακόμα και στα πιο ιερά του σημεία.
Άκουσα νωρίτερα και από Υπουργούς και Βουλευτές να μας λένε ότι θα πρέπει να ξανασκεφτούμε τι θα κάνουμε για τη σημαία και τη γλώσσα. Νομίζω ότι είναι ύψιστος λαϊκισμός να εργαλειοποιείται ακόμα και η σημαία και η γλώσσα για να εκβιάσει η Πλειοψηφία συναινέσεις όσον αφορά στα ιδιωτικά πανεπιστήμια, τα οποία θέλει η ίδια να φέρει στη χώρα και δεν το κρύβει. Είναι ύψιστος λαϊκισμός να μας λέει ότι η χώρα πτώχευσε επί ημερών της, επί διακυβέρνησης Κωνσταντίνου Καραμανλή του νεότερου, επειδή δεν είχε συνταγματική ρήτρα και κόφτη δημοσιονομικών δαπανών. Γι’ αυτό πτώχευσε; 
Τα ψευδή δημοσιονομικά στατιστικά, που υπέβαλε η Κυβέρνηση της Νέας Δημοκρατίας στην Ευρωπαϊκή Επιτροπή, γίνονταν και υποβάλλονταν, επειδή δεν υπήρχε συνταγματική ρήτρα στο Σύνταγμα; Πτώχευσε η χώρα, επειδή δεν είχε ρήτρα το Σύνταγμα; Σήμερα, που έχουμε απευθείας αναθέσεις και πολλαπλασιασμό του δημοσίου κόστους στις προμήθειες και στις συμβάσεις, αυτό συμβαίνει επειδή δεν υπάρχει δημοσιονομικός κοφτής; Αυτό ισχυρίζεστε; 
Και κλείνω. Εμείς, ξέρετε, πιστεύουμε βαθιά ότι οι συναινέσεις -και το λέμε για πολλοστή φορά- πρέπει να κρίνονται όχι τώρα που η Πλειοψηφία με αοριστίες, ευχές και παγίδες προσπαθεί να εκβιάσει συναινέσεις, με αποτέλεσμα να μην μπορεί να δεσμεύσει την επόμενη Βουλή, όπως αποδείχτηκε και απέδειξε και η ίδια με την αναθεώρηση του 2019 και την εκλογή του Προέδρου Δημοκρατίας, αλλά όταν στην επόμενη Βουλή θα αποφασίζουμε, θα αποφασίζει η επόμενη Βουλή για τις νέες λέξεις του Συντάγματος. Οι νέες λέξεις του Συντάγματος είναι οι νέοι κανόνες δικαίου που θα δεσμεύουν όλες και όλους σε αυτή τη χώρα. Άρα, η θέση μας δεν είναι ουδετερότητας θέση. Δεν είναι αμηχανία -όπως άκουσα από έναν άλλο συνάδελφο- είναι ναι, πολιτική επιλογή και είναι πράξη ευθύνης. 
Εμείς λέμε με ειλικρίνεια και συνέπεια στους συμπολίτες μας ότι είναι εκείνοι που θα αποφασίσουν και ποιοι θα αναθεωρήσουν το Σύνταγμα και πώς θα αναθεωρηθούν οι διατάξεις. Γιατί, εάν συμφωνούμε όλοι ότι η Συνταγματική Αναθεώρηση οφείλει να είναι διακύβευμα των επόμενων εκλογών πρέπει αυτό να το δώσουμε στους συμπολίτες μας ως αποφασιστική αρμοδιότητα να το αποφασίσουν εκείνοι πώς θα αναθεωρηθούν οι διατάξεις του Συντάγματος στην επόμενη Βουλή, ώστε όχι να μην αναθεωρηθεί το Σύνταγμα, όπως κρίνει ο εκάστοτε Πρωθυπουργός, όπως είπε ο κ. Μητσοτάκης από εκείνο το Βήμα την περασμένη Παρασκευή ότι θέλει να αναθεωρήσει, όπως εκείνος κρίνει, αλλά να αναθεωρηθεί, όπως κρίνει ο λαός. 
Και οι αναθεωρήσεις πετυχαίνουν πράγματι όταν είναι συναινετικές. Και εμείς από την πλευρά μας θα εγγυηθούμε στην επόμενη Βουλή ότι αυτή η αναθεώρηση θα είναι συναινετική εκεί όπου πρέπει, ώστε να επιτύχει υπέρ του δημοσίου συμφέροντος.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Μάντζο.
Τον λόγο έχει η κ. Μαρία Συρεγγέλα.
ΜΑΡΙΑ ΣΥΡΕΓΓΕΛΑ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι Βουλευτές, υπάρχουν αποφάσεις που κρίνονται από την επικαιρότητα. Υπάρχουν και αποφάσεις που κρίνονται από την ιστορία. Βρισκόμαστε και σήμερα εδώ, καταθέτοντας τις προτάσεις μας για την Αναθεώρηση του Συντάγματος της χώρας. 
Και όντως είδαμε από την πλευρά του ΠΑΣΟΚ να λένε ότι όντως έχουμε καταθέσει κάποιες προτάσεις. Ναι, αλλά όλα τα στελέχη που βγαίνουν στα μέσα μαζικής ενημέρωσης λένε ότι ακόμα και αν κάνετε δεκτές τις προτάσεις μας, εμείς δεν θα συμφωνήσουμε. 
Είμαστε εδώ, λοιπόν, για να πούμε τις προτάσεις μας για το κείμενο που καθορίζει τα όρια της εξουσίας, προστατεύει τις ελευθερίες των πολιτών και εγγυάται τη σταθερότητα του πολιτεύματος. Γι’ αυτό και η συζήτηση αυτή απαιτεί κάτι περισσότερο από συνθήματα, από μικροκομματικές σκοπιμότητες ή από πρόσκαιρες πολιτικές εντυπώσεις. Απαιτεί ευθύνη, απαιτεί γενναιότητα και πάνω απ’ όλα απαιτεί εθνική ωριμότητα. 
Η Ελλάδα του 2026 δεν μπορεί να πορεύεται με τις λογικές του χθες. Και ως μητέρα δύο παιδιών θέλω το Σύνταγμα, που θα ισχύσει αύριο, να είναι καλύτερο από εκείνο που παραλάβαμε χθες. Οι θεσμοί οφείλουν να εξελίσσονται μαζί με την κοινωνία, να ενισχύουν την εμπιστοσύνη των πολιτών και να θωρακίζουν τη δημοκρατία απέναντι στις προκλήσεις μιας νέας εποχής. Και η Νέα Δημοκρατία απέδειξε διαχρονικά ότι αντιμετωπίζει τους θεσμούς όχι ως εργαλεία κομματικής αξιοποίησης, αλλά ως εθνική παρακαταθήκη και με την ίδια αίσθηση ευθύνης προσέρχεται και σήμερα στη διαδικασία της Συνταγματικής Αναθεώρησης, γιατί το Σύνταγμα δεν ανήκει ούτε στις κυβερνήσεις, ούτε στις αντιπολιτεύσεις. Το Σύνταγμα ανήκει στις Ελληνίδες και στους Έλληνες. Και η δική μας υποχρέωση είναι να τους παραδώσουμε μια δημοκρατία ακόμη πιο ισχυρή, ακόμη πιο σύγχρονη, ακόμη πιο ανθεκτική. 
Και έχουμε την τύχη το Σύνταγμα του ’75 ήταν ένα από τα πιο δημοκρατικά συνταγματικά κείμενα για την εποχή του, καθαρά προοδευτικό και νιώθω βαθιά υπερηφάνεια, που ο ιδρυτής της παράταξης που υπηρετώ δεκαετίες τώρα, ο εθνάρχης Κωνσταντίνος Καραμανλής είχε τον καθοριστικό ρόλο σε αυτό. Το Σύνταγμα του ’75, μεταξύ άλλων, έφερε καινοτόμες διατάξεις για τα ανθρώπινα δικαιώματα, προσέδωσε στην Ελλάδα φιλοευρωπαϊκή ταυτότητα, αντιμετώπισε την κρίση των θεσμών και προσέφερε την προοπτική εναλλαγής της εξουσίας, διασφαλίζοντας τους δημοκρατικούς θεσμούς. 
Και όσο περήφανη νιώθω για τη Νέα Δημοκρατία και τον Κωνσταντίνο Καραμανλή άλλο τόσο λυπάμαι που βλέπω την ιστορία να επαναλαμβάνεται, όπως τότε το 1975, γιατί μπορεί να πέρασε μισός αιώνας, το ΠΑΣΟΚ όμως και δυστυχώς και σύσσωμη η Αντιπολίτευση δεν έβαλε μυαλό. Όλες και όλοι λογοδοτούμε στους πολίτες και όσα λέμε, όσα κάνουμε μένουν στα πρακτικά της ιστορίας. Προσπαθώ, λοιπόν, με δυσκολία να καταλάβω πως γίνεται να επιλέγετε να μείνετε στην ιστορία ως οι θεματοφύλακες του «όχι», λες και η άρνηση αποτελεί από μόνη της όραμα για τη χώρα. 
Εμείς, προτεραιότητά μας έχουμε την εδραίωση μιας σύγχρονης και λειτουργικής δημοκρατίας με ακόμη μεγαλύτερη λογοδοσία, που θα ενισχύσει την άμεση σχέση εμπιστοσύνης των πολιτών με τους θεσμούς και το κράτος. 
Γι’ αυτό εμείς προτείνουμε μια Συνταγματική Αναθεώρηση με ξεκάθαρο προσανατολισμό. Με την αναθεώρηση του άρθρου 86, η Βουλή να μην μετατρέπεται σε σόου. Αλλάζει ο τρόπος διερεύνησης τυχόν ποινικών ευθυνών κυβερνητικών στελεχών και όλοι θα λογοδοτούμε ενώπιον του φυσικού μας δικαστή, χωρίς περιθώρια πολιτικής εκμετάλλευσης. 
Με την εμβληματική, επιτέλους, αναθεώρηση του άρθρου 16, ήμουν νια και γέρασα. Και επειδή άκουσα από την πλευρά του Κομμουνιστικού Κόμματος ότι θέλουμε να φέρουμε ιδιωτικά πανεπιστήμια για να σπουδάζουν οι πλούσιοι, οι πλούσιοι τα παιδιά τους θα τα σπουδάσουν. Το θέμα είναι όλοι αυτοί οι άνθρωποι που στέλνουν τα παιδιά τους στο εξωτερικό να σπουδάσουν. Και πραγματικά μπορώ να δεχτώ όσους έχουν τελειώσει δημόσιο σχολείο, γιατί η συντριπτική πλειοψηφία των Βουλευτών της Νέας Δημοκρατίας έχουν τελειώσει δημόσιο σχολείο, όπως και εγώ, τα παιδιά μας τελείωσαν δημόσια σχολεία, έχουμε τελειώσει δημόσιο πανεπιστήμιο, αλλά όταν βλέπω ανθρώπους, που έχουν τελειώσει στο εξωτερικό ιδιωτικά πανεπιστήμια να μην θέλουν στη χώρα τους να γίνουν πανεπιστήμια ιδιωτικά ή μη κυβερνητικά. 
Παράλληλα, προστατεύουμε τη σημαία μας και το σύμβουλο του έθνους μας. Με την αναθεώρηση, επίσης, του άρθρου 79 θα διασφαλίζουμε τη δημοσιονομική βιωσιμότητα. Θωρακίζουμε τη χώρα απέναντι στις λογικές του «λεφτά υπάρχουν» και του «σκίζουμε τα μνημόνια» και ενισχύουμε τη διαφάνεια στους φορείς που χρηματοδοτούνται από το Δημόσιο. 
Με την αναθεώρηση του άρθρου 60 κατοχυρώνουμε ακόμη περισσότερο τον θεσμικό ρόλο του Βουλευτή. Η επικοινωνία μας με τους πολίτες που εκπροσωπούμε και η μεταφορά των προβλημάτων τους στην κυβέρνηση δεν είναι προνόμιο. Είναι δημοκρατική υποχρέωση και αντίστοιχη υποχρέωση είναι της εκτελεστικής εξουσίας να απαντά.
Με την επιστολική ψήφο στο άρθρο 51 διευρύνουμε τη δυνατότητα συμμετοχής όλων των πολιτών στις δημοκρατικές διαδικασίες, χωρίς αποκλεισμούς και χωρίς εμπόδια. 
Με την αναθεώρηση του άρθρου 103 επαναπροσδιορίζουμε τη μονιμότητα στο Δημόσιο, συνδέοντάς τη με την αξιολόγηση. Ιδιαίτερα για εμάς που προερχόμαστε και από τον δημόσιο τομέα, αυτή η αλλαγή αποτελεί ουσιαστικό βήμα προς ένα κράτος που επιβραβεύει την προσπάθεια και την αποτελεσματικότητα των δημοσίων υπαλλήλων.
Με την αναθεώρηση του άρθρου 21 αναγνωρίζουμε ότι η αντιμετώπιση της στεγαστικής κρίσης δεν είναι μια απλή πολιτική επιλογή, αλλά ευθύνη του κράτους απέναντι στους πολίτες και με το άρθρο 24 προσαρμόζουμε το συνταγματικό πλαίσιο στις προκλήσεις της κλιματικής αλλαγής και ενισχύουμε την περιβαλλοντική προστασία. 
Με το άρθρο 44 βάζουμε ασφαλιστικές δικλίδες ώστε κανείς να μην μπορεί ξανά να εργαλειοποιήσει έναν τόσο κορυφαίο δημοκρατικό θεσμό, όπως το δημοψήφισμα, για μικροκομματικούς σκοπούς. 
Κυρίες και κύριοι Βουλευτές, οι προτάσεις μας για τη Συνταγματική Αναθεώρηση είναι προτάσεις που δεν υπηρετούν μόνο το σήμερα, αλλά το αύριο της πατρίδας μας. Δεν σχεδιάζονται με ορίζοντα τις επόμενες εκλογές, αλλά τις επόμενες γενιές, γιατί ένα Σύνταγμα δεν γράφεται για να δικαιώσει μια κυβέρνηση ή να εκθέσει μια αντιπολίτευση. Γράφεται για να προστατεύσει τον πολίτη, να εγγυάται τη δημοκρατία και να διασφαλίζει ότι η Ελλάδα θα μπορεί να προχωρά με σταθερότητα, ασφάλεια και αυτοπεποίθηση.
Σήμερα, λοιπόν, δεν καλούμαστε να επιλέξουμε ανάμεσα στον εύκολο λαϊκισμό και στη θεσμική τόλμη, ανάμεσα στο «όχι σε όλα» και στο «ναι σε μια Ελλάδα που έχει το θάρρος να εξελίσσεται». Η ιστορία δεν θυμάται όσους αρκέστηκαν να καταγγέλλουν. Θυμάται εκείνους που τόλμησαν να οικοδομήσουν, εκείνες και εκείνους που όταν ήρθε η στιγμή της ευθύνης έβαλαν το εθνικό συμφέρον πάνω από το κομματικό κόστος. 
Εμείς αυτήν την επιλογή κάναμε πάντα, αυτήν την επιλογή θα κάνουμε και σήμερα. Το Σύνταγμα είναι υποχρέωση και υπόσχεση που δίνει η κάθε γενιά στην επόμενη. Και σήμερα καλούμαστε να τιμήσουμε αυτήν την υπόσχεση, να παραδώσουμε στις Ελληνίδες και στους Έλληνες, να παραδώσουμε στα παιδιά μας μια πατρίδα με ισχυρότερους θεσμούς, μεγαλύτερη εμπιστοσύνη και ένα Σύνταγμα αντάξιο της ιστορίας της και των φιλοδοξιών της. Άλλωστε, αυτό είναι το χρέος μας. Και αυτό το χρέος η Νέα Δημοκρατία θα συνεχίσει να το υπηρετεί με συνέπεια, με σοβαρότητα και με αίσθημα ευθύνης. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Συρεγγέλα.
Προς ενημέρωσή σας, θα δώσω τώρα τον λόγο στον κ. Κωτσό, αμέσως μετά στον κ. Καζαμία, μετά στην κ. Αραμπατζή και θα ολοκληρώσουμε με τον κ. Μπούμπα.
Ορίστε, κύριε Κωτσό, έχετε τον λόγο.
ΓΕΩΡΓΙΟΣ ΚΩΤΣΟΣ:  Ευχαριστώ πολύ, κύριε Πρόεδρε.
Κυρίες και κύριοι συνάδελφοι, αγαπητοί Υπουργοί, η Αναθεώρηση του Συντάγματος αποτελεί μία από τις σημαντικότερες κοινοβουλευτικές διαδικασίες της Ελληνικής Δημοκρατίας και ειλικρινά νοιώθω και τιμή και υπερηφάνεια που έχω την τύχη να συμμετέχω σε αυτή τη συζήτηση και μάλιστα ως μέλος και της σχετικής Επιτροπής. 
Φυσικά, η Αναθεώρηση του Συντάγματος δεν αφορά μόνο την εκάστοτε κυβέρνηση ούτε την εκάστη κυβερνητική Πλειοψηφία. Αφορά τη χώρα, αφορά τους θεσμούς. Αφορά τις επόμενες γενιές. Άφορα τη δυνατότητά μας να προετοιμάσουμε το κράτος για τις προκλήσεις του μέλλοντος, διατηρώντας αναλλοίωτες θεμελιώδεις αρχές του δημοκρατικού μας πολιτεύματος και διασφαλίζοντας την ταυτότητα του έθνους μας, μέσα από τη συνταγματική προστασία και την προαγωγή της ελληνικής γλώσσας, αλλά και την προστασία της σημαίας ως εθνικού συμβόλου. 
Το Σύνταγμα δεν μπορεί, λοιπόν, να παραμένει αδιάφορο απέναντι σε μεγάλες αλλαγές που συντελούνται γύρω μας, όπως η τεχνολογική επανάσταση, η τεχνητή νοημοσύνη, οι νέες μορφές επικοινωνίας. Οι απαιτήσεις για μεγαλύτερη διαφάνεια, η ανάγκη για αποτελεσματικότερο κράτος και μια ταχύτερη δικαιοσύνη επιβάλλουν έναν ουσιαστικό θεσμικό εκσυγχρονισμό. 
Αυτόν ακριβώς, λοιπόν, τον σκοπό υπηρετεί η πρόταση της Νέας Δημοκρατίας. Δεν επιχειρεί να αλλάξει τον πυρήνα του πολιτεύματος, δεν επιδιώκει πρόσκαιρες πολιτικές σκοπιμότητες. Αντιθέτως, προτείνει ένα συνεκτικό σχέδιο μεταρρυθμίσεων που ενισχύει τους θεσμούς, θωρακίζει τη δημοκρατία και προετοιμάζει την Ελλάδα για τις ανάγκες του 21ου αιώνα.
Κατά τη διάρκεια της θεσμικής αναθεώρησης εξετάσαμε ένα ευρύ φάσμα συνταγματικών διατάξεων που αγγίζουν σχεδόν κάθε πτυχή της δημόσιας ζωής. Συζητήσαμε για τα ατομικά δικαιώματα, προτείνοντας για πρώτη φορά την εισαγωγή συνταγματικών εγγυήσεων για την τεχνητή νοημοσύνη, ώστε η τεχνολογία να υπηρετεί πάντοτε τον άνθρωπο την ελευθερία του, την κοινωνική ευημερία. Συζητήσαμε για την ελευθερία της έκφρασης του Τύπου, προσαρμόζοντας τις συνταγματικές διατάξεις στη σύγχρονη πραγματικότητα των ψηφιακών μέσων ενημέρωσης και ενισχύοντας την προστασία της δημοσιογραφικής ανεξαρτησίας. 
Συζητήσαμε για την παιδεία, προτείνοντας τη δυνατότητα λειτουργίας μη κρατικών, μη κερδοσκοπικών πανεπιστημίων, υπό την αυστηρή εποπτεία, αλλά και την ενίσχυση της εκπαιδευτικής διαδικασίας, γιατί πιστεύουμε ότι η γνώση και η εκπαίδευση αποτελούν τη σημαντικότερη επένδυση για το μέλλον της χώρας. 
Αναδείξαμε τη σημασία της οικογένειας, της κοινωνικής συνοχής, της προστασίας του περιβάλλοντος, επιδιώκοντας ένα σύγχρονο μοντέλο ανάπτυξης που θα συνδυάζει την οικονομική πρόοδο με τη βιωσιμότητα. 
Η μεγαλύτερη, όμως, αξία της πρότασης της Νέας Δημοκρατίας βρίσκεται στις μεγάλες καινοτομίες που εισάγει. Για πρώτη φορά επιχειρείται να συνδεθεί το Σύνταγμα με τις πραγματικές ανάγκες της σύγχρονης εποχής. Εισάγονται οι συνταγματικές προβλέψεις για ζητήματα όπως η τεχνητή νοημοσύνη, η καλή νομοθέτηση, η αξιολόγηση στη Δημόσια Διοίκηση, η ενίσχυση της λογοδοσίας και η θεσμική θωράκιση των Ανεξάρτητων Αρχών. 
Ιδιαίτερη σημασία έχουν οι προτάσεις για τη δικαιοσύνη. Η αναμόρφωση του άρθρου 86 για την ποινική ευθύνη των Υπουργών, η νέα διαδικασία επιλογής της ηγεσίας των ανώτατων δικαστηρίων, η ενίσχυση του Ανώτατου Ειδικού Δικαστηρίου και ο προληπτικός έλεγχος της συνταγματικότητας των νόμων αποτελούν παρεμβάσεις που ενισχύουν την ανεξαρτησία της δικαιοσύνης, περιορίζουν τις θεσμικές αμφισβητήσεις και ενδυναμώνουν την εμπιστοσύνη των πολιτών στους θερισμούς. 
Παράλληλα, ιδιαίτερα σημαντικές είναι οι παρεμβάσεις στη Δημόσια Διοίκηση. Η αξιολόγηση των δημοσίων υπαλλήλων δεν αποτελεί μηχανισμό τιμωρίας. Αποτελεί ένα σύγχρονο εργαλείο βελτίωσης, αναγνώρισης της προσπάθειας, επιβράβευσης της αριστείας και αναβάθμισης των υπηρεσιών προς τον πολίτη, που είναι το υποκείμενο και το αντικείμενο όλης της προσπάθειας της Δημόσιας Διοίκησης. Η καθιέρωση αμφίδρομης αξιολόγησης, με συμμετοχή των υφισταμένων, αλλά και των ιδίων των πολιτών, εισάγει μια νέα κουλτούρα λογοδοσίας, ευθύνης και συνεχούς βελτίωσης. 
Αντίστοιχα, οι προτάσεις για την Τοπική Αυτοδιοίκηση ενισχύουν την αποκέντρωση, ενδυναμώνουν τους αποκεντρωμένους θεσμούς, την οικονομική αυτοτέλεια, τη διαφάνεια, τη συμμετοχή των πολιτών στη λήψη των αποφάσεων. 
Σημαντικές, επίσης, είναι και οι προτάσεις που ενισχύουν την ποιότητα της νομοθέτησης και την ασφάλεια δικαίου. Η συνταγματική κατοχύρωση των αρχών της καλής νομοθέτησης, η αξιολόγηση των νόμων, η συστηματική κωδικοποίηση της νομοθεσίας, ο προληπτικός έλεγχος της συνταγματικότητας και η απαγόρευση της αναδρομικής επιβολής φόρων δημιουργούν ένα σταθερότερο και δικαιότερο θεσμικό περιβάλλον για τους πολίτες και την οικονομία, ιδιαίτερα η συνταγματική κατοχύρωση της δημοσιονομικής σταθερότητας, για να μη βιώσουμε καταστάσεις του παρελθόντος που πλήγωσαν τις Ελληνίδες και τους Έλληνες, που πλήγωσαν την αξιοπιστία της χώρας μας. Ιδιαίτερη σημασία έχει και η πρόβλεψη για σταθερό φορολογικό καθεστώς στις στρατηγικές επενδύσεις, καθώς ενισχύει την αξιοπιστία της χώρας και δημιουργεί προϋποθέσεις βιώσιμης ανάπτυξης και νέων θέσεων εργασίας. 
Κυρίες και κύριοι συνάδελφοι, οι προτάσεις της Νέας Δημοκρατίας δεν περιορίζονται σε διορθώσεις επιμέρους διατάξεων. Συνθέτουν ένα ολοκληρωμένο όραμα για το κράτος της επόμενης ημέρας, ένα κράτος πιο αποτελεσματικό, μία δικαιοσύνη πιο ανεξάρτητη, πιο γρήγορη, πιο φιλική προς τον πολίτη, μία Δημόσια Διοίκηση πιο αξιοκρατική, μία Τοπική Αυτοδιοίκηση πιο ισχυρή, πιο ανεξάρτητη, ένα πολιτικό σύστημα με περισσότερη διαφάνεια, λογοδοσία και εμπιστοσύνη, ένα Σύνταγμα που δεν ακολουθεί απλώς τις εξελίξεις, αλλά δημιουργεί τις προϋποθέσεις για να αντιμετωπίσει με ασφάλεια και αυτοπεποίθηση τις προκλήσεις του μέλλοντος. 


Αυτό είναι το πραγματικό αποτύπωμα της παρούσας Αναθεώρησης. Δεν αναθεωρούμε το Σύνταγμα για το σήμερα. Τουναντίον, δημιουργούμε τις προϋποθέσεις για την Ελλάδα του αύριο, μέσα από ένα συνταγματικό δίκαιο που θα είναι προσαρμοσμένο σε αυτές τις προοπτικές, για μια Ελλάδα που θα διαθέτει ισχυρούς θεσμούς, αποτελεσματικό κράτος, σύγχρονη δημόσια διοίκηση, ανεξάρτητη δικαιοσύνη, ένα σταθερό πλαίσιο που θα εμπνέει εμπιστοσύνη στους πολίτες και στις επόμενες γενιές.
Με αυτή τη φιλοδοξία ερχόμαστε σήμερα στην Ολομέλεια και καταθέτουμε την πρότασή μας για τη Συνταγματική Αναθεώρηση, μια πρόταση υπεύθυνη, μεταρρυθμιστική, βαθιά θεσμική, μια πρόταση που κοιτάει μπροστά, που φιλοδοξεί να αφήσει στη χώρα ένα Σύνταγμα πιο σύγχρονο, πιο λειτουργικό, πιο ανθεκτικό στις προκλήσεις του μέλλοντος. 
Με αυτές τις σκέψεις στηρίζουμε τις προτεινόμενες αναθεωρήσεις, πιστεύοντας ότι αποτελούν ένα ουσιαστικό βήμα για την ενίσχυση της δημοκρατίας, την αναβάθμιση των θεσμών και τη διαμόρφωση μιας Ελλάδας πιο ισχυρής, πιο σύγχρονης, πιο αισιόδοξης. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Κωτσό.
Θα δώσω τώρα τον λόγο στον Κοινοβουλευτικό Εκπρόσωπο της Ελληνικής Λύσης κ. Μπούμπα και αμέσως μετά στην κ. Αραμπατζή.
Ορίστε, κύριε Μπούμπα, έχετε τον λόγο.
ΚΩΝΣΤΑΝΤΙΝΟΣ ΜΠΟΥΜΠΑΣ: Καθότι ο Κοινοβουλευτικός Εκπρόσωπος της Νέας Δημοκρατίας, ο κ. Καιρίδης, δεν είναι εδώ, αλλά προχθές από τη δευτερολογία της συζήτησης περί Αναθεώρησης του Συντάγματος ξύνεται -πραγματικά, ξύνεται- και αμφισβητεί ότι η Ελληνική Λύση -λέει- δεν είναι ούτε ελληνική ούτε λύση και μόνο που ασχολούμαστε μαζί του είναι πολύ, αλλά θα μπορούσαμε να το πούμε και εμείς ότι ούτε Πόντιος είναι, ούτε Έλληνας είναι και ότι δεν μπορούμε να μιλάμε με παιδιά των Οθωμανών. Διότι, μας έχει χαρακτηρίσει ότι είμαστε παιδιά των Οθωμανών, ότι είμαστε Τουρκόσποροι και έχει αμφισβητήσει τη Γενοκτονία των Ποντίων. Του επιστρέφουμε, λοιπόν, τον χαρακτηρισμό, διότι ούτε Πόντιος είναι, ούτε Έλληνας είναι με τα όσα έχει πει. Οπότε, δεν ασχολούμαστε και δεν κάνουμε κανένα διάλογο με παιδιά που λένε ότι είμαστε -αυτός ο κύριος- παιδιά των Οθωμανών. Τον κακό του τον καιρό λέω, λοιπόν, για τον κ. Καιρίδη. Να βάλει ένα σλόγκαν. 
Εμείς έχουμε πει ότι είμαστε και υπέρ των εθνικών συμβόλων και υπέρ του αρχαιοελληνικού πνεύματος και της ελληνικής γλώσσας και θα τα πούμε και σε λίγο, διότι ζητάμε ριζικά ένα Σύνταγμα κοινωνικό και δίκαιο προς τον ελληνικό λαό.
Να καταργηθεί τώρα το άρθρο 86 και να χαίρουν όλοι οι πολίτες ισονομίας και ισοπολιτείας, όπως και οι πολιτικοί θα πρέπει να λογοδοτούν δικαστικά σε ένα συνταγματικό δικαστήριο. Έχουμε μιλήσει για μία εκλογή Προέδρου της Δημοκρατίας από λαϊκή βάση, για να μπορεί να ελέγχεται η Κυβέρνηση. Έχουμε μιλήσει για κοινωνικά ζητήματα, για δημοψηφίσματα, για να έχει άποψη και να υπάρχει συμμετοχική δημοκρατία και ζητάμε ριζική αλλαγή του Συντάγματος, στην Δ΄ δημοκρατική περίοδο της Ελλάδας. Αυτά έχουμε πει και να αφήσει αυτά τα ευφυολογήματα και τα πυροτεχνήματα με παιδιά των Οθωμανών, όπως ο κ. Καιρίδης που μας έχει πει Τουρκόσπορους. 
Δεν συζητάμε καν, δεν μπαίνουμε σ’ αυτή τη διαδικασία. Τον κακό του τον καιρό! Αυτό να του πούμε. Έχει, όμως, ο καιρός γυρίσματα. Εάν τον ενοχλεί τόσο πολύ η Ελληνική Λύση, δικό του πρόβλημα. Αμφισβητεί και τη λύση. Διότι πίσω από κάθε πρόβλημα, υπάρχει μία λύση. Εάν δεν υπάρχει λύση, δεν είναι πρόβλημα. Ο κ. Καιρίδης, όμως, νομίζει ότι δεν υπάρχουν προβλήματα στην ελληνική κοινωνία, γι’ αυτό αμφισβητεί και τη λύση. Αυτά, περί της ελληνικότητας ενός πατριωτικού εθνικού κόμματος που βάζει πρώτα την Ελλάδα, πρώτα τους Έλληνες, το παιδί των Οθωμανών στο DNA του, που έχει πει ο κ. Καιρίδης, όχι σε εμάς! Και μόνο που ασχολούμαστε είναι πολύ.
Σας ευχαριστώ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Κανονικά, βέβαια, θα έπρεπε να είναι εδώ ο κ. Καιρίδης, για να μπορέσει να απαντήσει.
Η κ. Αραμπατζή έχει τον λόγο.
ΦΩΤΕΙΝΗ ΑΡΑΜΠΑΤΖΗ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, υπάρχουν ψηφοφορίες που τελειώνουν όταν σβήσουν τα φώτα αυτής της Αίθουσας και ψηφοφορίες που μένουν στο χρόνο και κρίνουν τη συμπεριφορά και την πολιτική ευθύνη όλων μας. 
Η σημερινή είναι, λοιπόν, μία τέτοια ψηφοφορία. Γιατί σήμερα δεν θα ψηφίσουμε έναν ακόμη νόμο. Θα αποφασίσουμε ποιες αλλαγές αξίζουν να εγγραφούν στον καταστατικό χάρτη της χώρας για τις επόμενες δεκαετίες και η ψήφος του καθενός θα καταγραφεί ονομαστικά. Δεν θα μπορεί να διορθωθεί με δηλώσεις, ούτε να ερμηνευθεί εκ των υστέρων. Γι’ αυτό αξίζει να μιλήσουμε σήμερα όχι μόνο για το «όχι» και το «ναι», αλλά για τις συνέπειες του δηλώνω «παρών». 
Στη Συνταγματική Αναθεώρηση το «παρών» δεν είναι ουδετερότητα, δεν είναι θεσμική ευαισθησία, είναι πολιτική επιλογή χωρίς πολιτική ευθύνη. Είναι ο τρόπος να λες συμφωνώ, αλλά να μην αναλαμβάνεις τις συνέπειες του ναι. Και επειδή ακούσαμε πολλές φορές τη λέξη συναίνεση, επιτρέψτε μου μία ιστορική σύντομη υπενθύμιση. Το 2001, όταν η Νέα Δημοκρατία ήταν στην Αντιπολίτευση, δεν αντιμετώπισε τη Συνταγματική Αναθεώρηση ως πεδίο μικροκομματικής αντιπαράθεσης. Υπερψήφισε τις περισσότερες διατάξεις που είχε καταθέσει το ΠΑΣΟΚ, με αποτέλεσμα πολλές από αυτές τις προτάσεις να συγκεντρώσουν πάνω από διακόσιες ψήφους στην προτείνουσα Βουλή. Αυτό σημαίνει θεσμική ευθύνη και όχι παιχνίδι με τους θεσμούς. Αυτό σημαίνει να βάζεις το Σύνταγμα πάνω από το κόμμα. 
Ας έρθουμε, λοιπόν, στο επίμαχο άρθρο 16 της σημερινής πρότασης. Εδώ, κυρίες και κύριοι συνάδελφοι, δεν συγκρούονται δύο ιδεολογίες. Συγκρούονται η πραγματικότητα με τις ιδεοληψίες. Η Ελλάδα είναι, δυστυχώς, η μοναδική χώρα της Ευρωπαϊκής Ένωσης που απαγορεύει συστηματικά τη λειτουργία μη κρατικών πανεπιστημίων. Και ποιο είναι το αποτέλεσμα; Δεν εμποδίσαμε φυσικά κανένα παιδί να σπουδάσει στο εξωτερικό. Απλώς, φροντίσαμε διά της παραλείψεώς μας να το κάνει στην Κύπρο, στη Βρετανία, στην Ολλανδία ή και στη Βουλγαρία. Για τόσα χρόνια εξάγουμε φοιτητές, εξάγουμε επιστήμονες, εξάγουμε δισεκατομμύρια ευρώ. Αυτό δεν είναι προστασία της δημόσιας παιδείας, είναι εξαγωγή ευκαιριών της χώρας.
Και βέβαια, υπάρχει και μία ακόμη αλήθεια. Όσοι έχουν οικονομική δυνατότητα βρίσκουν πάντοτε ή σχεδόν πάντοτε τον δρόμο. Όσοι δεν έχουν, δυστυχώς, μένουν πίσω. Αυτή είναι η πραγματική κοινωνική ανισότητα που παράγει σήμερα το άρθρο 16. 
Το 2008, κυρίες και κύριοι συνάδελφοι, η Ελλάδα βρέθηκε μια ανάσα από την αναθεώρηση του άρθρου 16. Το ΠΑΣΟΚ, δυστυχώς, άλλαξε στάση την τελευταία στιγμή και η χώρα έχασε μια ιστορική ευκαιρία. Δεκαοκτώ ολόκληρα χρόνια πέρασαν. Μια ολόκληρη γενιά μπήκε και βγήκε από τα πανεπιστήμια. Δεκαοκτώ χρόνια που δεν επιστρέφονται και σήμερα φτάνουμε πάλι στο παράδοξο.
Κυρίες και κύριοι του ΠΑΣΟΚ, δηλώνετε ότι συμφωνείτε με την αναθεώρηση του 16. Έχετε καταθέσει τη δική σας πρόταση. Μιλάτε για μη κερδοσκοπικά πανεπιστήμια. Κι όμως επιλέγετε το «παρών». Το Σύνταγμα, όμως, είναι απολύτως σαφές.
Εάν ένα άρθρο συγκεντρώσει σήμερα τουλάχιστον εκατόν ογδόντα ψήφους, η επόμενη Βουλή το αναθεωρεί με εκατόν πενήντα μία. Εάν συγκεντρώσει λιγότερες, τότε η επόμενη Βουλή θα χρειαστεί εκατόν ογδόντα. Ας κάνουμε την αριθμητική μιλώντας με ρεαλισμό. Καμία μονοκομματική πλειοψηφία δεν φτάνει τις εκατόν ογδόντα ψήφους.
Άρα, για να αλλάξει το άρθρο 16, θα πρέπει να υπάρξει μόνο συμφωνία Νέας Δημοκρατίας και ΠΑΣΟΚ. Δεν υπάρχει άλλος δρόμος. Οι θέσεις των άλλων κομμάτων είναι ξεκάθαρες και δεν υπάρχει τρίτη ευκαιρία, γιατί η επόμενη Συνταγματική Αναθεώρηση απέχει μία δεκαετία. Εάν, λοιπόν, χαθεί ξανά αυτή η ευκαιρία, δεν θα ευθύνονται όσοι είπαν καθαρά όχι. Θα ευθύνονται όσοι δήλωναν ότι συμφωνούν, αλλά ψήφισαν παρών. Η ιστορία, όμως, δεν καταγράφει τις προθέσεις, καταγράφει τις θέσεις και την ίδια στιγμή που αρνείστε να ψηφίσετε την αναθεώρηση του 16, δηλώνετε ότι θα καταργήσετε και τον νόμο Πιερρακάκη, δηλαδή τη μοναδική δυνατότητα που έχει σήμερα η χώρα να λειτουργούν νόμιμα, μη κρατικά πανεπιστήμια. 
Ειλικρινά, η λογική αυτής της θέσης, φοβάμαι ότι δυσκολεύει να πείσει και τους ίδιους τους Βουλευτές του ΠΑΣΟΚ. Το ίδιο, βεβαίως, ισχύει και για το άρθρο 86. Επί χρόνια καταγγέλλετε το καθεστώς ευθύνης Υπουργών και σωστά λέτε ότι αποτελεί μία από τις μεγάλες πληγές της Μεταπολίτευσης. 
[bookmark: _Hlk236046452]Σας φέρνουμε πρόταση που αφαιρεί την προκαταρκτική εξέταση από τη Βουλή και την αναθέτει στη Δικαιοσύνη, δηλαδή αυτό ακριβώς για το οποίο μάχεστε, υποτίθεται, και πάλι επιλέγετε το «παρών». Δεν μπορείτε επί χρόνια να καταγγέλλετε ένα σύστημα και όταν έρχεται η ώρα να αλλάξει, να αρνείστε να το αλλάξετε, γιατί τότε δεν υπερασπίζεστε τη λύση, υπερασπίζεστε το πρόβλημα.
Και δεν είναι μόνο βέβαια το άρθρο 16, δεν είναι μόνο το άρθρο 86, λέτε «παρών» στην επιστολική ψήφο για τους εκλογείς του εξωτερικού, τη στιγμή που όλοι ανησυχούμε και πρέπει να ανησυχούμε για την αποχή. Λέτε «όχι» ή σιωπή στην προσιτή στέγη, την ώρα που μια ολόκληρη γενιά δίνει τον μισό της μισθό για ένα ενοίκιο. Λέτε «όχι» στην απαγόρευση της αναδρομικής φορολόγησης, «όχι» στη συνταγματική πρόβλεψη για την κλιματική αλλαγή και τη διαχείριση των υδάτων, την ώρα που η Ευρώπη δοκιμάζεται από ακραία φαινόμενα. Λέτε, επίσης, «όχι» στο νέο άρθρο που κατοχυρώνει ότι η τεχνητή νοημοσύνη θα υπηρετεί τα ανθρώπινα δικαιώματα και όχι το αντίστροφο. 
Φυσικά, η πρότασή μας περιλαμβάνει και σημαντικές ακόμα παρεμβάσεις που εκσυγχρονίζουν το κράτος και τους θεσμούς. Προτείνουμε νέα διαδικασία επιλογής της ηγεσίας της Δικαιοσύνης, για να ενισχύσουμε το ζητούμενο κύρος και την ανεξαρτησία της. Εισάγουμε προληπτικό έλεγχο συνταγματικότητας κρίσιμων νομοθετημάτων, ώστε να μη δημιουργείται ανασφάλεια δικαίου μετά από χρόνια εφαρμογής του νόμου. Κατοχυρώνουμε συνταγματικά τη δημοσιονομική υπευθυνότητα, γιατί η Ελλάδα και οι πολίτες πλήρωσαν πολύ ακριβά τα λάθη παρελθόντος με τους λαϊκισμούς και δεν πρέπει ποτέ να τα ξαναζήσουν. 
Αυτές οι προτάσεις, κυρίες και κύριοι συνάδελφοι, δεν αφορούν τη Νέα Δημοκρατία, δεν αφορούν καν τη σημερινή Κυβέρνηση. Αφορούν την Ελλάδα της επόμενης εικοσαετίας, γιατί ένα Σύνταγμα δεν πρέπει να υπηρετεί τις ανάγκες μιας συγκυρίας, πρέπει να δημιουργεί θεσμούς που αντέχουν στον χρόνο, εμπνέουν εμπιστοσύνη και δίνουν στη χώρα σταθερότητα και προοπτική. 
Δεν άκουσα, δυστυχώς, ούτε ένα επιχείρημα κατά της ουσίας αυτών των διατάξεων. Ακούσαμε μόνο επιχειρήματα για το ποιος τις κατέθεσε. Αυτό, όμως, δεν λέγεται θεσμική στάση, λέγεται στείρα κομματική επιλογή.
 Το επιχείρημα ότι όλες οι διατάξεις πρέπει να φτάσουν με 180 ψήφους στην Αναθεωρητική Βουλή είναι μια εύσχημη δικαιολογία, για να μην ψηφίσετε σήμερα. Το ίδιο το Σύνταγμα, όμως, προβλέπει ότι ανάμεσα στην προτείνουσα και στην Αναθεωρητική τον λόγο έχει ο κυρίαρχος λαός. Άρα εκείνος θα αποφασίσει ποιος θα αναλάβει την ευθύνη της Αναθεώρησης και προς ποια κατεύθυνση. Εάν δεν εμπιστεύεστε τη Νέα Δημοκρατία στην επόμενη Βουλή, στην πραγματικότητα ομολογείτε ότι θεωρείτε πιθανότερο να είναι ξανά κυβέρνηση.
Κλείνω, λέγοντας ότι το Σύνταγμα δεν ζητά, κυρίες και κύριοι, από τους Βουλευτές να είμαστε αρεστοί. Ζητά να είμαστε καθαροί. Σήμερα η μόνη καθαρή απάντηση είναι το «ναι» ή το «όχι». Το «παρών» δεν γράφει ιστορία. Απλώς, προσπαθεί να μην δυσαρεστήσει.
Πριν από πενήντα δυο χρόνια μια γενιά βρέθηκε να γράφει το Σύνταγμα του ’75, κατά γενική ομολογία ένα από τα καλύτερα Συντάγματα της Ευρώπης, που έφερε στην Ελλάδα ο Κωνσταντίνος Καραμανλής και απαιτούσε ένα νέο συνταγματικό χάρτη. Το έγραψε καλά και βοήθησε να στεριώσει η δημοκρατία. Ήταν η ιστορική ευθύνη της παράταξής μας.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Αραμπατζή. 
Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κυρίες και κύριοι Βουλευτές, ακόμη περιμένουμε τη θέση της Νέας Δημοκρατίας και του Πρωθυπουργού για το σεξιστικό κρεσέντο του κατά της Προέδρου της Πλεύσης Ελευθερίας. Ήδη, έχουν τοποθετηθεί τα άλλα κόμματα, αλλά η Νέα Δημοκρατία διατηρεί σιγή ιχθύος. 
Επίσης, θα ήθελα να πω, προτού μπω στο κυρίως μέρος της ομιλίας μου, ότι την ώρα που συζητούμε τη Συνταγματική Αναθεώρηση μπαίνουν με οργιώδη ένταση αντισυνταγματικά νομοσχέδια στις επιτροπές, με αντικείμενο το νερό, τις εισαγγελικές εκλογές και τα μνημεία και τον πολιτισμό μας. Περισσότερο αντιφατική δεν θα μπορούσε να είναι η κατάσταση σήμερα στη Βουλή. 
Κυρίες και κύριοι Βουλευτές, από την πρώτη στιγμή η Πλεύση Ελευθερίας υιοθέτησε μια διαφορετική στάση σε σχέση με τα υπόλοιπα κόμματα απέναντι στη διαδικασία Αναθεώρησης του Συντάγματος. Προτού ψηφιστεί η σύσταση Επιτροπής Αναθεώρησης του Συντάγματος στις 10 Ιουνίου, τονίσαμε ότι η Συνταγματική Αναθεώρηση είναι ένα πολιτικό τέχνασμα, με πραγματικό σκοπό τον αποπροσανατολισμό της κοινής γνώμης και τη μετατόπισή της μακριά από τα μεγάλα σκάνδαλα που ταλανίζουν την Κυβέρνηση Μητσοτάκη, το σκάνδαλο των υποκλοπών, το σκάνδαλο του ΟΠΕΚΕΠΕ, το σκάνδαλο της συγκάλυψης του εγκλήματος των Τεμπών και βεβαίως το ίδιο το έγκλημα των Τεμπών.
[bookmark: _Hlk236060849]Καταγγείλαμε τότε όλη τη διαδικασία της Συνταγματικής Αναθεώρησης ως παρελκυστική τακτική, που αποσκοπεί να αποσπάσει την προσοχή της κοινωνίας μακριά από τα άμεσα και πραγματικά προβλήματα που την απασχολούν. Και αυτά είναι η ακρίβεια, η μη αναδιανομή του εισοδήματος, η χειραγώγηση της δικαιοσύνης και των δημοκρατικών θεσμών και η εκτεταμένη διαφθορά των κυβερνώντων. 
Προειδοποιήσαμε ότι όλη η συζήτηση για το Σύνταγμα είναι προσχηματική με πρωταρχικό σκοπό τη δημιουργία της ψευδούς εντύπωσης, ότι το πρόβλημα της χώρας δεν είναι η απονομιμοποιημένη Κυβέρνηση Μητσοτάκη και το σύστημα της κλεπτοκρατίας, που αυτή εδραίωσε, αλλά δήθεν το γεγονός ότι το Σύνταγμα της χώρας, όπως είπε ο Πρωθυπουργός, δεν είναι αρκετά προσαρμοσμένο στο 2026. Γι’ αυτό, στις 10 Ιουνίου, καταψηφίσαμε την πρόταση της Νέας Δημοκρατίας για σύσταση Επιτροπής Αναθεώρησης του Συντάγματος σε αυτή την ακατάλληλη συγκυρία και με τις διαδικασίες εξπρές των τριάντα ημερών και δεκαπέντε συνεδριάσεων της Επιτροπής Βορίδη. 
Όπως δηλώσαμε σε συνέντευξη τύπου για το Σύνταγμα την περασμένη Τετάρτη στην ΕΣΗΕΑ, για εμάς είναι αναγκαίο σε μια άλλη πολιτική συγκυρία και όχι στο τέλος της τετραετίας να ανοίξει μια βαθιά συζήτηση για το Σύνταγμα, για μεγάλο χρονικό διάστημα, με εμπλοκή των κοινωνικών φορέων. Σκοπός της, τονίσαμε, πρέπει να είναι η συγκρότηση Συντακτικής και όχι Αναθεωρητικής Βουλής, με εντολή να υιοθετήσει ένα προοδευτικό και όχι πρωθυπουργοκεντρικό Σύνταγμα, με αποκεντρωμένους θεσμούς, σαφή διάκριση των εξουσιών, ανεξάρτητη δικαιοσύνη και ισχυρές αμεσοδημοκρατικές διαδικασίες συμμετοχής των πολιτών, ιδιαίτερα των γυναικών και των νέων. 
Τονίσαμε, επιπλέον, πως σήμερα εκείνο που προέχει είναι να σταματήσει η συστηματική υπονόμευση του Συντάγματος του 1975 από την Κυβέρνηση, που υποχρεώνει εμάς και άλλα κόμματα της Αντιπολίτευσης να καταθέτουμε όλο και πιο συχνά στη Βουλή ενστάσεις αντισυνταγματικότητας, ακριβώς διότι πολλά νομοσχέδια και τροπολογίες που ψηφίζει η Κυβέρνηση παραβιάζουν ωμά τις διατάξεις του Συντάγματος.
Αντί για όλα αυτά, με έντονη ενόχληση διαπιστώσαμε ότι ο Πρωθυπουργός επέλεξε να διορίσει ως Πρόεδρο της Επιτροπής Αναθεώρησης του Συντάγματος τον φιλοχουντικό Μάκη Βορίδη.
Επειδή το Σύνταγμα του 1975 αποτελεί ιστορικά την πιο εμφατική αποκήρυξη του καθεστώτος της δικτατορίας των συνταγματαρχών, η Πλεύση Ελευθερίας αρνήθηκε να ανεχτεί αυτή την ωμή προσβολή στη δημοκρατία, στο ίδιο το Σύνταγμά μας και στους πολίτες του λαού μας και αποχώρησε από την Επιτροπή Αναθεώρησης του Συντάγματος. 
(Χειροκροτήματα από την πτέρυγα της Πλεύσης Ελευθερίας)
Η ανάθεση της Αναθεώρησης του δημοκρατικού Συντάγματος που γεννήθηκε μέσα από την πτώση της χούντας στον γραμματέα της νεολαίας του κόμματος της ΕΠΕΝ, που ίδρυσε μέσα από τη φυλακή ο πρώην δικτάτορας Γεώργιος Παπαδόπουλος, είναι κάτι, το οποίο ούτε εμείς ούτε το δημοκρατικό φρόνημα του ελληνικού λαού μπορεί να ανεχτεί.
Συνολικά, η Πλεύση Ελευθερίας απορρίπτει την πρόταση Αναθεώρησης των  τριάντα τριών άρθρων που καταθέτει η Νέα Δημοκρατία στη βάση δύο επιπέδων κριτικής. Διαφωνούμε με τις ψευδεπίγραφες και προσχηματικές προσθήκες, που αφορούν, πρώτον, την πατριδοκάπηλη, δήθεν, προστασία της γλώσσας και σημαίας στο άρθρο 16, διότι αυτά ήδη προστατεύονται. Δεύτερον, διαφωνούμε με την υποκριτική προστασία της στέγης στο άρθρο 21, τη στιγμή που οι servicers και τα funds παίρνουν τα σπίτια των πολιτών. 
Τρίτον, το ίδιο ψευδεπίγραφη είναι και η πρόταση για την εσωτερική δημοκρατία των κομμάτων στο άρθρο 29, τη στιγμή που η Νέα Δημοκρατία χρωστά 540 εκατομμύρια ευρώ στις τράπεζες και οι Υπουργοί της παρακολουθούνται από το Μέγαρο Μαξίμου μέσω της ΕΥΠ. Ποιον κοροϊδεύετε, αλήθεια;
(Χειροκροτήματα από την πτέρυγα της Πλεύσης Ελευθερίας)
 
Το δεύτερο επίπεδο κριτικής μας βρίσκει αντίθετους σε όλες εκείνες τις διατάξεις που καθιστούν το πολίτευμα ακόμη πιο συγκεντρωτικό και πρωθυπουργοκεντρικό. Μια τάση που ξεκίνησε από την αναθεώρηση του 1986 και την οποία κάποτε κατήγγειλε η Νέα Δημοκρατία, αλλά σήμερα κάνει τα ίδια και χειρότερα. Στη βάση αυτή απορρίπτουμε τις προτάσεις για το άρθρο 30, που μειώνει τη θητεία του Προέδρου της Δημοκρατίας σε μία εξαετή θητεία, προκειμένου να καταστεί ακόμη περισσότερο υποχείριο του εκάστοτε πρωθυπουργού, που όπως είδαμε στην περίπτωση Τασούλα, τώρα είναι πλέον αμιγώς μονοκομματικός. 
Το άρθρο 44, επίσης, μας βρίσκει αντίθετους γιατί προτείνει να διαλύεται η Βουλή για την προκήρυξη εκλογών από την πλειοψηφία της ίδιας της Βουλής, που ελέγχεται βεβαίως από τον πρωθυπουργό, χωρίς πλέον την επίκληση σοβαρού εθνικού θέματος.
 Παρόμοια, το άρθρο 54 που εισάγει την κυβερνησιμότητα, δηλαδή έναν ισχυρό πρωθυπουργό σε στόχο κεντρικής σημασίας για τα εκλογικά συστήματα, ακυρώνοντας έτσι συστήματα που προάγουν τη δημοκρατική λαϊκή εκπροσώπηση, μας βρίσκει, επίσης, αντίθετους.
 Και διαφωνούμε με την πονηρή πρόταση του άρθρου 60 που υποχρεώνει τον Βουλευτή να μεταφέρει αιτήματα ατομικών ζητημάτων προς την κυβέρνηση, ανοίγοντας έτσι ορθάνοιχτα το παράθυρο για τη νομιμοποίηση του ρουσφετιού. 
Κλείνοντας, οφείλω να επανέλθω στο άρθρο 16 που προασπίζει τη δημόσια δωρεάν παιδεία και το οποίο για εμάς είναι αδιαπραγμάτευτο. Η παιδεία είναι δημόσιο αγαθό, που δεν πρέπει να παρέχεται σε κανέναν με κίνητρο το οικονομικό κέρδος. Διαφωνούμε, επίσης, με τον επαναπροσδιορισμό της μονιμότητας των δημοσίων υπαλλήλων, που προτείνει η Νέα Δημοκρατία για το άρθρο 103, διότι κάτι τέτοιο θα τους άφηνε έρμαιο των απολύσεων του κομματικού κράτους. 
Τέλος, απορρίπτουμε την προτεινόμενη αναθεώρηση του άρθρου 84, το οποίο παραμένει το ίδιο.
(Χειροκροτήματα από την πτέρυγα της Πλεύσης Ελευθερίας)
 Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Καζαμία. 
Τον λόγο έχει ο Υπουργός Δικαιοσύνης, ο κ. Γιώργος Φλωρίδης.
 ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Ευχαριστώ, κύριε Πρόεδρε.
 Κυρίες και κύριοι Βουλευτές, ολοκληρώνεται σήμερα η πρώτη συζήτηση στην Ολομέλεια για την Αναθεώρηση του Συντάγματος, την οποία εισηγήθηκε η Κοινοβουλευτική Ομάδα της Νέας Δημοκρατίας. 
Τι θα μπορούσε να είναι η Συνταγματική Αναθεώρηση; Τι θα μπορούσε να ενσωματώσει; Πώς θα μπορούσε να βοηθήσει τη χώρα; Αυτή τη στιγμή συμβαίνουν τεκτονικές αλλαγές στον κόσμο, που δεν είναι μόνο μεγάλες γεωπολιτικές ανακατατάξεις, αλλά είναι και αλλαγές οι οποίες σημαδεύονται από μία εκπληκτική τεχνολογική πρόοδο, η οποία απ’ ό, τι φαίνεται θα εισαγάγει την ανθρωπότητα σε μια τελείως καινούργια εποχή. Μια εποχή που δεν μπορούμε να την περιγράψουμε ακόμα, δεν μπορούμε να μιλήσουμε με σαφείς όρους. 
Γι’ αυτό αυτή και μόνη η προοπτική θα ήταν αρκετή να οδηγήσει το πολιτικό σύστημα της χώρας να σκεφτεί σοβαρά πώς η Συνταγματική Αναθεώρηση θα ήταν το θεμέλιο για να μπορέσει η Ελλάδα να αντιμετωπίσει την καινούργια εποχή, έχοντας μία συνταγματική θωράκιση που θα της επέτρεπε να το κάνει. 
Έχουμε τις αλλαγές στο κλίμα. Δεν έχουμε απλώς μια κλιματική αλλαγή, αλλά έχουμε μια κλιματική κρίση που εξελίσσεται. Βλέπουμε τι γίνεται στην Ευρώπη αυτή τη στιγμή με τις μεγαπυρκαγιές, πριν από τις οποίες υπήρξε μια παρατεταμένη περίοδος -πρωτοφανής- ξηρασίας, η οποία έχει αυτά τα τρομακτικά αποτελέσματα. Και βέβαια αυτές όλες οι αλλαγές επηρεάζουν την οικονομική δραστηριότητα του πλανήτη, προφανώς και της χώρας μας, πράγμα που σημαίνει ότι θα έπρεπε να θωρακίσουμε την Ελλάδα τουλάχιστον σε συνταγματικό επίπεδο, με ό, τι θα μπορούσαμε να κάνουμε, προκειμένου η Ελλάδα να αντιμετωπίσει αυτές τις μεγάλες αλλαγές από μία θέση όχι φοβική, αλλά από μία θέση ελπίδας. 
Τι επικράτησε, όμως, μετά την κατάθεση της πρότασης από την Κοινοβουλευτική Ομάδα της Νέας Δημοκρατίας για τη Συνταγματική Αναθεώρηση; Καμία πολιτική δύναμη του Κοινοβουλίου δεν στάθηκε στο ύψος των περιστάσεων. Από τη μια πλευρά είχαμε κατάθεση προτάσεων από το ΠΑΣΟΚ με την ταυτόχρονη δήλωση ότι το ΠΑΣΟΚ δεν θα ψηφίσει τις προτάσεις του σε καμία περίπτωση. Και αυτό στα κοινοβουλευτικά χρονικά της χώρας μάλλον είναι πρωτοφανές. Από τον ΣΥΡΙΖΑ δεν είχαμε κατάθεση -όπως δήλωσε ο μέχρι πρότινος πρόεδρός του- καμιάς πρότασης. Και ήταν φυσιολογικό, διότι το κόμμα αυτό έπαψε να υπάρχει, γιατί κήρυξε με τον πιο πανηγυρικό τρόπο την ενσωμάτωσή του σε ένα άλλο κόμμα, το οποίο βρίσκεται εκτός Κοινοβουλίου. 
Άρα εδώ επιχειρήθηκε συστηματικά να απαξιωθεί όλη αυτή η διαδικασία της αναθεώρησης από την Αντιπολίτευση. Πριν από αυτό, όμως, προηγήθηκε η πολιτική απαξίωση της Αντιπολίτευσης και είναι η εικόνα που υπάρχει αυτόν τον καιρό στη Βουλή των Ελλήνων. 
Πώς έγινε αυτό; Έγινε με την πλήρη διάλυση του κόμματος, το οποίο εξέλεξε ο ελληνικός λαός ως Αξιωματική Αντιπολίτευση. Έγινε με τη διάλυση του ΣΥΡΙΖΑ. Και προέκυψαν εκεί διάφοροι σχηματισμοί, οι οποίοι και αυτοί με τη σειρά τους διαλύθηκαν. Και έτσι το ελληνικό Κοινοβούλιο εμφανίζει στα πενήντα δύο χρόνια της Μεταπολίτευσης την πρωτοφανή εικόνα ο αριθμός των ανεξάρτητων Βουλευτών να υπερβαίνει τον αριθμό Βουλευτών οποιουδήποτε κόμματος. Άρα, αυτό το οποίο στην πραγματικότητα έγινε και με τη συνταγματική αναθεώρηση, ήταν η πλήρη αυτοαπαξίωση των κομμάτων της Αντιπολίτευσης, η οποία…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πλήρης, πλήρης. Θέλετε να προστατεύσετε και τη γλώσσα!
 ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, όχι διακοπές. 
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κυρία Κωνσταντοπούλου, κοιτάξτε λίγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να πιώ νερό;
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Θα σας πω τώρα.
Θυμίζετε κάποιους στρατιώτες Γιαπωνέζους, οι οποίοι πολεμούσαν στον Δεύτερο Παγκόσμιο Πόλεμο σε κάτι νησιά εκεί στον Ειρηνικό. Ο πόλεμος είχε τελειώσει, αλλά αυτοί πιστεύοντας ότι ο πόλεμος συνεχίζεται, παρέμειναν εκεί στα νησιά. Τους βρήκαν είκοσι χρόνια μετά. Εσείς πιστεύετε ότι ο πόλεμος ο δικός σας, αυτό το καλοπαιγμένο θέατρο που στήσατε όλα τα προηγούμενα χρόνια, συνεχίζεται εντός της Βουλής. Κάνετε λάθος. Έχετε ξεμείνει στην Αίθουσα αυτή, γιατί το έργο το οποίο παίζατε τόσο καιρό, αυτό το δακρύβρεχτο έργο, δεν κόβει πια εισιτήρια. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τελείωσε η δημοκρατία λέτε;
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Αυτοί που σας αποδεκατίζουν εκλογικά, κοινωνικά και πολιτικά, βρίσκονται έξω από την Αίθουσα αυτή. Δεν είναι στο Κοινοβούλιο. Εδώ το έργο το δικό σας δεν κόβει εισιτήρια. 
Λοιπόν, ό,τι είπατε, είπατε, ακολουθώντας τη μεγάλη ευρηματικότητα του κ. Βελόπουλου για τα ξυλόλια και τα χαμένα βαγόνια και τους χαμένους. Ακολουθήσατε τον Βελόπουλο, γίνατε παρακολούθημα του κ. Βελόπουλου, αλλά αυτοί που τώρα σας εξαφανίζουν κυριολεκτικά από τον χάρτη είναι έξω από τη Βουλή, δεν είναι εδώ μέσα. Εδώ, λοιπόν, είστε σε λάθος μέρος. Φωνάζετε σε λάθος μέρος. Διαμαρτύρεστε σε λάθος μέρος. Βγείτε έξω να διαμαρτυρηθείτε. Δεν είναι εδώ οι εχθροί σας, οι αντίπαλοί σας. Εδώ δεν υπάρχει κανένας που να σας απειλεί. 
Αυτό που θα κρατήσετε ως ανάμνηση από αυτή τη Βουλή… 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(Δεν ακούστηκε)
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, όχι διακοπές. Δεν καταγράφεται τίποτα.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Αυτό που θα κρατήσετε ως ανάμνηση από αυτή τη Βουλή είναι οι καμιά δεκαριά άρσεις ασυλίας που σας έχουν γίνει και τα έξι με εφτά κακουργήματα που θα κληθείτε να αντιμετωπίσετε ενώπιον της ελληνικής δικαιοσύνης. Αυτό θα σας μείνει ως ανάμνηση. Δεν υπάρχει άλλη ανάμνηση για εσάς από αυτήν τη Βουλή, εκτός από εκείνο το θέατρο, το οποίο τελείωσε όταν σας κατήγγειλαν επανειλημμένα οι συγγενείς θυμάτων. Εκεί τελειώσατε. Αυτό το έργο δεν πουλάει εδώ μέσα. Έξω από εδώ, λοιπόν, που βρίσκονται αυτοί που σας αποδεκατίζουν…. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Τώρα κλείνει το θέμα. Επανέρχομαι.
Άρα λοιπόν η διαδικασία που επιχειρήθηκε από την Αντιπολίτευση να απαξιωθεί… 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Σας είπα σε λάθος μέρος φωνάζετε. 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κυρία Πρόεδρε.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Σας είπα σε λάθος μέρος φωνάζετε. Σας το είπα, αλλά δεν ακούτε. Τέλος πάντων, τι να κάνω; Έξω ζέστη έχει, εδώ δροσιά έχει. Δεν ξέρω, παραξενεύομαι.
Επαναλαμβάνω, λοιπόν, αυτή η διαδικασία απαξίωσης της Συνταγματικής Αναθεώρησης ήταν αποτέλεσμα της διάλυσης της Αντιπολίτευσης…
(Θόρυβος από την πτέρυγα της Πλεύσης Ελευθερίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΠΡΟΕΔΡΕΥΩΝ (Ιωάννης Πλακιωτάκης): Σας παρακαλώ. Δεν καταγράφεται τίποτα. 
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Και δυστυχώς για τη δημοκρατία μας….
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, όχι διακοπές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…
ΠΡΟΕΔΡΕΥΩΝ (Ιωάννης Πλακιωτάκης): Τίποτα δεν καταγράφεται.
Συνεχίστε παρακαλώ, κύριε Υπουργέ. 

ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Λοιπόν, εν πάση περιπτώσει, σας τα έχω πει κι άλλη φορά. Τώρα δεν μπορώ να σας βοηθήσω. Σας είπα, δικηγόρος είμαι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Άρα, λοιπόν, ό,τι διαδραματίστηκε στη Βουλή των Ελλήνων αυτές τις μέρες, οι οποίες θα μπορούσαν να ήταν ημέρες αναζωογόνησης της ελληνικής δημοκρατίας με αφορμή αυτήν τη διαδικασία της Αναθεώρησης του Συντάγματος, τελικά κατέληξε να είναι μία διαδικασία, όπου το κόμμα το οποίο ανέλαβε την ευθύνη να καταθέσει τη πρόταση Συνταγματικής Αναθεώρησης ήταν αυτό που είχε και την ευθύνη και την έχει μέχρι τώρα να καταθέτει συγκεκριμένες προτάσεις, να συνομιλεί με την κοινωνία και τις ανάγκες της, να συνομιλεί με το μέλλον της χώρας και τις ανάγκες του μέλλοντος αυτού. Άρα, λοιπόν, στην πραγματικότητα καλούμαστε να συζητήσουμε μία και μόνη πρόταση. 
Όμως, το πρόβλημα είναι το εξής: Γιατί άραγε δεν μπορεί αυτή η Βουλή, όπως έγινε το 1998 στην εκτεταμένη Αναθεώρηση του Συντάγματος που ολοκληρώθηκε το 2001, να ψηφίσει τώρα τις διατάξεις τις οποίες πιστεύει ότι πρέπει να αναθεωρηθούν; Γιατί δεν πετύχαμε τώρα την αναγκαία συναίνεση, όπως αυτή επιτεύχθηκε το 1998; Τα είπα και σε προηγούμενη ομιλία μου. Θα τα επαναλάβω και τώρα. Το 1998, εν όψει της αναθεώρησης του 2001, οι αναθεωρητέες διατάξεις ήταν ογδόντα εννιά και τότε η Νέα Δημοκρατία και το ΠΑΣΟΚ συγκέντρωσαν αριθμό ψήφων που πολλές φορές άγγιξε τις διακόσιες πενήντα. Σε πόσες από τις ογδόντα εννιά διατάξεις; Στις ογδόντα τρεις! Στις ογδόντα τρεις διατάξεις υπήρξε συναίνεση τότε της Βουλής των Ελλήνων για την πιο εκτεταμένη Αναθεώρηση που έγινε πριν από είκοσι πέντε χρόνια και η οποία βοήθησε την Ελλάδα να αντιμετωπίσει όλα όσα εν τω μεταξύ συνέβησαν στη χώρα μας. Τώρα το αρνηθήκατε -μιλώ κυρίως για το ΠΑΣΟΚ- το οποίο κατέθεσε προτάσεις, κάποιες από τις οποίες είχαν ενδιαφέρον, αλλά δήλωσε από την πρώτη στιγμή «καταθέτουμε προτάσεις, αλλά δεν θα τις ψηφίσουμε». Και αυτό, δυστυχώς, είναι μια περαιτέρω απαξίωση της πολιτικής λειτουργίας της χώρας.
Ήτανε μια ευκαιρία να συζητήσουμε και την ανανέωση και την αναζωογόνηση του πολιτικού συστήματος. Δεν τη θελήσατε. Ήταν μια καλή ευκαιρία να μιλήσουμε για μια σύγχρονη οργάνωση του νέου ελληνικού κράτους. «Όχι» είπατε και σ’ αυτό. Για μια οργάνωση καλύτερη της δημόσιας διοίκησης. «Όχι» είπατε. Για ενίσχυση της ανεξαρτησίας της δικαιοσύνης. «Όχι» είπατε και σε αυτό. Για τον εκσυγχρονισμό της παιδείας. «Όχι» είπατε και σ’ αυτό. Για τις προβλέψεις των τεχνολογικών αλλαγών. Όχι, δεν ψηφίζετε. Και το ερώτημα είναι: Γιατί τελικά πρέπει να αρνείστε τη δυνατότητα της χώρας αυτής να μπορέσει να αντιμετωπίσει τις προκλήσεις του μέλλοντος από μία συνταγματικά ενισχυμένη θέση; 
Σίγουρα αυτές οι μέρες δεν θα καταγραφούν όσοι καλύτερες δυνατές για την παρουσία των κομμάτων της Αντιπολίτευσης, όσων απέμειναν εν πάση περιπτώσει. Γιατί, επαναλαμβάνω, ό,τι απαξιωτική διαδικασία υπήρξε μέχρι τώρα ήταν αποτέλεσμα της διάλυσης της Αντιπολίτευσης. Γιατί είναι πρωτοφανές κάποιο κόμμα να εκλέγεται ως Αξιωματική Αντιπολίτευση από τον ελληνικό λαό πριν από τρία χρόνια και σήμερα να μην υπάρχει και τελικά να εμφανίζεται ένα άλλο κόμμα υπό ίδρυση εκτός Βουλής και να λέει «εγώ είμαι η Αξιωματική Αντιπολίτευση». Και πως, κύριοι της λεγόμενης Αξιωματικής -εκτός Βουλής- Αντιπολίτευσης, θα γίνει κοινοβουλευτικός διάλογος με εσάς; Αυτά θα τα απαντήσουν οι εκλογείς, οι ψηφοφόροι στις επόμενες εκλογές.
Το θέμα είναι ότι η Κυβέρνηση, η Κοινοβουλευτική της Ομάδα, κατέθεσε μία συνεκτική πρόταση για όλα αυτά τα ζητήματα τα οποία θα μπορούσαν και μπορούν -πιστεύουμε ακόμα- να πάνε τη χώρα μπροστά. Δεν ξέρω άραγε με ποια αντίληψη το ΠΑΣΟΚ δεν ψηφίζει. Ποιον κοινωνικό πολιτικό σχήμα μετασχηματισμό περιμένει μετά τις εκλογές; Τις ίδιες προτάσεις δεν θα καταθέσει και μετά τις εκλογές; Θα καταπατήσει άλλες; Αλλάζοντας δηλαδή ο εκλογικός σχεδιασμός, αν αλλάξει -που δεν θα αλλάξει- θα καταθέσετε άλλες προτάσεις με βάση την παλαιά θεωρία που λέει ότι το Σύνταγμα είναι αποτέλεσμα της κοινωνικοπολιτικής ισχύος της κάθε εποχής; Αυτό είναι; Όχι, φυσικά. Αλλά εν πάση περιπτώσει, το μόνο εναπομείναν σοβαρό κόμμα, αφού θέλησε το ίδιο απαξιώσει τον εαυτό του, ας το κάνει. Η Πλειοψηφία θα προχωρήσει με τη δική της πρόταση και είναι περήφανη για το γεγονός ότι η πρόταση την οποία κατέθεσε και η οποία ολοκληρώνεται σήμερα με την πρώτη ψηφοφορία είναι μια πρόταση που απαντά στα προβλήματα μιας σύγχρονης Ελλάδας. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Υπουργό.
Θα ξεκινήσουμε τώρα με τις δευτερολογίες των εισηγητών και ειδικών αγορητών. 
Τον λόγο έχει ο κ. Κωνσταντίνος Χήτας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Συγγνώμη, προηγούμαστε από την Πλεύση Ελευθερίας, κύριε Πρόεδρε.
 ΠΡΟΕΔΡΕΥΩΝ (Ιωάννης Πλακιωτάκης): Κυρία Πρόεδρε, έχει ξεκαθαρίσει κατά την εναρκτήρια συνεδρίαση ότι κανένας δεν δικαιούται να μιλάει υπό δύο ιδιότητες. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα μου δώσετε τον λόγο;
ΠΡΟΕΔΡΕΥΩΝ (Ιωάννης Πλακιωτάκης): Βεβαίως. Σε τι;
 
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, η Νέα Δημοκρατία έχει επιχειρήσει να αποκλείσει την Πλεύση Ελευθερίας από τη διαδικασία της ομιλίας των αγορητών. Εμείς σε αυτό ουδέποτε συναινέσαμε. Επιπλέον, δεν έχει προσφωνηθεί η Πλεύση Ελευθερίας ούτε στην πρώτη συνεδρίαση ούτε τώρα. Εάν αυτό επιθυμεί η Νέα Δημοκρατία, η οποία μετά τη φίμωση, μετά τους Φλωρίδηδες και με αυτήν τη σκαιά πραγματικά παρουσία ενός διορισμένου προσώπου που δεν έχει καμία σχέση ούτε με τη δημοκρατία…
(Στο σημείο αυτό αποχωρεί από την Αίθουσα ο Υπουργός Δικαιοσύνης κ. Γεώργιος Φλωρίδης)
Φύγετε με το σακ βουαγιάζ σας!
Δεν έχει καμία σχέση ούτε με τη δημοκρατία, ούτε και με το δημοκρατικό φρόνημα, ούτε με το Σύνταγμα. Ανεβαίνει εκεί στη Βουλή διορισμένος, για να επιτιμά κοινοβουλευτικούς αρχηγούς και κοινοβουλευτικά κόμματα, για να ενισχύει το σεξιστικό κρεσέντο του κυρίου Μητσοτάκη, για το οποίο περιμένουμε και κάποιους άλλους να μιλήσουνε. Μιλήσανε γυναίκες, πολιτικοί, Βουλευτές από κάποια κόμματα στην Αντιπολίτευση και κάποιοι δεν μιλάνε.
Θέλετε να φιμώσετε την Πλεύση Ελευθερίας την ώρα που γίνεται αυτή η κορυφαία συζήτηση και την ώρα που ταυτόχρονα στη Βουλή συνεδριάζουν επιτροπές για τρία αντισυνταγματικά νομοσχέδια; Ένα από αυτά είναι το νομοσχέδιο που φέρνει ο Φλωρίδης με παρεμβάσεις στις εκλογές των προϊσταμένων στις Εισαγγελίες σε όλες τις χώρες που παρατείνει τις θητείες. Ο Γεωργιάδης διορίζει Διοικητικό Συμβούλιο. Στην Επιτροπή Παραγωγής και Εμπορίου ιδιωτικοποιούν το νερό και στο πεδίο του πολιτισμού ξεπουλάνε τα μνημεία. 
Βάλατε και κόφτη. Κάνατε τα πάντα. Θέλετε να μη μιλήσει η Πλεύση Ελευθερίας; Εμείς ζητάμε τον χρόνο μας για τη δευτερολογία όπως δικαιούμαστε. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Εγώ κυρία Πρόεδρε, σας μίλησα συγκεκριμένα. Έχει γίνει η τροποποίηση του άρθρου 167 παράγραφος 3 του Κανονισμού της Βουλής. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Φωτογραφική ήταν η τροποποίηση.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Χήτα έχετε τον λόγο.
ΚΩΝΣΤΑΝΤΙΝΟΣ ΧΗΤΑΣ: Η συζήτηση για την Αναθεώρηση του Συντάγματος ξεσκέπασε πλήρως τις πραγματικές προθέσεις αυτής της παράταξης. Αντί για ένα Σύνταγμα που θα θωρακίζει πραγματικά τη δημοκρατία, θα εγγυάται τη διαφάνεια και θα προστατεύει τον πολίτη, εσείς επιχειρείτε να επιβάλετε ένα σύνταγμα ασπίδα για τα δικά σας λάθη. Εμείς ως φωνή της κοινωνίας που στενάζει δεν θα γίνουμε, λοιπόν, συνένοχοι σε αυτήν τη θεσμική οπισθοδρόμηση. 
Έρχομαι αμέσως σε κάποια άρθρα, για να θυμίσω στον κόσμο, να θυμίσουμε το τι ακριβώς φέρατε να ψηφίσουμε. 
Το άρθρο 24, εκεί όπου η Κυβέρνηση επιτίθεται σε ένα πρωτοφανές ρεσιτάλ «πράσινης» υποκρισίας. Μας μιλάει για κλιματική αλλαγή, για διαχείριση υδάτινων πόρων, για ΑΠΕ κ.λπ. Ας ξεσκεπάσουμε, λοιπόν, την ατζέντα σας. Η Κυβέρνηση δεν θέλει να προστατεύσει το νερό. Σε μία άλλη Αίθουσα συζητείται ουσιαστικά η ιδιωτικοποίηση του νερού. Φέρνετε νόμο που μαζεύει τις μεγάλες δημόσιες εταιρείες ύδρευσης Αθήνας και Θεσσαλονίκης, τα νερά όλων των γύρω περιοχών. Φτιάχνετε υπερσυγκεντρωτικά σχήματα και ετοιμάζετε μια μελλοντική παράδοση του κοινωνικού αγαθού, του νερού, σε ιδιωτικά συμφέροντα. Και τι άλλο κάνετε; Με το πρόσχημα των ΑΠΕ ετοιμάζεστε να παραδώσετε τα δάση και τα βουνά στους μεγαλοεργολάβους της ενέργειας. Θέλετε να τα ξεπουλήσετε όλα. Για την Κυβέρνηση η κλιματική κρίση δεν είναι απειλή. Είναι η τέλεια ευκαιρία για μπίζνες. Για εμάς το νερό είναι δημόσιο αγαθό και δεν πουλιέται. Γι’ εμάς απαγορεύεται η εγκατάσταση ΑΠΕ σε δάση, σε καμένα δάση, σε καλλιεργήσιμες εκτάσεις, σε βιότοπους και σε περιοχές Natura. 
Άρθρο 29, και ενδύεται τώρα εδώ τον μανδύα του τιμητή της δημοκρατίας. Ακούστε. Μας προτείνει με περίσσιο θράσος να τεθεί νόμος για τη λειτουργία των κομμάτων. Δηλαδή θέλει η εκάστοτε κυβερνητική πλειοψηφία να μπορεί μέσω των νόμων της να ελέγχει την εσωτερική ζωή των πολιτικών της αντιπάλων. Μια παράταξη, ποια παράταξη; Μια παράταξη που έχει καταφέρει το οικονομικό θαύμα να χρωστάει μισό δισεκατομμύριο ευρώ. Το κόμμα της Νέας Δημοκρατίας που χρεοκόπησε το ίδιο, ζητάει τώρα τα κλειδιά της λειτουργίας των άλλων κομμάτων. Δεν πρόκειται να σας τα δώσουμε. 
Η δική μας πρόταση για το άρθρο 29 είναι ξεκάθαρη. Πρώτον, οικονομική κάθαρση και διαφάνεια. Απαγορεύεται ρητά η συμμετοχή στις εκλογές οποιουδήποτε κόμματος έχει παντός είδους χρέη. Όποιος δεν μπορεί να διοικήσει το σπίτι του, δεν μπορεί να διοικήσει τη χώρα. Τόσο ξεκάθαρα και τόσο απλά. Δεύτερον, απόλυτη προστασία των εθνικών συμφερόντων. Καμία ανοχή σε μορφώματα που εκφράζουν απόψεις που θίγουν την ιστορία, την εδαφική ακεραιότητα της πατρίδας μας ή επιχειρούν να ανακινήσουν ανύπαρκτα μειονοτικά ζητήματα. 
Άρθρο 44, εκεί που η Κυβέρνηση ξεπερνάει κάθε όριο πολιτικής υποκρισίας. Μας φέρνει δήθεν κανόνες καλής διενέργειας των δημοψηφισμάτων. Ποια δημοψηφίσματα άραγε; Ας μην κοροϊδευόμαστε μέσα σε αυτήν την Αίθουσα. 
Εμείς, κυρίες και κύριοι συνάδελφοι, πιστεύουμε στην αδιαμεσολάβητη γνήσια δημοκρατία. Δεν φοβόμαστε την κρίση των πολιτών. Για τον λόγο αυτό η δική μας πρόταση για το άρθρο 44 εισάγει μια πραγματική θεσμική επανάσταση, επιστρέφοντας τη δύναμη εκεί που ανήκει, στην κοινωνία. Προτείνουμε διεξαγωγή δεσμευτικών δημοψηφισμάτων επί παντός θέματος, όταν το ζητήσουν εκατό χιλιάδες Έλληνες. Για την Κυβέρνηση ο λαός είναι ώριμος μόνο μία μέρα κάθε τέσσερα χρόνια, για να της δώσει την εξουσία, τότε μόνο, στις εκλογές. Για εμάς ο λαός είναι ώριμος κάθε μέρα για να αποφασίζει για το μέλλον του. Ιδού η διαφορά μας. Εσείς θέλετε τον πολίτη θεατή και χειροκροτητή. Εμείς θέλουμε τον πολίτη συνδιαμορφωτή και κυρίαρχο.
Πάμε στο άρθρο 51, εκεί όπου η Κυβέρνηση επιχειρεί να αλλοιώσει τον σκληρό πυρήνα της εκλογικής διαδικασίας. Μας προτείνει την καθιέρωση της επιστολική ψήφου και για τους εκλογείς εντός της επικράτειας. Ας μιλήσουμε καθαρά για το τι πάτε να κάνετε. Θέλετε να αντικαταστήσετε το ιερό παραβάν της δημοκρατίας με το τραπέζι της κουζίνας ή το γραφείο του εργοδότη. Η Κυβέρνηση θέλει να καταργήσει το παραβάν για να ελέγξει την ψήφο. Εμείς θέλουμε το παραβάν για να προστατεύσουμε τον πολίτη. Δεν θα επιτρέψουμε να γίνει η δημοκρατία μας υπηρεσία ντελίβερι. Η ψήφος δεν είναι δέμα για να παραδίδεται με κούριερ. Είναι η κυρίαρχη βούληση του ελληνικού λαού. 
Πάμε τώρα στο άρθρο 86. Απλό ερώτημα. Το καταργείτε; Όχι. Τι το κάνετε; Το καμουφλάρετε λίγο, το πειράζετε. Άρθρο 86, η προστασία του υπουργού είναι αυτό. Αποτελεί τη μεγαλύτερη θεσμική πληγή της μεταπολιτευτικής μας ιστορίας, το άρθρο που στα μάτια του ελληνικού λαού είναι συνώνυμο της συγκάλυψης. Ας μην κρυβόμαστε, λοιπόν, πίσω από το δάχτυλό μας. Η Κυβέρνηση δεν θέλει να καταργήσει το προνόμιο, θέλει απλώς να αλλάξει τη βιτρίνα του. 
Εμείς, κυρίες και κύριοι συνάδελφοι, είμαστε ξεκάθαροι. Πλήρης κατάργηση του άρθρου 86. Οι υπουργοί και οι υφυπουργοί πρέπει να δικάζονται από την τακτική δικαιοσύνη. Τέρμα πια στις δύο ταχύτητες πολιτών. Στη δημοκρατία μας δεν υπάρχουν πατρίκιοι και πληβείοι.
Το άρθρο 100 το έχουμε κουβεντιάσει πολλές φορές εδώ μέσα, Συνταγματικό Δικαστήριο, εκεί που η Κυβέρνηση επιχειρεί μια δήθεν μεταρρύθμιση. Μας προτείνει έναν ελεγμένο προληπτικό έλεγχο που στην πραγματικότητα θέλει να εγκλωβίσει στη δικαιοσύνη στις σκοπιμότητες της εκάστοτε κυβερνητικής πλειοψηφίας. Θέλει ένα δικαστήριο «πλυντήριο». 
Εμείς δεν φοβόμαστε τις μεγάλες τομές. Η δική μας πρόταση αλλάζει τον χάρτη της δικαιοσύνης, ένα πραγματικό Συνταγματικό Δικαστήριο. Δεν μπορεί η παρανομία της Κυβέρνησης να παράγει δίκαιο. 
Αυτές είναι οι πολύ μεγάλες διαφορές που έχουμε. Αυτές είναι οι δικές μας προτάσεις, οι οποίες είναι σε πλήρη σύγκρουση με τις δικές σας.
Ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Χήτα. 
Τον λόγο έχει ο κ. Ιωάννης Γκιόκας από το Κομμουνιστικό Κόμμα Ελλάδος.
ΙΩΑΝΝΗΣ ΓΚΙΟΚΑΣ: Αν κάτι επιβεβαίωσε η τριήμερη συζήτηση στη Βουλή για τη Συνταγματική Αναθεώρηση ήταν η εκτίμηση του ΚΚΕ ότι αυτή η Αναθεώρηση προωθεί πολύ σοβαρές, αντιδραστικές και επικίνδυνες αλλαγές σε βάρος των εργατικών λαϊκών δικαιωμάτων. Αυτός ήταν, άλλωστε, και ο βασικός λόγος που η κυβερνητική Πλειοψηφία επιδίωξε να διεξαχθεί μέσα στο καλοκαίρι, σε μια fast track διαδικασία μόλις ενός μήνα, θεωρώντας ότι με αυτόν τον τρόπο οι εργαζόμενοι, ο λαός και η νεολαία θα μείνουν στο σκοτάδι. Σε ό,τι αφορά το ΚΚΕ, κάναμε ό,τι περνάει από το χέρι μας και στη συζήτηση στην Ολομέλεια και στην Επιτροπή και πάνω απ’ όλα με τη συζήτηση έξω από τη Βουλή, προκειμένου να υπάρξει ουσιαστική ενημέρωση για το πραγματικό περιεχόμενο αυτών των αλλαγών. 
Βεβαίως, τη συσκότιση αυτή δεν την επιδίωξε μόνο η Κυβέρνηση. Την υπηρέτησαν από τη δική τους σκοπιά και με τον δικό τους τρόπο και τα άλλα κόμματα της Αντιπολίτευσης, είτε με την αφωνία τους είτε ακόμη και με την ουσιαστική του συμφωνία σε ορισμένα άρθρα της Αναθεώρησης, όπως για παράδειγμα το άρθρο 16, και πάνω απ’ όλα με μία ανούσια κριτική προς την Κυβέρνηση που υποβάθμιζε την πραγματική ουσία των προτάσεών της, όπως για παράδειγμα ότι η Συνταγματική Αναθεώρηση είναι ένας κυβερνητικός επικοινωνιακός αντιπερισπασμός, ένα προεκλογικό πυροτέχνημα ή ότι οι συναινέσεις θα πρέπει να υπάρξουν στην επόμενη Βουλή και όχι στη σημερινή, θεωρώντας όμως σε κάθε περίπτωση δεδομένη την αναγκαιότητα αυτών των συναινέσεων.
Εμείς ξεκαθαρίσαμε ότι δεν θα δώσουμε καμία συναίνεση σε αυτές τις προτάσεις και σε καμία φάση της αναθεωρητικής διαδικασίας. Και αυτό γιατί πρόκειται για προτάσεις που επιδιώκουν να θωρακίσουν την κυρίαρχη πολιτική, την αντιλαϊκή πολιτική σταθερότητα, να αναχαιτίσουν το ρεύμα αμφισβήτησης που υπάρχει και πρέπει ακόμη περισσότερο να δυναμώσει μέσα στον λαό απέναντι στο αστικό πολιτικό σύστημα, στο κράτος το σημερινό, στο σύστημα συνολικότερα. 
Ξέρετε πάρα πολύ καλά, άλλωστε, ότι οι εξελίξεις που υπάρχουν με την ένταση των ανταγωνισμών και των πολεμικών συγκρούσεων, με την ενεργό εμπλοκή της χώρας μας σε αυτούς, όπως έδειξε και η προχθεσινή εμπλοκή της πυροβολαρχίας στη Σαουδική Αραβία, με τη στροφή στην πολεμική οικονομία και προετοιμασία και με τον κίνδυνο μιας νέας οικονομικής καπιταλιστικής κρίσης, θα μεγαλώσουν τα αδιέξοδα, θα οξύνουν τη λαϊκή δυσαρέσκεια, θα δημιουργήσουν ακόμη και συνθήκες κλονισμού της εξουσίας σας και γι’ αυτόν τον λόγο σπεύδετε να πάρετε τα μέτρα σας. Κάποιες ομιλίες Βουλευτών ή Υπουργών της Νέας Δημοκρατίας αυτό ομολογούσαν, έστω κι αν προσπαθούσαν να το καλύψουν κάτω από το πέπλο είτε της μάχης κατά του λαϊκισμού, είτε της αντιμετώπισης των νέων σύγχρονων προκλήσεων κ.ο.κ.. 
Αυτό κάνετε, για παράδειγμα, με τον δημοσιονομικό κόφτη για να συνταγματοποιήσετε τα ματωμένα πλεονάσματα και την ίδια ώρα έρχεστε να θεσπίσετε στο Σύνταγμα νέα φορολογικά προνόμια υπέρ του κεφαλαίου, αφού δίπλα σε αυτά που υπάρχουν, όπως το άρθρο 107 για τη συνταγματικά κατοχυρωμένη φορολογική ασυλία των εφοπλιστών, που κανένα άλλο κόμμα πλην του ΚΚΕ δεν τολμά να θίξει, έρχεστε να προσθέσετε ένα ακόμη που αφορά τη φορολογική ασυλία των στρατηγικών επενδυτών. Αυτό κάνετε με την κατάργηση του διάχυτου συνταγματικού ελέγχου ή με τον προληπτικό έλεγχο της αντισυνταγματικότητας των νόμων, προκειμένου να υπάρχει μια συμπαγής νομολογία απαρέγκλιτης εφαρμογής της κυρίαρχης πολιτικής. 
Μάλιστα, ο κ. Χατζηδάκη σήμερα την ονόμασε ασφάλεια δικαίου και όχι τυχαία. Είναι ακριβώς η ίδια φράση, ασφάλεια δικαίου, που χρησιμοποίησε και το κόμμα Τσίπρα για να δηλώσει ότι δεν θα καταργήσει τον αντισυνταγματικό νόμο Πιερρακάκη για τα ιδιωτικά πανεπιστήμια. Αυτό κάνετε, επίσης, με την πρότασή σας για την άρση της μονιμότητας των δημοσίων υπαλλήλων με όχημα την ψευδεπίγραφη αξιοκρατία και αποδοτικότητα, αλλά με πραγματικό στόχο τη διαμόρφωση εντελώς πειθαρχημένων εργαζόμενων στην κυρίαρχη πολιτική.
Αυτό κάνετε με τις αλλαγές στο άρθρο 29, που στο όνομα δήθεν της δημοκρατικής λειτουργίας των κομμάτων, όπως εσείς θα την ορίζετε και θα την εννοείτε. Και μάλιστα με τυπικό νόμο, θα τίθενται περιορισμοί στη δράση τους ακόμη και στην εκλογική τους συμμετοχή. 
(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)
Μάλιστα, πριν λίγο ο κ. Λιβάνιος είπε ότι την αναθεώρηση στο άρθρο 29 την κάνετε για να αποτρέψετε, λέει, φαινόμενα τύπου Χρυσής Αυγής, όπου εγκληματικές οργανώσεις -όχι σκέτο εγκληματικές, ναζιστικές εγκληματικές οργανώσεις, αυτή ήταν η απόφαση του δικαστηρίου- δεν θα λειτουργούν με προκάλυμμα κόμματος. Μα, γι’ αυτό το ζήτημα νομοθετήσατε ήδη δύο φορές. Για ποιον λόγο χρειάζεται αντίστοιχη παρέμβαση και στο Σύνταγμα και μάλιστα το Ανώτατο Ειδικό Δικαστήριο να κρίνει ποινικά ζητήματα;
Γιατί, κύριε Στυλιανίδη, το ζήτημα της εγκληματικής οργάνωσης είναι ποινικό ζήτημα. Πώς θα κρίνει το Ανώτατο Ειδικό Δικαστήριο τέτοια θέματα; Γιατί πολύ απλά λέμε εμείς αυτή είναι η απάντηση: Θέλετε να φτιάξετε ένα συνταγματικό πλαίσιο που στο όνομα της θεωρίας των άκρων και της ποινικοποίησης του ριζοσπαστισμού θα βάζετε εμπόδια στην πολιτική δράση κομμάτων και όχι φασιστικών κομμάτων που είναι γέννημα θρέμμα αυτού του συστήματος, αλλά κομμάτων, πολιτικών δυνάμεων που αμφισβητούν το σημερινό σύστημα. 
Επίσης, αυτό κάνετε και μέσω της προσπάθειάς σας να αναστηλώσετε το περιβόητο χαμένο κύρος των θεσμών. Και ενώ αναγκαστήκατε κάτω από τη λαϊκή κατακραυγή να θίξετε και το άρθρο 86 και τον διορισμό της ηγεσίας των δικαστηρίων, δεν το κάνατε στη Συνταγματική Αναθεώρηση του 2019 παρά τις αυτονόητες τότε προτάσεις του ΚΚΕ. Τώρα που το κάνετε διατηρείτε τον πυρήνα συγκεκριμένων διατάξεων. 
Από τη δική μας τη μεριά, εμείς δεν φιλοδοξούμε να αποκαταστήσουμε το χαμένο κύρος προς τους θεσμούς ενός σάπιου και άδικου κράτους. Καλούμε τον λαό να αξιοποιήσει αυτήν τη δυνατότητα που έχει να αλλάξει...
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γκιόκα.
Τον λόγο έχει ο κ. Παναγιώτης Δουδωνής, εισηγητής από το ΠΑΣΟΚ. Παρακαλώ. 
ΠΑΝΑΓΙΩΤΗΣ ΔΟΥΔΩΝΗΣ: Ευχαριστώ, κύριε Πρόεδρε. 
Κλείνουμε αυτήν τη διαδικασία στην προτείνουσα Βουλή, μια διαδικασία η οποία δεν είχε τον χρόνο που της άρμοζε και δεν έγινε και στο χρόνο που της άρμοζε και δεν είχε και τον χώρο να αναπτυχθούν οι απόψεις έτσι όπως θα μπορούσαν να αναπτυχθούν. Οφείλουμε, όμως, να κλείσουμε με κάποιες καταληκτικές επισημάνσεις. 
Το Σύνταγμα ως φαινόμενο είναι προϊόν του συνταγματισμού και ο συνταγματισμός πριν γίνει μία θεωρία, υπήρξε μια πολιτική ιδεολογία για την οποία δόθηκαν μάχες και μάχες στην ανθρωπότητα. Υπήρχαν εκείνοι που πίστευαν ότι οι κυβερνήσεις πρέπει να περιορίζονται από γραπτά, αυστηρά, κωδικοποιημένα συντάγματα και υπήρχαν εκείνοι που πίστευαν ότι δεν πρέπει να περιορίζονται οι κυβερνήσεις από συντάγματα. 
Γιατί σήμερα ο συνταγματισμός κατέστη πολιτική θεωρία και όχι πολιτικό κίνημα; Γιατί κατέστη θεωρία επιστημονική; Γιατί κέρδισε; Και κέρδισε επειδή κέρδισαν εκείνοι που πίστευαν ότι το Σύνταγμα είναι εκείνο το κείμενο το αυστηρό, το οποίο είναι πάνω από τον τυπικό νόμο και περιορίζει την κυβερνητική αυθαιρεσία. Μια κυβέρνηση η οποία δεν πιστεύει στον περιορισμό των δικών της εξουσιών, αλλά ψάχνει τρόπο να παρακάμψει γραπτές και αυστηρές διατάξεις, προφανώς και είναι ιδιαίτερα προβληματικό το να θέλει να αναθεωρήσει το Σύνταγμα με αυτήν τη νοοτροπία. 
Δεν θέλω να πω ότι προέκυψε αυτό από τις συζητήσεις στη Βουλή, γιατί υπήρξαν ανταλλαγές απόψεων από όλα τα κόμματα. Προέκυψε, όμως, από μία και ανατριχιαστική αναφορά του ίδιου του Πρωθυπουργού Κυριάκου Μητσοτάκη ο οποίος, σε αυτήν εδώ την Αίθουσα την Παρασκευή, είπε πως θέλει να αναθεωρήσει το Σύνταγμα αν κερδίσει τις εκλογές όπως αυτός κρίνει. 
Λέω, λοιπόν, αν έχουμε από τη μία το Σύνταγμα ως ένα κείμενο το οποίο περιορίζει την κρατική και κυβερνητική αυθαιρεσία και κάποιον ο οποίος είναι σήμερα στην Κυβέρνηση και λέει «θέλω να αλλάξω το κείμενο που περιορίζει την αυθαιρεσία μου, όπως εγώ κρίνω, αν κερδίσω τις εκλογές», αυτό συνιστά μια ανατριχιαστική αναίρεση του πυρήνα του συνταγματισμού, δηλαδή του Συντάγματος ως ενός κειμένου περιοριστικού της κρατικής αυθαιρεσίας. 
Το Σύνταγμα καλείται να αναθεωρηθεί για να προστατευθεί από καταστρατηγήσεις των διατάξεών του και παραβιάσεις των διατάξεών του που έχουν συμβεί κατά την τελευταία περίοδο, αλλά και να αναθεωρηθεί υπό το πρίσμα κενών τα οποία είχε. 
Το Σύνταγμα δεν αλλάζει για να βολέψει αυτούς που κυβερνούν σήμερα. Αυτό συνιστά την αναίρεση του πυρήνα της αναθεωρητικής διαδικασίας και είναι πάρα πολύ κρίσιμο αυτό.
Άκουσα και κάτι ακόμα από τον κ. Μητσοτάκη. Είπε ότι παραβιάζουμε τις διατάξεις του Συντάγματος με τη στάση μας. Εάν είναι ποτέ δυνατόν! Ακόμα και έτσι όπως είναι σήμερα το άρθρο 110 μιλάει για δύο Βουλές. Και μιλάει για εναλλασσόμενες πλειοψηφίες. 
Όμως, εμείς λέμε και κάτι ακόμα, κύριε Πρόεδρε, κυρίες και κύριοι συνάδελφοι: Να αναθεωρηθεί το άρθρο 110 και οι μέγιστες δυνατές πλειοψηφίες να επιτυγχάνονται εκ του Συντάγματος αποκλειστικά στη δεύτερη, την Αναθεωρητική Βουλή. 
Και υπάρχει ακόμα χρόνος μέχρι την ψηφοφορία, κύριε Στυλιανίδη, να ακούσετε τη λογική του ίδιου του Συντάγματος και της εφαρμογής του, των προηγουμένων Συνταγματικών Αναθεωρήσεων και των πραγμάτων που δεν πήγαν εκεί καλά, να ακούσετε την πρόταση της Αξιωματικής Αντιπολίτευσης που έχει ευήκοα ώτα σε όλες τις παρατάξεις -και στη δική σας, κύριε Στυλιανίδη, και στην Επιτροπή της Αναθεώρησης και στην Ολομέλεια εδώ- και να βάλετε στις προτεινόμενες προς αναθεώρηση ρυθμίσεις το άρθρο 110. Υπάρχει ακόμα χρόνος.
Όλα τα υπόλοιπα είναι προσβλητικά προς το ίδιο το πνεύμα του Συντάγματος και του συνταγματισμού. Γιατί αυτή η πολιτική ιδεολογία του συνταγματισμού που κατέστη επιστημονική θεωρία, αλλά και η λογική πίσω από την ίδια την ύπαρξη των συνταγμάτων, οφείλει να ανανεώνεται. Παραδείγματος χάριν, είδαμε την εποχή του new deal, γνωρίζουμε ιστορικά ότι πήγαμε σε μια άλλη λογική, σε μια ευρύτερη λογική της έννοιας του περιορισμού της κρατικής αυθαιρεσίας. 
Αντιστοίχως και σήμερα έχουμε τεράστιες προκλήσεις, για τις οποίες νομίζουμε ότι μιλάμε, αλλά οι προτεινόμενες αλλαγές από τη Νέα Δημοκρατία δεν ανταποκρίνονται στις προκλήσεις αυτές. 
Πρέπει να δούμε τι γίνεται με το κομμάτι των δικαιωμάτων, αν και όπως λέμε εμείς, πως πρέπει να μπουν τα δικαιώματα των γυναικών που είναι αυτές που υφίστανται τη μεγαλύτερη πίεση αυτήν τη στιγμή μέσα στο συνταγματικό κείμενο.
Ναι, να μιλήσουμε για τις νέες τεχνολογίες, αλλά να μιλήσουμε με έναν τρόπο δυναμικό και όχι σαν να μπορούμε να τις διατάξουμε να μην υπάρχουν ή να συμμορφώνονται με μια εθνική νομοθεσία.
Και να μιλήσουμε πάνω απ’ όλα για το τι σημαίνει πολυεπίπεδος συνταγματισμός σήμερα, όπως μιλούν όλα τα άλλα κράτη. Τι σημαίνει σήμερα σε ένα σύνθετο διεθνές περιβάλλον;
Αυτές είναι οι μεγάλες προκλήσεις που έχουμε μπροστά μας στην Αναθεωρητική Βουλή. Γιατί άκουσα τον κ. Φλωρίδη να μιλάει σαν να μην υπάρχει δεύτερη Βουλή, διότι προφανώς αυτό είναι μια απόδειξη ότι κανένας από την Κυβέρνηση, ούτε ο Πρωθυπουργός, ούτε οι Υπουργοί του σκέφτονται πέρα από τον εκλογικό χρόνο. Αυτό, όμως, είναι η αναίρεση του άλλου κομματιού του Συντάγματος, της αυστηρότητάς του. Αν μπορούσε να υπακούει σε εκλογικούς χρόνους, θα μπορούσε να αλλάξει και εύκολα. 
Δεν αλλάζει το ίδιο εύκολα με τον κοινό νόμο, γιατί πρέπει να ξεπερνάει τη λογική του εκλογικού κύκλου και πρέπει όχι μόνο να την ξεπερνάει, αλλά και να την ενσωματώνει. Γι’ αυτό ζητήσαμε την καλύτερη δυνατή ενημέρωση του κόσμου και γι’ αυτό μια διαδικασία μέσα στον Ιούλιο και τον Αύγουστο αναιρεί την ουσία της διάταξης περί την Αναθεώρηση του Συντάγματος. 
Ζητούμε, λοιπόν, μια διαδικασία με υπερπλειοψηφίες στη δεύτερη Βουλή.
Οι προτάσεις μας, ακόμα και στην κατεύθυνσή τους, είναι στον αντίποδα αυτών της Νέας Δημοκρατίας. Αλλά, ναι, λέμε ότι στην επόμενη Βουλή, με τη μεσολάβηση της ψήφου του ελληνικού λαού, πρέπει να βρεθούν οι μέγιστες δυνατές πλειοψηφίες για να αλλάξει το Σύνταγμα και να ανταποκρίνεται στις ανάγκες της νέας εποχής.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Δουδωνή.
Θα δώσω τον λόγο στον κ. Ξανθόπουλο, ειδικό αγορητή από τον ΣΥΡΙΖΑ και θα ολοκληρώσουμε με τον κ. Στυλιανίδη. 
Παρακαλώ, κύριε Ξανθόπουλε. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, είναι πλέον μία διαδικασία αυτή της προτείνουσας Βουλής που βαίνει στο τέλος της. 
Θέλω να κάνω μια αρχική επισήμανση. Πριν αναθεωρήσουμε το Σύνταγμα, οφείλουμε να το τηρούμε και δυστυχώς υπάρχει μία Κυβέρνηση η οποία έχει αποδείξει και έχει επιδείξει ότι δεν τηρεί το Σύνταγμα είτε εξ αφορμής της υπόθεσης των υποκλοπών, είτε εξ αφορμής της υπόθεσης των Ανεξάρτητων Αρχών, είτε με άλλες οδυνηρές υποθέσεις που έχουν επιφέρει πολύ σημαντικά τραύματα στο κράτος δικαίου.
Σε αυτήν δε καθαυτή την αναθεωρητική διαδικασία, θέλω να ξεκινήσω σχολιάζοντας την ομιλία του Υπουργού, του συναδέλφου στη δικηγορία κ. Φλωρίδη. Μου έκανε εντύπωση ότι, στην ιδεολογική μετάλλαξη που έχει υποστεί, παραβίασε ακόμη και το «Α κεφαλαίο» της συνταγματικής θεωρίας. Όλοι όσοι διακονήσαμε τη νομική επιστήμη γνωρίζουμε ότι το Σύνταγμα είναι η συμπύκνωση των ταξικών και κοινωνικών σχέσεων. Αυτό είναι το Σύνταγμα, αυτό ήταν και αυτό θα εξακολουθήσει να είναι όσο υπάρχουν τάξεις.
Kαι έρχεται ο κ. Φλωρίδης και εγκαλεί το ΠΑΣΟΚ, διότι εγκατέλειψε -λέει- την παλιομοδίτικη -δεν την είπε παλιομοδίτικη-, την παλαιά θεωρία ότι το Σύνταγμα αποτελεί συμπύκνωση κοινωνικών και ταξικών σχέσεων. Όταν, λοιπόν, ο καθ’ ύλην αρμόδιος Υπουργός μιλάει για το Σύνταγμα με αυτόν τον τρόπο, προσανατολίζει μοιραία και τη συζήτηση σε εξωνομικά και εξωπολιτικά στοιχεία, διότι αν δεν είναι το Σύνταγμα ακριβώς αυτό, τότε τι πάμε να αναθεωρήσουμε; Και μάλιστα ένα Σύνταγμα του ’75, το όποιο Σύνταγμα ήταν πολύ προοδευτικό για την εποχή του και ήταν ένα Σύνταγμα στο οποίο συνέκλιναν οι πολιτικές δυνάμεις του τόπου, μ’ έναν Κωνσταντίνο Καραμανλή κυρίαρχο του πολιτικού παιχνιδιού, αλλά και μια Αριστερά που έβγαινε με το «φωτοστέφανο» της αντίστασης καθημαγμένη από πολυετείς εξορίες, εκτοπίσεις και εκτελέσεις και αντιλήφθηκαν όλοι εκείνη την εποχή ότι δεν υπάρχει «κολοβή» ελευθερία. Εάν όλοι δεν έχουμε ατομικά δικαιώματα, δεν έχει κανείς. Εάν όλοι δεν συμμετέχουμε στην ελευθερία, δεν συμμετέχει κανείς.
Εκείνο το Σύνταγμα, λοιπόν, με τους αναγκαίους συμβιβασμούς, τις αναγκαίες συγκλίσεις, τις αναγκαίες υποχωρήσεις, θεμελιώνει τη διαρκέστερη περίοδο πολιτικής ομαλότητας της χώρας και είναι το Σύνταγμα που σήμερα καλούμαστε να τροποποιήσουμε. 
Αν, λοιπόν, ο κύριος Υπουργός και η κυβερνώσα παράταξη δεν αντιλαμβάνονται το Σύνταγμα με αυτήν την αφετηριακή θέση, δηλαδή ότι αποτελεί συμπύκνωση κοινωνικών και ταξικών συσχετισμών, ειλικρινά δεν μπορώ να καταλάβω τι συζητάμε. 
Δεύτερον, για να ολοκληρώνω σιγά-σιγά, έχουμε πει ότι ακριβώς επειδή η Συνταγματική Αναθεώρηση δεν γίνεται σε νεκρό χρόνο, αλλά γίνεται σε προεκλογική περίοδο, δεν είναι πρόσφορος ο χρόνος να συζητήσουμε για το Σύνταγμα. Έρχεται η Κυβέρνηση και ενώ η Ολομέλεια αποφασίζει μία δίμηνη προθεσμία, 10 Ιουνίου με 10 Αυγούστου, η κυβερνητική Πλειοψηφία στην Επιτροπή συντέμνει την προθεσμία αυτήν και την κάνει μέχρι 15 Ιουλίου, δηλαδή μέσα στο κατακαλόκαιρο μιλάμε για Συνταγματική Αναθεώρηση ερήμην ουσιαστικά της κοινωνίας και καταλαβαίνουμε ότι και αυτή η κορυφαία κατά τα άλλα διαδικασία εργαλειοποιείται από την Κυβέρνηση για να υπαχθεί στους προεκλογικούς και επικοινωνιακούς της σχεδιασμούς.
Άρα και από θέση αρχής, σε μια Κυβέρνηση που δεν εμπιστευόμαστε, σε μια Κυβέρνηση που καταπατά το Σύνταγμα, σε μια Κυβέρνηση που υπονομεύει τη συνταγματική διαδικασία, είμαστε απέναντι. 
Εκτός αυτού, είμαστε απέναντι σε μια Κυβέρνηση η οποία έχει το δικαίωμα με βάση το 110 να αδιαφορήσει για το περιεχόμενο και το εύρος των αναθεωρητέων διατάξεων και να προσδώσει σ’ αυτές όποιο περιεχόμενο θέλει.
Άρα, δηλαδή, αν επιτευχθεί μια πλειοψηφία των 180 και όχι η απλή των 151 ψήφων, ανοίγει διάπλατα η ευχέρεια στην οποιαδήποτε κυβέρνηση να κόψει και να ράψει το Σύνταγμα κατά το δοκούν. Αυτό, όμως, δεν είναι ο στόχος του συντακτικού νομοθέτη. Γι’ αυτό ακριβώς θέλει αυξημένες πλειοψηφίες. Γι’ αυτό ακριβώς ορίζει μία ψηφοφορία τώρα και μία μετά από έναν μήνα, για να μπούμε στην Αναθεωρητική Βουλή με τις αναθεωρητέες διατάξεις, όπου θα απαιτούνται οι αυξημένες πλειοψηφίες. 
Μ’ αυτήν την έννοια, λοιπόν, επιβεβαιώνουμε την αρχική μας πρόθεση ακριβώς γιατί θέλουμε να τηρήσουμε το πνεύμα του Συντάγματος, ακριβώς γιατί είναι αναγκαίο σ’ ένα τέτοιο Σύνταγμα να υπάρξουν οι αναγκαίες συναινέσεις και ακριβώς γιατί η Νέα Δημοκρατία δείχνει ότι ούτε τον συνταγματικό νομοθέτη αντιλαμβάνεται ούτε και τη θέση της ως πλειοψηφούσα δύναμη για να πετύχει αυτές τις συναινέσεις.
Όταν έχουμε κομβικά ζητήματα κεφαλαιώδους σημασίας, όπως είναι η συνταγματοποίηση της λιτότητας, τι μας ζητάει η Κυβέρνηση; Να βάλουμε τα χεράκια μας και να βγάλουμε τα ματάκια μας; Όταν έρχεται και αλλάζει το άρθρο 16 που έχει έναν εμβληματικό, συμβολικό και καθόλα αποδεκτό από την πλευρά της Αντιπολίτευσης χαρακτήρα για τον δημόσιο χαρακτήρα της ανώτατης εκπαίδευσης, τι μας ζητάει η Κυβέρνηση;
 Από την άλλη μεριά, όταν βασικά κοινωνικά αγαθά δεν αποκτούν κατοχύρωση συνταγματικής περιωπής, εμείς δικαιολογημένα δεν βλέπουμε με καχυποψία αυτήν την κυβερνητική πρωτοβουλία; 
Εμείς ως ΣΥΡΙΖΑ-Προοδευτική Συμμαχία έχουμε καταθέσει την άποψή μας, τις θέσεις μας, μολονότι δεν είχαμε τους 50 Βουλευτές για να καταστήσουμε την πρότασή μας συζητητέα. Είναι, όμως, οι αφετηριακές μας αξίες, οι οποίες φωτίζουν αυτήν την παρέμβαση και έτσι θα πορευτούμε.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε κι εμείς τον κ. Ξανθόπουλο.
Θα ολοκληρώσουμε τη συζήτηση επί των αναθεωρητέων διατάξεων του Συντάγματος με τον εισηγητή από τη Νέα Δημοκρατία κ. Ευριπίδη Στυλιανίδη.
Ορίστε, κύριε Στυλιανίδη, έχετε τον λόγο.
ΕΥΡΙΠΙΔΗΣ ΣΤΥΛΙΑΝΙΔΗΣ: Ευχαριστώ, κύριε Πρόεδρε.
Όταν ολοκλήρωνα τη διδακτορική μου διατριβή στο συνταγματικό δίκαιο στο Πανεπιστήμιο του Αμβούργου το 1994 δίπλα σε διαπρεπείς παγκοσμίως συνταγματολόγους, δεν φανταζόμουν ότι η ζωή θα μου επιφύλασσε την τύχη και την τιμή να συμμετάσχω μαζί με μεγάλες προσωπικότητες και από την πολιτική και από τη νομική επιστήμη σε όλες τις αναθεωρητικές διαδικασίες που έγιναν από το 2000 μέχρι σήμερα. 
Συμμετείχα ως ο νεότερος Βουλευτής στην ευρεία Αναθεώρηση του 2001 μαζί με τον Γιάννη Βαρβιτσιώτη και τον Προκόπη Παυλόπουλο, όπου με τη συγκατάνευση του Κωνσταντίνου Μητσοτάκη και του Κώστα Καραμανλή προσφέραμε τότε την πολύτιμη συναίνεση στον Ευάγγελο Βενιζέλο για να προχωρήσει σε σημαντικές συνταγματικές αλλαγές. 
Έζησα μαζί με την αείμνηστη Μαριέττα Γιαννάκου, τον Παρασκευά Αυγερινό και τον Δημήτρη Τσάτσο την απόπειρα δημιουργίας Ευρωπαϊκού Συντάγματος το 2003, συνεργαζόμενος με τον Πρόεδρο της Συνέλευσης για το μέλλον της Ευρώπης, τον Πρόεδρο της Γαλλικής Δημοκρατίας Ζισκάρ ντ’ Εσταίν και τον Πρωθυπουργό της Ιταλίας Τζουλιάνο Αμάτο στην πολύτιμη εκείνη εμπειρία της απόπειρας δημιουργίας Ευρωπαϊκού Συντάγματος που κατέληξε στη συνθήκη λειτουργίας της Ευρωπαϊκής Ένωσης, δηλαδή τη σημερινή Συνθήκη της Λισαβόνας. 
Βίωσα στην Αναθεώρηση του 2008 τη συναίνεση που προσέφερε η Αντιπολίτευση για την προστασία στο άρθρο 106 των νησιωτικών, ορεινών και παραμεθόριων περιοχών.
Το 2019, κόντρα στο πολωμένο πολιτικό κλίμα, ως Πρόεδρος της Επιτροπής Αναθεώρησης παρέλαβα από την προτείνουσα Βουλή που είχε πλειοψηφία ο Αλέξης Τσίπρας και ήταν εισηγητής ο σημερινός Πρόεδρος της Ελληνικής Δημοκρατίας Κώστας Τασούλας, 49 διαφωνίες και με τη συναίνεση του ΣΥΡΙΖΑ, του ΠΑΣΟΚ, της Ελληνικής Λύσης και του Κομμουνιστικού Κόμματος Ελλάδας πετύχαμε τότε εννέα σημαντικές αλλαγές που ήδη εφαρμόζονται με επιτυχία, συμβάλλοντας στη λειτουργικότητα του Συντάγματός μας. 
Δυστυχώς, με την εμπειρία όλων αυτών των Αναθεωρήσεων έχω να διαπιστώσω ότι σε αυτήν την αναθεωρητική διαδικασία που ξεκινήσαμε, οι πρωτοβουλίες μας προσκρούουν σ’ ένα τείχος αρνητισμού, καχυποψίας, μικροκομματικής λογικής, αναβλητικότητας, εν τέλει ιδεολογικής φοβικότητας και πολιτικής δειλίας που πηγάζει κυρίως από τη νοοτροπία και την αντίληψη της Αντιπολίτευσης. 
Δυστυχώς, επιβεβαιώνεται η σοφή επισήμανση που κάποτε μου είχε κάνει προσωπικά ένας από τους τελευταίους Ευρωπαίους ηγέτες, ο Καγκελάριος της επανενωμένης Γερμανίας Χέλμουτ Κολ, όταν μου έλεγε: «Φοβάμαι τη στιγμή που τα κράτη της Ευρώπης θα τα κυβερνήσει μία γενιά πολιτικών που δεν έζησε τα δεινά του πολέμου και δεν αγωνίστηκε για τη θεμελίωση Συνταγμάτων που εδραιώνουν τη δημοκρατία και προστατεύουν τις ανθρώπινες ελευθερίες».
Αγαπητοί συνάδελφοι, η Νέα Δημοκρατία προσήλθε σ’ αυτήν την Αναθεώρηση με αυτοπεποίθηση και θεσμική λογική, επιδιώκοντας πολιτική συναίνεση και οραματική στρατηγική εθνικής συνεννόησης. Δεν επιδιώκουμε λευκή επιταγή για την Αναθεωρητική Βουλή, όπως ισχυρίζονται φοβικά οι δυνάμεις της Αντιπολίτευσης που δεν τολμούν να ψηφίσουν ούτε καν τις δικές τους προτάσεις, ακόμα κι όταν εμείς τους προσφέραμε την ψήφο μας. Είναι χαρακτηριστικό το παράδειγμα των μη κρατικών μη κερδοσκοπικών πανεπιστημίων. 
Ακολουθούμε κάθε γράμμα του Συντάγματος ως προς την αναθεωρητική διαδικασία, όπως έκαναν οι πολιτικές δυνάμεις από το 1975 μέχρι σήμερα και εμπιστευόμαστε τον κυρίαρχο ελληνικό λαό, ο οποίος θα κληθεί να τοποθετηθεί στις επόμενες εκλογές που θα μεσολαβήσουν μέχρι την Αναθεωρητική Βουλή, τον οποίον, όπως φαίνεται, η Αντιπολίτευση τον φοβάται.
 
Σας απαντούμε με τα λόγια του δικού σας Ευάγγελου Βενιζέλου σε άρθρο του στις 14 Φεβρουαρίου του 2026 στο Βήμα της Κυριακής όταν έλεγε ότι η συρρίκνωση της αναθεώρησης σε ένα μικροκομματικό επικοινωνιακό παίγνιο είναι η μεγαλύτερη απαξίωση των θεσμών. 
Δεν τον ακούτε και θα χάσετε κι άλλο.
ΠΑΝΑΓΙΩΤΗΣ ΔΟΥΔΩΝΗΣ: Μπορεί να απαντήσει. Είναι εν ζωή.
ΕΥΡΙΠΙΔΗΣ ΣΤΥΛΙΑΝΙΔΗΣ: Παρά το τοξικό πολιτικό κλίμα που καλλιεργούν οι δυνάμεις που επιχειρούν να εμποδίσουν τις θεσμικές εξελίξεις πιστεύω ότι υπάρχει και κάτι θετικό. Το βλέπετε σήμερα. Πέφτουν οι μάσκες που κυριάρχησαν σε μια εποχή που ευτυχώς αφήνουμε πίσω μας και αποκαλύπτονται τα πραγματικά πρόσωπα των πρωταγωνιστών. Φαίνεται πλέον ποιος είναι πραγματικά προοδευτικός και ποιος εκπροσωπεί τις δυνάμεις της αδράνειας και υπερασπίζεται τη δικτατορία των μετριοτήτων. Επιμένω μαζί με τους συναδέλφους μου της Νέας Δημοκρατίας στην άποψη ότι προοδευτικός δεν είναι αυτός που υπονομεύει τις αλλαγές για λόγους μικροκομματικού συμφέροντος και συντηρητικός φυσικά δεν μπορεί να είναι όποιος αγωνίζεται επίμονα για θετικές αλλαγές κόντρα στις δυνάμεις αδράνειας. Ας προσέξει, λοιπόν, η Αντιπολίτευση τον τρόπο με τον οποίο δολοφονεί τις λέξεις και το περιεχόμενό τους όταν επαναφέρει μία λεξιμαγνεία που δίχασε και καθήλωσε τον ελληνικό λαό στο παρελθόν. 
Η Νέα Δημοκρατία δεν θα παρακολουθήσει αυτή την άρνηση και την ιδεοληψία των δήθεν προοδευτικών. Έχουμε διδαχθεί από την ιστορία μας ότι τα τελειότερα συντάγματα στα χέρια ασυνείδητων ή αδιάφορων λειτουργών απέτυχαν ενώ ακόμα και ατελή συντάγματα στα χέρια ευσυνείδητων λειτουργών λειτούργησαν τέλεια. Γι’ αυτόν ακριβώς τον λόγο εμείς επιμένουμε και θα συνεχίσουμε την προσπάθειά μας και στην Αναθεωρητική Βουλή πιστεύοντας ακράδαντα ότι οι Ελληνίδες και οι Έλληνες στις εκλογές που θα μεσολαβήσουν θα επιβραβεύσουν τη θεσμική και την εθνική μας λογική κόντρα στον συνταγματικό λαϊκισμό της Αντιπολίτευσης. 
Σήμερα δημιουργήσαμε μια σπάνια ευκαιρία αξιοποιώντας την εμπειρία των απανωτών κρίσεων που αντιμετωπίσαμε με επιτυχία να σχεδιάσουμε ένα νέο πολιτειακό χάρτη της πατρίδας μας όλοι μαζί υπερβαίνοντας μικροκομματικές διαφορές. Δυστυχώς εσείς δεν ανταποκριθήκατε. Δραπετεύσατε δηλώνοντας 17 «Παρών». Εμείς σας προσπερνούμε και συνεχίζουμε. Θα επιβεβαιώσουμε ιστορικά για ακόμη μία φορά τον ελληνικό λαό ότι η παράταξή μας η Νέα Δημοκρατία από τότε που την ίδρυσε εθνάρχης Κωνσταντίνος Καραμανλής ταυτίστηκε πάντα με τις κορυφαίες επιλογές για την πατρίδα, για το λαό και το έθνος. Το Σύνταγμα, κύριοι συνάδελφοι, δεν είναι ένα στεγανό κουτί για να φυλακίσουμε την ιστορία αλλά το θεσμικό πλαίσιο που επιτρέπει στην ιστορία να αναπνέει. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Στυλιανίδη. 
Κυρίες και κύριοι συνάδελφοι, δέχεστε στο σημείο αυτό να διακόψουμε την συνεδρίαση;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Με τη συναίνεση του Σώματος διακόπτεται η συνεδρίαση για σήμερα Δευτέρα 27 Ιουλίου 2016 και ώρα 18.00΄ με αντικείμενο εργασιών του Σώματος τη λήψη απόφασης επί της πρότασης για αναθεώρηση διατάξεων του Συντάγματος σύμφωνα με τα άρθρα 110 του Συντάγματος και 119 του Κανονισμού της Βουλής. 
(ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
ΠΡΟΕΔΡΕΥΩΝ (Γεώργιος Γεωργαντάς): Επαναλαμβάνεται η διακοπείσα συνεδρίαση. 
Η συζήτηση επί της πρότασης για αναθεώρηση διατάξεων του Συντάγματος ολοκληρώθηκε και εισερχόμεθα στην ψηφοφορία. 
Ειδικότερα, αντικείμενο της ψηφοφορίας είναι οι διατάξεις του Συντάγματος που περιλαμβάνονται στην πρόταση αναθεώρησης που υποβλήθηκε από την Κοινοβουλευτική Ομάδα της Νέας Δημοκρατίας, σύμφωνα με τα άρθρα 110 του Συντάγματος και 119 του Κανονισμού της Βουλής. 
Το ερώτημα που τίθεται είναι αν αποδέχεστε ή όχι την αναθεώρηση των προτεινόμενων αναλυτικά προς τούτο διατάξεων του Συντάγματος. Σε οποιαδήποτε περίπτωση που δεν υπάρξει σημείωση της ψήφου του Βουλευτή δίπλα από μια διάταξη με ένα «ΝΑΙ», «OΧΙ» ή «ΠΑΡΩΝ», αυτή θα θεωρηθεί ότι δεν ψηφίστηκε.
 Όπως γνωρίζετε, η ψηφοφορία είναι ονομαστική, φανερή και θα διεξαχθεί με το ηλεκτρονικό σύστημα για όλες τις αναθεωρητέες διατάξεις ταυτοχρόνως, όπως αυτές αποτυπώνονται στο ψηφοδέλτιο, με σημείωση της ψήφου των Βουλευτών χωριστά για κάθε διάταξη, όπως ορίζει η παράγραφος 6 του άρθρου 119 του Κανονισμού Βουλής. 
Η ηλεκτρονική ψηφοφορία περιλαμβάνει 39 πεδία. 
Παρακαλώ να ανοίξει το σύστημα ηλεκτρονικής ψηφοφορίας. Αρχίζει η ψηφοφορία. 
(ΗΛΕΚΤΡΟΝΙΚΗ ΨΗΦΟΦΟΡΙΑ)
 
ΠΡΟΕΔΡΕΥΩΝ (Γεώργιος Γεωργαντάς): Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:






ΠΡΟΕΔΡΕΥΩΝ (Γεώργιος Γεωργαντάς): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
 
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
(ΚΑΤΑ ΤΗ ΔΙΑΡΚΕΙΑ ΤΗΣ ΗΛΕΚΤΡΟΝΙΚΗΣ ΚΑΤΑΜΕΤΡΗΣΗΣ)
ΠΡΟΕΔΡΕΥΩΝ (Γεώργιος Γεωργαντάς): Η Διαρκής Επιτροπή Μορφωτικών Υποθέσεων καταθέτει την Έκθεσή της επί του σχεδίου νόμου του Υπουργείου Πολιτισμού «Σύσταση νομικού προσώπου ιδιωτικού δικαίου, με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς Α.Ε.» (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) – Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας – Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομίας – Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) – Ρυθμίσεις για την προστασία των αρχαιοτήτων και της πολιτιστικής κληρονομιάς – Διαχείριση και διανομή αδιάθετων ποσών πνευματικών δικαιωμάτων – Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού». 


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσας ονομαστικής ηλεκτρονικής ψηφοφορίας. Επί της πρότασης αναθεώρησης της Κοινοβουλευτικής Ομάδας της Νέας Δημοκρατίας τα αποτελέσματα έχουν ως εξής:
Επί του νέου άρθρου 5Β του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 94.
ΠΑΡΩΝ ψήφισαν 39.
Επί του άρθρου 14 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 94.
ΠΑΡΩΝ ψήφισαν 40.
Επί του άρθρου 15 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 94.
ΠΑΡΩΝ ψήφισαν 40.
Επί του άρθρου 16 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 93.
ΠΑΡΩΝ ψήφισαν 41.
Επί του άρθρου 17 του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 94.
ΠΑΡΩΝ ψήφισαν 39.
Επί του άρθρου 21 του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 94.
ΠΑΡΩΝ ψήφισαν 39.
Επί του άρθρου 24 του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 94.
ΠΑΡΩΝ ψήφισαν 42.
Επί του άρθρου 29 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 96.
ΠΑΡΩΝ ψήφισαν 39.
Επί του άρθρου 30 παρ.1 του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε 1.
Επί του άρθρου 30 παρ.5 του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε 1.
Επί του άρθρου 41 παρ.2 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισαν 2.
Επί του άρθρου 41 παρ.5 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισαν 2.
Επί του άρθρου 44 παρ.2 του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 95.
ΠΑΡΩΝ ψήφισαν 38.














Επί του άρθρου 47 παρ.3 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 133.
ΠΑΡΩΝ ψήφισε 1.
Επί του άρθρου 47 παρ.4 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 132.
ΠΑΡΩΝ ψήφισαν 2.
[bookmark: _Hlk236073733]Επί του άρθρου 51 παρ.4 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 95.
ΠΑΡΩΝ ψήφισαν 40.
Επί του άρθρου 54 παρ.1 του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε 1.
Επί του άρθρου 54 παρ.3 του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε 1.
Επί του άρθρου 56 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 134.
ΠΑΡΩΝ ψήφισε 1.
Επί του άρθρου 57 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 134.
ΠΑΡΩΝ ψήφισε 1.
Επί του άρθρου 60 του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 133.
ΠΑΡΩΝ ψήφισε ουδείς.
Επί του άρθρου 73 παρ.1 του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 133.
ΠΑΡΩΝ ψήφισε ουδείς.
Επί της νέας παραγράφου 3 του άρθρου 77 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 133.
ΠΑΡΩΝ ψήφισε 1.
Επί του άρθρου 78 παρ.2 του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 133.
ΠΑΡΩΝ ψήφισε ουδείς.
Επί της νέας παραγράφου 6 του άρθρου 78 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισαν 2.
Επί του άρθρου 79 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160 .
ΟΧΙ ψήφισαν 133.
ΠΑΡΩΝ ψήφισε 1.
Επί του άρθρου 82 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισαν 2.
Επί του άρθρου 86 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 95.
ΠΑΡΩΝ ψήφισαν 40.
Επί του άρθρου 89 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 95.
ΠΑΡΩΝ ψήφισαν 39.
Επί του άρθρου 90 παρ.5 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 93.
ΠΑΡΩΝ ψήφισαν 42.
Επί του άρθρου 97 του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε 1.
Επί του άρθρου 99 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 134.
ΠΑΡΩΝ ψήφισε 1.
Επί του άρθρου 100 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισαν 2.
Επί του άρθρου 101 παρ. 3 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισαν 2.
Επί της νέας παραγράφου 5 του άρθρου 101 του Συντάγματος ψήφισαν συνολικά 294 Βουλευτές.
ΝΑΙ ψήφισαν 159.
ΟΧΙ ψήφισαν 133.
ΠΑΡΩΝ ψήφισαν 2.
Επί του άρθρου 101Α του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 96.
ΠΑΡΩΝ ψήφισαν 40.
Επί του άρθρου 102 του Συντάγματος ψήφισαν συνολικά 294 Βουλευτές.
ΝΑΙ ψήφισαν 160.
ΟΧΙ ψήφισαν 95.
ΠΑΡΩΝ ψήφισαν 39.
Επί του άρθρου 103 του Συντάγματος ψήφισαν συνολικά 294 Βουλευτές.
ΝΑΙ ψήφισαν 161.
ΟΧΙ ψήφισαν 133.
ΠΑΡΩΝ ψήφισε ουδείς.
Επί του άρθρου 118 του Συντάγματος ψήφισαν συνολικά 294 Βουλευτές.
ΝΑΙ ψήφισαν 158.
ΟΧΙ ψήφισαν 135.
ΠΑΡΩΝ ψήφισε 1.
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα παρέσχε τη ζητηθείσα εξουσιοδότηση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Οι επιστολικές ψήφοι πόσες ήταν;
 ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Με τη συναίνεση του Σώματος και ώρα 19.30΄ λύεται η συνεδρίαση για αύριο, ημέρα Τρίτη 28 Ιουλίου 2026 και ώρα 9.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού «Σύσταση νομικού προσώπου ιδιωτικού δικαίου, με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ» (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) – Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας – Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομίας – Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) – Ρυθμίσεις για την προστασία των αρχαιοτήτων και της πολιτιστικής κληρονομίας – Διαχείριση και διανομή αδιάθετων ποσών πνευματικών δικαιωμάτων – Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού» σύμφωνα με την ημερήσια διάταξη που θα σας διανεμηθεί. 
Ο ΠΡΟΕΔΡΟΣ                                                     ΟΙ ΓΡΑΜΜΑΤΕΙΣ
